
În amintirea lui Simon Christenson 


1 Aprilie 


Ellis şi Long se aflau la patru maşini distanţă de 
motocicletă, pe Ventura Boulevard. Se îndreptau către est 
şi se apropiau de curba periculoasă unde şoseaua o lua 
înspre sud, către Hollywood. 

Ellis se afla la volan, acolo unde prefera să fie, deşi, fiind 
mai experimentat şi mai în vârstă, i-ar fi putut comanda lui 
Long cine să conducă şi cine să stea în dreapta. Long 
privea ecranul telefonului pe care îl ţinea în mână, 
urmărind cu atenţie înregistrarea video şi ceea ce numeau 
ei „investiţia lor. 

Maşina îi oferea un sentiment de confort, de siguranţă. 
Roţile nu jucau. Ellis simţea că deţine controlul. Zări o 
deschidere pe banda dreaptă şi apăsă acceleraţia. Maşina 
țâşni în faţă. 

Long îşi ridică privirea. 

— Ce faci? 

— Scap de o problemă. 

— Poftim? 

— Înainte să devină o problemă. 

Acceleră până când ajunse în dreptul motocicletei. 
Aruncă o privire şi zări ghetele motociclistului şi flăcările 
portocalii de pe rezervorul de benzină. Flăcările se 
potriveau cu culoarea Camaroului. 

El înaintă câţiva metri, iar la următoarea curbă la 
dreapta, lăsă maşina să pătrundă uşor pe banda din 
stânga, urmând legile forţei centrifuge. 

Îl auzi pe motociclist urlând. Acesta lovi partea laterală a 
maşinii, apoi acceleră, încercând să o depăşească. Aici 
greşi. Ar fi trebuit să frâneze şi să se retragă, însă el 
încercase să scape accelerând. Pregătit pentru această 

mişcare, Ellis apăsă acceleraţia. Camaroul ţâşni pe banda 
din stânga, tăindu-i calea. 

Ellis auzi scârţâit de roţi şi un claxonat disperat când 
motocicleta pătrunse pe contrasens. Apoi, sunetul ascuţit 
produs impactul inevitabil dintre fiare. 

Ellis zâmbi şi îşi văzu mai departe de drum. 


Era vineri dimineaţă, iar cei inspirați plecaseră deja ca 
să-şi petreacă sfârşitul de săptămână în afara oraşului. Prin 
urmare, traficul către centru era lejer, iar Harry Bosch 
ajunse devreme la tribunal. In loc să îl aştepte pe Mickey 
Haller pe treptele din faţă, unde conveniseră să se 
întâlnească, hotărî să îl caute pe avocatul lui în interiorul 
structurii monolitice care ocupa o jumătate de cvartal şi 
nouăsprezece etaje în aer. Insă căutarea lui Haller nu se 
dovedi atât de grea pe cât sugera impunătoarea clădire. 
După ce trecu de detectorul de metale de la recepţie - o 
experienţă nouă pentru el -, Bosch luă liftul până la etajul 
al cincisprezecelea şi începu să verifice fiecare sală de 
judecată, apoi cobori pe scări. Majoritatea sălilor unde erau 
judecate cazurile penale se aflau între etajele nouă şi 
cincisprezece. Bosch o ştia prea bine deoarece îşi petrecuse 
aici ultimii treizeci de ani. 

ÎI găsi pe Haller în sala 120, de la etajul al 
treisprezecelea. Procesul era în derulare, însă fără jurati. 
Haller îi spusese lui Bosch că avea o audiere care se va 
termina până la prânz, când trebuiau să se întâlnească. 
Harry luă loc pe o bancă în galeria din spate, destinată 
publicului, şi îl urmări pe Haller care îi adresa câteva 
întrebări unui ofiţer de poliţie din L.A., aflat în boxa 
martorilor. Bosch ratase preliminariile, însă ajunsese la 

timp ca să asiste la interogatoriul lui Haller. 

— Domnule ofiţer Sanchez, vă rog să ne povestiţi cum aţi 
ajuns să îl arestaţi pe domnul Hennegan în data de 11 
decembrie anul trecut, zise Haller. Ce-ar fi să începem cu 
misiunea dumneavoastră din ziua respectivă?! 

Sanchez tăcu o clipă, încercând să formuleze un răspuns 
la ceea ce părea a fi o întrebare de rutină. Bosch observă 
că acesta avea pe mânecă trei dungi, câte una pentru 
fiecare cinci ani petrecuţi în cadrul departamentului. 
Cincisprezece ani însemnau o experienţă îndelungată, iar 
acest lucru îi spunea lui Bosch că Sanchez va da răspunsuri 
precaute şi calificate, care vor fi mai utile acuzării decât 
apărării. 

— Partenerul meu şi cu mine efectuam o misiune de 
patrulare de rutină în sectorul de care aparţine 77" Street, 
răspunse Sanchez. In momentul în care a avut loc 
incidentul, ne deplasam înspre vest, pe Florence Avenue. 

— Şi domnul Hennegan se afla tot pe Florence Avenue? 

— Da. 

— În ce direcţie se îndrepta? 

— Se îndrepta tot înspre vest. Maşina lui era în faţa 
noastră. 

— În regulă. Apoi, ce s-a întâmplat? 

— Am ajuns la semaforul de pe Normandie, care era pe 
roşu, iar domnul Hennegan s-a oprit, iar noi am oprit în 
spatele lui. Domnul Hennegan a semnalizat dreapta ca să o 
ia înspre nord, pe Normandie. 

— A comis o abatere rutieră virând la dreapta pe 
culoarea roşie a semaforului? 

— Nu. S-a oprit, iar apoi a virat la dreapta la culoarea 
verde. 

Haller încuviinţă din cap şi analiză ceva într-un blocnotes. 
Şedea lângă clientul său, care era îmbrăcat în haine de 
deţinut - semn că era vorba despre un caz penal. Bosch 

presupuse că era un proces legat de droguri şi că Haller 
încerca să desființeze tot ceea ce fusese descoperit în 
maşina clientului său, susţinând că a fost o oprire 
neîntemeiată. 

Haller continuă interogatoriul martorului de la masa 
apărării. Deoarece nu existau juraţi, judecătorul nu 
impunea respectarea formalităţii de a se ridica în picioare 
pentru a se adresa martorului. 

— Aţi virat şi dumneavoastră după maşina domnului 
Hennegan, corect? 

— Corect, răspunse Sanchez. 

— Când aţi decis să efectuaţi un control rutier asupra 
vehiculului domnului Hennegan? 

— Imediat. L-am atenţionat sonor, iar el a tras pe 
dreapta. 

— Şi ce s-a întâmplat? 

— De îndată ce a oprit maşina, uşa pasagerului s-a 
deschis, iar acesta a sărit din maşină. 

— A luat-o la fugă. 

— Da, domnule. 

— Încotro? 

— În zona respectivă există un complex comercial, iar în 
spatele acestuia, o alee. A luat-o pe alee înspre est. 

— L-aţi urmărit, dumneavoastră sau partenerul 
dumneavoastră? 

— Nu, domnule, e împotriva regulamentului şi destul de 
periculos să ne despărţim. Partenerul meu a cerut prin 
staţie întăriri şi un dirijabil. L-a descris pe bărbatul care 
fugea. 

— Un dirijabil? 

— Un elicopter al poliţiei. 

— Am înţeles. Şi dumneavoastră ce aţi făcut, domnule 
ofiţer Sanchez, în timp ce partenerul dumneavoastră 
vorbea la staţie? 


— Am coborât din maşina de poliţie şi m-am apropiat de 
cealaltă maşină prin partea stângă, cerându-i şoferului să 
îşi scoată mâinile pe geam ca să le văd. 

— V-aţi scos arma? 

— Da. 

— Apoi ce s-a întâmplat? 

— l-am cerut şoferului - domnului Hennegan - să coboare 
din maşină şi să se întindă pe jos. El s-a conformat, iar eu i- 
am pus cătuşele. 

— l-aţi spus de ce îl arestaţi? 

— La momentul respectiv nu era arestat. 

— Era cu cătuşele la mâini şi cu faţa lipită de asfalt, iar 
dumneavoastră spuneţi că nu l-aţi arestat? 

— Nu ştiam cu ce ne confruntăm, iar grija mea a fost 
siguranţa mea şi a partenerului meu. Unul din pasageri 
fugise din maşină, prin urmare am devenit suspicioşi. 

— Aşadar, pasagerul care a rupt-o la fugă a fost cel care 
a stârnit această acţiune. 

— Da, domnule. 

Haller frunzări câteva pagini galbene din blocnotes ca să 
revadă notițele, apoi studie ceva pe ecranul laptopului care 
era deschis pe masă. Clientul lui îşi ţinea capul plecat şi din 
spate părea că doarme. 

Judecătorul, care se lăsase atât de jos în fotoliu, încât 
Bosch nu reuşea să îi vadă decât creştetul încărunţit, îşi 
drese glasul şi se aplecă puţin, făcându-se vizibil pentru toţi 
cei prezenţi în sală. Plăcuța din faţa lui îl prezenta ca fiind 
judecătorul Steve Yerrid. Bosch nu îl recunoscu nici pe el, 
nici numele lui, ceea ce nu era de mirare, având în vedere 
că în acea clădire se aflau cincizeci de săli de judecată şi 
tot atâţia judecători. 

— Mai aveţi ceva de adăugat, domnule Haller? întrebă el. 

— Imi cer scuze, onorată instanţă, spuse Haller. Imi 
verificam notițele. 


— Să continuăm. 

— Da, onorată instanţă. 

Haller păru să fi găsit ceea ce căuta şi se pregăti să 
continue. 

— Cât timp l-aţi ţinut cu cătuşele la mâini pe stradă pe 
domnul Hennegan, domnule ofiţer Sanchez? 

— Am verificat maşina şi odată ce m-am asigurat că nu 
mai era nimeni în ea, m-am întors la domnul Hennegan, |- 
am percheziţionat să văd dacă are asupra lui vreo armă, l- 
am ajutat să se ridice şi l-am aşezat pe bancheta din spate 
a maşinii de poliţie pentru siguranţa lui şi a noastră. 

— De ce nu ar fi fost în siguranţă? 

— După cum am spus, nu ştiam cu ce ne confruntăm. 
Unul din indivizi fugise, iar celălalt părea agitat. Cel mai 
potrivit a fost să ne asigurăm că individul nu reprezintă 
vreun pericol şi să încercăm să ne dăm seama ce se 
întâmplă. 

— Când v-aţi dat seama pentru prima oară că domnul 
Hennegan era agitat, după cum susţineţi dumneavoastră? 

— Imediat. În momentul în care i-am cerut să îşi scoată 
mâinile pe geam. 

— Ţineaţi arma îndreptată către el atunci când i-aţi cerut 
acest lucru, nu-i aşa? 

— Da. 

— În regulă, deci domnul Hennegan şedea pe bancheta 
din spate a maşinii de poliţie. L-aţi întrebat dacă vă permite 
să îi percheziţionaţi maşina? 

— Da, iar el a refuzat. 

— Ce aţi făcut după ce ela refuzat? 

— Am cerut prin staţie să fie trimis la faţa locului un 
câine poliţist. 

— Ce face un astfel de câine? 

— Este dresat să dea alertă atunci când simte miros de 
droguri. 

— În regulă. Cât a durat să fie adus acest câine de pe 
Florence până pe Normandie? 

— În jur de o oră. A fost adus de la academie, unde se 
desfăşura o demonstraţie de dresaj. 

— Prin urmare, în tot acest timp, clientul meu a stat 
închis în maşina dumneavoastră, pe bancheta din spate. 

— Corect. 

— De câte ori v-aţi întors la maşină, aţi deschis portiera 
şi l-aţi întrebat dacă vă permite să îi percheziţionaţi 
maşina? 

— De două sau de trei ori. 

— Şi care a fost răspunsul lui? 

— A refuzat de fiecare dată. 

— Dumneavoastră sau ceilalţi ofiţeri de poliţie l-aţi găsit 
pe individul care a fugit din maşină? 

— Din câte ştiu eu, nu. Insă cazul a fost predat în aceeaşi 
zi celor de la Narcotice. 

— Când a fost adus, în cele din urmă, câinele, ce s-a 
întâmplat? 

— Ofiţerul K-9 l-a plimbat în jurul vehiculului suspect, iar 
câinele a atras atenţia asupra portbagajului. 

— Cum îl cheamă pe câine? 

— Cosmo, cred. 

— Ce fel de vehicul conducea domnul Hennegan? 

— O Toyota Camry veche. 

— Deci Cosmo v-a atras atenţia că în portbagaj se află 
droguri. 

— Da, domnule. 

— Prin urmare, aţi deschis portbagajul. 

— Am luat în considerare atenţionarea câinelui ca fiind 
„suspiciune rezonabilă” pentru percheziţionarea 
portbagajului. 

— Aţi găsit droguri, domnule Sanchez? 

— Am găsit o pungă care părea să conțină 

metamfetamină, precum şi o pungă cu bani. 

— Care a fost cantitatea de metamfetamină? 

— S-a dovedit a fi un kilogram. 

— Şi ce sumă de bani? 

— Optzeci şi şase de mii de dolari. 

— Numerar? 

— Da. 

— L-aţi arestat pe domnul Hennegan pentru posesie cu 
intenţia de a vinde, corect? 

— Da, în acel moment l-am arestat, i-am citit drepturile şi 
l-am dus la departament pentru a fi închis. 

Haller dădu din cap, apoi îşi consultă din nou notițele. 
Bosch ştia că acesta mai avea un as în mânecă. Il scoase 
atunci când judecătorul îl atenţionă să continue. 

— Domnule ofiţer, să revenim la momentul de la 
semafor. Aţi mărturisit mai devreme că domnul Hennegan a 
virat la dreapta la culoarea verde a semaforului după ce s-a 
oprit şi a aşteptat momentul potrivit să efectueze virajul. 
Am înţeles corect? 

— Da. 

— Acest lucru este legal, da? 

— Da. 

— Atunci, dacă nu a greşit cu nimic, de ce l-aţi 
semnalizat cu girofarul şi l-aţi obligat să tragă pe dreapta? 

Sanchez îi aruncă o privire procurorului care şedea la 
masa opusă de cea a lui Haller. Acesta nu intervenise 
deloc, însă Bosch îl văzuse luându-şi notițe în timp ce 
ofiţerul de poliţie depunea mărturie. 

Acea privire fugară îi spuse lui Bosch că Haller 
descoperise veriga slabă a cazului respectiv. 

— Onorată instanţă, vă rog să îi cereţi martorului să 
răspundă la întrebare şi să nu ceară ajutor de la domnul 
procuror, solicită Haller. 

Judecătorul Yerrid se aplecă din nou în faţă şi îi ceru lui 

Sanchez să răspundă. Sanchez dori să i se repete 
întrebarea, iar Haller se conformă. _ 

— Era în preajma Crăciunului, spuse Sanchez. In această 
perioadă a anului împărţim tichete pentru curcan şi l-am 
tras pe dreapta ca să îi premiem. 

— Tichete pentru curcan? întrebă Haller. Cum adică, 
„tichete pentru curcan”? 

Bosch se delecta cu acel spectacol avocăţesc. Haller 
consemnase cu mare pricepere detaliile arestării, revenise 
asupra verigii slabe a cazului şi se pregătea să o exploateze 
la maximum. In acel moment, Bosch îşi dădu seama de ce 
procurorul tăcuse în timpul examinării. Nu putea face nimic 
în legătură cu faptele aflate la originea cazului. Totul avea 
să se rezume la pledoaria lui finală în faţa judecătorului. 

— Cum adică „tichete pentru curcan”, domnule ofiţer 
Sanchez? întrebă din nou Haller. 

— Păi, există un lanţ de magazine în South L.A. numit 
Little Johns şi, în fiecare an, când se apropie Ziua 
Recunoştinţei şi Crăciunul, primim tichete-cadou pentru 
curcan, iar noi le împărţim oamenilor. 

— Drept premiu? întrebă Haller. 

— Da, drept premiu, răspunse Sanchez. 

— Şi cum alegeţi cine primeşte aceste tichete pentru 
curcan? 

— Păi, suntem atenţi la cei care fac fapte bune, care se 
comportă adecvat. 

— Cum ar fi şoferii care respectă regulile de circulaţie? 

— Da. 

— In cazul de faţă, l-aţi tras pe dreapta pe domnul 
Hennegan pentru că a procedat corect la culoarea verde a 

semaforului? 

— Da. 

— Cu alte cuvinte, l-aţi oprit pe domnul Hennegan pentru 
că nu a încălcat legea, corect? 

Sanchez se uită din nou la procuror, sperând să 
primească sprijin. Neprimind niciun ajutor, ofiţerul de poliţie 
se chinui să dea un răspuns. 

— Nu ne-am dat seama că a încălcat legea până când 
partenerul lui nu a sărit din maşină şi până când nu am 
descoperit drogurile şi banii. A 

Până şi lui Bosch i se păru o explicaţie jalnică. Insă Haller 
nu avea de gând să renunţe. 

— Domnule ofiţer Sanchez, zise el, vă întreb în mod 
explicit, în momentul în care aţi pornit girofarul şi sirena ca 
să îl trageţi pe dreapta pe domnul Hennegan, acesta nu 
făcuse nimic inadecvat, nimic ilegal, corect? 

Sanchez bolborosi. 

— Corect. 

— Vă rog să răspundeţi răspicat pentru consemnare, 
insistă Haller. 

— Corect, zise Sanchez pe un ton răspicat, iritat. 

— Nu mai am alte întrebări, onorată instanţă. 

Judecătorul îl întrebă pe procuror, căruia i se adresă cu 
„domnule Wright”, dacă dorea să îl interogheze pe martor, 
iar Wright alese să n-o facă. Faptele rămâneau fapte şi nicio 
întrebare a lui nu le-ar fi putut schimba. Judecătorul îi spuse 
ofițerului Sanchez că putea pleca, apoi se adresă 
avocaţilor. 

— Continuăm cu propunerea dumneavoastră, domnule 
Haller, zise el. Sunteţi pregătit pentru argumentaţie? 

Urmă o scurtă discuţie atunci când Haller spuse că era 
pregătit să continue cu o argumentaţie orală, iar Wright 
sugeră să fie trimisă o argumentaţie în scris. Judecătorul 
Yerrid alese propunerea lui Haller, afirmând că doreşte să 

asculte demonstraţia şi apoi să decidă dacă se impunea să 
o şi vadă în scris. 

Haller se ridică în picioare şi se duse la pupitrul dintre 
masa acuzării şi masa apărării. 

— Voi fi scurt, domnule judecător, deoarece cred că 
datele cazului sunt destul de clare. Din orice unghi am privi 
aceste date, ele nu numai că nu prezintă un motiv suficient 
de întemeiat pentru oprirea maşinii la semafor, dar nici 
măcar nu există. Domnul Hennegan respecta toate regulile 
de circulaţie şi nu se comporta deloc suspect în momentul 
în care domnul ofiţer Sanchez şi partenerul său au pornit 
girofarul şi sirena, obligându-l să oprească pe marginea 
drumului. 

Haller aşezase pe pupitru o carte de drept. Citi un 
fragment de text subliniat, apoi continuă. 

— Domnule judecător, cel de-al Patrulea Amendament 
interzice percheziţiile şi sechestrările fără o suspiciune 
rezonabilă şi prevede existenţa unui mandat. Cu toate 
acestea, există excepţii în ceea ce priveşte existenţa unui 
mandat în baza Legii Terry, printre care se numără şi aceea 
că un vehicul poate fi oprit atunci când există o suspiciune 
rezonabilă pentru a crede că s-a comis o infracţiune sau 
atunci când există o suspiciune rezonabilă pentru a crede 
că pasagerii vehiculului sunt implicaţi într-un act ilegal. 
Cazul de faţă nu cade sub incidenţa cerinţelor Legii Terry. 
Cel de-al Patrulea Amendament prevede restricţii clare în 
ceea ce priveşte exercitarea puterii şi a autorităţii. 
Impărțirea de tichete pentru curcan nu reprezintă o 
exercitare validă a autorităţii constituţionale. Domnul 
Hennegan nu a săvârşit nicio contravenţie şi, după cum a 
recunoscut şi ofiţerul de poliţie care l-a arestat, acesta 
respecta regulile de circulaţie în momentul în care a fost 
obligat să tragă pe dreapta. Nu are importanţă ce a fost 
descoperit ulterior în portbagajul maşinii lui. Guvernul i-a 

încălcat dreptul de a fi protejat de percheziţie şi de 
sechestrare ilegale. 

Haller făcu o pauză, încercând, probabil, să cântărească 
în gând dacă mai trebuia să spună ceva. 

— În plus, zise el într-un final, acea oră pe care domnul 
Hennegan a petrecut-o pe bancheta din spate a maşinii de 
poliţie a domnului ofiţer Sanchez reprezintă un arest fără 
mandat sau suspiciune rezonabilă, din nou o încălcare a 
drepturilor sale de a fi protejat de percheziţie şi sechestrare 
ilegale. Sunt probe obţinute ilegal, onorată instanţă. A fost 
o oprire ilegală. Prin urmare, dovezile ulterioare au fost 
compromise. Mulţumesc. 

Haller se întoarse la masa lui şi se aşeză pe scaun. 
Clientul lui nu dădu niciun semn că ar fi ascultat sau înţeles 
argumentaţia lui. 

— Domnule Wright? spuse judecătorul. 

Procurorul se ridică în picioare şi se apropie fără tragere 
de inimă de pupitru. Deşi nu avea studii de drept, Bosch 
înţelegea foarte bine cum funcţiona legislaţia. Ştia că 
acesta nu avea un caz solid împotriva lui Hennegan. 

— Onorată instanţă, începu Wright. În fiecare zi, ofiţerii 
de poliţie au ceea ce noi numim „întâlniri cetăţeneşti”, iar 
unele dintre ele duc la arestări. După cum afirmă şi Curtea 
Supremă în Legea Terry: „Nu toate interacţiunile dintre 
ofiţerii de poliţie şi cetăţeni implică arestarea de persoane”. 
În acest caz, a fost vorba despre o întâlnire cetăţenească, 
iar intenţia, aceea de a răsplăti buna conduită. Cel care a 
dus lucrurile într-o altă direcţie, transformându-le într-o 
suspiciune rezonabilă pentru ca ofiţerii de poliţie să 
acţioneze a fost pasagerul care a fugit din maşina 
inculpatului. El a fost factorul care a schimbat regulile 
jocului. 

Wright îşi verifică notițele de pe blocnotesul cu pagini 
galbene pe care îl adusese cu el la pupitru. Reluă şirul 

argumentaţiei sale. 

— Inculpatul este traficant de droguri. Bunele intenţii ale 
acestor ofiţeri nu ar trebui să afecteze judecarea în 
continuare a cazului. Curtea deţine o largă libertate de 
apreciere în această zonă, prin urmare, domnul ofiţer 
Sanchez şi partenerul lui nu ar trebui sancţionaţi pentru că 
şi-au făcut datoria până la capăt. 

Wright se aşeză. Bosch ştia că prin argumentaţia lui, 
acesta făcea apel la mila Curţii. Haller se ridică în picioare 
ca să obiecteze. 

— Onorată instanță, dacă-mi  permiteţi o  obiecţie. 
Domnul Wright se înşală aici. Dumnealui a citat din Legea 
Terry, însă a omis faptul ca atunci când un ofiţer reţine un 
cetăţean, apelând la forţă fizică sau la exercitarea 
autorităţii, este vorba despre arestare. Pare să aibă un 
algoritm prin care urmăreşte să mute problema arestării 
vizavi de cauza plauzibilă. Afirmă că nu a existat nicio 
arestare până în momentul în care pasagerul a ţâşnit afară 
din maşina domnului Hennegan şi că abia atunci s-a pus 
problema suspiciunii rezonabile, însă această logică nu este 
viabilă, onorată instanţă. Prin pornirea girofarului şi a 
sirenei, domnul ofiţer Sanchez l-a obligat pe domnul 
Hennegan să tragă pe dreapta. Pentru orice fel de arestare, 
trebuie să existe o suspiciune rezonabilă pentru această 
oprire. În această ţară, cetăţenii sunt liberi să se deplaseze 
nestingheriţi. A obliga un cetăţean să oprească şi să stea la 
poveşti este o încălcare a dreptului său de a fi lăsat în pace. 
Concluzia este că un tichet pentru curcan nu reprezintă o 
suspiciune rezonabilă. Acest caz nu este despre curcan, 
onorată instanţă. Mulţumesc. 

Mândru de ultima frază rostită, Haller se întoarse la locul 
lui. Wright nu se ridică în picioare să obiecteze împotriva 
ultimelor cuvinte. Işi prezentase argumentaţia aşa cum 
putuse mai bine. 

Judecătorul Yerrid se aplecă din nou şi îşi drese glasul în 
micro fonul din faţa lui, răspândind un zgomot puternic în 
sala de judecată. Hennegan tresări, dovadă că dormise pe 
parcursul audierii care putea să-i hotărască soarta. 

— Mă scuzaţi, spuse Yerrid după ce se aşternu din nou 
liniştea. După ce a ascultat mărturia şi argumentaţiile, 
Curtea acceptă cererea de suspendare. Dovezile găsite în 
portbagajul... 

— Onorată instanţă! strigă Wright, sărind în picioare. O 
clarificare! 

El îşi ridică mâinile în aer ca şi când ar fi fost luat prin 
surprindere de acea decizie pe care cu siguranţă o 
anticipase. 

— Onorată instanţă, statul poate susţine cazul fără 
dovada găsită în portbagajul vehiculului. Vreţi să spuneţi că 
dovada prezenţei drogurilor şi a banilor nu este luată în 
considerare? 

— Exact asta vreau să spun, domnule Wright. Nu a 
existat nicio suspiciune rezonabilă pentru oprirea 
vehiculului. Sunt probe obținute ilegal, după cum a afirmat 
şi domnul Haller. 

Wright arătă cu degetul înspre Hennegan. 

— Onorată instanță, omul acesta este traficant de 
droguri. Face parte din ciuma care a pus stăpânire pe 
oraşul şi societatea noastră, îl lăsaţi din nou să... 

— Domnule Wright! exclamă judecătorul în microfon. Nu 
daţi vina pe instanţă pentru că nu aţi câştigat cazul. 

— Statul va depune o cerere de recurs în douăzeci şi 
patru de ore. 

— Este dreptul statului să facă acest lucru. Sunt foarte 
curios să văd dacă reuşiţi să faceţi să dispară cel de-al 
Patrulea Amendament. 

Wright îşi lăsă bărbia în piept. Haller profită de moment 
ca să se ridice în picioare şi să mai răsucească un pic 

cuțitul în rana procurorului. 

— Onorată instanţă, aş dori să depun o cerere pentru 
renunţarea la urmărirea penală a clientului meu. Nu există 
nicio probă care să sprijine acest caz. 

Yerrid încuviinţă din cap. Se aştepta la această afirmaţie. 
Hotări totuşi să îi arate lui Wright puţină compasiune. 

— Voi lua în considerare acest aspect, domnule Haller, şi 
voi aştepta să văd dacă statul va face, într-adevăr, recurs. 
Altceva din partea consiliului juridic? 

— Nu, onorată instanţă, răspunse Wright. 

— Ba da, onorată instanţă, răspunse Haller. Clientul meu 
este închis în schimbul unei cauţiuni de un milion de dolari. 
Cer să fie eliberat până la recursul sau revocarea în 
aşteptare. 

— Statul obiectează, zise Wright. Partenerul acestui 
bărbat a fugit. Nu avem nicio certitudine că Hennegan nu 
va încerca să facă acelaşi lucru. După cum am spus, vom 
face recurs la această decizie şi vom reveni cu urmărirea 
penală a acestui caz. 

— Am înţeles, spuse judecătorul. Voi lua în considerare şi 
chestiunea referitoare la cauţiune. Să vedem cum va 
proceda statul după ce va analiza mai bine cazul. Domnule 
Haller, puteţi cere oricând o nouă audiere a moţiunii 
dumneavoastră dacă procuratura tărăgănează lucrurile. 

Yerrid îi transmitea lui Wright să nu se culce pe o ureche 
şi să acţioneze imediat. 

— Dacă nu mai sunt şi alte propuneri, şedinţa se încheie 
aici, zise judecătorul. 

Yerrid aşteptă o clipă ca să vadă dacă avocaţii mai aveau 
ceva de zis, apoi se ridică în picioare şi părăsi scaunul 
judecătoresc. leşi pe uşa care se afla în spatele mesei de 
scris a funcţionarului. 

Bosch văzu cum Haller îl bate uşor pe umăr pe Hennegan 
şi se apleacă să îi explice despre marea sa victorie. Bosch 

ştia că această decizie nu însemna că Hennegan va ieşi 
imediat şi fără nicio problemă din sala de judecată sau din 
închisoare. Nici pomeneală de aşa ceva. Acum începea 
negocierea. Cazul semăna, fără îndoială, cu o rață rănită 
care nu putea să zboare. Însă, atâta vreme cât Hennegan 
rămânea în închisoare, procurorul avea un oarecare avantaj 
în negocierea sfârşitului acestui proces. Wright putea veni 
cu soluţia unei infracţiuni mai mici dacă Hennegan pleda 
vinovat. Pe acesta aveau să îl aştepte câteva luni de 
închisoare în locul câtorva ani, iar procuratura obținea o 
condamnare. 

Bosch ştia că aşa funcționau lucrurile. Legea era 
maleabilă. Dacă erau implicaţi avocaţi, atunci se ajungea 
întotdeauna la o negociere. Şi judecătorul ştia acest lucru. 
Se aflase în faţa unei situaţii de neconceput. Toţi cei 
prezenţi în sala de judecată ştiau că Hennegan era traficant 
de droguri. Însă arestarea fusese ilegală, iar dovezile 
compromise. Dacă îl ţinea în arest pe Hennegan, el 
permitea găsirea unei rezoluţii care ar fi putut opri 
eliberarea unui traficant de droguri. Wright îşi vâri repede 
lucrurile în servietă şi se întoarse ca să plece, în timp ce se 
îndrepta către uşă, îi aruncă o privire lui Haller şi îi spuse că 
vor păstra legătura. 

Haller încuviinţă din cap şi atunci îl observă pe Bosch. 
Imediat după aceasta se sfătui repede cu clientul lui înainte 
să vină aprodul şi să îl ducă înapoi în închisoare. 

La scurt timp după aceea, Haller se apropie de locul unde 
şedea Bosch. 

— De cât timp eşti aici? îl întrebă el. 

— De ceva timp, răspunse Bosch. Am auzit „domnul 
Wright se înşală”. 

Haller zâmbi larg. 

— De ani buni aştept să îl prind pe tipul ăsta într-un 
proces şi să îi spun asta. 

— Bănuiesc că ar trebui să te felicit. 

Haller încuviinţă din cap. 

— Ca să fiu sincer, nu se întâmplă prea des. Aş putea 
număra pe degetele de la cele două mâini de câte ori am 
câştigat o cerere de suspendare. 

— l-ai spus şi clientului tău asta? 

— Subtilităţile legii par să îl depăşească. Nu îl interesează 
decât să afle când va ieşi din închisoare. 

Luară masa la Traxx, în Gara Union. Localul se afla 
aproape de tribunal şi era preferat la ora prânzului de 
judecători şi de avocaţi. Deoarece chelneriţa îl cunoştea pe 
Haller, nu îi oferi un meniu. El comandă ca de obicei. După 
ce aruncă o privire rapidă peste lista de bucate, Bosch se 
hotărî la un hamburger cu cartofi prăjiţi, lucru care păru să 
îl dezamăgească pe Haller. 

In drum spre restaurant, ei discutaseră despre chestiuni 
de familie. Bosch şi Haller erau fraţi vitregi şi aveau fiice de 
aceeaşi vârstă. De fapt, fetele plănuiau să împartă aceeaşi 
cameră când urmau să meargă în septembrie la 
Universitatea Chapman din Orange County. Ambele se 
înscriseseră la aceeaşi facultate fără să ştie una de cealaltă 
până în ziua în care postaseră pe Facebook vestea că 
fuseseră acceptate. Apoi începuseră foarte repede să îşi 
facă planuri ca să fie colege de cameră. Pe taţi îi bucura 
lucrul acesta, deoarece ştiau că vor putea să îşi unească 
forţele ca fetele să nu ducă lipsă de nimic şi să se 
acomodeze cu viaţa de student. 

Acum că şedeau la masa de lângă fereastra care dădea 
înspre sala de aşteptare întunecată a gării, sosise 
momentul să treacă la subiect. Bosch aştepta informaţii noi 

despre cazul lui, de care se ocupa Haller. Cu un an în urmă, 
Bosch fusese suspendat din LAPD din cauza unor acuzaţii 
inventate care i se aduseseră atunci când intrase prin 
efracţie în biroul căpitanului cu scopul de a arunca o privire 
peste dosarele unei crime de care se ocupa în acel 
moment. Era într-o duminică, iar Bosch nu voise să aştepte 
până în ziua următoare când venea căpitanul. Fusese o 
infracţiune minoră, însă ar fi putut reprezenta primul pas în 
excluderea lui din departament. 

Mai important pentru Bosch era faptul că acesta primise 
o suspendare fără plată, fapt care dusese la o oprire a 
cotizaţiei către fondul de pensii. Asta însemna că nu primea 
salariu şi nu avea acces la acest fond pe durata contestării 
deciziei de suspendare în faţa Consiliului Drepturilor - un 
proces care urma să dureze minimum şase luni, perioadă în 
care avea să treacă de data pensionării. Deoarece nu avea 
un venit care să acopere cheltuielile de trai şi viitoarele 
taxe de şcolarizare pentru fiica lui, Bosch se pensionase 
astfel încât să poată avea acces la pensie şi la fonduri. Apoi 
îl angajase pe Haller să intenteze proces împotriva 
municipalităţii, acuzând departamentul de poliţie că 
apelase la tactici ilegale ca să îl oblige să-şi dea demisia. 

Având în vedere că Haller îi ceruse să se întâlnească, 
Bosch se aştepta ca veştile să nu fie prea îmbucurătoare. 
Inainte, Haller îl ţinea la curent în legătură cu cazul prin 
telefon. Bosch ştia că se întâmpla ceva. 

Hotări să amâne discuţia despre povestea lui şi reveni 
asupra audierii care tocmai se încheiase. 

— Presupun că eşti foarte mândru de tine pentru că ai 
reuşit să îl scapi pe traficantul de droguri. 

— Ştii la fel de bine ca mine că nu va pleca nicăieri, 
răspunse Haller. Judecătorul nu are încotro. Procuratura va 
trece la negocieri, iar clientul meu va sta o vreme la 
răcoare. 

Bosch încuviinţă din cap. 

— Pun pariu că banii din portbagaj vor ajunge la el. Tu cu 
ce te alegi? Dacă nu te superi că te întreb. 

— Cincizeci de mii, plus maşina, răspunse Haller. Nu are 
ce să facă cu ea în închisoare. Am un tip care se ocupă de 
toate astea. Un lichidator. Mai scot câteva mii pe maşină. 

— Nu-i rău. 

— Nu-i rău dacă reuşesc să pun mâna pe bani. Trebuie să 
plătesc facturile. Hennegan m-a angajat după ce a citit 
numele meu pe o bancă din staţia de autobuz de la 
intersecţia dintre Florence şi Normandie. L-a văzut de pe 
bancheta din spate a maşinii de poliţie şi a memorat 
numărul de telefon. Numele meu apare pe şaizeci de astfel 
de bănci prin tot oraşul, iar asta costă bani. Trebuie să 
alimentez rezervorul, Harry. 

Bosch insistase să îl plătească pe Haller pentru munca pe 
care o depunea pentru procesul lui, însă nu era o sumă 
astronomică precum cea pe care ar fi primit-o de la 
Hennegan. Haller reuşise să reducă din costurile procesului, 
deoarece îl rugase pe un asociat să se ocupe de chestiunile 
ce nu ţineau de tribunal. li spunea „reducere pentru 
aplicarea legii”. 

— Că veni vorba de bani, ai văzut cât de mult o să ne 
coste Chapman? întrebă Haller. 

Bosch încuviinţă din cap. 

— O sumă exorbitantă, răspunse el. Am câştigat mai 
puţin de-atât în primii zece ani ca poliţist. Insă Maddie a 
obţinut câteva burse. Hayley cum se descurcă la capitolul 
ăsta? 

— S-a descurcat bine. Ajută, cu siguranță. 

Bosch încuviinţă cu un zâmbet slab. Acoperiseră, pare-se, 
toate subiectele, mai puțin cel pe care trebuiau să îl discute 
la această întâlnire. 

— Presupun că poţi să-mi spui vestea proastă acum, zise 


23 


el. Înainte să ni se aducă mâncarea. 

— Ce veste proastă? întrebă Haller. 

— Nu ştiu. Este pentru prima oară când mă chemi să ne 
vedem ca să îmi dai noutăţi. M-am gândit că nu e a bună. 

Haller clătină din cap. 

— Oh, n-am de gând să vorbesc despre treaba cu LAPD. 
Cazul tărăgănează şi, oricum, i-am încolţit. Voiam să 
vorbesc cu tine despre altceva. Aş vrea să te angajez, 
Harry. 

— Să mă angajezi. La ce te referi? 

— Ştii că mă ocup de cazul Lexi Parks, nu? Că îl apăr pe 
Da'Quan Foster? 

Bosch fu uimit de turnura neaşteptată pe care o luă 
conversaţia. 

— Oh, da, am înţeles treaba cu Foster, dar ce legătură 
are cu... 

— Ei bine, Harry, procesul va începe în şase săptămâni şi 
nu am nimic să mă ajute. Tipul e nevinovat, dar este pe 
punctul de a fi îngenuncheat de minunatul nostru sistem 
juridic. Va fi pedepsit pentru uciderea lui Lexi Parks dacă nu 
fac ceva. Vreau să lucrezi pentru mine. 

Haller se aplecă spre Bosch, iar acesta se lăsă pe spate 
din instinct. Avea în continuare impresia că era singura 
persoană din restaurant care nu ştia despre ce e vorba. De 
când se pensionase, nu mai era la curent cu ce se întâmpla 
în oraş. Numele de Lexi Parks şi Da'Quan Foster îi erau 
oarecum cunoscute. Ştia despre caz şi ştia că era 
important. Insă în ultimele şase luni încercase să nu mai 
citească ziarele sau să urmărească reportaje televizate care 
i-ar fi putut aminti de datoria pe care şi-o îndeplinise vreme 
de aproape treizeci de ani - aceea de a prinde criminali. 
Pusese la cale un proiect pe termen lung, pe care nu îl 
realizase niciodată - să restaureze o motocicletă veche 
Harley-Davidson care adunase praf şi rugină în şopronul lui 

timp de aproape douăzeci de ani. 

— Dar ai deja un anchetator, zise el. Individul acel 
mătăhălos cu braţe lungi. Motociclistul. 

— Mda, Cisco, doar că Cisco se află pe lista cu invalizi şi 
nu poate să se ocupe de un astfel de caz, zise Haller. Prind 
câte un caz de crimă o dată la doi ani. L-am acceptat pe 
acesta doar pentru că Foster e un vechi client al meu. Am 
nevoie de tine, Harry. 

— Pe lista cu invalizi? Ce-a păţit? 

Haller clătină trist din cap. 

— Tipul se urcă pe Harley în fiecare zi, conduce cu viteză 
între benzi şi poartă o cască modernă care este complet 
inutilă când vine vorba să-ţi protejeze gâtul. L-am avertizat 
că nu este decât o chestiune de timp. l-am cerut ficatul. Nu 
degeaba li se spune „donatori de organe”. Nu contează 
dacă eşti un motociclist bun, trebuie să fii atent şi la ceilalţi. 

— Ce s-a întâmplat? 

— Cu ceva timp în urmă, circula pe Ventura într-o seară 
când a venit un nebun care i-a tăiat calea şi l-a obligat să 
pătrundă pe contrasens. A ferit o maşină, motocicleta s-a 
răsturnat - are una veche, fără frâne pe faţă -, iarela 
alunecat pe un şold prin toată intersecţia. Din fericire, purta 
costum din piele şi julitura n-a fost prea hidoasă, însă şi-a 
rupt ligamentul. Acum e la pat, iar doctorii spun că s-ar 
putea să fie nevoiţi să îi înlocuiască genunchiul. Dar n-are 
importanţă. Ideea e că Cisco este un anchetator 
nemaipomenit pentru apărare şi a încercat deja să se 
ocupe de caz. Eu însă am nevoie de un poliţist criminalist 
cu experienţă. Harry, n-o să mi-o iert niciodată dacă 
muşteriul meu va înfunda puşcăria pentru asta. Clienţii 
nevinovaţi lasă cicatrice, dacă înţelegi ce vreau să spun. 

Bosch se holbă la el preţ de un minut. 

— Lucrez deja la un proiect, zise el într-un final. 

— La un caz, vrei să zici? întrebă Haller. 

— Nu, restaurez o motocicletă. 

— Isuse, şi tu? 

— Este un Harley din 1950, ca ăla pe care îl avea Lee 
Marvin în The Wild One. L-am moştenit de la un tip pe care 
l-am cunoscut mai de mult în armată. In urmă cu douăzeci 
de ani, el a specificat în testament ca eu să primesc 
motocicleta, apoi s-a aruncat de pe o stâncă din Oregon. 
Motocicleta zace în şopron de când am primit-o. 

Haller îşi flutură mâna a desconsiderare. 

— Dacă tot a aşteptat atâta timp, mai poate aştepta. Eu 
vorbesc despre un om nevinovat şi nu ştiu ce să fac. Sunt 
disperat. Nimeni nu vrea să asculte şi... 

— Voi strica totul. 

— Poftim? 

— Mă ocup de un caz pentru tine - nu numai pentru tine, 
pentru orice avocat al apărării - şi voi strica tot ce am 
realizat cu insigna. 

Haller îl privi neîncrezător. 

— Ei, hai, e doar un caz. Nu este... 

— Totul. Ştii cum e poreclit un tip care schimbă taberele 
într-un caz de omucidere? E poreclit „Jane Fonda”, adică s-a 
dat cu nord-vietnamezii. Inţelegi ce vreau să spun? E ca şi 
cum ai trece în partea întunecată. 

Haller privi prin fereastră sala de aşteptare. Era plină de 
oameni care coborau de la peroanele de sus. 

Chelneriţa le aduse mâncarea înainte ca Haller să apuce 
să spună ceva. Nu îşi luă privirea de la Bosch cât timp 
femeia aşeză farfuriile pe masă şi le umplu paharele cu ceai 
cu gheaţă. După ce aceasta se îndepărtă, Bosch vorbi 
primul. 

— Uite care-i treaba, nu e nimic personal - dacă ar fi să 
ajut pe cineva, tu ai fi acela. 

Era adevărat. Erau fiii unui avocat al apărării închipuit din 
L.A., însă crescuseră la kilometri şi generaţii depărtare. 

Aflaseră unul de celălalt în urmă cu doar câţiva ani. Deşi 
Haller nu avea aceleaşi opinii ca Bosch, ca să spunem aşa, 
Harry îl plăcea şi îl respecta. 

— Îmi pare rău, omule, continuă el. Asta este. Nu e că nu 
aş vrea, însă există o limită pe care nu reuşesc s-o trec. Nu 
eşti primul care îmi cere aşa ceva. 

Haller încuviinţă din cap. 

— Am înţeles. Însă oferta mea este diferită. Sunt convins 
că tipul acesta a fost „încălţat” cu o crimă, plus că mai 
există şi probe ADN pe care nu le pot explica. O să înfunde 
puşcăria dacă nu mă ajută cineva ca tine... 

— Ei, hai, Haller, nu te prosti. Toţi avocaţii apărării din 
toate tribunalele susţin acelaşi lucru în fiecare zi a 
săptămânii. Toţi clienţii lor sunt nevinovaţi. Toţi clienţii lor 
sunt victimele unei înscenări. Aud chestia asta de treizeci 
de ani, de fiecare dată când mă aflu într-o sală de judecată. 
Dar ştii ceva? Nu-mi pare rău pentru niciunul pe care l-am 
trimis la închisoare. La un moment dat, toţi îşi susţin 
nevinovăția. 

Deoarece Haller nu răspunse, Bosch luă prima 
îmbucătură din mâncare. Era gustoasă, însă acea discuție îl 
făcuse să-şi piardă pofta de mâncare. Haller începu să îşi 
amestece salata cu furculiţa, însă nu luă niciun dumicat. 

— Uite, nu-ţi cer decât să analizezi cazul. Du-te şi 
vorbeşte cu el şi o să te convingi singur. 

— N-am de gând să vorbesc cu nimeni. 

Bosch se şterse la gură cu şerveţelul pe care îl aşeză pe 
masă, lângă farfurie. 

— Vrei să vorbim şi despre altceva, Mick? Sau pot să iau 
mâncarea la pachet? 

Haller nu răspunse. Işi privi mâncarea de care nu se 
atinsese. Bosch vedea teama din ochii lui. Teama de a 
eşua, teama de a fi nevoit să trăiască cu mustrări de 
conştiinţă. 

Haller lăsă jos furculiţa. 

— Îţi propun un târg, spuse el. Te ocupi de caz şi dacă 
găseşti vreo dovadă împotriva clientului meu, anunţi 
procuratura. Indiferent ce vei afla, oricât ar fi de grav, 
anunţăm procuratura. O dovadă la vedere - orice nu intră 
direct sub incidenţa clauzei de confidenţialitate dintre 
avocat şi client. 

— Şi clientul tău ce are de spus în legătură cu asta? 

— Va fi de acord pentru că este nevinovat. 

— Sigur. 

— Mai gândeşte-te şi anunţă-mă! 

Bosch îşi împinse farfuria din faţă. Deşi luase doar o 
îmbucătură, masa de prânz ajunsese la final. Işi şterse 
mâinile cu şerveţelul de cârpă. i 

— Nu e nevoie să mă gândesc, zise el. iți pot da un 
răspuns chiar acum. Nu te pot ajuta. 

Bosch se ridică în picioare şi aruncă şerveţelul pe 
mâncarea din farfurie. Îşi vârî mâna în buzunar, scoase 
câteva bancnote cât să acopere nota pentru ambele 
comenzi şi le aşeză sub solniţă. În tot acest timp, Haller 
rămase pe scaun, cu privirea pironită la sala de aşteptare. 

— Asta a fost tot, zise Bosch. Eu plec. 

În weekend, Bosch reuşi să nu se gândească la oferta lui 
Hall. Sâmbătă, o însoţi pe fiica lui în Orange County ca să 
viziteze campusul şi să ia pulsul oraşului. Prânziră la un 
restaurant de la marginea campusului, unde se serveau 
mai multe varietăţi de vafe, apoi jucară „Angels” în parcul 
de distracţii Anaheim. 

Duminica o păstră ca să se ocupe de restaurarea 
motocicletei. Treaba pe care o avea de făcut era una dintre 

cele mai importante părţi ale proiectului. Dimineaţă, 
dezmembră carburatorul motocicletei, curăţă toate 
componentele, apoi le aşeză la uscat pe un „covor” de ziare 
vechi întinse pe masa din sufragerie. Cumpărase dinainte la 
Glendale Harley un kit nou, aşadar, avea la dispoziţie toate 
garniturile şi inelele de etanşare necesare. Manualul de 
utilizare Clymer avertiza că dacă fixai greşit o garnitură, 
dacă nu curăţai de murdărie jiclorul de ralanti sau dacă 
instalai greşit oricare dintre componente, întreaga 
restaurare era în zadar. 

După ce luă prânzul pe veranda din spate, Bosch se 
întoarse la masă, porni combina muzicală şi luă în mână 
şurubelniţa Philips. Reciti cu atenţie paginile manualului 
înainte să înceapă procesul asamblare, inversând 
procedura pe care o urmase atunci când dezmembrase 
carburatorul. Din combină răsunau acordurile de jazz a 
celor de la John Handy Quintet, iar melodia era Naima, oda 
pe care Handy i-o dedicase în 1967 lui John Coltrane. După 
părerea lui Bosch aceasta era cea mai bună interpretare 
live la saxofon. 

Carburatorul începea să prindă repede contur pe măsură 
ce Bosch urma pas cu pas instrucţiunile din manual. Când 
se întinse să ia jiclorul de ralanti, observă că îl aşezase pe o 
poză dintr-un ziar care îl înfăţişă pe fostul guvernator, cu 
trabucul între dinţi şi cu un zâmbet larg întipărit pe faţă, 
ţinându-şi braţul pe după umerii unui alt bărbat pe care 
Bosch îl recunoscu ca fiind un fost legiuitor din East L.A. 

Fostul poliţist îşi dădu seama că era o ediţie mai veche a 
cotidianului Times pe care dorise să o păstreze. Conţinea o 
relatare clasică cu privire la politică. In urmă cu câţiva ani, 
în ultimele ore petrecute în funcţia de guvernator, acesta 
se folosise de autoritatea de care dispunea, invocând 
clemenţa executivă, pentru a reduce sentinţa unui om 
condamnat pentru crimă. Intâmplarea făcea că inculpatul 


29 


era fiul unui amic al legiuitorului. Împreună cu alte 
persoane, băiatul fusese implicat într-o încăierare care se 
sfârşise cu înjunghierea mortală a victimei. Mai apoi, 
ajunsese la o înţelegere cu procurorii şi pledase vinovat, 
însă fusese nemulţumit când judecătorul îi acordase o 
sentinţă de la cincisprezece la treizeci de ani în închisoarea 
statală. Înainte să i se termine mandatul şi să plece din 
funcţie, guvernatorul redusese sentinţa la şapte ani. 

Dacă acesta crezuse că nimeni nu va observa ultimul său 
act oficial în calitate de guvernator, atunci se înşelase. 
„Buba” se spărsese, iar el fusese acuzat de nepotism, 
favoritism şi abuz în funcţie. Cotidianul Times publicase un 
articol amplu despre acest capitol sordid. Bosch fusese 
dezgustat când îl citise, însă nu într-atât de dezgustat încât 
să trimită ziarul la reciclat. Îl parcurgea mereu ca să îşi 
reamintească despre politica sistemului judiciar. Inainte să 
candideze pentru această funcţie, guvernatorul fusese star 
de cinema, interpretând mari eroi - bărbaţi dispuşi să 
sacrifice orice în numele corectitudinii, în acel moment se 
afla la Hollywood şi încerca să redevină star de cinema. 
Bosch era hotărât să nu se mai uite la niciun film în care va 
juca acesta - nici măcar la televiziunea gratuită. 

Aceste cugetări despre nedreptate pe care le expunea 
articolul îl făcură pe Bosch să-şi ia gândul de la carburator. 
Se ridică de la masă şi îşi şterse mâinile de cârpa pe care o 
ţinea în trusa de scule. Apoi o aruncă pe jos, amintindu-şi 
că altădată obişnuia să aşeze pe acea masă cărţi de 
criminalistică, nu piese de motocicletă. Deschise uşa 
glisantă de la camera de zi şi ieşi pe terasă ca să privească 
oraşul. Casa lui era ridicată la vest de trecătoarea 
Cahuenga şi oferea o privelişte dincolo de autostrada 101 
înspre Hollywood Heights şi Universal City. 

Pe autostrada 101, care traversa trecătoarea, era un 
trafic infernal în ambele sensuri. Chiar şi pentru o după- 

amiază de duminică. De când se pensionase, Bosch 
hotărâse să renunţe la tot: la trafic, la ziua de muncă, la 
stres şi la responsabilităţi. 

Insă avea impresia unui sentiment de falsă veselie. Ştia 
că, indiferent cât de stresant ar fi fost în acel râu de oţel şi 
lumini care curgea încet, locul lui era acolo. Că, într-un fel 
sau altul, prezenţa lui era dorită acolo. 

Mickey Haller apelase la el vineri, în timpul mesei de 
prânz, invocând nevinovăția clientului său. Acest lucru 
trebuia dovedit, fireşte. Insă Haller omisese cealaltă 
jumătate a ecuaţiei. Dacă omul era într-adevăr nevinovat 
însemna că adevăratul criminal se afla în libertate şi nimeni 
nu îl căuta. Un individ suficient de deştept, încât să îi 
însceneze o crimă unui om nevinovat. În ciuda împotrivirii 
lui de la restaurant, acest lucru nu îi dădea pace lui Bosch şi 
nu reuşise să şi-l alunge complet din minte tot weekendul. 
Nu reuşea să uite. 

Işi scoase telefonul din buzunar şi apăsă pe un buton din 
lista de preferaţi. După ce sună de cinci ori, Virginia Skinner 
răspunse cu o voce grăbită: 

— Harry, am termen-limită, ce doreşti? 

— E duminică seara, ce faci... 

— Am fost chemată la birou. 

— Ce s-a întâmplat? 

— Sandy Milton a fost implicat într-un accident rutier 
aseară, în Woodland Hills, şi a fugit de la locul faptei. 

Milton era consilier local din partea conservatorilor. 
Skinner era jurnalist politic pentru Times. Ceea ce nu 
înţelegea Bosch era de ce ea nu îl sunase ca să îi spună şi 
să îl întrebe cu cine din LAPD să stea de vorbă pentru mai 
multe informaţii. Acest lucru scotea în evidenţă ceea ce se 
întâmplase cu relaţia lor în ultima lună. Sau, mai degrabă, 
ceea ce nu se întâmplase. 

— Trebuie să închid, Harry! 

— În regulă! Scuze! Te sun mai târziu! 

— Nu, te sun eu! 

— Bine. Luăm cina împreună în seara asta? 

— Da, dar acum trebuie să plec. 

Ea închise. Bosch intră în casă, iar când îşi luă o bere din 
frigider, îşi verifică proviziile. Îşi dădu seama că nu avea 
nimic cu care să o poată tenta pe Virginia să urce dealul 
până la el. Şi-apoi, fiica lui urma să se întoarcă din tura de 
recruți ai poliţiei pe la ora opt şi ar fi fost stânjenitor să o 
găsească pe Virginia la ei în casă. Ea şi Maddie abia se 
cunoscuseră. 

Bosch hotărî că atunci când îl va suna Skinner, îi va 
propune să se întâlnească undeva în oraş ca să ia cina. 

Tocmai îşi desfăcuse berea şi pusese un CD cu Ron 
Carter, înregistrat la Blue Note Tokio, când îi sună telefonul. 

— Hei, ce rapidă ai fost! 

— Tocmai am predat articolul. Este doar o ştire scurtă 
despre implicaţiile politice ale lui Milton. Richie „Ţâncul” 
trebuie să mă sune în zece sau cincisprezece minute să 
discutăm editarea. Avem timp suficient să vorbim? 

Richie „Ţâncul” era editorul ei, Richard Ledbetter. Ea îi 
spunea astfel, deoarece era tânăr şi fără experienţă - cam 
cu vreo douăzeci şi ceva de ani mai tânăr decât ea - şi 
insista să îi spună cum să îşi facă treaba, cum să îşi scrie 
articolele şi rubrica despre politica locală care apărea o 
dată pe săptămână şi pe care el o numea blog. Cât de 
curând, situaţia dintre ei avea să se agraveze, iar Bosch îşi 
făcea griji că Virginia va fi cea care va avea de suferit, 
ţinând cont că experienţa ei se traducea printr-un salariu 
mai mare, care o făcea să devină o ţintă directă pentru 
conducerea ziarului. 

— Unde vrei să mergem? Undeva în oraş? 

— Sau undeva aproape de casa ta. Tu hotărăşti, numai 
să nu fie restaurant indian. 

— Bineînţeles că nu indian. Lasă-mă să mă, gândesc şi te 
anunţ când vei fi prin apropiere. Sună-mă înainte să ajungi 
la Echo Park, pentru orice eventualitate. 

— Bine. Ascultă, poţi să-mi faci o favoare şi să cauţi nişte 
articole referitoare la un caz? 

— Ce caz? 

— Un tip care a fost arestat pentru crimă. Cred că LAPD 
se ocupă de caz. Îl cheamă Da'Quan Foster. Vreau să văd... 
— Da, Da'Quan Foster. Tipul care a ucis-o pe Lexi Parks. 

— Exact. 

— Harry, ăsta e un caz important. 

— Cât de important? 

— Nu e nevoie să-ţi caut eu articole. Intră pe site-ul 
ziarului şi introdu-i acolo numele. Vei găsi multe articole 
despre ea, luând în considerare cine a fost şi că făptaşul nu 
a fost arestat decât la o lună după comiterea crimei. Şi nu 
LAPD se ocupă de caz, ci şeriful. Crima a avut loc în West 
Hollywood. Trebuie să te las acum, m-a chemat Richie. 

— Bine, voi... 

Ea închisese deja. Bosch îşi vâri telefonul în buzunar şi se 
întoarse la masa din sufragerie. Apucă de colţurile ziarului 
şi trase deoparte componentele carburatorului. Işi luă 
laptopul de pe un raft şi îl porni. Se uită la carburatorul 
dezmembrat pe ziar în timp ce aştepta să se deschidă 
calculatorul. Işi dădu seama că se înşelase atunci când 
crezuse că acest proces de restaurare a motocicletei ar fi 
putut înlocui totul. 

Din combina muzicală răsunau acordurile lui Ron Carter, 
însoţite de două chitare care cântau o melodie a lui Milt 
Jackson intitulată Bags Groove. Cântecul îl făcu pe Bosch să 
se gândească la viaţa lui şi la ceea ce rata. 

După ce laptopul porni, intră pe site-ul cotidianului Times 
şi dădu o căutare după „Lexi Parks”. Numele acesteia era 
menţionat în 333 de articole publicate în ultimii şase ani, cu 

mult timp înainte să fie ucisă. Bosch restrânse aria de 
căutare la anul în curs şi găsi douăzeci şi şase de articole 
arhivate după dată şi titlu. Primul era din 10 februarie 
2015: „Indrăgita directoare adjunctă de la WeHo, găsită 
ucisă în pat”. 

Bosch scană intrările până când ajunse la un titlu 
publicat în 19 martie 2015: „Şeful unei bande, arestat în 
cazul Parks”. 

Bosch reveni la primul articol cu gândul de a citi măcar 
relatarea iniţială despre crimă şi primul articol despre 
arestare înainte să se urce în maşină şi să se ducă în oraş. 

Relatarea iniţială despre uciderea lui Lexi Parks era mai 
mult despre victimă decât despre crimă, deoarece 
Departamentul  Şerifului dezvăluia prea puţine detalii 
despre crima în sine. De fapt, toate detaliile expuse în 
relatare puteau fi reduse la o singură frază: Parks fusese 
omorâtă în bătaie şi fusese găsită zăcând pe pat de soţul ei 
atunci când acesta se întorsese acasă după ce terminase 
tura de noapte ca ajutor al şerifului din Malibu. 

Bosch înjură cu voce tare atunci când citi partea care 
amintea că soţul victimei era ajutor de şerif. Acest lucru 
făcea ca o posibilă implicare a lui Bosch în cazul apărării să 
reprezinte o ofensă şi mai mare adusă departamentului de 
poliţie. Haller omisese intenţionat acest detaliu atunci când 
insistase ca Bosch să cerceteze cazul. 

Cu toate acestea, continuă să citească şi află că Lexi 
Parks era unul dintre cei patru directori-adjuncţi pentru 
zona West Hollywood. Printre alte responsabilităţi, ea se 
ocupa şi de siguranţa publică, de protecţia consumatorului 
şi de relaţiile cu presa. Calificativul de „îndrăgită” din titlu 
se datora faptului că era principalul purtător de cuvânt al 
municipalităţii şi apărea mereu în presă. La momentul la 
care fusese omorâtă, avea treizeci şi opt de ani şi fusese 
funcţionar timp de doisprezece ani, începând ca inspector 

de coduri şi avansând treptat. 

Parks îl cunoscuse pe soţul ei, adjunctul Vincent Harrick, 
la locul de muncă. West Hollywood angajase 
Departamentul  Şerifului pentru a-i oferi servicii de 
protecţie, iar Harrick fusese trimis la secţia din San Vicente 
Boulevard. De îndată ce Parks şi Harrick se logodiseră, 
acesta ceruse să fie transferat de la secţia din West 
Hollywood pentru a evita un posibil conflict de interese, 
având în vedere că amândoi lucrau în folosul oraşului. Mai 
întâi, el îşi desfășurase activitatea la secţia din Lynwood, 
din sudul districtului, apoi se transferase în Malibu. 

Bosch hotărî să citească următorul articol din arhivă 
sperând să obţină mai multe detalii despre caz. Titlul părea 
promiţător: „Anchetatorii: Uciderea lui Lexi Parks, o crimă 
cu conotaţie sexuală”. Articolul, publicat la o zi după 
primul, relata că experţii  criminalişti din cadrul 
Departamentului Şerifului considerau crima ca fiind o 
intrare prin efracţie în timpul cărei Parks fusese atacată în 
pat în timp ce dormea, fusese agresată sexual, iar apoi 
bătută cu bestialitate cu un obiect contondent. In articol nu 
se specifica despre ce fel de obiect era vorba sau dacă 
acesta fusese găsit. Nu se amintea nici despre vreo probă 
găsită la locul crimei. După prezentarea succintă a detaliilor 
oferite de anchetatori, articolul descria reacţiile celor care îi 
cunoşteau pe Parks şi pe soţul ei şi groaza pe care crima o 
răspândise în comunitate. In articol mai scria că Vincent 
Harrick îşi luase concediu, fiind extrem de afectat de 
moartea soţiei. 

După ce citi şi cel de-al doilea articol, Bosch reveni la 
arhivă şi trecu în revistă titlurile. Nu păreau prea 
interesante. Cazul rămăsese în atenţia presei zilnic, apoi 
săptămânal, însă titlurile nu erau pozitive. „Niciun suspect 
în crima Parks”, „Anchetatorii nu au făcut nicio descoperire 
referitoare la cazul Parks”, „WeHo oferă o recompensă de o 

sută de mii de dolari în cazul Parks”. Bosch ştia că 
anunţarea unei recompense însemna că poliţia nu 
descoperise nimic şi că se agăța de orice pistă. 

Apoi, poliţia avu noroc. Cel de-al cincisprezecelea articol 
din listă, publicat la treizeci şi opt de zile după crimă, 
vestea arestarea lui Da'Quan Foster, în vârstă de patruzeci 
şi unu de ani, pentru uciderea lui Lexi Parks. Bosch accesă 
articolul şi află că legătura cu Foster venise, pare-se, din 
senin, pe baza potrivirii cu o probă ADN prelevată de la 
locul crimei. Foster fusese arestat de poliţiştii LAPD la 
atelierul său din Leimert Park, unde tocmai terminase de 
predat un curs de pictură pentru copii, pe care îl ţinea după 
orele de şcoală. 

Această ultimă informaţie îl făcu pe Bosch să cadă pe 
gânduri. Nu îşi imaginase că şeful unei bande ar putea avea 
astfel de preocupări. Se întrebă dacă Foster nu lucra cumva 
în folosul comunităţii ca urmare a unei sentinţe penale. 
Continuă să citească. În articol scria că proba ADN găsită la 
locul crimei în cazul Parks fusese introdusă în baza de date 
a statului şi că rezultase o potrivire cu o mostră luată de la 
Foster, urmare a arestării lui în 2004 pentru suspiciune de 
viol. Deşi nu i se adusese nicio acuzaţie atunci, mostra ADN 
luată de la el rămăsese în baza de date a Departamentului 
de Justiţie. 

Bosch voia să citească mai multe articole despre acest 
subiect, însă dacă voia să se vadă cu Virginia Skinner 
trebuia să se grăbească. Zări un titlu care fusese publicat la 
câteva zile după arestarea lui Foster: „Suspectul în cazul 
Parker şi-a schimbat viaţa”. Accesă articolul, aruncând o 
privire peste el. Era o poveste oferită de reprezentanţii 
comunităţii care susțineau că Da'Quan Foster era un fost 
membru al Rollin' Forties Crips care revenise pe calea cea 
bună şi se dedicase comunităţii din care făcea parte. Era 
pictor autodidact, cu expoziţii într-un muzeu din 

Washington, DC. Deţinea un atelier pe Degnan Boulevard, 
unde oferea cursuri de pictură copiilor din zonă în timpul 
săptămânii, după orele de şcoală. Era căsătorit şi avea doi 
copii. Drept replică, Times publicase un articol în care se 
menţiona că acesta avea un cazier care includea mai multe 
arestări pentru deţinere de droguri în anii '90 şi patru ani 
petrecuţi la răcoare. Fusese eliberat condiţionat în 2001 şi, 
în afară de arestarea în cazul referitor la viol, în care nu i se 
adusese niciodată nicio acuzaţie, acesta nu se mai abătuse 
de la lege mai bine de un deceniu. 

Articolul mai includea şi declaraţii ale mai multor localnici 
care îşi exprimau fie neîncrederea, fie bănuiala că Foster 
era victima unei înscenări. Nicio persoană citată în articol 
nu credea că el o omorâse pe Lexi Parks sau că s-ar fi aflat 
în West Hollywood în noaptea respectivă. 

Din cele citite, Bosch nu îşi putea da seama dacă Foster o 
cunoscuse pe victimă sau avea vreun motiv să o vizeze. 

Harry închise laptopul. Se gândea să citească mai târziu 
celelalte articole, deoarece nu voia să o lase pe Virginia 
Skinner să îl aştepte - indiferent unde alegea ea să se 
întâlnească. Trebuiau să stea de vorbă. Relaţia dintre ei 
fusese tensionată în ultima vreme, în mare parte din cauză 
că ea era prea ocupată cu munca ei, iar Bosch nu fusese 
ocupat cu nimic altceva decât cu restaurarea unei 
motociclete care era la fel de veche ca şi el. 

Se ridică de la masă şi se duse în dormitor ca să îşi 
schimbe cămaşa şi să îşi ia o pereche de pantofi mai 
potriviţi. Peste zece minute, se afla în maşină, coborând 
dealul către autostradă. Odată ce intră în „râul de oţel”, îşi 
scoase telefonul şi îşi vâri casca în ureche, respectând, 
deci, legea. Pe vremea când purta insignă, nu îşi bătea 
capul cu astfel de lucruri neimportante, însă acum îşi punea 
centura de siguranţă şi folosea cască atunci când vorbea la 
telefon. Putea primi amendă pentru că vorbea la mobil în 

timp ce conducea. 

După zgomotul din fundal, bănui că Haller se afla pe 
bancheta din spate a unei limuzine Lincoln. Amândoi se 
aflau pe drum, îndreptându-se către un loc anume. 

— Am întrebări despre Foster, zise Bosch. 

— Dă-i drumul, spuse Haller. 

— Ce fel de probă ADN a fost - sânge, salivă, spermă? 

— Spermă. A fost prelevată de pe victimă. 

— De pe sau din? 

— Ambele. Din vagin. De pe coapsa dreaptă. Câţiva 
stropi şi de pe aşternuturi. 

Bosch conduse în tăcere câteva clipe. Autostrada era în 
pantă deoarece traversa Hollywoodul. Tocmai trecea pe 
lângă Capitol Records Building. Clădirea fusese construită 
astfel încât să semene cu nişte plăci de patefon aşezate 
unele peste altele, însă vremurile se schimbaseră. Nu multă 
lume le mai asculta. 

— Altceva? întrebă Haller. Mă bucur că te gândeşti la caz. 

— De când îl cunoşti pe tipul ăsta? întrebă Bosch. 

— De aproape douăzeci de ani. Mi-a fost client. N-a fost 
uşă de biserică, însă are o anumită blândeţe. Nu e un 
criminal. Fie este prea deştept, fie prea moale pentru asta. 
Poate ambele. Oricum, a reuşit să-şi refacă viaţa. De aceea 
ştiu. 

— Ce ştii? 

— Că nu el este făptaşul. 

— Am citit unele articole pe internet. Care e faza cu 
arestarea pentru viol? 

— E o tâmpenie. O să-ţi arăt dosarul. L-au arestat pe el şi 
încă alţi douăzeci de tipi. La sfârşitul zilei, l-au lăsat să 
plece. 

— Ce-ai mai descoperit? Ai făcut rost de dosarul cazului? 

— Da. Insă dacă te interesează, cred că trebuie să 
vorbeşti cu clientul meu. Dacă citeşti dosarul, vei afla 

părerea celeilalte părţi referitoare la caz. N-o să... 

— Nu mă interesează. Dosarul este important. Totul 
începe şi se termină cu dosarul. Când îmi dai o copie? 

— O să ţi-o trimit mâine. 

— Bine. Sună-mă şi vin eu după ea. 

— Asta înseamnă că te bagi? 

— Sună-mă când ai dosarul complet. 

Bosch închise. Se gândi la conversaţie şi la ceea ce 
simţise după ce citise articolele din ziar. Incă nu îşi luase 
niciun angajament. Nu depăşise nicio limită, însă nici nu 
putea nega că nu se apropia foarte mult de ea. De 
asemenea, nu putea înlătura acel sentiment din ce în ce 
mai pregnant că urma să revină în prima linie. 

Bosch şi Skinner se întâlniră la Factory Kitchen, lângă 
Alameda. Era un restaurant italian elegant, din cartierul 
artiştilor. Ea îl alesese deoarece era pe gustul ei. Nu luase 
în considerare sugestiile lui. 

Restaurantul era aglomerat, iar vocile şi zăngănitul 
tacâmurilor îşi regăseau ecoul în pereţii vechii fabrici. Cu 
siguranţă nu era locul potrivit pentru a discuta despre 
destrămarea unei relaţii, însă asta se întâmpla. 

În timp ce savura o farfurie de tagliatelle cu rață ragu, 
Skinner îi spuse lui Bosch că relaţia lor de cuplu era pe 
sfârşite. Ea era jurnalistă, în ultimii treizeci de ani scrisese 
articole despre poliţie şi politică. Avea obiceiul să abordeze 
fără ocolişuri un subiect, inclusiv atunci când venea vorba 
despre dragoste şi satisfacerea propriilor nevoi. Ea îi spuse 
lui Bosch că el se schimbase. Era prea afectat din cauză că 
îşi pierduse slujba şi, prin urmare, întâmpina dificultăţi în a 
se concentra asupra relaţiei. 

— Cred că ar fi mai bine să mă retrag şi să te las să îţi 
pui viaţa în ordine, Harry, îi spuse ea. 

Bosch era întru totul de acord. Atitudinea şi gândirea ei 
nu îl surprindeau. Cumva, ştia că relaţia lor - deşi erau 
împreună doar de un an - nu avea nicio şansă. 

Aceasta se înfiripase din entuziasmul şi energia unui caz 
de care se ocupase el şi a unui scandal politic despre care 
scrisese ea. Legătura dintre cele două situaţii dusese la 
această relaţie. Când totul luase sfârşit însă, amândoi 
ajunseseră să se întrebe dacă mai exista ceva între ei. 

Ea îşi întinse mâna şi îi mângâie visătoare obrazul. 

— Sunt cu doar câţiva ani mai tânără decât tine, zise ea. 
Mi se va întâmpla şi mie. 

— Nu, o să te descurci, zise Bosch. Treaba ta este să 
relatezi poveşti, iar acestea trebuie să fie cunoscute. 

După ce terminară cina, se îmbrăţişară lângă standul 
valeţilor în timp ce aşteptau să li se aducă maşinile. Işi 
promiseră să păstreze legătura, însă amândoi ştiau că 
acest lucru nu avea să se întâmple. 

Bosch se întâlni cu Haller luni, la ora unsprezece 
dimineaţa, într-o parcare din oraş, sub braţele întinse ale lui 
Anthony Quinn, pictat pe partea laterală a unei clădiri din 
3" Street. Bosch îşi trase jeepul Cherokee aproape de 
portiera din spate a limuzinei Lincoln, al cărei geam începu 
să coboare. Din cauza unghiului prost şi a geamului 
fumuriu, Bosch nu reuşi să vadă cine se afla la volanul 
limuzinei. 

Haller îi întinse de pe bancheta din spate, prin geamul 
deschis, un dosar gros, legat cu elastic. Bosch se aşteptase 
ca acesta să fie prins într-un biblioraft albastru, aşa cum 

erau ţinute dosarele la departamentul de poliţie. Când văzu 
dosarul plin de fotocopii, îşi reaminti că ceea ce urma să 
facă nu semăna deloc cu cazurile de care se ocupase până 
atunci. Acum era pe cont propriu. 

— Ce vei face acum? îl întrebă Haller. 

— Tu ce crezi? răspunse Bosch. Mă duc undeva să citesc 
dosarul. 

— Ştiu asta, dar ce anume vei căuta? 

— Voi căuta piesele care lipsesc. Uite care-i treaba, n-aş 
vrea să-ţi dau speranţe. Am citit toate articolele din ziar azi- 
dimineaţă. Eu nu văd lucrurile aşa cum le vezi tu. Tipul este 
certat cu legea. L-ai cunoscut pentru că a fost certat cu 
legea. În acest moment, tot ceea ce îţi pot promite - 
singurul lucru pe care ţi-l pot promite - este să analizez 
dosarul şi să-mi dau cu părerea. Atâta tot. 

Bosch ridică dosarul în aer cu o oarecare stângăcie, astfel 
încât să îl poată vedea Haller. 

— Dacă nu voi găsi ceva care nu se leagă sau ceva care 
nu-mi va atrage atenţia, ţi-l voi da înapoi şi gata. 
Comprende, hermano? 

— Comprende. Cred că trebuie să fie greu să fii aşa. 

— Aşa cum? 

— Să nu crezi în redresare şi izbăvire, să nu crezi că 
oamenii se pot schimba. Tu nu crezi decât în zicala: „Lupul 
îşi schimbă părul, dar năravul, ba“. 

Bosch nu luă în seamă această acuzaţie. 

— Aşadar, cei de la Times spun că omul tău nu are alibi. 
Ce ai de gând să faci în privinţa asta? 

— Are alibi. A fost la atelierul lui de pictură. Doar că nu 
putem dovedi... încă. Dar o vom face. Times afirmă că nu 
are alibi, însă nici motiv nu există. Nu a cunoscut-o pe 
această femeie, n-a văzut-o niciodată şi nici nu a fost în 
cartierul ei, darămite în casa ei. E o nebunie să crezi că ela 
comis fapta. Au încercat să facă legătura între el şi soţul 


41 


femeii de pe vremea când acesta lucra în Lynwood - un soi 
de răzbunare între bande, dar aici nu e cazul de aşa ceva. 
Da'Quan era membru Crip, iar soţul se ocupa de Bloods. Nu 
există niciun motiv pentru că nu el este făptaşul. 

— Nu e nevoie de un motiv. In cazul unei crime cu 
conotaţii sexuale, sexul este un motiv suficient de bun. Ce 
ai de gând să faci în legătură cu proba ADN? 

— Am de gând s-o atac. 

— Nu mă refer la prostiile din cazul lui O.J. Există dovezi 
că proba a fost prelevată greşit sau că testul a eşuat? 

— Încă nu. 

— „Încă nu” - ce înseamnă asta? 

— l-am înaintat judecătorului o cerere prin care să 
permită un test independent. Procurorul a obiectat, 
susţinând că nu există suficient material prelevat, însă 
astea sunt doar poveşti. Judecătorul mi-a acceptat cererea. 
Un laborator independent analizează chiar acum probele. 

— Când vei primi veşti? 

— Lupta în instanţă a durat două luni. Doar ce le-am 
trimis probele. Sper să primesc noutăţi cât mai repede. 
Măcar se mişcă mai repede decât cei din laboratorul 
şerifului. 

Bosch nu era impresionat. Era de părere că acele analize 
vor duce la aceeaşi concluzie la care ajunseseră şi 
specialiştii din laboratorul şerifului - că ADN-ul era al lui 
Da'Quan Foster. Următorul pas era hărţuirea celor care 
manipulaseră probele. Era tactica la care apelau mereu 
avocaţii apărării. Dacă dovezile erau împotriva ta, atunci 
încercai să contaminezi dovezile prin toate mijloacele 
posibile. 

— In afară de asta, care este teoria ta? întrebă el. Cum a 
ajuns ADN-ul clientului tău în trupul victimei? 

Haller clătină din cap. 

— Nu cred că e al lui. Chiar dacă laboratorul meu va 

spune că este al lui, tot nu voi crede. Este victima unei 
înscenări. 

Acum era rândul lui Bosch să clatine din cap. 

— Isuse! zise el. Ai mai multă experienţă decât 
majoritatea avocaţilor pe care îi cunosc. Cum poţi gândi 
aşa? 

Haller îl privi în ochi pe Bosch. 

— Poate pentru că am prea mult experienţă, zise el. Şi tu 
ai suficient de multă experienţă încât să îţi dai seama cine 
te minte. N-am alte probe, Harry, dar instinctul îmi spune 
că e ceva putred aici. Există o înscenare, sau o încurcătură, 
sau ceva, pe undeva, însă nu el este făptaşul. De ce nu 
mergi să vorbeşti cu el şi să vezi ce-ţi spune instinctul? 

— Nu e momentul încă, zise Bosch. Lasă-mă să citesc 
dosarul. Vreau să aflu tot ceea ce este de aflat despre 
anchetă înainte să vorbesc cu el. Dacă voi vorbi cu el. 

Haller încuviinţă din cap, apoi se despărţiră. Bosch 
promise să ţină legătura cu el. Cei doi se îndreptară către 
ieşiri diferite din parcare. In timp ce aştepta să poată intra 
în traficul de pe 3" Street, Bosch îşi ridică privirea la 
Anthony Quinn, care îşi ţinea braţele deschise ca şi când ar 
fi vrut să arate că nu avea nimic. 

— Amândoi, nici tu, nici eu, zise Bosch. 

leşi pe 3" Street, apoi viră la dreapta pe Broadway, 
traversă centrul civic şi pătrunse în Chinatown. După ce 
găsi un loc de parcare pe stradă, intră în restaurantul 
Chinese Friends ca să ia masa de prânz. Localul era gol. Cu 
dosarul primit de la Haller în mână, Bosch alese o masă 
dintr-un colţ, unde putea sta cu spatele la perete, astfel 
încât nimeni să nu poată privi peste umărul lui ca să vadă 
ce citeşte. Nu voia ca vreun client să-şi piardă pofta de 
mâncare. 

Bosch comandă fără să se uite în meniu. Scoase elasticul 
cu care era legat dosarul şi îl deschise pe masă. Mai bine 

de două decenii întocmise dosare pentru avocaţii care îi 
apărau pe bărbaţii şi pe femeile pe care el îi arestase 
pentru crimă. Cunoştea fiecare şmecherie folosită într-un 
dosar atunci când venea vorba despre a stârni confuzia şi a 
trimite pe cineva într-o direcţie greşită. Ar fi putut scrie un 
ghid despre cum să transformi dovezile într-un coşmar 
pentru avocatul apărării. Pe vremuri, avusese obiceiul să 
redacteze rapoarte fără noimă, să scoată din când în când 
cartuşul din  copiatorul departamentului, astfel încât 
nenumărate pagini din documentul pe care urma să îl 
predea să fie cel puţin dificil, dacă nu imposibil de citit. 

Acum trebuia să se folosească de toate cunoştinţele 
acumulate ca să poată evalua cazul respectiv. lar 
experienţa îi dicta că, în primul rând, trebuia să pună în 
ordine dosarul. Era o chestie de rutină să amesteci 
grămezile de rapoarte ca pe nişte cărţi de joc, să arunci 
între ele unu sau două meniuri şi să le spui avocatului 
apărării şi anchetatorului său „duceţi-vă dracu'! Fiecare 
pagină era numerotată şi datată. Se proceda astfel pentru 
ca, în sala de judecată, avocaţii care reprezentau ambele 
părţi să poată face referire la aceeaşi pagină printr-un 
număr de ordine. Prin urmare, nu conta dacă Bosch 
reorganiza paginile. Putea folosi propriul sistem. Haller nu 
trebuia decât să citeze numărul ştampilat pe pagină dacă 
voia să facă trimitere la vreun document în timpul 
procesului. 

Diferenţa dintre rapoartele întocmite de anchetatorii 
Departamentului Şerifului şi cele întocmite de Bosch pentru 
LAPD nu era foarte mare. Doar câteva titluri şi câteva 
numere difereau. Insă Bosch frunzări repede dosarul şi 
puse hârtiile în ordinea corectă până când i se aduse 
farfuria cu cotlete de porc, feliate subţire. El aranjă 
grămadă de acte în faţa lui la mijlocul mesei, iar farfuria o 
împinse în lateral, astfel încât să poată să citească în timp 


44 


ce mânca. 

Deasupra grămezii reorganizate se afla raportul de 
incident, care era mereu următoarea pagină dintr-un dosar 
după cuprins. Insă în acel dosar nu exista niciun cuprins - 
un alt „du-te dracu'!” de la procuror pentru apărare - astfel 
încât raportul de incident se afla deasupra. Bosch aruncă o 
privire peste el, neaşteptându-se să descopere ceva. Erau 
informaţii din prima zi. Dacă nu erau greşite, atunci erau 
incomplete. 

Cotletele de porc din farfurie erau subţiri şi crocante, 
aşezate grămadă pe orezul prăjit. Bosch le mâncă cu 
degetele, ca pe nişte chipsuri de cartofi. Işi şterse mâinile 
cu şerveţelul de hârtie ca să poată întoarce paginile fără să 
le murdărească. Trecu repede în revistă câteva anexe şi 
rapoarte lipsite de însemnătate, până când ajunse la 
„Cronologie”. Aceasta era Biblia unei crime, nucleul unei 
anchete criminalistice. Detalia toate mişcările făcute de 
detectivii care s ocupau de caz. De aici lua naştere teoria 
referitoare la caz. Aceasta îl putea convinge pe Bosch că 
Da'Quan Foster era vinovat sau îl putea face să aibă 
aceleaşi dubii ca Mickey Haller. 

Majoritatea echipelor de detectivi aveau sarcinile 
împărţite, iar acestea erau îndeplinite pe parcursul mai 
multor cazuri. De obicei, unul dintre membrii echipei de 
detectivi avea sarcina de a păstra intacte şi la zi rapoartele 
şi dosarul. „Cronologia” făcea excepţie. Aceasta era ţinută 
pe computer, într-un fişier digital, şi era accesată regulat de 
ambii detectivi, astfel încât fiecare să îşi poată înregistra 
activitatea efectuată pentru rezolvarea cazului. Periodic era 
listată şi pusă într-un biblioraft, sau, în cazul de faţă, 
adăugată dosarului destinat apărării. Insă cea mai activă 
versiune era întotdeauna fişierul digital, un document viu, 
care creştea şi se modifica mereu. 

Cronologia listată care se afla în dosar avea 129 de 

pagini şi fusese întocmită de anchetatorii Departamentului 
Şerifului, Lazlo Cornell şi Tara Schmidt. Deşi de-a lungul 
timpului Bosch  interacţionase adesea cu anchetatorii 
şerifului, nu îi cunoştea pe niciunul. Asta era un dezavantaj 
deoarece nu îşi putea da seama de priceperea sau 
caracterul lor doar privind dosarul. Ştia că îşi va face o 
părere pe măsură ce va afla despre tactica lor de anchetare 
şi le va citi concluziile, însă Bosch avea în continuare 
sentimentul că se afla încă departe de acest moment. li 
cunoştea pe alţi anchetatori de la Omucideri, din cadrul 
Departamentului Şerifului, pe care i-ar fi putut suna ca să 
întrebe despre cei doi, dar nu îndrăznea să o facă şi să dea 
de bănuit că ar putea lucra împotriva lor. Vestea despre 
trădarea lui Bosch s-ar fi răspândit repede, iar 
Departamentul Şerifului ar fi anunţat LAPD în câteva ore, 
dacă nu minute. Bosch nu îşi dorea acest lucru. Nu încă. 

Primele şaptezeci şi cinci de pagini ale cronologiei 
descriau felul în care avansase ancheta înainte de a se face 
legătura dintre proba ADN şi Da'Quan Foster. Bosch le citi 
cu atenţie deoarece îi ofereau detalii despre teoria iniţială a 
anchetatorilor referitoare la caz, precum şi despre munca 
lor conştiincioasă şi hotărârea de care dădeau dovadă. 
Soţul lui Lexi Parks fusese cercetat şi eliminat ca suspect, 
iar aceste eforturi erau bine documentate în cronologie. 
Deşi avea un alibi puternic - urmărise şi arestase un hoţ de 
maşini - pentru ora la care fusese ucisă soţia lui, 
anchetatorii erau suficient de deştepţi încât să ştie că ar fi 
putut aranja ca omorul să fie comis de altcineva. Cu toate 
că unele aspecte referitoare la crimă - atacul sexual şi 
bestialitatea cu care fusese bătută victima - tindeau spre o 
altă direcţie, anchetatorii aveau unele suspiciuni în privinţa 
soţului. In timp ce citea aceste pasaje din cronologie, Bosch 
începea să îi respecte din ce în ce mai mult pe Cornell şi pe 
Schmidt. 

Ancheta iniţială urmărea mai multe piste. Anchetatorii 
interogaseră o sumedenie de agresori sexuali care locuiau 
în zona West Hollywood, verificaseră trecutul victimei, 
încercând să descopere dacă avusese duşmani şi îi 
cercetaseră activitatea profesională, pentru a afla dacă 
supărase pe cineva sau dacă îi purta ranchiună cineva. 

Toate aceste eforturi rămăseseră fără rezultat. Odată ce 
obţinuseră ADN-ul făptaşului, ei îl comparaseră cu cel al 
tuturor persoanelor suspectate. Trecutul victimei nu 
scosese la iveală niciun conflict grav, niciun iubit 
răzbunător şi niciun adulter din partea ei sau a soţului, în 
calitate de director adjunct al oraşului, ea fusese profund 
implicată în sistemul birocratic şi în politică şi avusese un 
ultim cuvânt de spus în ceea ce privea anumite afaceri, 
însă nu existaseră polemici. 

Profilul criminalului, alcătuit în funcţie de ce se 
descoperise la locul crimei, fusese cel care, în cele din 
urmă, îi făcuse pe anchetatori să renunţe la a mai căuta 
informaţii despre viaţa personală şi profesională a victimei. 
Profilul, realizat de cei de la Serviciul de Analiză 
Comportamentală din cadrul Departamentului Şerifului, 
arăta că suspectul era un psihopat care îşi satisfăcea mai 
multe nevoi psihologice prin uciderea lui Lexi Parks. „Nu 
zău”, gândi Bosch în timp ce citea concluzia. 

Profilul arăta că, mai mult ca sigur, criminalul nu o 
cunoştea pe Parks şi că aceasta s-ar fi putut intersecta cu 
el recent sau mai de mult. Deoarece ea era un personaj 
care apărea în mod regulat la televiziunea locală din West 
Hollywood, precum şi la evenimente publice, cercul 
posibilităţilor era cu atât mai mare. Ucigaşul ei ar fi putut-o 
vedea la ştiri sau la vreo întrunire televizată a consiliului 
local. Drumurile lor s-ar fi putut intersecta oriunde. 

Omorul părea a fi atât plănuit cu grijă, cât şi necugetat în 
ceea ce privea violenţa exacerbată şi proba ADN lăsată în 

urmă. Alte detalii referitoare la locul crimei care 
influenţaseră realizarea profilului includeau şi faptul că 
victima nu fusese deloc legată - ceea ce arăta că ucigaşul 
nu fusese nevoit să apeleze la niciun mijloc pentru a o 
domina sau a o controla. Victima fusese găsită de soţul ei 
cu o pernă pe faţă, care ascundea rănile fatale provocate 
de bătaie şi care indica posibile remuşcări din partea 
atacatorului. 

Având în vedere că soţul ei era ofiţer de poliţie, acesta îşi 
luase mai multe măsuri de precauţie, instalând în casă un 
sistem de alarmă şi mai multe încuietori la toate uşile. 
Făptaşul pătrunsese în casă prin fereastra biroului, după ce 
înlăturase plasa şi forţase cu ranga încuietoarea ferestrei. 
Din câte se părea, victima nu activase alarma. Soţul ei 
afirmase că rareori se întâmpla acest lucru, în ciuda 
faptului că el o rugase de nenumărate ori să o activeze 
atunci când el lucra în tura de noapte, iar ea rămânea 
singură acasă. 

Toate acestea, precum şi alte detalii alcătuiră profilul 
unui suspect care părea a fi un atacator oportunist şi 
neglijent. În noaptea în care fusese ucisă, Parks se dusese 
la supermarketul Pavilions de pe Santa Monica Boulevard. 
Mai multe zile la rând, anchetatorii vizionaseră înregistrările 
surprinse de camerele de supraveghere instalate în 
magazin şi în centrul comercial unde se afla acesta, 
urmărind-o pe Parks şi sperând să descopere când traseul 
victimei se intersectase cu cel al atacatorului său. Insă nu 
descoperiseră nimic. În magazin, Parks văzuse şi 
recunoscuse câteva persoane din cercul ei de cunoştinţe 
sau de la locul de muncă. Insă toţi aceşti oameni fuseseră 
verificaţi şi scoşi de pe lista suspecţilor, fie printr-o 
comparare a ADN-ului, oferit în mod voluntar, fie prin alte 
metode. 

Aşadar, efortul fusese în zadar, însă necesar. Citind 

primele optzeci de pagini din cronologie, Bosch îşi dădu 
seama că Lazlo Cornell şi Tara Schmidt făcuseră o anchetă 
minuțioasă - una la care ar fi fost mândru să participe. 

Totul părea în zadar. Asta până în cea de-a douăzeci şi 
şaptea zi de anchetă, când cei doi primiseră o scrisoare de 
la Departamentul de Justiţie din California, prin care erau 
informaţi că proba ADN pe care o trimiseseră ei pentru a fi 
căutată în baza de date a statului se potrivea cu cea a unui 
infractor condamnat pe care îl chema Da'Quan Foster. 

Până în acel moment, nici Cornell şi nici Schmidt nu 
auziseră vreodată ca un bărbat pe nume Da'Quan Foster să 
aibă legătură cu Parks sau cu alte cazuri. Incepură, aşadar, 
pregătirile pentru momentul în care aveau să îl întâlnească. 
Îl supravegheaseră douăzeci şi patru de ore ca să vadă 
dacă făcea vreo mişcare pe care ar fi putut-o folosi 
împotriva lui sau dacă ameninţa să facă vreun rău unei alte 
femei. Între timp, îi cercetaseră trecutul, iar ancheta 
continuase, luându-se măsuri de maximă securitate, astfel 
încât nicio informaţie să nu ajungă în presă sau la soţul 
victimei. 

La unsprezece zile după ce primiseră rezultatele 
referitoare la ADN, cei doi anchetatori principali intraseră în 
atelierul de pictură, unde Foster se afla singur, deoarece 
tocmai terminase de predat un curs despre culorile de bază 
unui grup mic de copii. Leimert Park se afla în Los Angeles. 
Anchetatorii fuseseră însoţiţi de doi ofiţeri de poliţie LAPD 
de la Departamentul de Intervenţii. Cornell şi Schmidt îl 
întrebaseră pe Foster dacă voia să îi însoţească la Secţia 
Omucideri ca să îi pună câteva întrebări. 

Da'Quan Foster fusese de acord. 


Când Bosch îşi ridică privirea, observă că restaurantul se 
aglomerase cât timp fusese el ocupat cu cititul dosarului. 
Nota de plată îi fusese lăsată pe marginea mesei, însă el nu 

o observase. Simţindu-se vinovat că nu eliberase masa mai 
devreme, lăsă treizeci de dolari pentru prânzul de zece 
dolari, îşi strânse hârtiile şi ieşi pe uşă afară, înjură când 
găsi o amendă de parcare sub ştergătorul de parbriz al 
maşinii. Plătise parcarea pentru două ore, însă zăbovise în 
restaurant două ore şi jumătate. Luă hârtia cu amenda de 
sub lama de gumă a ştergătorului şi o vâri în buzunar. Nu 
îşi făcuse niciodată griji în legătură cu amenzile de parcare 
pe vremea când conducea maşina poliţiei, pe vremea când 
purta insignă. Acest lucru îi reamintea cât de mult i se 
schimbase viaţa în ultimele şase luni. Se simţea ca un 
străin care deţinea informaţii din interior. Din acel moment, 
va fi doar un străin. 

Dintr-un motiv sau altul, Bosch nu avea chef să se 
întoarcă acasă pentru a citi ceea ce mai rămăsese din 
cronologie, precum şi restul rapoartelor. Avea impresia că 
dacă ar fi revizuit dosarul la masa din sufragerie, unde 
lucrase la atâtea cazuri cât timp fusese detectiv criminalist 
în cadrul LAPD, ar fi fost un soi de trădare. O luă, deci, pe 
3" Street ca să iasă din oraş, apoi înspre West Hollywood. 
Înainte să continue cu lectura cronologiei, voia să treacă în 
maşină pe lângă casa unde fusese ucisă Lexi Parks. Se 
gândea că i-ar prinde bine să îşi scoată nasul din hârtii şi să 
vadă unele dovezi fizice ale cazului. 

Casa era situată pe Orlando, la sud de Melrose, într-un 
cartier de vile modeste. Bosch opri pe partea cealaltă a 
străzii şi privi cu atenţie casa. Era aproape în întregime 
împrejmuită de un gard viu înalt, prevăzut cu o intrare 
arcuită. Zărea uşa de la intrare prin pasaj. In faţa gardului 
fusese montată o pancartă pe care stătea scris „De 
vânzare”. Bosch se întrebă cât era de greu să vinzi o casă 
în care fusese comisă de curând o crimă violentă. Credea 
că era şi mai greu să trăieşti într-o casă în care soţia ta 
fusese victima unei astfel de crime. 

Telefonul începu să îi vibreze, iar el răspunse fără să îşi ia 
privirea de la casă. 

— Bosch, răspunse el. 

— Eu sunt, zise Haller. Cum merge treaba? 

— Merge. 

— Incă citeşti dosarul. 

— Am ajuns pe la jumătate. 

— Şi? 

— Şi, nimic. Încă mai am de citit. 

— Am crezut că poate ai... i 

— Nu mă stresa, Mick! Fac ceea ce trebuie să fac. |ţi voi 
spune dacă vreau să mă ocup de caz după ce termin de 
citit. Dacă nu voi vrea, îţi voi da înapoi dosarul. 

— Bine, bine. 

— În regulă, vorbim mai târziu. 

Bosch închise. Continuă să se uite la casă. El observă o 
tăbliță cu „Atenţie, câine rău” înfiptă în ghiveciul de lângă 
uşa de la intrare. În dosar nu se specifica nicăieri că Parks 
şi soţul ei ar fi avut un câine. Bătea cu degetele pe volan în 
timp ce se gândea la acest aspect. Avea un sentiment 
puternic că dacă familia ar fi avut un câine, acest lucru ar fi 
fost menţionat imediat în rapoarte. Animalele de companie 
lăsau întotdeauna dovezi prin casă. Era un aspect care 
trebuia luat în considerare într-o anchetă. 

Bosch trase concluzia că în casă nu existase niciun câine 
şi că acea tăbliță fusese pusă pentru intimidare. In lipsa 
unui câine, cel mai bun lucru era să pretinzi că ai unul. 
Intrebarea era dacă ucigaşul ştia asta. Şi dacă da, de unde? 

Într-un final, o luă din loc şi urcă pe Orlando, înspre Santa 
Monica Boulevard. Viră înspre est ca să se întoarcă acasă, 
dar trase din nou pe dreapta când zări un Starbucks pe 
Fairfax. De astă dată plăti pentru o parcare de patru ore, 
apoi intră în cafenea cu dosarul la el. 

Cu o ceaşcă de cafea neagră aburindă în mână, se 

instală la o măsuţă rotundă dintr-un colţ. Deoarece nu avea 
spaţiu suficient să împrăştie teancul de hârtii, scoase doar 
cronologia şi începu să citească de unde rămăsese. Inainte 
de asta, luă pixul din buzunarul cămâăşii şi notă repede ceva 
pe marginea dosarului. 

„Câine?” 

Trebuia să capete o confirmare a concluziei pe care o 
trăsese referitoare la câine. Faptul că îşi notase o întrebare 
alcătuită dintr-un singur cuvânt reprezenta o reacţie 
aproape involuntară la ceea ce văzuse cât timp stătuse în 
faţa casei în care fusese comisă crima. Însă de îndată ce 
scrise cuvântul respectiv, realiză că un lucru atât de 
mărunt, cum era acel act de a scrie un singur cuvânt pe un 
dosar, reprezenta un pas important în acceptarea cazului. 
Trebuia să îşi pună acea întrebare. Îi lipsea oare atât de 
mult munca lui, încât era dispus să încalce orice limită şi să 
lucreze pentru o persoană acuzată de crimă? Pentru că asta 
urma să facă. Haller era avocatul desemnat din oficiu, însă 
clientul lui era închis într-o celulă, sub acuzaţia că violase şi 
omorâse în bătaie o femeie. Dacă Bosch accepta oferta 
însemna că va lucra pentru el. 

Se simţea umilit până în măduva oaselor. Se gândi la 
ceilalţi colegi ai lui care se pensionaseră şi care ajunseseră 
să lucreze pentru avocaţii apărării sau chiar pentru Biroul 
de Avocaţi Publici. El rupsese orice legătură cu aceşti 
colegi, de parcă ei înşişi ar fi fost nişte infractori. De îndată 
ce auzea că vreunul trecuse de partea cealaltă, Bosch îl 
considera imediat o persona non grata. 

lar acum... 

Sorbi din cafeaua fierbinte şi încercă să înlăture acel 
sentiment neplăcut. Apoi începu să citească despre 
anchetă de unde rămăsese. 

După ce îl luaseră pe Foster de la atelier, anchetatorii 
şerifului îl duseră la secţia din Lynwood, unde ceruseră să li 

se elibereze o încăpere. Interogatoriul nu durase mult, iar 
transcrierea completă fusese ataşată la cronologie. Foster 
răspunsese la câteva întrebări înainte să îşi dea seama cât 
de gravă era situaţia în care se afla şi să îl ceară pe Mickey 
Haller. 

Cornell şi Schmidt nu îi spuseseră că ADN-ul lui fusese 
descoperit la locul crimei. Voiau să îşi construiască mai întâi 
cazul, încercând să smulgă o mărturisire de la Foster. Insă 
nu reuşiseră. Cornell începuse interogatoriul citindu-i lui 
Foster drepturile constituţionale - era întotdeauna o 
metodă rapidă de a pune în alertă un subiect care 
acceptase să fie interogat. 


„Cornell: în regulă, domnule Foster, sunteţi dispus să 
staţi puţin de vorbă cu noi, poate să răspundeţi la câteva 
întrebări ca să putem lămuri unele detalii? 

Foster: Cred că da, dar despre ce este vorba? Ce credeţi 
că am făcut? 

Cornell: Ei bine, este vorba despre Lexi Parks. O 
cunoaşteţi, nu? 

Foster: După nume, mi se pare cunoscut, dar nu ştiu de 
unde. Poate că i-am vândut un tablou sau poate este mama 
unuia dintre copii care vin la atelier. 

Cornell: Nu, domnule, Lexi Parks nu a cumpărat niciun 
tablou. E femeia din West Hollywood. Vă amintiţi că aţi fost 
acasă la ea? 

Foster: West Hollywood? Nu, n-am fost acolo. 

Cornell: Dar pe Vince Harrick îl cunoaşteţi? 

Foster: Nu, nu cunosc niciun Vince Harrick. El cine e? 

Cornell: E soţul lui Lexi. Harrick, adjunctul şerifului. L-aţi 
cunoscut pe vremea când lucra în această secţie? 

Foster: Poftim? Nu îl cunosc. N-am mai fost aici până 
când nu m-aţi adus voi. 

Schmidt: Ne puteţi spune unde vă aflaţi în noaptea de 8 

spre 9 februarie a acestui an? A fost într-o noapte de 
duminică. Unde aţi fost în noaptea respectivă, domnule 
Foster? 

Foster: De unde dracu' să ştiu? Au trecut două luni de- 
atunci. Uite care e treaba, în fiecare seară sunt fie acasă cu 
băieţii mei, fie la atelier, unde-mi văd de treabă. Adesea 
stau până târziu ca să termin ce-am de făcut. Nu mai am 
cursanţi, aşa că pot să-mi văd de ale mele, aţi înţeles? Sunt 
persoane care îmi comandă lucrările şi care plătesc pentru 
ele. Aşa că mai lucrez. N-aveţi decât să alegeţi între cele 
două variante, pentru că acesta este adevărul. Nu merg în 
altă parte. Imi cunosc drepturile, iar voi nu aveţi intenţii 
bune faţă de mine. Vreau să-mi chem avocatul. Cred că 
vreau să mă reprezinte Mickey Haller în treaba asta - 
indiferent ce naiba o fi. 

Cornell: Atunci să facem totul oficial, domnule Foster. 
Spuneţi-ne de ce aţi ales-o pe Lexi Parks. 

Foster: Pentru ce s-o aleg? N-o cunosc şi nu ştiu despre 
ce vorbiţi. 

Cornell: Dumneavoastră aţi omorât-o, nu-i aşa? Aţi bătut- 
o, aţi omorât-o, iar apoi aţi violat-o. 

Foster: Sunteţi nebuni! Sunteţi de-a dreptul nebuni! 
Chemaţi-l pe avocatul meu! Acum! 

Cornell: Da, chiar aşa, jigodie. O să ai nevoie de un 
avocat. 

Schmidt: Sunteţi sigur că nu vreţi să lămurim lucrurile pe 
loc? Acum ar fi momentul potrivit. Dacă intervine avocatul, 
nu mai putem face nimic. 

Foster: Vreau un avocat, la dracu! 

Schmidt: S-a făcut. Insă n-o să poată să explice cum se 
face că am descoperit ADN-ul dumneavoastră în Lexi Parks. 
Doar dumneavoastră puteţi... 

Foster: ADN? Ce ADN? Doamne, ce se întâmplă aici? Ce 
este... nu-mi vine să cred, ticăloşilor! N-am ucis pe nimeni. 

Vreau să vină avocatul, iar vouă nu vă mai spun nimic! 
Cornell: În acest caz, ridicaţi-vă în picioare, domnule! 
Sunteţi arestat pentru uciderea lui Lexi Parks!” 
Sfârşitul interogatoriului. 


Bosch citi relatarea de două ori, apoi îşi notă să nu uite 
să îi ceară lui Haller versiunea înregistrată a 
interogatoriului. Mai mult ca sigur că încăperea unde se 
desfășurase  interogatoriul nu avea cameră de 
supraveghere. Dacă hotăra să se ocupe de caz, voia să 
vadă limbajul trupului lui Foster şi să audă tonul fiecărei 
voci. Aceste detalii erau mai grăitoare decât cuvintele de 
pe hârtie. Cu toate acestea, prima lui impresie după ce 
citise descrierea acelui interogatoriu scurt fu aceea că 
Foster nu anticipase întrebările despre Lexi Parks. Părea să 
fie într-adevăr surprins şi se putea citi panica în cuvintele 
lui. Ştia însă că asta nu însemna mare lucru. De obicei, 
crimele cu motivaţie sexuală erau opera unor psihopaţi 
care aveau această abilitate înnăscută de a minţi, de a juca 
teatru, de a se preface surprinşi sau îngroziţi atunci când 
era nevoie. Psihopaţii erau mincinoşi desăvârşiţi. 

Bosch remarcă o frază din transcriere. Cornell îl acuzase 
pe Foster că o bătuse şi o omorâse pe Lexi Parks, apoi că o 
violase. Harry nu obținuse încă informaţii despre autopsie, 
însă întrebarea lui Cornell fu primul indiciu că violul 
avusese loc post-mortem. Dacă dovezile demonstrau acest 
lucru, atunci cazul căpăta un nou set de factori psihologici. 

Bosch continuă să citească. Restul cronologiei scotea în 
evidenţă eforturile depuse de Cornell şi de Schmidt pentru 
a găsi o legătură între Da'Quan Foster şi Lexi Parks, fie prin 
soţul ei şi munca lui, ceea ce ar fi putut duce la motivul 
răzbunării, fie printr-o întâlnire întâmplătoare dintre 
prădător şi prada sa, ceea ce se potrivea mai bine cu 
profilul şi genul atacului. Niciun efort însă nu dădu roade. 

După spusele lui Foster în timpul scurtului interogatoriu la 
care fusese supus, acesta nu fusese niciodată la secţia 
şerifului din Lynwood, unde lucrase ultima oară Vincent 
Harrick, în urmă cu cinci ani. Anchetatorii nu găsiră nici 
măcar o singură probă care să demonstreze contrariul, iar 
adevărul era că nu exista nicio explicaţie logică pentru care 
un membru al Rollin' Forties Crips care locuia în Leimert 
Park să desfăşoare activităţile ilicite ale bandei tocmai în 
partea de est, în Lynwood. Acela era teritoriul bandei 
Bloods şi nu avea nicio logică. 

Sarcina lui Cornell era aceea de a cerceta cazul pornind 
de la relaţia Lynwood/Harrick şi trecutul lui Foster, iar 
Schmidt se ocupa de problema prădătorului sexual. Sarcina 
lui Schmidt era cu atât mai greu de investigat şi de dovedit, 
cu cât se baza pe momentul accidental în care cumva, 
undeva, Lexi Parks intrase în vizorul unui sadic sexual care 
ieşise la vânătoare. La fel ca Schmidt şi Cornell, Bosch 
citise deja suficient şi văzuse destule ca să ştie că acea 
crimă nu era una întâmplătoare. Existau suficiente dovezi 
care atestau că victima fusese hărţuită, iar crima fusese 
plănuită. Bănuiala pleca de la tăbliţa cu „Atenţie, câine 
rău“. Conform celor descoperite, în casă nu exista niciun 
câine, iar ucigaşul părea să ştie acest lucru. Asta însemna 
că acea casă de pe strada Orlando fusese supravegheată. 
Alţi factori, cum erau faptul că sistemul de alarmă nu 
fusese activat şi că soţul lucrase în tura de noapte, se 
adăugau la această teorie. 

Schmidt cercetase cu atenţie activităţile victimei din 
ultimele şase săptămâni de viaţă, încercând să găsească 
locul în care drumul ei şi cel al lui Foster se intersectaseră. 
Urmărise sute de ore de înregistrări surprinse de camerele 
de supraveghere de pe traseul lui Lexi, însă Foster nu 
apărea în niciuna. Bosch ştia că acesta era punctul de 
cotitură când cazurile o puteau lua într-o direcţie greşită. 


56 


Aveau un suspect arestat şi un ADN identificat. Unii ar fi 
spus deja că era un caz uşor de rezolvat. Însă anchetatorii 
erau conştiincioşi. Căutau mai multe detalii, pătrunzând, 
astfel, într-un soi de tunel. Tunelul este locul unde viziunile 
se îngustează, iar anchetatorul vede doar înainte. Bosch se 
întrebă dacă Schmidt căutase şi alte feţe pe înregistrări în 
afară de cea a lui Foster. 

Bosch îşi notă pe marginea dosarului să nu uite să îi 
spună lui Haller să înainteze o cerere de prezentare a 
probelor, pentru a avea acces la toate înregistrările video 
pe care le vizionase Schmidt. 

In cronologie se amintea în treacăt despre un martor 
care fusese interogat de Cornell şi identificat doar prin MO - 
Bosch ştia că aceasta era prescurtarea pentru „martor 
ocular”. Nu era o practică neobişnuită aceea de se a folosi 
abrevieri codificate în rapoarte pentru a oferi protecţie 
martorilor care nu primiseră în mod oficial statutul de 
„informator confidenţial”. Bosch mai ştia că MO era un 
martor care putea să întărească sau să desființeze alibiul 
unui suspect. În acest caz, în cronologie se specifica faptul 
că detectivul Cornell se întâlnise cu MO la o săptămână 
după arestarea lui Foster şi că întâlnirea durase o oră. 

Bosch frunzări ultimele pagini ale cronologiei, însă nu 
găsi nimic interesant, doar înregistrări de rutină referitoare 
la pregătirea cazului pentru proces. Cornell şi Schmidt nu 
găsiseră nimic care să îl lege direct pe Foster de victimă, 
însă aveau ADN-ul lui şi, în afară de cazul lui O.J. Simpson, 
din urmă cu douăzeci de ani, ADN-ul constituia piesa de 
rezistenţă când venea vorba despre închiderea unui caz. 
Cornell, Schmidt şi procurorul care se ocupa de dosar erau 
pregătiţi. In aprilie, aceştia trecuseră printr-o audiere 
preliminară care durase patru ore, aşadar erau pregătiţi 
pentru proces. 

Procurorul era femeie - un avantaj atunci când era vorba 

despre o crimă cu motivaţie sexuală. Ellen Tasker. Bosch 
lucrase cu ea la câteva cazuri importante pe la începutul 
carierei. Era pricepută şi se ridica la înălţimea renumelui 
atunci când venea vorba despre pregătirea cazurilor pentru 
proces. Era un pion important în procuratură, un 
profesionist care nu se implica în politica instituţiei, ci îşi 
vedea de treabă. Şi chiar făcea treabă bună. Bosch nu îşi 
amintea ca Tasker să fi pierdut vreun caz. 

Înainte să continue, îl sună pe Haller. 

— Ai spus că are alibi clientul tău, doar că nu poţi dovedi 
acest lucru. 

— Corect. Se afla în atelierul său şi picta. Avea acest 
obicei - muncea toată noaptea. Însă muncea singur. Cum 
aş putea dovedi asta? 

— Are telefon mobil? 

— Nu, nu are telefon mobil, prin urmare nici 
desfăşurător. Doar telefonul fix din atelier. De ce? 

— In cronologie se menţionează faptul că unul din 
detectivi a vorbit cu un martor ocular. Ştii ceva despre 
asta? 

— Nu. Dacă au găsit pe cineva care să susţină alibiul lui 
DQ, atunci trebuie să raporteze acest lucru. 

— DQ? 

— Da'Quan. Îşi semnează tablourile cu DQ. Apropo, ştii 
că aşa sunt plătit, nu? Cu tablouri. Sper că dacă voi obţine 
achitarea lui, va creşte şi valoarea tablourilor. 

Lui Bosch nu îi păsa cum era plătit Haller. 

— Ascultă, nu spun că acest martor îi va susţine alibiul. 
Dimpotrivă. S-a făcut referire la el în cronologie şi voiam să 
ştiu dacă ai aflat şi tu. 

— Nu, n-am citit despre asta. 

— Informaţia e codată şi scurtă - ceea ce mă face să cred 
că ar putea avea o semnificaţie. O să citesc declaraţiile 
martorilor să văd dacă găsesc ceva. 

— Dacă nu vei găsi nimic, atunci vor avea probleme. Au 
încălcat procedurile. 

— Cum zici tu. Te sun mai târziu. 

După ce închise, Bosch realiză că trebuia să fie mai atent 
atunci când vorbea cu Haller şi să nu îi mai spună lucruri pe 
care acesta le-ar fi putut strânge şi folosi în timpul 
procesului, târându-l astfel şi pe el în toată povestea aceea. 

Bosch răsfoi dosarul până când găsi teancul cu 
declaraţiile martorilor. Incepu să îl frunzărească, verificând 
rezumatele ca să îşi dea seama cine erau aceştia şi ce 
spuneau. Cei mai mulţi erau martori din partea lui Lexi 
Parks: prieteni, colegi de muncă şi colaboratori, care 
fuseseră interogaţi pe măsură ce ancheta prindea contur. 
Mai existau câteva declaraţii ale soţului ei şi ale câtorva 
colegi ai lui care o cunoscuseră pe Parks prin el. Cealaltă 
jumătate a teancului conţinea declaraţiile oferite de 
persoanele care îl cunoşteau pe Da'Quan Foster. 
Majoritatea erau ofiţeri de poliţie care îl ştiau de pe vremea 
când făcuse parte dintr-o bandă. Mai existau declaraţii ale 
foştilor ofiteri supraveghetori, ale vecinilor, ale 
proprietarilor de magazine şi ale soţiei suspectului, Marta. 

Bosch găsi ceea ce căuta într-un raport care conţinea 
declaraţiile a doi martori. Era un vechi truc - să predai 
teancuri de hârtie pentru a ascunde ceea ce nu vrei să 
observe avocatul apărării. Acuzarea nu  încălcase 
procedurile, însă pusese piedici în găsirea informaţiei 
importante. 

Prima jumătate a raportului, care includea declaraţiile 
martorilor, conţinea rezumatul interogatoriului la care 
fusese supus un vecin al lui Da'Quan Foster şi care 
declarase că nu îi văzuse maşina parcată în faţa casei în 
noaptea în care fusese comisă crima. Era un comentariu 
relativ inofensiv, având în vedere că Foster nu susţinuse că 
ar fi fost acasă. Acesta declarase că îşi petrecuse noaptea 

în atelierul lui de pictură. 

Însă doar cu un rând mai jos de declaraţia vecinului se 
afla începutul unei alte declaraţii date de o persoană 
identificată doar ca M. White. In această declaraţie se 
spunea că M. White se oprise pe la studioul lui Foster în 
noaptea crimei ca să vorbească cu el, însă pictorul nu se 
afla acolo. În raport nu erau specificate alte detalii, dar 
pentru Bosch era suficient ca să îşi dea seama că Schmidt 
şi Cornell descoperiseră pe cineva care putea să contrazică 
declaraţia lui Foster cum că şi-ar fi petrecut toată noaptea 
în atelierul de pictură. 

Subterfugiul folosit de detectivi pentru a ascunde 
identitatea şi valoarea martorului care apărea cu numele 
de M. White nu îl deranja pe Bosch. Acesta presupuse că 
„M. White” nu era numele martorului, ci mai degrabă îi 
dezvăluia sexul şi rasa. Ştia că Haller nu trebuia decât să 
înainteze o cerere prin care să invoce probe insuficiente, iar 
cei din Departamentul Şerifului erau obligaţi să dezvăluie 
adevărata identitate a martorului. Totul făcea parte dintr- 
un joc. El însuşi apelase uneori la acest tertip pe vremea 
când era poliţist. Problema lui era faptul că acum mai exista 
şi incertitudinea alibiului, adăugată probei ADN care îl plasa 
pe Foster la locul crimei. 

Era un motiv suficient de bun ca să renunţe la caz chiar 
în acel moment. 

Harry căzu o clipă pe gânduri în timp ce îşi termina de 
băut cafeaua, încercând să-şi odihnească ochii. Işi luă 
ochelarii de la ochi şi privi afară pe fereastră la intersecţia 
aglomerată dintre Fairfax şi Santa Monica. Ştia că mai 
trebuia să citească despre raportul autopsiei şi să se uite 
peste fotografiile făcute la locul crimei ca să poată termina 
verificarea dosarului. Lăsase pozele la urmă, deoarece ştia 
că îi va fi greu să se uite la ele - plus că nu voia să rişte să 
le analizeze într-un loc public cum era o cafenea, de 


60 


exemplu. 

Dincolo de intersecţie, el zări o faţă cunoscută. Mickey 
Haller îi zâmbea din spatele unui autobuz care se deplasa 
înspre sud, pe strada Fairfax. Sloganul publicitar de pe 
maşină îl făcu pe Bosch să îşi dorească să arunce dosarul la 
gunoi. 


„PREŢ REZONABIL DINCOLO DE ORICE ÎNDOIALĂ. 
SUNAŢI-L PE AVOCATUL DIN LIMUZINA.” 


Bosch se ridică de la masă şi se îndreptă către coşul de 
gunoi. Aruncă paharul în el şi ieşi din cafenea. 

Când intră în casă şi văzu masa goală din sufragerie, 
Bosch fu tentat să se aşeze şi să scoată din dosar hârtiile şi 
fotografiile legate de caz. Ştia însă că fiica lui trebuia să 
sosească în orice clipă şi nu voia ca ea să dea peste o 
scenă neplăcută. Traversă holul şi intră în dormitorul lui, 
închise uşa şi împrăştie hârtiile pe pat - după ce îşi făcuse 
patul şi netezise plapuma. 

El împrăştie copiile color 8 x 10 cm ale fotografiilor făcute 
la locul crimei, în casa lui Lexi Parks. Acestea includeau 
câteva zeci de imagini cu trupul victimei, aşa cum fusese 
ea găsită pe pat. Erau făcute din mai multe unghiuri şi de la 
distanţe diferite, unele cuprinzând întreaga încăpere, altele 
doar răni specifice şi părţi ale corpului. 

Mai existau fotografii făcute din mai multe unghiuri şi cu 
celelalte încăperi din casă, iar el avea de gând să se uite 
peste ele mai târziu. 

Fotografiile de la locul crimei formau un tablou hidos pe 
pat. Moartea lui Lexi Parks fusese una extrem de violentă, 

iar cruzimea acesteia nu putea fi estompată de aceste 
imagini. Pozele aveau o calitate superioară cu care Bosch 
era familiarizat. Fotografii poliţiei nu erau artişti. Treaba lor 
era să surprindă totul, iar fotograful din cazul Parks îşi 
făcuse bine treaba. 

Bosch  distribuise pozele într-un careu de opt pe 
orizontală şi opt pe verticală, apoi rămase la capătul 
patului, analizând acel mozaic al crimei. Pe urmă luă pe 
rând fiecare fotografie şi o privi cu atenţie. 

Scoase o lupă dintr-un sertar al comodei ca să poată 
vedea îndeaproape fiecare detaliu. 

Era o muncă dificilă. Bosch nu reuşise niciodată să se 
deprindă cu locul crimei. Fusese prezent la sute de astfel de 
locuri şi văzuse rezultatul cruzimii oamenilor de prea multe 
ori ca să mai ţină socoteala. Intotdeauna crezuse că dacă 
se va obişnui cu ele, va pierde ceva dinăuntrul lui de care 
avea nevoie pentru a-şi face treaba corect. Trebuia să ai o 
reacţie emoţională. Acea reacţie era scânteia care aprindea 
dorinţa de a fi necruţător. 

De astă dată, scânteia o reprezentau mâinile lui Lexi 
Parks. Era evident că încercase să se lupte cu atacatorul ei. 
Se zbătuse şi îşi ridicase braţele ca să se apere de atac. 
Însă fusese răpusă repede de loviturile repetate primite în 
faţă. Braţele i se odihneau pe pat, cu palmele în sus, ca şi 
când s-ar fi predat. Această imagine îl emoţionă pe Bosch. Il 
înfurie şi îl făcu să îşi dorească să îl găsească pe făptaş şi 
să îl rănească. 

„Cum îl poate apăra Haller pe cel care a făcut asta?” 

Harry intră în baie şi îşi umplu un pahar cu apă. Il bău 
stând în prag şi privind pieziş fotografiile. Incercă să se 
calmeze, astfel încât să poată face o evaluare profesională 
a pozelor şi a locului crimei. 

Se apropie de pat şi privi din nou cu atenţie fotografiile. 
În curând începu să tragă concluzii referitoare la crimă. Era 

de părere că victima adormise în patul ei. Se afla pe partea 
dreaptă a patului imens, lăsând stânga liberă pentru soţul 
ei. Lui Bosch i se părea că ucigaşul o luase prin surprindere 
în timp ce dormea, se urcase deasupra ei şi preluase 
imediat controlul în momentul în care femeia se trezise. 
Probabil că îi acoperise gura cu o mână, iar cu cealaltă 
ţinuse o armă. Ea îşi eliberase mâinile ca să se lupte cu el, 
iar el începuse să o lovească. 

Şi nu se oprise. Mult timp după ce ea renunţase să se 
mai împotrivească, răpusă fiind, atacatorul continuase să o 
lovească în repetate rânduri cu un obiect dur. Faţa victimei 
din acele fotografii nu semăna deloc cu faţa pe care Bosch 
o văzuse însoţind articolele din ziare care relataseră despre 
moartea ei. De fapt, chipul din acele fotografii era de 
nerecunoscut. Nasul îi dispăruse pur şi simplu, îngropat în 
cheaguri de sânge şi ţesut care alcătuiseră cândva faţa. 
Ambele orbite erau zdrobite şi deformate, iar în sânge 
străluceau fragmente de dinţi şi de os. Pleoapele erau pe 
jumătate distruse, iar ochii îşi pierduseră focalizarea 
normală. Unul se holba în faţă, iar celălalt în jos, spre 
stânga. 

Bosch se aşeză pe un scaun dintr-un colţ al camerei şi 
privi de departe paleta de fotografii. Cel mai grav lucru ar fi 
fost ca el să se fi aflat în realitate la locul crimei, lucru care 
l-ar fi făcut să simtă o şi mai mare repulsie. Niciun loc al 
crimei nu era plăcut ochiului. Indiferent cât ar fi fost de 
recentă crima, indiferent cât de curat ar fi fost mediul. 

Privirea lui se îndrepta mereu către mâini şi, din unghiul 
în care şedea, observă o uşoară decolorare a pielii de pe 
încheietura stângă a victimei. Se ridică în picioare şi se 
apropie de pat. Fotografia era de ansamblu şi surprindea 
corpul în întregimea lui în situ. Se aplecă deasupra 
fotografiei cu lupa şi observă că pe încheietura femeii 
existau nişte linii fine, decolorate, lăsate de o brățară 

groasă sau, cel mai probabil, de un ceas. 

Având în vedere că nu era specificat nicăieri în rezumate 
sau în rapoarte că motivul crimei ar fi fost jaful, lui Bosch îi 
părea ciudat că lipsea ceasul. Oare victima îl purtase în 
momentul în care fusese atacată? Oare victima adormise 
cu el pe mână? li căzuse sau îi fusese smuls de pe mână în 
timp ce se zbătea să-şi salveze viaţa? l-l luase atacatorul 
drept suvenir? 

Bosch privi cu atenţie noptiera de lângă cadavru. Pe ea 
se aflau o sticlă cu apă, o cutie cu medicamente şi un 
roman broşat, însă ceasul lipsea. Reveni la hârtii şi citi 
raportul privind inventarul. Ţinând cont că victima fusese 
ucisă în propria locuinţă, acest raport includea obiecte 
găsite la locul crimei şi în casă, cercetate cu atenţie de 
anchetatori şi de echipa de criminalişti. Nu se menţiona 
nimic despre ceas. 

Acesta nu căzuse, pare-se, în timpul luptei dintre victimă 
şi agresor. Nu scria nicăieri că ar fi fost găsit între 
aşternuturi, pe jos sau oriunde altundeva. 

Bosch frunzări din nou cronologia să se asigure că nu 
trecuse peste partea din stadiul incipient al anchetei, unde 
s-ar fi putut menţiona ceva despre ceas, înainte ca toată 
atenţia să se îndrepte asupra lui Da'Quan Foster. Deoarece 
nu găsi nimic, făcu o însemnare despre ceas pe marginea 
dosarului, sub celelalte însemnări. 

Strânse de pe pat toate fotografiile cu cadavrul şi puse 
grămada deoparte în caz că fiica lui venea acasă. Trecu la 
cel de-al doilea teanc de fotografii, cu imagini din fiecare 
încăpere a casei victimei, toate făcute în timpul cercetărilor 
de la faţa locului. Era semn că investigația fusese efectuată 
temeinic. Bosch ştia că anchetatorii principali ceruseră să 
fie fotografiate şi celelalte încăperi din casă. Acest lucru 
demonstra că aceştia nu făcuseră o treabă de mântuială. 

Existau mai multe fotografii cu fiecare dintre încăperi, iar 

Bosch avu nevoie de o jumătate de oră să se uite peste ele. 
Văzu doar acele lucruri care i-ar fi putut indica unele 
capcane normale într-o casă întreţinută cu grijă, în care nu 
existau copii, iar ambii soţi aveau slujbe cu normă întreagă 
şi un stil de viaţă activ. Cel de-al doilea dormitor era folosit 
ca sală de fitness, iar cel de-al treilea, ca birou. Garajul, 
destinat unei singure maşini, era folosit ca spaţiu de 
depozitare pentru biciclete, plăci de surf şi echipamente de 
camping. Nu mai exista loc şi pentru maşină. 

Biroul din casă îi atrase cel mai mult atenţia lui Bosch. | 
se părea că, iniţial, încăperea fusese folosită de Lexi Parks. 
Bibelourile şi suvenirele de pe birou şi de pe rafturile 
bibliotecii din spatele acestuia păreau să fi fost colecţionate 
în perioada când aceasta lucrase ca funcţionar local. Mai 
exista acolo un prespapier de la West Hollywood Rotary 
Club şi certificate de apreciere înrămate, primite de la 
diferite grupuri de lesbiene şi homosexuali, pentru 
implicarea ei în obţinerea autorizaţiei pentru organizarea 
paradei gay anuale, care atrăgea participanţi şi privitori din 
întreaga lume. Pe peretele de lângă birou se afla o diplomă 
înrămată de la Universitatea Pepperdine, pe care era scris 
numele de Alexandra Abbott Parks. Prinse de marginile 
ramei erau numeroase ecusoane de la acţiuni desfăşurate 
la locul de muncă. Bosch realiză că activitatea lui Lexi Parks 
avea o importantă componentă socială, care, cel mai 
probabil, îngreuna procesul de descoperire a momentului în 
care ea şi-ar fi putut întâlni ucigaşul - indiferent că acesta 
era Foster sau altcineva. 

Privea cu atenţie diploma înrămată, când observă un 
ecuson care era diferit de celelalte. Era un ecuson roşu cu 
alb, care trebuie să fi fost emis de consiliul local şi purtat de 
Parks atunci când fusese chemată să îşi îndeplinească 
datoria de jurat. In fotografie nu se vedea decât codul de 
bare - pentru a păstra anonimatul -, fără alte indicii vizibile 

referitoare la data sau tribunalul unde servise juratul. 

Ecusonul acesta îl deranja cel mai mult dintre toate 
lucrurile pe care le văzuse. Nu citise nicăieri în cronologie 
sau în celelalte rapoarte cum că legitimaţia ar face obiectul 
investigaţiei. Deşi Bosch recunoştea că o anchetă era o 
chestiune subiectivă, mereu supusă interpretării - de către 
avocaţi, judecători, juraţi şi alţi anchetatori lui i se părea că 
în acest caz ceva era fie omis, fie ascuns. Dacă Lexi Parks 
îşi îndeplinise sarcina de jurat într-un tribunal penal, asta 
era o problemă importantă, pe care anchetatorii ar trebui 
să o cerceteze. Însemna că se aflase într-o clădire în care 
exista un flux obişnuit de infractori şi inculpaţi. Într-un 
astfel de caz, în care victima pare să fi fost aleasă la voia 
întâmplării, există întotdeauna un punct de intersecţie. 
Locul unde atacatorul îşi întâlneşte pentru prima dată 
prada. Treaba anchetatorilor este să găsească acest punct 
de intersecţie, locul unde ciclul vieţii victimei se suprapune 
ciclului vieţii atacatorului. 

Bosch trebuia să afle dacă anchetatorilor Lazlo Cornell şi 
Tara Schmidt le scăpase acest posibil punct de intersecţie 
sau dacă îl omiseseră intenţionat din raport cu scopul de a 
îngreuna cazul acuzării. 

Inlătură pentru moment acel gând şi reveni asupra 
celorlalte fotografii. Biroul avea două garderobe. Ambele 
fuseseră fotografiate din mai multe unghiuri. Una era plină 
cu rochii de vară, bluze atârnate pe umeraşe şi cutii de 
pantofi aranjate pe rafturile de deasupra. Părea că Parks îşi 
rotea hainele în funcţie de sezon. In februarie, când fusese 
ucisă, temperaturile erau mai scăzute. 

A doua garderobă era folosită pentru depozitarea cutiilor 
de computer, imprimantă şi alte produse de uz casnic. Pe 
raftul de sus, Bosch zări o cutiuţă pătrată care părea a fi din 
piele maro. Nu exista nicio marcă, niciun logo, însă lui 
Bosch i se părea că semăna cu o cutie de ceas. O studie cu 

lupa. Nu avea cum să îşi dea seama dacă era goală sau 
dacă era vorba despre un ceas de femeie sau de bărbat. De 
obicei, pielea maro era folosită pentru cutiile de ceasuri 
bărbăteşti. 

Bosch auzi uşa de la intrare deschizându-se. Fiica lui 
sosise acasă, începuse să adune al doilea set de fotografii 
când o auzi strigându-l. 

— Sunt în camera mea! strigă el. Vin într-o clipă! 

Vâri dosarele şi fotografiile în birou. Işi scoase telefonul şi 
îl sună pe Mickey Haller. Avocatul apărării răspunse 
imediat, iar Bosch îşi dădu seama după zgomotul de fundal 
că acesta se afla din nou în maşină. 

— OK, zise Bosch. Sunt pregătit să stăm de vorbă. 

Se întâlniră la barul Musso's şi comandară câte un pahar 
de votca martini. Deoarece era destul de devreme, găsiră 
uşor loc la bar. Nedorind să atragă atenţia, Bosch nu aduse 
cu el teancul gros de documente, în schimb veni cu dosarul 
de hârtie gol pe care îşi făcuse însemnările respective. 

Haller era îmbrăcat în costum, însă îşi scosese cravata. 
Observă dosarul gol pe care Bosch îl aşezase pe tejgheaua 
din lemn vechi şi lustruit. i 

— Nu mi-ai adus dosarul, zise el. Asta e semn bun. 

— Nu chiar, replică Bosch. 

— Despre ce vrei să vorbim, atunci? 

— Sunt pregătit să vorbesc cu clientul tău. Poți să mă 
bagi înăuntru? 

— Cea mai uşoară şi mai rapidă cale ar fi să mergem 
amândoi acolo mâine. Vizita avocat-client asistată de un 
anchetator. Va trebui să fim la subiect. Te deranjează? 

Bosch căzu o clipă pe gânduri înainte să răspundă. 

— Am nevoie de legitimaţie de detectiv particular? N-am 
aşa ceva. Am obţinut una acum douăzeci de ani, dar a 
expirat de mult. 

— Nu ai nevoie. Voi lista o scrisoare de împuternicire. Voi 
spune că lucrezi sub aripa mea şi a lui Dennis 
Wojciechowski, detectiv particular autorizat de stat. Va fi 
suficient. 

— Cine dracu mai e şi Dennis Woja-nu-ştiu-cum ăsta? 

— Este Cisco, detectivul meu. 

— Acum înţeleg de ce i se spune Cisco. 

— Şi în multe alte feluri. Sunt liber dimineaţa şi mai am 
două chestii la CCB după prânz. Tu cum stai cu timpul 
dimineaţa? 

— Sunt liber. 

— Atunci, hai să ne întâlnim pe la nouă. 

Bosch se mulţumi doar să încuviinţeze din cap. 

— Deci, ce-ai aflat? întrebă Haller. 

Bosch trase dosarul mai aproape şi se uită la puţinele 
însemnări pe care şi le făcuse în timp ce citise rapoartele. 

— Scoase din context, lucrurile astea n-au nicio logică, 
zise el. Există anumite aspecte care ar fi trebuit să fie 
cercetate în continuare. Sau poate că au fost cercetate şi 
nu ştim noi. 

— Vrei să spui că ni le-au ascuns, zise Haller, în al cărui 
glas se simţea revolta. 

— Nu te ambala! Nu te afli în sala de judecată, deci nu e 
nevoie să faci pe revoltatul. Nu spun că s-ar fi ascuns 
informaţii. Spun doar că am observat anumite chestii cu 
privire la anchetă care mă deranjează. Nu mă refer la 
clientul tău. Mă refer la chestii pe care eu le-aş fi cercetat 
mai îndeaproape. Poate că au făcut-o, poate că nu. Poate 
că... 

— Poate că ce? 

— Poate că s-au culcat pe-o ureche. Au identificat proba 

ADN şi au crezut că nu e nevoie să dea toate cărţile pe faţă. 
De asemenea, au un martor care demontează alibiul 
clientului tău. Pentru multe dintre cazuri, aceste două 
chestii ar fi suficiente. Simplu. 

Haller se apropie de Bosch. 

— Spune-mi despre martorul ocu... este femeie? 

— Nu, după numele din raport, M. White, cred că este un 
bărbat caucazian. Cred că anchetatorii îi ascund atât 
identitatea, cât şi pe el ca să îţi întindă ţie o cursă. Tipul 
zice că a fost la atelierul lui Foster în noaptea respectivă şi 
că acesta nu era acolo. De aceea vreau să vorbesc cu 
Foster. Să văd dacă minte. 

— Să-mi spui mie cuţu' dacă minte. Asta le spun tuturor 
clienţilor. 

Haller îşi turnă în pahar restul băuturii din shaker. O 
amestecă bine cu măslina înfiptă în vârful unei scobitori, 
apoi mâncă măslina. 

— Cina, zise el. Mai vrei una? 

Bosch clătină din cap. 

— Nu mai pot sta. Maddie a venit acasă şi vreau să îmi 
petrec timpul cu ea. In curând va pleca din oraş. 

— Va pleca din oraş? Unde? 

— Merge cu şcoala în excursie. Ştii, înainte de absolvire. 
Merg cu corturile la Big Bear să vorbească despre următorii 
paşi pe care îi vor face în viaţă, chestii de-astea. Vreau să 
stau cât mai mult pe-acasă cât va fi şi ea aici. Plus că 
trebuie să mă pregătesc pentru mâine. Să recitesc anumite 
chestii înainte să mă întâlnesc cu tipul. 

— Aşadar, ai hotărât... vinovat? 

— Nu. Cred că este mai mult probabil decât improbabil, 
dar, după cum spuneam, există anumite lucruri pe care ei 
nu le-au făcut şi pe care eu le-aş fi făcut. Nu-mi place să-mi 
dau cu părerea, dar când văd ceva, trebuie să spun. 

— N-ai cum să nu vezi. 

— Ceva de genul. 

— Care este cea mai mare problemă referitoare la cazul 
acuzării? 

— În acest moment? 

— Plecând de la ceea ce ai citit. 

Bosch mai comandă ceva de băut în timp ce se gândea la 
un răspuns pe care să îl formuleze corect. 

— Întâlnirea întâmplătoare. 

— Adică? 

— Motiv şi oportunitate. Au găsit o mostră ADN care îl 
plasează pe clientul tău în casă şi la locul crimei. Dar cum a 
ajuns acolo? De ce s-a dus acolo? Viaţa acestei femei era 
destul de publică. Audieri la primărie, întruniri ale 
consiliului, evenimente publice şi aşa mai departe. Conform 
rapoartelor, anchetatorii au urmărit sute de ore de 
înregistrări video şi nu au găsit nici măcar un cadru în care 
Lexi Parks şi Da'Quan Foster să apară împreună. 

Haller încuviinţă din cap, înțelegând cum trebuia să 
joace. 

— În plus de asta, mai e şi locul crimei, continuă Bosch. 
Anchetatorii i-au făcut profilul şi au găsit tot felul de chestii 
psihologice referitoare la crimă. Ce legătură are totul cu 
Foster, membru pocăit al unei bande din sudul L.A.-ului, 
fără antecedente de violenţă? O fi fost el mare baştan în 
Rollin’ Forties, însă aici este vorba de cu totul altceva. 

— Pot folosi informaţiile astea, zise Haller. Pe toate. O să- 
i fac praf! 

— Uite ce e, sunt nişte chestii care mă deranjează. Asta 
nu înseamnă că îi vor deranja şi pe juraţi sau pe judecător. 
După cum ţi-am spus, eu cred că există mari şanse ca 
clientul tău să fie făptaşul. lţi spun doar ce-am observat. 
Am însă o nedumerire. 

— Care? 

— ADN-ul lui Foster a fost găsit în baza de date a statului 


70 


în urma faptului că a fost arestat pentru viol. Însă cazul nu 
a stat în picioare. 

— N-a stat în picioare pentru că nu a fost întemeiat. 

— Povesteşte-mi despre asta. 

— A fost achitat repede. Victima a fost luată cu forţa, 
drogată şi violată câteva zile la rând în camera din spate a 
unei case părăsite. Ticălosul care se face vinovat de asta i-a 
tatuat pe piele următoarele cuvinte: „Proprietatea Rollin’ 
Forties”. Când ea a reuşit să scape, le-a oferit acest indiciu 
anchetatorilor. l-au găsit pe toţi membri Rollin' Forties care 
apăreau în evidenţele lor şi i-au periat. Nu s-a ajuns la 
niciun rezultat, deoarece nu el a fost vinovatul. 

— E o poveste cam nasoală. Va ajunge la tribunal? 

— Nu şi dacă intervin eu. Astea sunt circumstanţe 
complet diferite. lrelevante. 

Bosch încuviinţă din cap, întrebându-se din nou de ce Îl 
interesa acest caz şi acest client. 

— Deci, vorbim cu el mâine-dimineaţă, zise Haller. Apoi? 
Te mai pot ajuta cu ceva? 

Bosch îşi termină băutura. Nu îşi mai turnă din shaker. Nu 
voia să miroasă a băutură când avea să ajungă acasă. In 
această privinţă, fiica lui era mai strictă decât o soţie. 

— Să vedem dacă o să mă ocup de caz după 
interogatoriu. Dacă o voi face, cred că ar trebui să îi ceri 
judecătorului accesul la toate înregistrările video pe care le- 
au vizionat Cornell şi Schmidt. Ei l-au căutat pe Da'Quan. 
Mă întreb dacă a mai fost şi altcineva în locurile în care s-a 
dus Lexi. 

Haller îşi îndreptă degetul către el, încuviinţând din cap. 

— Teorie alternativă a crimei. Suspect alternativ. Am 
înţeles. E bine. 

— Nu e bine. Cel puţin, nu încă. Trebuie să te avertizez 
că nu voi fi prea blând cu clientul tău mâine. Este acuzat de 
crimă şi o să-l tratez ca atare. Când vom termina, s-ar 

putea să nu mai vrea să lucrez pentru tine sau pentru el. 

Bosch îi împinse paharul barmanului, apoi se ridică de pe 
scaun. Văzu o femeie care căuta un loc unde să se aşeze şi 
îi făcu semn să vină. 

— Ne vedem la nouă, îi spuse el lui Haller. Să nu dormi 
prea mult! 

— Nu-ţi face griji, voi fi acolo, promise Haller. 

Ellis şi Long priveau dintr-o maşină parcată pe marginea 
Las Palmas Boulevard, la vest de parcarea barului Musso's. 
Nu se simțeau deloc stingheri din cauza tăcerii care 
domnea între ei, deoarece petrecuseră mulţi ani în maşină, 
filând oameni. Long intrase în local mai devreme şi 
observase din capătul celălalt al barului că avocatul vorbea 
cu un alt bărbat - un bărbat pe care nu îl recunoscu. Prin 
urmare, când acesta scană din priviri parcarea şi îl zări pe 
bărbatul misterios sub felinarul de lângă ghereta paznicului 
parcării, se ridică în scaunul pasagerului. 

— El e, zise Long. Tipul cu care s-a întâlnit avocatul. 

— Eşti sigur? întrebă Ellis. 

Acesta îşi duse binoclul la ochi şi îl studie pe bărbatul 
misterios. 

— Da, răspunse Long. Ar trebui să pleci. Pentru orice 
eventualitate. 

In caz că bărbatul de lângă gheretă îl văzuse pe Long în 
bar mai devreme. Nu mai era nevoie să-şi termine fraza. 

Ellis aşeză binoclul pe bordul maşinii şi cobori. Long se 
furişă la volan. Pentru orice eventualitate. Ellis intră în 
parcare şi se vâri între două maşini, lăsând impresia că 
tocmai atunci parcase şi se pregătea să intre în bar. 
Aşteptă până când bărbatul îşi luă cheile de la gheretă şi se 

îndreptă către automobil. Ellis ieşi dintre maşini, cu mâinile 
în buzunare, şi înaintă pe acelaşi culoar cu bărbatul care se 
apropia. Observă că era proaspăt ras, avea păr des şi 
cărunt şi o constituţie atletică. Bănuia că avea în jur de 
cincizeci şi ceva de ani, însă putea fi unul dintre nenorociţii 
ăia norocoşi care nu îşi arătau vârsta. 

Chiar înainte să treacă unul pe lângă celălalt, bărbatul o 
luă la stânga printre două maşini şi descuie cu cheia 
portiera unui jeep Cherokee vechi. Ellis privi pe furiş 
plăcuţa de înmatriculare şi îşi continuă drumul înspre 
treptele care duceau la intrarea din spate a barului 
Musso's. Apăsă pe tasta de apelarea rapidă ca să îl sune pe 
Long. Când acesta răspunse, Ellis îi spuse marca maşinii şi 
numărul de înmatriculare, apoi îl anunţă că va intra în bar 
să vadă ce făcea avocatul. 

— Crezi c-ar trebui să urmăresc jeepul? întrebă Long. 

Ellis căzu o clipă pe gânduri. In principiu, nu agrea ideea 
de a se despărţi. Dar dacă individul acela era un jucător, 
atunci nu puteau rata ocazia. 

— Nu ştiu, zise el. Tu ce crezi? 

— Du-te, bea o bere, zise Long. Vreau să văd unde merge 
tipul ăsta. 

— Conduce o rablă. Probabil că nu merge prea departe. 

— Jeepurile alea vechi, Cherokee? Piese de colecţie. 

— Rablă. 

— Intră pe Craiglist, zece miare pentru unul în stare 
bună, nu-i rău. Trei sute douăzeci de mii de kilometri? Tot 
zece miare. 

— N-are importanţă. Intru. Haller e la barul din spate, nu? 

— Da, barul din spate. Fără nume, nu uita. 

— Corect. 

Ellis auzi motorul jeepului ambalându-se în spatele lui. 
Apoi o voce care îl striga şi care venea tot de acolo. 

— Domnule, aţi parcat? 

Când se întoarse, îl văzu pe paznicul parcării stând în 
pragul gheretei. 

— Nu, am parcat pe stradă. 

Arătă cu degetul către Las Palmas, apoi se întoarse şi 
coborî scările care duceau în holul din spatele bucătăriei 
restaurantului. Il străbătu până când trecu de vechile 
cabine telefonice din lemn şi ieşi în noua sală de restaurant. 
Musso's avea aproape o sută de ani. Existau o sală nouă şi 
una veche, construite la o jumătate de secol depărtare. Il 
urmă pe un chelner bătrân, care purta o vestă roşie, până 
în sala veche, apoi intră în încăperea unde se afla barul. 
Locul era aglomerat în spatele celor norocoşi care găsiseră 
deja loc pe scaune. 

Il zări pe Haller şezând pe un scaun la capătul îndepărtat 
al barului. Era angajat într-o conversaţie cu femeia care 
şedea în stânga lui. Lui Ellis i se păru că avocatul încerca să 
o agaţe, însă femeia nu dădea semne că ar fi interesată. 
Barmanul aşeză în faţa lor două pahare cu martini. Şi 
shakerele pline cu gheaţă. 

Haller nu avea de gând să plece prea devreme de acolo. 
Ellis făcu, aşadar, cale întoarsă şi se duse la una dintre 
cabinele telefonice de lângă intrarea din spate. În cabină nu 
mai exista telefon, însă aceasta putea fi folosită în 
continuare dacă îţi doreai puţină intimitate, închise uşa, îşi 
scoase telefonul şi îl sună pe Long. 

— L-ai urmărit? 

— Da, urcăm pe Highland. 

— Plăcuța de înmatriculare? 

— Apare în evidenţele forţelor de ordine. Zice LAPD. 

— E poliţist. 

— Da sau poate a ieşit la pensie. Pare să fi activat cel 
puţin douăzeci şi cinci de ani. 

— Oricum, de ce-o fi vorbind cu omul nostru? 

— Habar n-am. Să vedem unde merge. 

— Eu rămân aici. Se pare că omul nostru încearcă să 
agaţe o tipă la bar. 
— Vorbim. 


Pe Long nu îl interesa părerea lui Ellis. jJeepul albastru din 
faţa lui era o maşină frumoasă. Un design pătrăţos, clasic, 
care îi conferea mobilitate şi siguranţă. Long se întrebă de 
ce se renunţase la modelul respectiv. Acum arăta ca un 
SUV oarecare. Era umflat, ca un grăsan a cărui burtă se 
scurgea peste curea. Fosta lui soţie le spunea „vârf de 
brioşă“. 

Bărbatul misterios intrase pe Cahuenga, îndreptându-se 
înspre nord. Long observă că şoferul jeepului semnaliza 
stânga. Bărbatul misterios urma să urce dealurile. Acest 
lucru complica lucrurile pentru Long. 

Trecu deci pe lângă jeep în timp ce acesta aştepta să 
poată vira. Aruncă o privire în stânga şi observă că drumul 
ducea la o bifurcaţie. Mulholland Drive la stânga, Woodrow 
Wilson la dreapta. 

Se uită în oglinda laterală şi, de îndată ce văzu că jeepul 
virează, puse avariile şi întoarse brusc pe contrasens, de 
unde se apropia o maşină care încetini până se opri. Stinse 
farurile, încetini şi el şi se întoarse la bifurcaţie. Stopurile 
jeepului se făcuseră nevăzute. 

Fără a ezita, Long alese Mulholland, deoarece era strada 
cea mai circulată şi cea mai lungă. Continuă pe şoseaua 
care urca şerpuind până pe coama dealului, însă în scurt 
timp îşi dădu seama că alesese greşit. Drumul se unduia în 
ambele direcţii, pe buza muntelui. Nu rămăsese chiar atât 
de mult în urma jeepului, prin urmare se aştepta să vadă 
stopurile maşinii la una dintre curbele periculoase din faţă. 

întoarse din nou brusc maşina şi o luă pe Woodrow 
Wilson, accelerând nebuneşte pe drumul sinuos. Tot ce îi 
mai lipsea era ca Ellis să înceapă să îl certe pentru că îl 

pierduse pe individ. La naiba cu restricţiile! 

Woodrow Wilson era o stradă îngustă dintr-un cartier 
rezidenţial, care şerpuia în sus, pe partea opusă muntelui 
faţă de Mulholland. După câteva zigzaguri şi curbe 
periculoase, Long zări, în cele din urmă, în faţa lui, stopurile 
roşii ale jeepului. Încetini şi păstră distanţa. Imediat ce ieşi 
dintr-o curbă, văzu jeepul parcând într-un garaj improvizat, 
lângă un Volkswagen Beetle albastru-deschis. Trecu mai 
departe, fără a accelera. 

Long îşi continuă drumul până când trecu de două curbe, 
după care trase pe dreapta şi scoase maşina din viteză. Işi 
verifică telefonul să vadă dacă nu avea mesaje sau apeluri 
pierdute de la Ellis. Nimic. Mai aşteptă vreo trei minute, 
apoi întoarse maşina, profitând de garajul liber al unei case. 
Stinse farurile şi trecu încet pe lângă casa unde era parcat 
jeepul. Era o căsuţă pe console, în spatele căreia se zăreau 
luminile oraşului. 

Long se uită la numărul de înmatriculare al 
Volkswagenului când trecu pe lângă garaj. Mai observă şi 
un tomberon răsturnat în curbă. 


Haller nu prea avea succes cu femeia de lângă el şi părea 
învins de votcă. Ellis îl urmărea în oglinda din spatele 
barului, ascuns de mulţime. Tinea în mână o sticlă de bere, 
ca să nu pară suspect, deşi nu bea din ea. Nu bea niciodată 
alcool. 

Femeia pe care încerca să o impresioneze Haller era cu 
cel puţin cincisprezece ani mai tânără decât el, iar avocatul 
nu lua în calcul o regulă-cheie atunci când venea vorba 
despre agăţat. Evitarea oricărui indiciu care ar fi putut 
trăda diferenţa de vârstă - în special oglinzile din spatele 
barului. 

Ellis îşi simţi telefonul vibrând în buzunar şi se retrase în 
holul din spate. După ce intră într-o cabină telefonică, aşeză 

sticla de bere pe jos şi răspunse la apelul lui Long în timp 
ce închidea uşa ca să aibă intimitate. 

— Cred că nu mai iese din casă în seara asta, zise Long. 

— Unde? întrebă Ellis. 

— E o casă pe deal. Destul de frumoasă pentru un salariu 
de poliţist. 

— Eşti sigur că nu mai iese? 

— Nu, dar dacă vrei să îl urmăresc, încă sunt prin 
preajmă. Mă pot întoarce. _ 

Ellis căzu o clipă pe gânduri. In mintea lui se forma un 
plan. Un plan pe termen scurt. Long trebuia să se întoarcă. 
Acesta îi întrerupse şirul gândurilor. 

— L-am identificat. 

— Cum? Cine e? 

— Mai este o maşină în faţa casei pe care am verificat-o. 
Şi aceasta apare în evidenţele forţelor de ordine. Mâine vin 
gunoierii. Am luat câteva pungi din tomberonul de pe 
stradă, apoi m-am îndepărtat de casă şi am scotocit prin 
ele. Am găsit ceva corespondenţă. Pe tip îl cheamă - nu 
ştiu dacă aşa se pronunţă - Hermonius Bosch, ceva de 
genul. Toată corespondenţa e pe numele lui. 

— Spune pe litere. Prenume şi nume de familie. 

— H-I-E-R-O-N-Y-M-U-S şi B-O-S-C-H. 

— Hieronymus, ca pictorul. 

— Care pictor? 

— Dă-i pace! Vino aici! M-am gândit cum să îl încetinim 
pe omul nostru de aici. 

— Ajung în cincisprezece minute. 

— Fă să fie zece minute. Cred că are de gând să plece. 

Inchise, îşi luă sticla de bere şi se întoarse la barul din 
sala cea veche. Haller era tot la locul lui, însă femeia pe 
care încercase să o agaţe plecase, locul ei fiind luat de un 
bărbat în tricoul alb şi geacă de piele. Ţinea în mână un 
card de credit argintiu şi încerca să-i atragă atenţia cu el 

barmanului. Se pregătea să plece. 

Ellis îşi croi loc printre doi clienţi şi aşeză sticla de bere 
pe bar. Apoi urcă scările şi ieşi din restaurant. In timp ce se 
îndrepta către Las Palmas, observă o nişă întunecată lângă 
intrarea pietonală a unei parcări publice suprapuse. De 
acolo putea supraveghea parcarea barului Musso's în timp 
ce îl aştepta pe Long. 

Când intră în nişă, se împiedică de ceva şi fu cât pe ce să 
cadă. Se auzi un foşnet, urmat de un mormăit şi de o 
tânguire. 

— Ce dracu, omule! Mi-ai invadat spaţiul! 

Ellis îşi vâri mâna în buzunar să-şi scoată telefonul. Apăsă 
pe un buton ca să se aprindă ecranul şi „mătură” pavajul 
din beton cu lumina slabă. Un bărbat îşi scoase capul dintr- 
un sac de dormit murdar. De-a lungul peretelui erau 
înşirate pungi de plastic în care se aflau lucrurile lui. Ellis 
aruncă o privire în spate: strada era pustie, iar Haller nu 
ieşise încă în parcare. şi îndreptă din nou atenţia către 
omul străzii şi luă o decizie. Il lovi pe bărbat cu piciorul în 
coaste atunci când acesta se ridică în patru labe. Ellis simţi 
impactul prin picior şi ştiu că îi rupsese un os. Bărbatul se 
rostogoli pe spate şi scoase un scheunat ca un animal rănit. 
Inainte ca omul să apuce să ţipe, Ellis îl călcă pe gât cu 
toată greutatea, strivindu-i căile respiratorii. Apoi se 
retrase, îşi luă avânt şi îl lovi cu călcâiul în podul nasului. 
După această lovitură, bărbatul rămase mut şi nemişcat. 

Ellis îşi vâri telefonul în buzunar şi îşi găsi o poziţie în nişă 
de unde îl putea urmări pe Haller. La scurt timp, îl văzu pe 
avocat ieşind pe scările din spate ale restaurantului. 

— La naiba, zise Ellis în şoaptă. 

Observă că Haller nu dădea semne de ebrietate când îi 
plăti paznicului şi îşi luă cheile de la maşină. Ellis îl sună pe 
Long. 

— Unde dracu eşti? 

— Ajung în două minute. Tocmai am intrat pe Hollywood 
Boulevard. 

— Mă găseşti în acelaşi loc. Porneşte-ţi radioul. 

— Bine. De ce? 

Ellis închise fără să răspundă. Observă că Haller vorbea 
la telefon în timp ce se îndrepta către Lincoln. Ellis îşi vârî 
mâna în alt buzunar de unde scoase un al doilea telefon pe 
care îl porni. Avea întotdeauna la el un telefon cu cartelă. În 
timp ce aştepta ca acesta să pornească, auzi un gâlgâit în 
spatele lui. Sunetul îşi găsi ecoul în spaţiul închis din beton. 
Se întoarse şi lovi cu călcâiul prin întuneric în direcţia în 
care ştia că zăcea omul străzii. Călcâiul i se propti în ceva 
tare. Gâlgâitul încetă. 

Când telefonul cu cartelă porni, formă 911 şi îşi trase 
mâneca hainei peste difuzor ca să îşi înăbuşe vocea. Apelul 
lui telefonic fu preluat de o operatoare pe care Ellis o 
identifică drept o femeie de culoare. Părea calmă şi 
eficientă. 

— 911, ce urgenţă aveţi? 

— Un bărbat conduce în stare de ebrietate, cred că va 
omori pe cineva. 

Unde vă aflaţi, domnule? 

— Intersecţia Hollywood Boulevard cu Las Palmas. Mi-a 
tăiat calea pe Hollywood Boulevard. 

— Se îndreaptă către est sau către vest? 

— În acest moment, înspre vest. 

— Puteţi descrie vehiculul? 

— E un Lincoln Town Car negru. Număr de înmatriculare: 
„| WALK'EM”. 

— Cum aţi spus, domnule? 

— Este o plăcuţă de înmatriculare personalizată. I-W-A-L- 
K-E-M. | walk'em - cred că este avocat. 

— Aşteptaţi o clipă, domnule. 

Ellis ştia că operatoarea va trimite o alertă către 

dispecerat. Apoi va reveni la el ca să îi ceară numele şi alte 
informaţii. Privi cum limuzina pe care o conducea Haller ieşi 
din parcare şi intră pe Las Palmas, străbătând apoi mica 
distanţă până la Hollywood Boulevard. Limuzina trecu pe 
lângă maşina model Challenger pe care o conducea Long. 

Ellis ieşi din ascunzătoarea sa, apoi pe stradă şi se 
îndreptă către locul de întâlnire. In momentul în care 
Challengerul se apropie, el se aplecă şi aşeză telefonul cu 
cartelă în faţa roții din spate ca să fie distrus. Deschise 
portiera şi se aşeză pe scaunul din dreapta, spunându-i lui 
Long să întoarcă maşina. Informaţia despre şoferul care 
conducea sub influenţa alcoolului probabil că fusese deja 
transmisă poliţiştilor prin staţie. 

„Către unităţile din Hollywood: Cetăţean raportează un 
şofer care conduce sub influenţa băuturilor alcoolice şi care 
se îndreaptă către vest pe Hollywood Boulevard către Las 
Palmas. Suspectul conduce un Lincoln Town Car negru, 
ultimul model, număr de înmatriculare californian Ida- 
William-Adam-Lincoln-King-Edward-Mary.” 

Cordonul staţiei de emisie-recepţie era aruncat peste 
oglinda retrovizoare. Manşonul de cauciuc odinioară strâns 
se lărgise odată cu trecerea timpului. Ellis desfăcu cordonul 
şi îşi apropie staţia de emisie-recepţie de gură. 

— 6-Victor-55, suntem în partea de vest a Hollywood 
Boulevard. Ne aflăm la un minut de locul cu pricina. 

Luă degetul de pe butonul de activare şi se întoarse către 
Long. 

— la-o înspre vest pe Hollywood. Probabil că se îndreaptă 
către casă. Long apăsă acceleraţia şi continuă până la 
capătul cvartalului, unde făcu sensul giratoriu şi o luă 
înapoi pe Hollywood Boulevard. Când trecură pe lângă 
intrarea întunecată a parcării suprapuse, Ellis aruncă o 
privire într-acolo. 

— Cum procedăm? îl întrebă Long. 

— Îl tragem pe dreapta şi îl arestăm pentru conducere 
sub influența băuturilor alcoolice. Ar trebui să îl 
încetinească puţin. 

— Şi dacă nu e beat? 

— N-are importanţă, e avocat. Va refuza să facă testul 
sau să sufle în etilotest, aşa că vom avea şansa să îi luăm 
probe de sânge. Il vom aresta. Vreau să mă uit în 
portbagajul lui. _ 

Long fu de acord şi continuă să conducă în tăcere. Il 
ajunseră pe Haller din urmă la culoarea roşie a semaforului 
de pe La Brea. 

— Acum? întrebă Long. 

— Nu, zise Ellis. Ţine-te după el! Aşteaptă până când 
traversează La Brea şi ajungem în zona rezidenţială. Acolo 
sunt mai puţini oameni pe stradă, mai puţine camere de 
supraveghere. 

Ellis apropie staţia de gură. 

— 6-Victor-55, suntem la  semaforul intersecţiei 
Hollywood cu Camino Palmero, posibil şofer sub influenţa 
băuturilor alcoolice, număr înmatriculare lda-William-Adam- 
Lincoln-King-Edward-Mary. Cerem întăriri. 

Când culoarea semaforului se schimbă, Long se deplasă 
când pe o bandă, când pe cealaltă până ajunse în spatele 
limuzinei. Porni girofarul, iar Haller trase lângă trotuar, în 
faţa unui bloc de apartamente cu două etaje. 

— OK, mă ocup eu, zise Ellis. 

Deschise torpedoul şi scoase o legătoare de plastic. Nu 
voia să îşi folosească propriile cătuşe, deoarece intenţiona 
să îl predea pe Haller unui echipaj de poliţie ca Long să îi 
poată cerceta maşina. 

— Se dă jos din maşină, zise Long. 

Ellis îşi ridică privirea şi se uită prin parbriz. Haller 
coborâse deja din Lincoln. Vorbea la telefon. Termină 
conversaţia şi aruncă telefonul în maşină. Apăsă butonul de 


81 


blocare şi încuie portiera. Apoi îşi aşeză mâinile pe 
acoperişul maşinii şi aşteptă. 

— Tocmai şi-a încuiat maşina, zise Long. Probabil că a 
lăsat cheile înăuntru. 

— Nemernicul, zise Ellis. Crede că ne poate ţine la 
distanţă. 

Cobori şi merse printre două maşini ca să ajungă la 
Haller. 

— Bună seara, domnule detectiv, spuse avocatul. 

— Aţi băut în seara asta, domnule? îl întrebă Ellis. 

— Da, am băut, răspunse Haller. Dar nu suficient de 
mult, încât să aveţi motive să mă trageţi pe dreapta. 

— Ei bine, am primit un apel de urgenţă prin care ne-a 
fost descrisă maşina dumneavoastră în detaliu, inclusiv 
numărul de înmatriculare şi prin care ni s-a raportat că 
şoferul conduce iresponsabil şi periculos. 

— Asta e o prostie! V-am văzut. Voi aţi fost cei care aţi 
condus neregulamentar, încercând să mă ajungeţi din 
urmă. 

— Pe cine aţi sunat? Ştiţi că este ilegal să vorbiţi la 
telefon în timp ce conduceţi? 

— Răspunsul la prima întrebare este că nu vă priveşte. 
Cât despre a doua întrebare, am vorbit la telefon după ce 
am oprit maşina. Nu este vorba despre nicio ilegalitate. Dar 
faceţi-vă datoria, domnule detectiv. 

— Sunt ofiţer, de fapt. De unde veniţi? 

— De la Musso and Franks. 

— Aţi şi mâncat sau doar aţi băut? 

— Am mâncat nişte măsline, cu siguranţă. 

— Îmi arătaţi permisul de conducere, vă rog? 

— Sigur. Pot să îmi vâr mâna în buzunarul interior din 
faţă al sacoului, domnule ofiţer? 

— Încet. 

Haller îşi scoase portmoneul şi îi întinse carnetul de şofer 

lui Ellis. Acesta aruncă o privire peste el, apoi îl vâri în 
buzunarul din spate. 

— Şi-acum, să mergem pe trotuar şi să facem un test de 
alcoolemie, zise el. 

— De fapt, nu vom merge. Aceasta este o oprire 
nejustificată, iar cooperarea mea s-a încheiat în momentul 
în care am tras pe dreapta şi v-am dat carnetul de 
conducere. 

— Ştiţi că dacă refuzaţi testul de alcoolemie sau 
etilotestul sunteţi arestat şi vi se suspendă permisul? Că 
veţi fi dus la spital şi vi se vor lua probe de sânge? 

— Ştiu asta, dar, după cum ziceam, faceţi-vă datoria. Nu 
sunt beat, nu am încurcat traficul şi nu am oferit niciun 
motiv pentru care să fiu oprit. Toată treaba asta este o 
prostie. Aveţi o cameră video montată în maşină? 

— Nu, domnule. 

—E în regulă. Sunt o mulţime de camere de 
supraveghere montate de-a lungul Hollywood Boulevard. 

— Vă doresc succes! 

— N-am nevoie de succes. 

— Inţeleg, domnule, că sunteţi avocat. 

— Da. Dar ştiaţi asta deja. 

Ellis observă că în spatele sedanului lor nemarcat oprise 
o maşină de poliţie. Scoase legătoarea din plastic din 
buzunarul hanoracului său. 

— Vă rog să luaţi mâinile de pe maşină şi să le aşezaţi la 
spate. 

— Desigur. 

Ellis îi legă lui Haller mâinile la spate cu legătoarea din 
plastic. Îl strânse cu putere, însă Haller nu se plânse. 

După ce ofiţerii în uniformă îl duseseră pe Haller la spital 
casă i se ia probe de sânge, Ellis îşi trase pe mâini nişte 
mănuşi de unică folosinţă, apoi scoase o pernă pneumatică 
şi o rangă din portbagajul maşinii sale şi se apropie de 

Lincoln. 

Haller crezuse că luase o hotărâre inteligentă să îşi încuie 
cheile în maşină, însă Ellis ştia că era mai deştept decât el. 
Aşteptă să treacă un val de maşini, apoi introduse perna 
pneumatică în crăpătura dintre cadranul portierei din faţă şi 
restul caroseriei. Incepu să strângă pompa manuală, iar 
perna se umflă încet, deschizând crăpătura cu doi-trei 
centimetri. Vâri ranga în crăpătură şi apăsă cu ea butonul 
de blocare automată de pe cotiera portierei. Auzi cum se 
deblochează toate cele patru uşi. Ştiind că alarma era deja 
dezactivată, deschise portiera din faţă. Se aplecă înăuntru 
şi deschise portbagajul. Ştia din filajele anterioare că Haller 
era un avocat care muncea din maşină şi că îşi păstra 
dosarele în portbagaj. Ofițerii în uniformă sunaseră la 
garajul poliţiei ca să trimită pe cineva să ridice maşina. Ellis 
estimă că avea la dispoziţie cel puţin o jumătate de oră să 
răsfoiască dosarele, înainte să sosească maşina de 
tractare. 

Observă telefonul avocatului pe scaun. Se aplecă în faţă, 
îl luă şi activă ecranul, însă văzu că era parolat, prin urmare 
inutil pentru el. Dădu să-l arunce pe scaun când acesta 
începu să sune. Apelantul era cineva pe nume Jennifer 
Aronson. Nu îi era cunoscut, însă îl memoră, apoi aruncă 
telefonul la loc pe scaun. 

Inchise portiera din faţă şi o deschise pe cea din spate. 
Când se aplecă înăuntru şi aruncă o privire în jur, văzu o 
servietă pe jos, în spatele scaunului şoferului. O deschise şi 
se uită înăuntru. Văzu trei blocnotesuri care conţineau nişte 
însemnări ilizibile. Câte un blocnotes pentru fiecare caz. Mai 
găsi o mulţime de cărţi de vizită legate cu o bandă elastică. 
Nimic altceva care să i se pară important. 

Ellis închise servieta şi o aşeză la loc pe jos. leşi din 
maşină şi închise portiera. 

Când se întoarse la portbagaj, îi aruncă o privire 

partenerului său, care monitoriza staţia radio a poliţiei. 
Long îşi ridică degetul mare. Totul era în regulă. Ellis 
încuviinţă din cap. 

În portbagaj, găsi aliniate trei cutii lungi din carton, pline 
cu dosare. Mană cerească. Îşi trecu repede degetul mare 
peste dosare, până când găsi unul etichetat „Foster”. 

— Bingo! exclamă el. 

Uşa de la camera fiicei lui era închisă, însă Bosch vedea 
lumina furişându-se pe sub ea. Bătu încet la uşă. 

— Hei, am sosit, zise el. 

— Bună, tată, strigă ea. 

El aşteptă sa fie invitat înăuntru. Nimic. Bătu din nou. 

— Pot să intru? 

— Sigur. E deschis. 

El deschise uşa. Fiica lui stătea aplecată la capătul 
patului şi îndesa un sac de dormit într-un geamantan mare 
pe roţi. Urma să plece peste câteva zile în excursie şi îşi 
aduna toate lucrurile care apăreau pe lista pe care o 
primise de la şcoală. 

— Ai mâncat? o întrebă el. Am adus ceva de mâncare de 
la Panera. 

— Am mâncat deja, răspunse ea. Cum n-ai dat niciun 
semn de viaţă, am mâncat nişte ton. 

— Puteai să-mi trimiţi un mesaj. 

— Şi tu puteai să-mi trimiţi un mesaj. 

Bosch hotărî să nu mai continue discuţia. Nu voia să 
ajungă la controverse. Arătă înspre geamantan şi 
echipamentul de camping împrăştiat pe jos. 

— Eşti nerăbdătoare? o întrebă el. 

— Nu neapărat, zise ea. Nu prea mă pricep la camping. 

El se întrebă dacă era o critică adresată lui. Nu o dusese 
niciodată în camping. Nici el nu fusese niciodată în 
camping, decât dacă punea la socoteală dormitul în 
corturile şi văgăunile din Vietnam. 

— Vei învăţa acum, zise el. Vei fi împreună cu prietenii şi 
vă veţi distra. 

— Oameni pe care probabil că nu îi voi mai vedea după 
ce voi absolvi, zise ea. Nu ştiu de ce... Nu spun decât că 
această excursie cu cortul ar trebui să fie opţională. Nu 
impusă. 

Bosch era de acord. Dispoziţia ei devenea din ce în ce 
mai proastă cu fiecare efort al lui de a o înveseli. Mai 
trecuse prin aşa ceva. 

— Am ceva de citit, zise el. Noapte bună, draga mea! 

— Noapte bună, tată! 

El se apropie de ea şi o sărută pe creştetul capului, apoi 
arătă înspre geamantanul mare de pe jos. 

— Poate-ar fi mai bine să duci separat sacul de dormit, 
zise el. Ocupă prea mult loc. 

— Nu, zise ea scurt. Ne-au spus să punem toate lucrurile 
într-un singur geamantan şi acesta este cel mai mare pe 
care l-am găsit. 

— In regulă, scuze. 

— Tată, câte pahare ai băut? 

— Un singur pahar de martini. Cu unchiul tău. Eu am 
plecat, el a rămas. 

— Eşti sigur? 

— Da. Eu am plecat. Am de lucru. Noapte bună! Bine? 

— Noapte bună! 

Bosch ieşi din cameră şi închise uşa în urma lui. Îşi 
reaminti că fiica lui se afla într-un moment culminant al 
vieţii. Fata învăţa să facă faţă stresului, însă, deseori, el era 
ţinta ostilităţii ei. Nici nu o condamna, nici nu se simţea 
prost. Partea cea mai uşoară era că ştia acest lucru. 

Avea remuşcări însă că îl trădase pe unchiul Mickey. Intră 
în bucătărie şi mâncă de unul singur. 

Dimineaţa, la ora nouă fix, Bosch se apropie de ghişeul 
destinat avocaţilor, amplasat în holul închisorii centrale 
pentru bărbaţi, însă Mickey Haller nu se vedea pe nicăieri. 
Lângă geam stătea o tânără cu o servietă în mână, care îl 
măsură din priviri pe Bosch când acesta se apropie. 

— Domnul Bosch? întrebă ea. 

Bosch ezită o clipă, fără să răspundă. Nu se obişnuise 
încă să i se spună „domnul”. 

— Eu sunt, zise el într-un final. 

Femeia îi întinse mâna. Bosch îşi mută dosarul în cealaltă 
mână ca să poată să o strângă pe a ei. 

— Sunt Jennifer Aronson. Lucrez pentru domnul Haller. 

Bosch nu îşi amintea să o fi cunoscut înainte. 

— Ar trebui să fie şi el aici, zise el. 

— Da, ştiu, spuse ea. Este prins cu ceva în acest 
moment, aşa că o să vă însoțesc eu să îl vedeţi pe domnul 
Foster. 

— Nu ar trebui să fiu însoţit de un avocat? 

— Şi eu sunt avocat, domnule Bosch. Sunt asociat în 
acest caz. M-am ocupat de unele aspecte legate de 
procesul dumneavoastră civil. 

Bosch îşi dădu seama că o jignise, presupunând că, 
datorită vârstei - trebuie să fi avut mai puţin de treizeci de 
ani -, era secretara lui Haller şi nu asociata lui. 

— Îmi cer scuze, zise el. Mă aşteptam ca el să fie aici. 
Unde e mai exact? 

— A intervenit ceva de care trebuie să se ocupe, dar va 
încerca să ni se alăture în curând. 

— Nu e o explicaţie prea convingătoare. Îl voi suna. 

Bosch se îndepărtă de ghişeu ca să îl sune pe Haller. 
Aronson îl urmă. 

— Nu veţi putea lua legătura cu el, zise ea. Ce-ar fi să 
intrăm şi să începem interogatoriul! Va veni şi domnul 
Haller cât va putea de repede. 

Bosch închise când fu întâmpinat de vocea lui Haller din 
mesagerie care îl ruga să îi lase un mesaj. O privi pe 
femeie. Îşi dădea seama că îl minţea sau că îi ascundea 
ceva. 

— Ce s-a întâmplat? o întrebă el. 

— Poftim? zise ea. 

— Unde e? Îmi ascundeţi ceva. 

Părea dezamăgită de ea însăşi că nu îl putea păcăli pe 
Bosch. 

— În regulă, zise ea. E la închisoarea municipală. A fost 
arestat azi-noapte pe motive inventate cum că ar fi condus 
sub influenţa băuturilor alcoolice. Am plătit cauţiunea şi 
aşteaptă să fie eliberat. 

— Am fost cu el aseară, zise Bosch. La ce oră s-a 
întâmplat asta? 

— În jur de ora zece. 

— De ce spuneţi că sunt motive inventate? 

— Pentru că m-a sunat când a fost tras pe dreapta şi mi-a 
spus. Mi-a spus că tipii care l-au oprit trebuie să îl fi 
aşteptat în faţa barului Musso's. Se întâmplă adesea. E o 
zonă vizată. Oamenii pot cădea în capcană. 

— Era băut? Eu l-am lăsat acolo în jur de ora şapte şi 
jumătate sau opt. El a mai rămas vreo două ore. 

— Mi-a spus să nu zic nimic. Se va supăra dacă va afla că 
v-am spus adevărul. Haideţi, vă rog, să intrăm şi să 
începem interogatoriul. 

Bosch clătină scurt din cap. Întreaga situaţie părea că 
degenerează şi devine bătătoare la ochi. 

— Să-i dăm drumul, acceptă el. 

— Luaţi asta, veţi avea nevoie de ea, zise femeia 
vârându-şi mâna în servietă. 

Îi întinse o bucată de hârtie împăturită. 

— Este o scrisoare care atestă faptul că sunteţi un 
anchetator care lucrează pentru domnul Haller în acest caz, 
veni explicaţia. Practic, vă desfăşuraţi activitatea în baza 
licenţei lui Dennis Wojciechowski. 

Parcă ar fi pronunţat „Watch-Your-House-Key”. Bosch 
desfăcu scrisoarea şi citi repede conţinutul. Nu era cale de 
întors. Ştia că dacă o accepta şi o folosea să intre în 
închisoare, atunci devenea oficial anchetatorul apărării. 

— Sunteţi sigură că am nevoie de ea? întrebă. 

— Dacă doriţi să intraţi ca să vorbiţi cu el, aveţi nevoie 
de un suport legal, zise ea. 

Bosch vâri scrisoarea în buzunarul interior al sacoului. 

— Prea bine, spuse el. Să-i dăm drumul! 

Da'Quan Foster nu era aşa cum se aşteptase Bosch. Din 
cauza brutalităţii cu care fusese omorâtă Lexi Parks, se 
aşteptase să vadă un bărbat impozant şi musculos. Foster 
nu era nici una, nici alta. Era un bărbat slăbuţ, îmbrăcat 
într-o uniformă de deţinut cu două mărimi mai mari. Bosch 
realiză că această presupunere eronată a lui izvora din 
faptul că înclina să creadă că Foster se făcea vinovat de 
crimă. 

Un gardian îi făcu semn lui Foster să se aşeze pe un 
scaun la masă, în faţa lui Bosch şi a lui Aronson. li scoase 
cătuşele, apoi ieşi din încăperea mică. Părul lui Foster era 
împletit strâns, în mai multe rânduri de codițe. În partea 
stângă a gâtului avea un tatuaj cu buze rujate, iar în partea 
cealaltă, unul în cerneală albastră pe care Bosch nu reuşea 
să îl descifreze din cauza pielii lui negre. Foster se uită 
nedumerit la cei doi din faţa lui. Aronson făcu repede 
prezentările. 

— Domnule Foster, nu ştiu dacă vă mă amintiţi de mine. 
Sunt Jennifer Aronson şi lucrez cu domnul Haller. Am fost cu 
el când aţi fost trimis judecată, precum şi la audierea 
preliminară. 

Foster dădu afirmativ din cap, semn că îşi aducea aminte 
de ea. 

— Sunteţi avocat? o întrebă el. 

— Da, sunt unul din avocaţii dumneavoastră, răspunse 
ea. Aş vrea să vi-l prezint pe domnul Bosch, anchetatorul 
care investighează cazul nostru. Are câteva întrebări pentru 
dumneavoastră. 

Bosch nu se obosi să o corecteze. Nu acceptase încă în 
mod oficial să se implice în caz - în ciuda conţinutului 
scrisorii. 

— Unde-i Haller? întrebă Foster. 

— A fost reţinut de un alt caz, răspunse Aronson, însă va 
veni curând - înainte să termine domnul Bosch. 

„A fost reţinut de un alt caz e un alt mod de-a spune”, se 
gândi Bosch. 

Foster îşi întoarse privirea către Bosch, însă nu păru să îi 
placă prea mult ceea ce vedea. 

— Îmi miroşi a copoi, zise el. 

Bosch încuviinţă din cap. 

— Am fost. 

— LAPD? 

Bosch încuviinţă din nou din cap. 

— La naiba, zise Foster. Vreau să se ocupe altcineva de 
caz. N-am nevoie ca LAPD să fie de partea mea. 

— Domnule Foster, interveni Aronson. În primul rând, nu 
aveţi dreptul să alegeţi. În al doilea rând, domnul Bosch are 
experienţă în anchetarea crimelor şi este cel mai bun în 
acest domeniu. _ 

— Tot nu-mi place ideea, zise Foster. In sud, poliţiştii n-au 
făcut nimic. Pe vremea când eram în bandă, am pierdut 

nouă oameni în cinci ani, iar LAPD nu a arestat pe nimeni, 
n-au existat procese, nimic. 

— Nu lucrez în sud, zise Bosch. 

Foster îşi împreună braţele pe piept şi îşi întoarse capul, 
aţintindu-şi privirea asupra peretelui din stânga şi 
ignorându-l pe Bosch. Acesta reuşi să vadă clar tatuajele pe 
care Foster le avea pe partea dreaptă a gâtului. Era clasicul 
tatuaj criptat, cifra 6 în centrul unei stele cu şase colţuri, 
încadrată într-un triunghi cu un al doilea triunghi răsturnat 
deasupra primului. Bosch ştia că acele şase colţuri ale 
stelei reprezentau principiile unei bande - viaţa, loialitatea, 
iubirea, cunoaşterea, înţelepciunea şi înţelegerea. Lângă 
acest simbol, se afla un tatuaj criptat, stilizat, care spunea 
„Tookie RIP”. Bosch ştia că tatuajul se referea la Stanley 
„Tookie” Williams, faimosul cofondator al bandei, care 
fusese executat la San Quentin. 

Bosch continuă: 

— Susţii că nu tu ai comis crima de care eşti acuzat. 
Dacă este adevărat, te pot ajuta. Dacă minţi, vei avea de 
suferit. Simplu ca bună ziua. Vrei să plec, plec. Nu eu sunt 
cel inculpat. 

Foster îşi întoarse repede ochii către Bosch. 

— Să te ia dracu, omule! Dacă eşti de la LAPD, atunci nu 
îţi pasă dacă sunt sau nu vinovat. Atât timp cât aţi găsit un 
tap ispăşitor, nu vă mai interesează nimic. Crezi că dacă nu 
eu am făcut asta, atunci am făcut altceva, deci nu există 
nicio diferenţă, la naiba! 

Bosch se uită la Aronson. 

— Ne descurcăm şi singuri, îi zise el. Ce-ar fi să mergeţi 
să vedeţi dacă puteţi da de Mickey şi să-l aduceţi aici? 

— Cred că ar trebui să rămân aici cu voi cât timp va dura 
interogatoriul. 

— Nu, ne vom descurca. Mă ocup eu de interogatoriu, iar 
dumneavoastră puteţi pleca. 

Bosch îi aruncă o privire aspră, iar avocata înţelese 
mesajul. Se ridică în picioare, simțindu-se din nou jignită, se 
apropie de uşă şi bătu. De îndată ce paznicul deschise uşa, 
ieşi din încăpere. Bosch o urmări cu privirea, apoi reveni la 
Foster. 

— Domnule Foster, nu mă aflu aici pentru că vreau să fii 
prietenul meu. Şi nici dumneata nu ai nevoie ca eu să fiu 
prietenul tău. Hai să-ţi spun ceva: dacă eşti nevinovat, 
atunci eu sunt omul potrivit care să se ocupe de cazul tău. 
Dacă eşti nevinovat înseamnă că altcineva a comis crima şi 
se află în libertate, iar eu voi găsi persoana respectivă. 

Bosch deschise dosarul şi aşeză în faţa lui Foster o 
fotografie de la locul crimei. Era o poză color mărită, care 
înfăţişa faţa desfigurată şi plină de vânătăi a Alexandrei 
Parks. În rapoartele din dosarul crimei se menţiona faptul 
că soţul ei o găsise cu o pernă pe faţă. In profilul psihologic- 
criminologic inclus în dosarul crimei se sugera că ucigaşul 
procedase astfel pentru că îi era ruşine de fapta sa şi 
încerca să ascundă totul. Dacă era adevărat, Bosch se 
aştepta la o reacţie din partea lui Foster atunci când va 
vedea brutalitatea cu care fusese comisă crima. 

Şi obţinu una. Când văzu fotografia, Foster îşi dădu capul 
pe spate şi privi tavanul. 

— Dumnezeule! Dumnezeule! 

Bosch îl privi cu atenţie, analizându-i reacţia. Era convins 
că în următoarele secunde va hotărî dacă Foster o omorâse 
sau nu pe Alexandra Parks. Se pricepea foarte bine să 
citească diferitele nuanţe ale unei expresii faciale înainte să 
dea un verdict. 

— la-o din faţa mea, zise Foster. 

— Nu, vreau să te uiţi la ea, spuse Bosch. 

— Nu pot. 

Cu ochii aţintiţi în continuare în tavan, Foster arătă înspre 
fotografia de pe masă. 

— Nu-mi vine să cred! Ei susţin că eu am făcut asta, că 
eu am distrus faţa unei femei. 

— Corect. 

— Mama va fi prezentă la proces, iar ei vor arăta asta? 

— Probabil. Asta dacă judecătorul nu o va considera prea 
vătămătoare - însă există şanse mari, aş zice eu. 

Foster scoase un soi de sunet gutural. Parcă ar fi fost un 
animal rănit. 

— Uită-te la mine, Da'Quan, zise Bosch. Uită-te la mine! 

Foster îşi cobori încet privirea şi se uită la Bosch, 
încercând să nu privească fotografia de pe masă. Bosch 
observă durere şi compătimire în ochii lui. Interogase mulţi 
criminali pe vremea când fusese detectiv. Majoritatea, în 
special psihopaţii, erau mincinoşi desăvârşiţi. 

Insă, în cele din urmă, ochii erau cei care îi trădau. 
Psihopaţii au o privire rece. Pot mima compătimirea, însă 
aceasta nu se oglindeşte în ochii lor. Bosch îi privea mereu 
în ochi. 

— Tu ai făcut ăsta, Da'Quan? îl întrebă Bosch. 

— Nu, răspunse Foster. 

Lui Bosch i se păru că citea adevărul în ochii lui Da'Quan 
Foster. Işi întinse mâna şi întoarse fotografia ca să nu mai 
reprezinte o ameninţare. 

— In regulă, poţi să te relaxezi, spuse Bosch. 

Foster îşi lăsă umerii să cadă uşor. Părea epuizat. Îşi 
dădea seama, poate pentru prima oară, că era acuzat de 
cea mai oribilă crimă. 

— Cred că spui adevărul, Da'Quan. E un lucru bun. Rău 
este faptul că ADN-ul tău a fost găsit în victimă, iar noi 
trebuie să explicăm asta. 

— Nu-i al meu. 

— Asta-i doar o negare, nu ţine locul unei explicaţii. Până 
acum, ştiinţa lucrează împotriva ta. Procurorul poate 
câştiga foarte uşor acest caz pe baza probei ADN, Da'Quan. 


93 


Dacă nu vii cu o explicaţie, eşti ca şi mort. 

— N-am cum să explic. Ştiu că n-am fost eu. Atâta tot. 

— Atunci cum a ajuns acolo, Da'Quan? 

— Nu ştiu! Seamănă cu o probă plantată. 

— De către cine? 

— Nu ştiu! 

— De poliţişti? 

— De cineva. Ş 

— Unde ai fost în noaptea respectivă? In casa acestei 
doamne? 

— În niciun caz! 

— Atunci unde-ai fost? 

— La atelier. Am pictat. 

— Nu este adevărat. Minţi! Departamentul Şerifului are 
un martor care afirmă că a trecut pe la atelierul tău şi nu 
erai acolo. 

— Ba da, am fost. 

— Martorul lor se va afla în boxa martorilor şi va depune 
mărturie că a trecut pe la atelierul tău şi nu te-a găsit 
acolo. Dacă mai punem la socoteală şi proba ADN, eşti fript. 
Ars. Mă înţelegi? 

Bosch arătă către fotografia întoarsă cu faţa în jos. 

— Când este vorba despre o astfel de crimă, niciun 
judecător şi niciun jurat nu va sta pe gânduri să acorde 
pedeapsa capitală. O să ai soarta lui Tookie. 

Tăcu o clipă, apoi continuă pe un ton mai blând: 

— Vrei să te ajut, Da'Quan? Trebuie să îmi spui totul. Că 
e de bine, că e de rău. Il poţi minţi pe avocatul tău, pe mine 
însă n-ai nicio şansă, îmi dau seama. Te întreb încă o dată, 
unde-ai fost? Dacă nu-mi spui, am plecat. Ce alegi? 

Foster îşi cobori privirea. Bosch aşteptă. Işi dădea seama 
că Foster va ceda şi va începe să îi povestească. 

— Bine, zise el. Uită cum stă treaba. Am fost aici, în 
Hollywood. Şi am fost cu cineva, nu cu soţia mea. 


94 


— În regulă, zise Bosch. Cine-i tipa? 
— Nu e o tipă, răspunse Foster. 


12 


Haller nu ajunse la interogatoriul lui Foster. Era fie o 
celebritate, fie un avocat faimos, depinde cum priveai 
lucrurile. Primise aprecierea maximă din partea oraşului 
L.A. - un film despre unul dintre cazurile lui în care jucase 
nimeni altul decât Matthew McConaughey. Candidase şi 
pentru funcția de procuror-şef la ultimele alegeri, dar 
pierduse cursa din cauza unui scandal care izbucnise atunci 
când un client, pe care îl scăpase de acuzaţia de conducere 
a unui vehicul sub influenţa băuturilor alcoolice, provocase 
un accident rutier în timp ce conducea beat, accident în 
urma căruia el şi alte două persoane îşi pierduseră viaţa. 
Prin urmare, era pe prima pagină, iar ofiţerii de la 
închisoarea municipală îi întârziară eliberarea astfel încât 
să poată afla toată presa de arestarea lui, fotografia să îi fie 
răspândită pe internet, iar mulţimea de reporteri, fotografi 
şi cameramani să se îmbulzească la intrarea în penitenciar 
ca să poată înregistra căderea lui în dizgrație. 

Bosch o însoţi la închisoare pe Jennifer Aronson, care se 
dădea drept avocata lui Haller şi care se dusese acolo să îl 
avertizeze de ceea ce îl aştepta afară. Planul la care se 
gândise ea era acela ca Bosch să îşi aducă jeepul Cherokee 
în faţa intrării, iar Haller să iasă repede şi să sară pe 
bancheta din spate. Apoi Bosch va pleca în viteză. Însă 
Haller nu fusese de acord cu această plecare laşă. După ce 
îşi ridică efectele personale, îşi scoase cravata din 
buzunarul sacoului şi şi-o puse la gât. Şi-o netezi, apoi ieşi 
pe uşă cu fruntea sus. Se îndreptă către reprezentanţii 
media, aşteptă puţin până când aceştia îşi potriviră 

camerele de filmat şi microfoanele, apoi începu să 
vorbească: 

— Vreau să declar doar atât, că am fost ţinta unor 
practici de intimidare din partea celor care aplică legea. 
Dar nu mă simt intimidat. Mi s-a întins o capcană şi am fost 
închis. Nu am condus beat şi nu există nicio probă contrară. 
Voi ataca în instanţă aceste acuzaţii şi îmi voi dovedi 
nevinovăția. Nu mă vor putea opri să îi apăr pe cei umiliţi 
de societate. Mulţumesc. 

Reporterii se grăbiră să îi adreseze mai multe întrebări. 
Bosch auzi o voce groasă de femeie care le acoperea pe 
celelalte. 

— De ce încearcă să vă intimideze? 

— Nu am aflat încă, zise Haller. Lucrez la o serie de 
cazuri în care voi chema poliţia în faţa instanţei pentru a-mi 
apăra clientul. Ei ştiu asta. In ceea ce mă priveşte, ar putea 
fi oricare dintre departamente. 

Aceeaşi femeie îi adresă cu voce tare o altă întrebare: 

— Ar putea avea vreo legătură cu cazul Lexi Parks? 

— Nu ştiu, zise Haller. Ştiu doar că am suferit o 
nedreptate care va fi corectată. 

Un alt reporter strigă. Bosch îl recunoscu imediat ca fiind 
de la Times, însă nu îşi amintea numele lui. Însă avea 
informatori în departamentul de poliţie şi, de obicei, obținea 
informaţii valide. 

— Vi s-au luat probe de sânge la Spitalul Queen of 
Angels, zise el. Conform LAPD, concentraţia de alcool în 
sânge a fost cu 0,1 unităţi peste limita legală admisă. 

Haller încuviinţă din cap ca şi când ar fi ştiut ce urma, 
profitând de ocazie pentru a ataca acuzaţia. 

— Concentrația a fost de 0,6 unităţi - verificaţi-vă sursa, 
domnule Tyler, zise el. La momentul arestării, cei de la 
LAPD au folosit o formulă de calcul defectuoasă pentru a 
trece de pragul de 0,8 unităţi. Această formulă nu va fi 

acceptată de instanţa de judecată, iar eu voi fi achitat. 

Bosch trebuia să meargă după maşină, însă voia să îl 
urmărească pe Haller. Era atât de relaxat şi de stăpân pe 
sine în faţa mulţimii de reporteri. Nu se simţea intimidat, nu 
îi era teamă. Bosch se minuna. Nu era de mirare că era de 
neclintit în faţa juraţilor. 

— Aţi mai fost arestat de conducere sub influenţa 
băuturilor alcoolice şi în trecut, nu-i aşa? 

Întrebarea veni de la un alt reporter. Haller clătină din 
cap. 

— Aici nu este vorba despre trecut, zise el, ci despre 
prezent. Oare vrem ca departamentul de poliţie să îi ia în 
colimator pe cetăţenii care respectă legea? Guvernul ne 
invadează viaţa privată. Când vom lua atitudine? Eu iau 
atitudine chiar acum. 

Întrebările începeau să se repete sau să devieze ciudat 
de mult. Era evident că reporterii nu intenționau să se 
oprească aici cu întrebările dacă Haller nu se oprea din a da 
răspunsuri. Mulțimea era alcătuită din jurnalişti ai presei 
locale şi reporteri de monden. Haller se număra printre 
puţinii oameni care colaborau bine cu ambele tabere. 
Ultima întrebare pe care Bosch o auzi înainte să treacă de 
colţul clădirii şi să se îndrepte spre parcarea suprapusă fu 
cea adresată de cineva care îl întreba pe Haller dacă ţinuse 
legătura cu Matthew McConaughey şi dacă va exista şi o 
urmare a filmului „Avocatul din limuzină”. 

Haller răspunse că nu ştia. 

Haller era rupt de foame deoarece refuzase să mănânce 
sandviciul cu şuncă şi mărul care îi fuseseră oferite în 
închisoare la micul dejun. Voia să îşi recupereze maşina şi 

telefonul înainte să mănânce. 

Aronson se întoarse să se ocupe de cazurile pe care 
trebuia să le rezolve, iar Bosch îl duse pe Haller cu maşina 
la Garajul Oficial al Poliţiei (GOP) ca să îşi revendice 
limuzina. Pe drum, Haller îi povesti despre arest şi cum era 
convins că ofiţerii de poliţie în haine civile care îl acostaseră 
îl filaseră de fapt. Nimic din ce auzi Bosch nu venea în 
sprijinul acestei afirmaţii şi i se părea că era uşor paranoic. 
Ceea ce i se părea însă curios era faptul că avocatul fusese 
oprit de ofiţeri în haine civile. Se întrebă dacă Haller nu 
nimerise cumva într-o operaţiune a poliţiştilor de la 
Moravuri. 

GOP avea contract cu compania Hollywood Tow, care îşi 
avea sediul pe Mansfield Avenue. Haller plăti taxa de 
reţinere fără să comenteze, iar angajatul îi înmână cheile 
de la maşină. Haller se holbă la cheile pe care le ţinea în 
mână, apoi se uită la angajat. 

— Mi-aţi umblat la maşină? întrebă el. 

Bărbatul se uită la documentul pe care tocmai îl semnase 
Haller. 

— Nu, domnule, răspunse bărbatul. Nu a fost forţată nicio 
încuietoare. Aici spune că vehiculul era deschis la sosire. 
Avem grijă la astfel de chestii, domnule. Doriţi să faceţi 
contestaţie sau să depuneţi plângere? Vă pot da nişte 
formulare pe care să le completaţi. 

— Zău? Cred că de-abia aşteptaţi. Uite cum facem, 
spune-mi unde este maşina. 

— Locul douăzeci şi trei. Pe aleea principală, la stânga. 

Bosch îl însoţi pe Haller până la maşină. Acesta îşi luă 
telefonul de pe scaunul din faţă şi verifică dacă îi umblase 
cineva la el. Era parolat şi părea să fie neatins. Deschise 
portbagajul şi controlă cele trei cutii alăturate, trecându-şi 
degetele peste etichete ca să se asigure că toate dosarele 
erau acolo. Apoi se duse la bancheta din spate şi îşi luă 

servieta. O aşeză pe capotă, o deschise şi îi verifică 
conţinutul. 

— Au avut timp suficient să copieze tot ce au vrut, zise 
el. 

— Au avut? întrebă Bosch. Cine? 

— Oricine ar fi. Poliţiştii care m-au oprit. Cei care i-au 
trimis. 

— Eşti sigur că vrei să joci pe cartea asta? 

— Cum altfel aş putea? 

— Cred că eşti puţin cam paranoic. Ai stat acolo şi ai băut 
timp de trei ore pe contul meu. 

— Nu am exagerat, nu m-am îmbătat. Când m-au oprit, 
am coborât şi am încuiat maşina. Cu cheile înăuntru. Şi- 
acum individul ăsta îmi spune că era descuiată când a venit 
maşina de tractare. Cum îţi explici? 

Bosch tăcu. Haller închise servieta cu zgomot şi se uită la 
el. 

— Bun venit de partea cealaltă a baricadei, Harry! Hai să 
mergem să mâncăm. Sunt lihnit. 

Se duse şi închise portbagajul. Bosch văzu că pe plăcuţa 
de înmatriculare scria „IWALKEM”. 

Işi aminti că nu dorise niciodată să fie văzut în maşină cu 
Haller. 


Ajunse fiecare cu maşina sa la Pink's, de pe La Brea, şi, 
după ce îşi aleseră mâncarea, ocupară o masă din sala din 
spate. Era devreme pentru masa de prânz şi nu era prea 
multă lume la coadă. In timp ce Haller îşi înfuleca porţia, 
Bosch îi povesti cum decursese interogatoriul cu Da'Quan 
Foster şi ce îi spusese acesta despre alibiul lui slab. Haller 
nu se obosi să îşi şteargă muştarul de pe gură decât după 
ce termină de mâncat hotdogul. 

— E greu de crezut că este dispus să facă închisoare ca 
să ascundă un astfel de secret, zise Bosch. 

— E un tip orgolios şi se bucură de un anumit statut în 
comunitate. Plus că are soţie şi copii. Nu vrea să piardă 
totul. Şi-apoi, atunci când eşti nevinovat, crezi, în adâncul 
sufletului, că vei fi salvat, că adevărul te va elibera şi toate 
prostiile astea. Până şi un şef de bandă uns cu toate alifiile 
ca el crede în astfel de basme. 

Bosch îi întinse lui Haller hotdogul lui, de care nu se 
atinsese, şi clătină din cap. 

— Prostii! 

— Ştiu. 

— Nu, nu mă refer la adevărul care te eliberează. Mă 
refer la aberaţiile pe care le spui. 

— Eu? Ce aberaţii? 

— Ei, hai! Toată chestia asta a fost o înscenare. M-ai 
atras în capcană. 

— Nu înţeleg. 

— M-ai îndrumat, Mick. M-ai ademenit ştiind că, în cele 
din urmă, voi merge la închisoare şi voi vorbi cu Da'Quan. 
Ştiai că anchetatorii au un martor care poate să Îi 
desființeze alibiul. Cunoşteai deja întreaga poveste. Ai ştiut 
asta în tot acest timp. 

Haller ezită după ce muşcă din cel de-al doilea hotdog. 
Încercă să zâmbească, deşi avea gura plină. Apoi înghiţi şi 
îşi şterse muştarul de pe faţă cu şerveţelul. 

— Ce-ar fi ca data viitoare când îmi dai hotdogul tău să 
nu mai pui atât de mult muştar pe el? 

— O să ţin minte. Nu schimba subiectul. Dacă Da'Quan ți- 
a spus adevărul despre alibiul lui, de ce m-ar minţi pe 
mine? Asta nu înţeleg. 

— Poate că, la început, n-a avut încredere în tine. Poate 
că te-a evaluat. 

— Alte aberaţii. Asta mă face să mă gândesc la motivul 
pentru care nici tu nu mi-ai spus adevărul. Şi tu m-ai 
evaluat? 

— Nu, nu, nimic de genul acesta. Am făcut-o pentru că 
am vrut să investesc în tine. 

— Să investeşti? Prostii! Te-ai folosit de mine. 

— Posibil. Dar poate te-am salvat. 

— De la ce? 

— Eşti detectiv criminalist. Departamentul de Poliţie din 
Los Angeles a hotărât că nu mai are nevoie de tine. Există 
locuri - oameni - care încă mai au nevoie de tine. 

Bosch clătină din cap şi îşi aşeză mâinile pe masă. 

— De ce nu mi-ai expus situaţia aşa cum e ea şi să mă 
laşi pe mine să hotărăsc? 

— Adică să îţi spun că clientul meu este acuzat de cea 
mai oribilă crimă comisă în acest oraş de când Nicole 
Simpson a fost măcelărită, că ADN-ul lui, a fost descoperit 
în victimă şi că a minţit în legătură cu alibiul lui pentru că 
adevăratul lui alibi este acela că se afla într-o cameră de 
motel cu un travestit care îşi zice „Sindy”, adică S-I-N 
Sindy? Ar fi funcţionat de minune dacă aş fi procedat aşa! 

Bosch nu spuse nimic deoarece presimţi că mai era ceva. 
Avu dreptate. 

— Şi ştii care e elementul-surpriză? Albiul acesta, oricât 
ar fi de nebunesc, este imposibil de dovedit, deoarece 
Sindy a fost omorât pe o alee din Hollywood înainte să apuc 
să vorbesc cu el. 

Bosch se aplecă în faţă, încordându-se. Foster nu îi 
povestise despre asta. 

— Când s-a întâmplat? întrebă el. 

— În martie, răspunse Haller. 

— Înainte sau după ce Foster a fost arestat pentru 
uciderea lui Parks? 

— După. 

— La cât timp după? 

— La câteva zile, cred. 

Bosch căzu o clipă pe gânduri înainte să adreseze 

următoarea întrebare. 

— A fost arestat cineva pentru crimă? 

— Nu ştiu. Cel puţin, nu de când am verificat ultima dată. 
De aceea am nevoie de un detectiv, Harry. Un detectiv 
criminalist. Cisco se ocupa de asta înainte să aibă 
accidentul de motocicletă. 

— Ar fi trebuit să îmi spui toate astea. 

— Tocmai ţi-am spus. 

— Ar fi trebuit să aflu mai devreme. 

— Ei bine, ai aflat acum. Deci, te bagi sau nu? 

Bosch se gândea că va muri. Nu exista nicio problemă 
fizică sau de sănătate care să îl determine să creadă asta. 
De fapt, era într-o formă fizică bună pentru un bărbat de 
vârsta lui. Cu câţiva ani în urmă, lucrase la un caz de crimă 
care implicase şi furtul unui material radioactiv. Deoarece 
fusese expus la radiaţii, urmase un tratament, apoi de la 
radiografii la plămâni de două ori pe an ajunsese la 
controale anuale în ultima vreme, însă de fiecare dată 
rezultatele ieşeau bine. Nimic din munca lui din ultimele 
trei decenii nu îl făcea să gândească astfel. 

Motivul era fiica lui. Bosch nu îşi jucase rolul de tată de la 
început. Nu aflase că are un copil decât când fiica lui 
împlinise patru ani, iar ea nu se mutase la el decât atunci 
când împlini treisprezece ani. De atunci trecuseră doar cinci 
ani, însă el ajunsese să creadă că părinţii îşi văd copiii nu 
doar aşa cum sunt, ci şi cum speră să devină. Fericiţi, 
împliniţi, neînfricaţi. La început, după ce Maddie se mutase 
la el, Bosch nu avusese această viziune, care apăruse la 
scurt timp după aceea. Când închidea ochii seara, şi-o 
imagina cum va fi când va creşte: frumoasă şi încrezătoare, 

fericită şi vindecată. Fără nicio cicatrice. 

Timpul trecuse, iar fiica lui ajunsese la vârsta tinerei care 
apăruse în viziunea lui. Această viziune nu mergea mai 
departe. Nu se învechea, iar el era de părere că asta se 
datora faptului că unul din ei nu va mai fi în preajmă să o 
vadă materializându-se. Nu îşi dorea să fie ea, prin urmare 
credea că el va fi cel care va dispărea. 

Când Bosch ajunse acasă seara, hotărî să îi spună fiicei 
lui ce făcea. Uşa de la camera ei era închisă. li trimise un 
mesaj, rugând-o să iasă din cameră cinci minute ca să 
poată discuta. 

Ea ieşi din cameră îmbrăcată în pijama. 

— Eşti bine? o întrebă el. 

— Desigur, zise ea. De ce? 

— Nu ştiu. Pari a fi gata de culcare. 

— Doar m-am pregătit. Vreau să merg la culcare mai 
devreme ca să mă satur de somn. 

— Cum adică? 

— Să hibernez, ştii tu. Mă îndoiesc că voi putea dormi în 
tabără. 

— Ai terminat cu împachetatul? 

— Mi-au mai rămas câteva lucruri. Care-i treaba? 

— Ai de gând să mănânci ceva la cină? 

— Nu, încerc să duc un stil de viaţă sănătos. 

Bosch ştia că asta însemna că se privise, probabil, în 
oglindă şi, văzând ceva ce nimeni altcineva nu putea 
vedea, hotărâse să mai slăbească. 

— Nu este bine să sari peste mesele principale, Maddie, 
zise Bosch. 

— Tu vorbeşti? veni replica ei. De câte ori s-a întâmplat 
să nu mănânci pe vremea când erai ocupat să rezolvi 
cazuri? 

— Asta pentru că nu aveam de unde să-mi cumpăr de 
mâncare sau nu aveam timp. Tu poţi lua cina şi să duci un 

regim sănătos în acelaşi timp. 

Ea se strâmbă, semn că voia să pună punct subiectului. 

— Tată, lasă-mă pe mine să hotărăsc. Doar despre asta 
ai vrut să-mi vorbeşti? 

Bosch se încruntă. 

— Nu, zise el. Voiam să-ţi spun despre ceea ce fac eu 
acum, dar putem lăsa pe mai târziu. 

— Nu, spune-mi, zise ea nerăbdătoare să scape de 
discuţia referitoare la obiceiurile ei alimentare. 

Bosch încuviinţă din cap. 

— Bine. Îţi mai aminteşti când discutam cu ceva vreme în 
urmă despre munca mea şi despre cum îţi spuneam că 
ceea ce făceam eu - criminalistică - era ca un fel de 
chemare şi că nu aş putea lucra niciodată pentru un avocat 
al apărării ca unchiul tău? 

— Da, sigur, răspunse ea. De ce? 

Bosch ezită, apoi hotărî să spună direct. 

— Ei bine, voiam să îţi spun că Mickey a venit la mine cu 
un caz. Un caz referitor la o crimă. El este convins că 
clientul lui este nevinovat şi că acesta este victima unei 
înscenări. 

El tăcu şi ea la fel. 

— M-a rugat să studiez cazul, continuă el, ca să văd dacă 
există vreo dovadă care să indice că ar fi victima unei 
înscenări. Prin urmare... am fost de acord. 

Maddie îl privi îndelung, apoi spuse: 

— Cine este victima? întrebă ea. 

— O femeie, spuse Bosch. A fost o crimă extrem de 
brutală, oribilă. 

— Ai spus că nu vei putea face asta niciodată. 

— Ştiu ce am spus. Dar m-am gândit că în acest caz 
există posibilitatea ca, dacă omul nu este vinovat, 
adevăratul criminal să se afle încă în libertate. Lucrul ăsta 
nu îmi dă pace - că făptaşul se plimbă liber pe străzi, 

alături de tine şi de alţii. Aşa că azi i-am spus lui Mickey că 
mă voi ocupa de caz. Mi-am zis că ar fi bine să ştii. 

Ea încuviinţă din cap şi îşi luă privirea de la Bosch. Acest 
lucru îl duru mai mult decât ceea ce spuse ea în continuare. 

— Suspectul este închis? întrebă ea. 

— Da, răspunse Bosch. De două luni. 

— Aşadar, efectul opus a ceea ce spui tu este acela că s- 
ar putea ca în urma muncii tale o persoană rea să fie 
eliberată şi să se plimbe pe stradă, alături de mine şi de 
alţii. 

— Nu, Maas, n-aş face una ca asta. Mă voi opri înainte să 
se întâmple asta. 

— Cum poţi fi atât de sigur? 

— Nu poţi fi sigur de nimic. 

Ea clătină din cap când auzi răspunsul. 

— Mă duc la culcare, zise ea. 

Apoi se întoarse şi traversă coridorul. 

— Haide, Mads! Nu fii aşa! Hai să vorbim despre asta! 

El auzi uşa de la dormitorul ei închizându-se, apoi 
încuindu-se. Rămase nemişcat, cugetând la răspunsul fetei. 
Se aştepta ca, la aflarea veştii, cei din departamentul de 
poliţie să aibă o reacţie, însă nu se aşteptase la asta din 
partea fiicei lui. 

Îi pieri şi lui pofta de mâncare. 


15 


Bosch se trezi dis-de-dimineaţă ca să îşi revizuiască 
însemnările şi rapoartele din dosarul crimei. Aşteptă să o 
poată suna pe Lucia Soto la ora opt şi douăzeci de minute. 
Ştia că, dacă nu îşi schimbase cumva traseul de pe vremea 
când îi fusese parteneră în ultimele lui luni de carieră în 
cadrul LAPD, atunci femeia se îndrepta către cafeneaua 

Starbucks de pe First Street, la un cvartal de PAB. 

Ea răspunse imediat. 

— Soto. 

— Lucia. 

— Harry, care-i treaba? 

Bosch o sunase cu număr ascuns, însă ea îi recunoscuse 
vocea sau îşi amintise că era singurul care îi spunea Lucia. 
Toţi ceilalţi îi spuneau ori Lucy ori Lucky ori Lucky Lucy, 
porecle pe care ea nu le agrea. 

— Te duci să-ţi cumperi cafea? 

— Mă cunoşti doar. Mă bucur să te aud. Cum e viaţa de 
pensionar? 

— Din câte se pare, trebuie să renunţ la ea. Mă întrebam 
dacă ai putea să-mi faci o favoare după ce te întorci la 
departament cu cafeaua. 

— Sigur, Harry, de ce ai nevoie? 

— Înainte să-ţi spun, vreau să fiu sincer cu tine. Mă ocup 
de un caz pentru fratele meu vitreg. 

— Avocatul apărării. 

— Da, avocatul apărării. 

— Tot el este cel care te ajută să dai în judecată 
departamentul. 

— Corect. 

Bosch aşteptă, iar după o tăcere lungă, Soto răspunse. 

— Bine. De ce ai nevoie? 

Bosch zâmbi. Ştia că putea conta pe ea. 

— Nu am nevoie de ajutorul tău în acest caz, dar este un 
alt caz despre care am aflat că ar putea avea legătură cu 
acesta într-un fel sau altul. Trebuie să obţin nişte informaţii 
ca să-mi pot da seama despre ce este vorba. 

Făcu o pauză ca să îi acorde ocazia să refuze, însă ea nu 
spuse nimic. „E bine până aici”, gândi Bosch. Nu se îndoise 
că nu îl va ajuta, însă nu voia ca ea să simtă că este pusă 
într-o situaţie compromiţătoare sau să îi fie teamă că va fi 

luată în vizor de cei din departament. Mai vorbiseră doar de 
câteva ori de când el plecase în urmă cu un an de la 
unitatea care se ocupa de cazurile nerezolvate şi nu se mai 
întorsese. Când o sunase după un an să vadă ce mai face, 
aflase că ea avusese de suferit de pe urma plecării lui. 

Căpitanul unităţii îi adusese drept partener un detectiv 
bătrân pe care îl chema Stanley O'Shaughnessy. Poreclit de 
majoritatea oamenilor din Divizia Furt - Crimă „Agitatorul 
Stanley”, O'Shaughnessy era cel mai rău partener cu care 
te puteai pricopsi. Nu se sinchisea să rezolve cazurile de 
crimă, însă era foarte activ atunci când venea vorba despre 
ce nu funcţiona în departament sau când depunea plângere 
împotriva altor detectivi sau supervizori dacă i se părea că 
aceştia dovedeau lipsă de respect faţă de el. Era genul de 
om care se lăsa copleşit de frustrările şi dezamăgirile pe 
care i le aduseseră viaţa şi cariera. In consecinţă, partenerii 
lui nu stăteau cu el decât dacă nu aveau de ales. Ocupând 
locul cel mai de jos în ierarhia DFC, Soto urma, probabil, să 
rămână cu Agitatorul Stanley pe cap până când următoarea 
rundă de promovări avea să aducă „prospături” în divizie, 
iar acest lucru se întâmpla doar atunci când vreun detectiv 
nou-venit îi era inferior ei ca poziţiei ierarhică. De aproape 
opt ani de când Soto desfăşură această activitate, nu i se 
ivise nicio şansă de avansare. Nu avea nicio şansă, iar ea 
ştia acest lucru. Îşi petrecea majoritatea timpului 
ocupându-se singură de cazuri şi apela la ajutorul lui 
O'Shaughnessy doar atunci când politica departamentului 
cerea să se implice ambii parteneri. 

Toate acestea se răsfrânseseră asupra ei doar pentru că 
fusese partenera lui Harry Bosch în ultimele patru luni din 
cariera lui şi pentru că refuzase să îl incrimineze într-o 
anchetă desfăşurată de Departamentul de Interne, 
solicitată de acelaşi căpitan care se ocupa cu desemnarea 
partenerilor. Când ea îi spusese lui Bosch cu cine se 


107 


pricopsise, el o încurajase, spunându-i să îl lase în pace pe 
O'Shaughnessy şi să se ocupe de cazuri, să bată la uşi. Ea îl 
ascultase şi îl sunase pe Bosch de câteva ori ca să apeleze 
la experienţa lui şi să îi ceară sfaturi. El i le oferise bucuros. 
Până în acel moment, doar ea apelase la ajutorul lui. 

— Ştii jurnalele cu crime din biroul căpitanului? o întrebă 
el. 

— Sigur, zise ea. 

— Mă interesează un caz. Nu am un nume sau o dată 
exactă, ştiu doar că a avut loc la Hollywood şi că, probabil, 
s-a întâmplat la o săptămână după 19 martie anul acesta. 

— In regulă, dar ce-ar fi să caut în CTS ca să meargă mai 
repede? 

CTS era sistemul intern al LAPD de căutare a crimelor, pe 
care îl putea accesa de la computerul ei. Ca să îl acceseze 
însă trebuia să se identifice cu numele utilizatorului. 

— Nu, nu accesa CTS, zise Bosch. Nu ştiu unde va duce 
treaba asta, aşa că, pentru mai multă siguranţă, nu e bine 
să laşi urme. 

— Am înţeles. Altceva? 

— Nu ştiu dacă apare în jurnal, însă victima se prostitua. 
Ar putea fi trecută drept travestit sau transsexual sau ceva 
de genul acesta. Era poreclită Sindy, adică S-I-N-D-Y. Doar 
atât ştiu. 

In era compilării şi stocării electronice de date, LAPD 
păstra în continuare tradiţia de a înregistra fiecare crimă în 
jurnale legate în piele. Acestea erau păstrate cu sfinţenie 
încă din 9 septembrie 1899, când un bărbat pe numele de 
Simon Christenson fusese găsit mort pe un pod feroviar din 
centrul oraşului - prima crimă înregistrată din istoria LAPD. 
Detectivii din vremea respectivă crezuseră că omul fusese 
omorât în bătaie, apoi aşezat pe şine astfel încât trenul să 
treacă peste trupul lui, iar crima să pară o sinucidere. Deşi 
această strategie nu dăduse roade, nimeni nu fusese 

acuzat de crimă. 

Bosch obişnuia să citească jurnalele cu regularitate pe 
vremea când activa în cadrul DJO. Devenise un fel de obicei 
să citească un paragraf sau două despre fiecare crimă care 
fusese înregistrată. Reţinuse numele lui Christenson. Nu 
pentru că fusese prima crimă comisă, ci pentru că fusese 
prima crimă nerezolvată. Faptul că nimeni nu îi făcuse 
dreptate lui Simon Christenson îl deranja pe Bosch. 

— Ce să-i spun căpitanului? întrebă Soto. Probabil că mă 
va întreba de ce mă interesează cazul respectiv. 

Bosch anticipase această întrebare înainte să o sune. 

— Nu-i spune că te interesează un caz anume, zise el. 
Alege cel mai recent jurnal şi spune-i că doar încerci să fii la 
curent cu ce se întâmplă. Mulţi din departament citesc 
aceste jurnale. Şi eu am făcut-o, cel puţin o dată. 

— Am înţeles. Lasă-mă să-mi beau cafeaua, apoi să mă 
ocup de asta de îndată ce ajung la sediu. 

— Mulţumesc, Lucia. 

Bosch închise şi cugetă la următorii paşi. Dacă Lucia 
reuşea, atunci avea un punct de plecare în cazul Sindy. 
Putea stabili dacă exista o legătură cu Lexi Parks şi dacă 
alibiul lui Da'Quan Foster era întemeiat. 


În timp ce Bosch aştepta un telefon de la Soto, fiica lui 
ieşi din camera ei îmbrăcată în uniformă şcolară, cu 
rucsacul aruncat pe un umăr. 

— Salut, zise ea. Sunt în întârziere. 

Îşi luă în grabă cheile de la maşină de pe măsuţa de 
lângă uşa de la intrare. Bosch se ridică de la masă şi o 
urmă. 

— lar n-ai de gând să mănânci? o întrebă. 

— N-am timp, zise ea îndreptându-se către uşa. 

— Maddie, încep să-mi fac griji în privinţa asta. 

— Nu-ţi face griji în privinţa mea. Fă-ţi griji în privinţa 

criminalului pentru care lucrezi. 

— Ei, haide, Mads! Nu dramatiza! Dacă individul e 
criminal, nu va pleca nicăieri. Ai încredere în mine, bine? 

— Bine. Pa! 

Ea ieşi din casă, trântind uşa în urma ei. Bosch rămase 
locului. 

După o oră, timp în care aşteptase telefonul lui Soto, 
Bosch începu să îşi facă griji că ceva nu mersese bine cu 
căpitanul atunci când ea intrase în biroul lui ca să se uite la 
jurnalul cu crime. Incepu să se plimbe de colo-colo, 
întrebându-se dacă să o sune şi să vadă dacă totul era în 
regulă. Ştia însă că un apel inoportun din partea lui - dacă 
ea se afla într-o situaţie tensionată cu căpitanul - ar fi putut 
înrăutăţi lucrurile. Şi-apoi, dacă ea se afla într-adevăr într-o 
situaţie tensionată, el nu avea cum să o ajute. Nu mai făcea 
parte din departament. 

Într-un final, după alte douăzeci de minute de aşteptare, 
îi sună telefonul, iar el văzu că era Soto, care folosea 
telefonul fix de pe biroul ei. Se aşteptase ca ea să îl sune fie 
de pe mobil, stând în faţa clădirii, fie din toaleta femeilor. 

— Lucia? 

— Bună, Harry. Am ceva informaţii pentru tine. 

— Eşti la birou. Unde-i Agitatorul? 

— Oh, cred că s-a dus să înainteze o plângere sau ceva 
de genul ăsta. A venit la birou, apoi a plecat în mod 
misterios, fără să sufle o vorbă. Are obiceiul acesta. 

— Cel puţin nu-ţi mai suflă în ceafă. Te-ai uitat peste 
jurnal? 

Bosch se aşeză la masa din sufragerie şi îşi deschise 
carneţelul. Îşi luă pixul şi se pregăti să scrie. 

— Da. Sunt aproape convinsă că am găsit cazul care te 
interesează. 

— N-ai avut probleme cu căpitanul? 

— Nu. l-am spus ce mi-ai spus tu să îi spun, iarel mi-a 

făcut semn cu mâna să plec şi să-mi fac de cap. Nicio 
problemă. Ca să nu trezesc bănuieli, am mai luat câteva 
jurnale. Primul prezintă înregistrări din1899. 

— Simon Christenson. 

— Dumnezeule, cum de mai ţii minte? 

— Nu ştiu. Pur şi simplu. A fost omorât pe un pod şi 
nimeni n-a fost acuzat de crimă. 

— Un început cu stângul pentru Departamentul 
Omucideri, nu? 

— Aşa e. Ce-ai aflat pentru mine? 

— În 21 martie, trupul lui James Allen, caucazian, 26 de 
ani, a fost descoperit pe o alee paralelă cu Santa Monica 
Boulevard lângă El Centro. În spatele unui service auto. 
Victima practica prostituţia şi avea la activ mai multe 
acuzaţii de acostare a clienţilor, de posesie de droguri, 
chestiile obişnuite. Doar atât apare în jurnal, pe lângă 
faptul că acest caz a fost preluat de DJO şi că se ocupă de 
el detectivii Stotter şi Karim. 

Bosch se opri din scris. Divizia Jaf - Omucideri cuprindea 
echipele de detectivi de elită, care activau pentru PAB şi 
care se ocupau, de obicei, de cazuri delicate din punct de 
vedere politic sau al presei sau care erau considerate a fi 
prea complexe pentru echipele de detectivi ale diviziei din 
pricina timpului necesar pentru a le rezolva. Mike Stotter şi 
Ali Karim lucrau pentru Departamentul Omucideri Speciale, 
crema cremelor. Lui Bosch i se părea ciudat că Divizia Jaf - 
Omucideri se ocupa de crima transsexualului de la 
Hollywood, într-o lume perfectă, toate victimele unei crime 
erau tratate în mod egal. Ori contează toată lumea, ori nu 
mai contează nimeni. Însă cum nu era o lume perfectă, 
unele crime erau mai importante, iar altele mai 
neînsemnate. 

— DJO? întrebă Bosch. 

— Da, şi mie mi s-a părut ciudat, zise Soto. Aşa că m-am 

dus în partea cealaltă a încăperii, unde Ali şedea la biroul 
lui şi l-am întrebat despre ce era vorba. EL.. 

— Nu ar fi trebuit să faci asta, Lucia. Nu trebuie să afle 
nimeni că te interesează acest caz, altminteri o să se 
întoarcă împotriva ta ca un bumerang dacă eu voi ajunge 
să fac vâlvă. Ali îşi va da seama că eu te-am trimis la el. 

— Harry, relaxează-te, nu sunt proastă. Ai puţină 
încredere în mine, bine? N-am dat buzna în Departamentul 
Omucideri Speciale şi am început să pun întrebări despre 
caz. Şi-apoi, Ali îmi este prieten. A fost chemat în noaptea 
aceea când eu mă aflam în Rampart şi s-a ocupat de tot 
până când au venit forţele speciale. S-a comportat foarte 
frumos cu mine în noaptea respectivă, m-a liniştit, m-a 
sfătuit cum să mă descurc cu forţele speciale. După ce m- 
am întors aici, el s-a numărat printre puţinii oameni care nu 
m-au privit cu dispreţ, ştii ce vreau să spun. Ali şi cu tine, 
mai exact. 

Lucia vorbea despre traseul parcurs de la DJO la Unitatea 
de Cazuri Nerezolvate. Cu mai puţin de doi ani în urmă, era 
o începătoare care primise sarcina să patruleze în Divizia 
Rampart. Datorită curajului şi a calmului desăvârşit de care 
dăduse dovadă într-un schimb de focuri cu patru tâlhari 
înarmaţi, în urma căruia partenerul ei îşi pierduse viaţa, 
ajunsese în atenţia presei. Fusese poreclită Lucky Lucy într- 
un articol publicat în Times, iar departamentul profitase 
repede de pe urma atenţiei pozitive de care se bucurase 
ea. Şeful poliţiei o promovase şi îi spusese că putea să îşi 
aleagă locul. Ea alesese Unitatea Cazuri Nerezolvate din 
cadrul DJO şi ajunsese detectiv criminalist înainte să 
împlinească cinci ani de activitate în acest domeniu. 

Reprezentanţii presei îmbrăţişaseră această veste, însă 
nu şi colegii din departament care aşteptaseră ani la rând, 
poate chiar decenii, să ocupe un loc în orice echipă de la 
Omucideri, darămite în elita de la DJO. Soto stârnise o 

oarecare antipatie şi fusese nevoită să facă faţă unei 
încăperi unde mai mult de jumătate din colegi nu credea că 
locul ei era acolo sau că şi-l câştigase prin merit. Dacă 
presa o numea Lucky Lucy, unele persoane din DJO îi 
spuneau FasTrak, după sistemul electronic care le permite 
motocicliştilor să folosească banda de viteză, ca să scape 
de traficul de pe autostrăzile aglomerate din oraş. 

— Am fost discretă, Harry, zise Soto. M-am oprit lângă 
separeul lui ca să stăm la taclale şi am văzut pe birou 
dosarul crimei respective. L-am întrebat la ce caz lucra, iar 
el mi-a spus tot. L-am mai întrebat de ce era atât de special 
acest caz de a fost predat Departamentului Omucideri 
Speciale, iar el mi-a spus că le-a fost pasat lui şi lui Mike 
deoarece toţi cei de la West Bureau trebuiau să participe la 
un instructaj în dimineaţa în care fusese descoperit 
cadavrul. 

Bosch încuviinţă din cap. Era logic. Rata criminalităţii 
scăzuse atât de mult în oraş în ultimii ani, încât multe 
echipe de criminalişti fuseseră unite. Departamentul de 
Criminalistică din Hollywood fusese desfiinţat, iar puţinele 
omoruri care aveau loc în acea regiune erau atribuite spre 
rezolvare unei echipe de la West Bureau. Acest lucru 
creştea posibilitatea ca anumite cazuri să ajungă la DJO din 
cauza suprasolicitării şi a altor conflicte. Mulţumit că 
întrebările ei referitoare la caz nu atrăseseră atenţia celor 
din departament, Bosch voia să ştie ce aflase Soto. 

— Aşadar, l-ai întrebat despre caz? 

— Da, l-am întrebat. IlI ştii pe Ali cât de povestitor e. Mi-a 
spus tot. Victima este un travestit care, de obicei, îşi 
desfăşură activitatea într-o cameră a hotelului Haven 
House lângă Gower. Cei de la Moravuri din Hollywood au un 
dosar întreg despre el. 

— Ţi-a spus numărul camerei? 

— Nu, dar am văzut fotografiile. Camera 6, la parter. 


113 


— Care e teoria lor? 

— Ali crede că victima a avut ghinion şi că un tip pe care 
l-a agăţat i-a făcut de petrecanie. Nu au niciun suspect, dar 
cred că ar putea fi vorba despre un criminal în serie. 

— Ţi-a spus ce îi face să creadă asta? 

— Da. În urmă cu cincisprezece luni, un alt „profesionist” 
a fost lichidat şi abandonat pe aceeaşi străduţă lăturalnică. 

— Cât de asemănătoare sunt cazurile? 

— N-am întrebat. 

— Ai întrebat despre cauza morții? 

— N-a fost nevoie. După cum ziceam, Ali mi-a arătat 
fotografiile. Tipul a fost strangulat de la spate cu o sârmă. 
Avea o linie subţire de-a lungul părţii din faţă a gâtului. l-a 
tăiat pielea. Ali mi-a spus că atunci când i-au verificat 
camera de la motel, au găsit pe jos, sprijinită de perete, o 
fotografie înrămată cu Marilyn Monroe. Au observat un cui 
în perete, însă când s-au uitat în spatele fotografiei, sârma 
de care fusese agăţată rama lipsea. Cred că este sârma pe 
care a folosit-o criminalul. 

— Acolo a fost ucis? În cameră? 

— E o posibilitate. Ali a spus că nu au descoperit semne 
de violenţă în cameră, însă faptul că sârma ramei lipseşte 
reprezintă un indiciu, ştii? Cred că victima s-a întâlnit cu 
necunoscutul acolo, însă lucrurile au degenerat şi 
travestitul a fost omorât. Trupul lui a fost urcat într-o 
maşină, dus până pe străduţa lăturalnică şi aruncat acolo. 
Datorită crimei petrecute cu paisprezece luni înainte, au 
obţinut un profil de la Unitatea de Ştiinţe Comportamentale 
care zicea că ucigaşul ar putea fi un individ cu soţie şi copii 
acasă şi care a dat, probabil, vina pe victimă pentru că se 
implicase într-o astfel de activitate. Aşadar, l-a omorât pe 
Allen, i-a aruncat trupul şi s-a întors la viaţa lui normală din 
Valley sau unde-o fi locuind. Un psihopat cu acte în regulă. 

Bosch nu o corectă, însă era de părere că nici profilul, 

nici rezumatul cazului nu conţineau suficiente informaţii 
care să îl catalogheze pe suspect ca fiind psihopat cu acte 
în regulă. Era răspunsul neavizat al unui detectiv fără 
experienţă. Având în vedere informaţiile pe care le deţinea 
el, părea să fie vorba despre o crimă fără premeditare. 

Criminalul nu îşi adusese o armă şi nu exista nicio 
dovadă că omorul fusese plănuit. Posibilitatea ca uciderea 
lui Allen să aibă legătură cu o crimă anterioară era singurul 
indiciu de psihopatie. 

— Au făcut legătura în mod oficial între crima aceasta şi 
cea care a avut loc în urmă cu paisprezece luni? o întrebă 
el. 

— Încă nu, răspunse Soto. Cei de la West Bureau se 
ocupă şi acum de primul caz. Ali zice că încă se mai duc 
lupte strânse şi că unele elemente ale cazului nu se leagă. 

Nu era un lucru neobişnuit ca detectivii divizionari să se 
împotrivească plasării anchetelor în mâinile „greilor” din 
centrul oraşului. Cei care lucrau în domeniul criminalisticii 
nu erau oameni timizi. Erau anchetatori siguri pe forţele 
proprii, care credeau că puteau rezolva orice caz dacă li se 
acordau suficient timp şi sprijin. 

— Ţi-a spus cumva Ali dacă au prelevat probe ADN de pe 
cadavru? întrebă el. 

— Nu, nu s-a găsit ADN pe cadavru. Victima prefera sexul 
protejat - am văzut fotografii din cameră, iar tipul avea un 
recipient uriaş cu prezervative. Cum era cel în care se 
puneau mai de mult batoane de lemn dulce sau bomboane 
în sălile de aşteptare ale clinicilor. Insă au „periat” camera 
şi au descoperit ceea ce te-ai aştepta să descoperi într-o 
astfel de cameră, o mulţime de fire de păr şi fibre. Fără 
niciun rezultat însă. 

Bosch se gândi o clipă ce să o mai întrebe. Avea 
sentimentul că omisese ceva, poate o verificare a 
informaţiilor pe care tocmai i le dăduse ea. Cum nu îşi 

dădea seama ce era, hotări să nu îşi mai bată capul. Lucia îl 
ajutase suficient. A 

— Mulţumesc, Lucia, zise el într-un final. lţi rămân dator. 

— Nicio problemă, zise ea. Ţi-e de vreun ajutor? 

Bosch dădu din cap, deşi ea nu îl putea vedea. 

— Cred că da. 

— Sună-mă să luăm prânzul când ai timp. 

— Nu ştiu dacă vrei să fii văzută în compania mea. Sunt 
persona non grata, ai uitat? 

— La naiba cu ei, Harry! Sună-mă! 

Bosch râse. 

— Bine. 


16 


Bosch citi însemnările pe care le făcuse în timpul 
convorbirii telefonice şi încercă să pună lucrurile cap la cap. 
La două zile după ce Da'Quan Foster fusese arestat pentru 
uciderea lui Lexi Parks în West Hollywood, bărbatul despre 
care acesta susţinea că ar fi alibiul lui pentru momentul 
crimei fusese omorât la Hollywood, foarte posibil de către 
un criminal în serie. Nu exista nicio dovadă, nici măcar o 
sugestie că ar fi vorba despre altceva decât despre o 
sumbră coincidenţă - din pricina ocupaţiei lui, Allen putea 
deveni mai uşor victima unei crime decât oricine altcineva. 
Bosch însă nu prea credea în coincidente. 

Din punctul de vedere al profilului, al locului şi al metodei 
folosite, cele două crime erau diferite, cel puţin din câte 
observase Bosch din fotografiile uneia şi din descrierea 
verbală a celeilalte. Cu toate acestea, erau necesare şi alte 
cercetări referitoare la o posibilă legătură. Bosch cugetă la 
ceea ce îi spusese Lucia despre anchetarea cazului lui 
Allen. Camera de hotel fusese examinată de o echipă de 

criminalişti. Bosch se întrebă care erau şansele ca firele de 
păr şi fibrele lăsate acolo în urmă cu şase săptămâni de 
către Foster să fi fost prelevate în timpul acestei examinări. 
Şi probele de ADN? Dar amprentele? 

Oricum ar fi fost situaţia, ştia că diferenţa de şase 
săptămâni dintre moartea lui Allen şi noaptea în care 
fusese ucisă Lexi Parks ar fi făcut ca orice probă să devină 
neconcludentă din punct de vedere legal. Nu ar fi 
reprezentat un suport viabil pentru un alibi şi niciun 
judecător nu ar fi acceptat acest lucru în sala sa de 
judecată. Nu exista nicio metodă prin care să se stabilească 
momentul la care existase dovada în camera de hotel. Insă 
Bosch nu se ghida după vreo sală de judecată, ci după 
instinct. Dacă Da'Quan Foster lăsase în camera de motel a 
lui Allen cea mai mică probă, atunci avea certitudinea că 
povestea bărbatului despre locul unde se aflase în noaptea 
în care murise Lexi Parks era adevărată. 

Bosch se ridică de la masă şi ieşi pe veranda din spate. 
Când deschise uşa din sticlă, fu întâmpinat de zumzetul 
continuu care răzbătea dinspre autostrada aflată la poalele 
trecătorii Cahuenga. Işi propti coatele pe balustrada din 
lemn şi privi în jos, fără să vadă spectacolul pe care îl 
oferea şoseaua aglomerată de sub ochii lui. Se gândea. 
Lucia îi spusese că Mike Stotter şi Ali Karim obţinuseră 
profilul cazului. Voia să îl citească şi el ca să îl compare cu 
cel din dosarul Parks şi să vadă dacă existau conexiuni 
psihologice între cele două crime. Problema era că nu putea 
să îi abordeze pe Stotter şi Karim fără să nu le spună cu ce 
se ocupa şi ştia că nu mai putea apela nici la Soto. Dacă i- 
ar fi cerut să îl ajute în continuare, ar fi însemnat să o pună 
în pericol. 

Bosch îşi imagină sala imensă a DJO şi rândurile de 
separeuri, amintindu-şi care unde şedea şi încercând să 
găsească o faţă cunoscută la care ar putea apela pentru 

ajutor. Brusc, îşi dădu seama că nu căuta unde trebuie. 
Intră în casă şi se duse la masa pe care îşi lăsase telefonul. 

Căută în lista de contacte până ajunse la numele pe care 
îl căuta, apoi sună. Se aştepta să fie nevoit să lase un 
mesaj, aşa că fu surprins când apelantul îi răspunse. 

— Doctorul Hinojos. 

— Doamnă doctor, aici Harry Bosch. 

— Harry... ce mai faci? Cum e la pensie? 

— Aă, nu-i chiar aşa de rău. Ce mai faceţi? 

— Bine, dar ştii să sunt supărată pe tine. 

— Pe mine? De ce? 

— Nu m-ai invitat la petrecerea de pensionare. Am fost 
convinsă ca... 

— Doamnă doctor, n-am invitat pe nimeni la petrecerea 
de pensionare pentru că nu a existat una. 

— Poftim? De ce nu? Toţi detectivii au parte de o 
petrecere de pensionare. 

— Şi la fiecare petrecere, lumea se apucă să spună 
poveşti pe care toţi ceilalţi le-au auzit de o sută de ori. Nu 
mi-am dorit aşa ceva. Plus că n-am plecat tocmai cu capul 
sus, aţi uitat? N-am vrut să le creez celorlalţi probleme 
invitându-i la petrecerea mea. 

— Sunt convinsă că ar fi venit cu toţii. Ce mai face fiica 
ta? 

— Bine. De fapt, ea e motivul pentru care v-am sunat. 

Bosch şi Hinojos se ştiau de douăzeci de ani. În prezent, 
ea era şefa Unităţii de Ştiinţe Comportamentale, însă când 
se cunoscuseră ea era psihologul care primise sarcina să 
stabilească dacă Bosch era apt să se întoarcă la datorie 
după ce fusese suspendat în urma unui incident în care 
acesta îl împinsese pe un supraveghetor prin fereastră 
după ce bărbatul intervenise în interogatoriul la care Harry 
îl supusese pe un suspect de crimă. Nu avea să fie ultima 
oară când ea fusese nevoită să îl evalueze. 

Relaţia lor continuase într-un alt mod, când, în urmă cu 
cinci ani, Maddie venise în Los Angeles ca să locuiască 
alături de Bosch şi să încerce să scape de durerea care o 
copleşise după ce mama ei fusese ucisă. Hinojos se oferise 
să o consilieze gratis, iar acele şedinţe de terapie o 
ajutaseră pe Maddie să uite, în cele din urmă, de traumă. 
Bosch îi rămăsese profund îndatorat lui Hinojos, iar acum 
încerca din nou să se folosească de ea printr-un 
subterfugiu. Se simţea deja vinovat, deşi nu îi spusese încă 
nimic. 

— Vrea să vină să stăm de vorbă? întrebă Hinojos. Îi voi 
face programare. 

— De fapt, nu cred că simte nevoia să vorbească, zise 
Bosch. În septembrie va merge la facultatea din Chapman, 
Orange. 

— E o şcoală bună. Ce va studia? 

— Psihologia. Vrea să devină psiholog criminalist, aşa ca 
dumneavoastră. 

— Ei bine, în cazul meu, asta e doar o parte a meseriei, 
dar trebuie să spun că mă simt flatată. 

Bosch nu începuse încă să o mintă. Ceea ce urma să o 
roage putea fi justificat până într-un anumit punct. O va 
face - dacă Hinojos îşi va da seama. 

— Mă gândeam că tot ceea ce ştie despre meseria asta 
este de la televizor sau din cărţi, însă nu a văzut niciodată 
un profil pentru un caz real, ştiţi? zise el. De aceea v-am 
sunat. Mă întrebam dacă nu aveţi cumva nişte profiluri ale 
unor cazuri recente pe care mi le-aţi putea da să i le arăt. 
Puteţi schimba numele dacă vreţi. Vreau doar să vadă cum 
arată lucrurile acestea în realitate ca să îşi poată da seama 
mai bine în ce constă meseria. 

Hinojos aşteptă câteva clipe înainte să răspundă. 

— Cred că voi reuşi să fac rost de câteva. Eşti sigur că 
este pregătită pentru asta, Harry? După cum bine ştii, 

aceste profile sunt extrem de detaliate şi descriu cele mai 
înfiorătoare aspecte ale cazurilor. În special cazurile de 
agresiune sexuală. Nu sunt atât de explicite în mod gratuit, 
detaliile sunt importante. 

— Ştiu asta, zise el. Sunt doar îngrijorat că s-ar putea ca 
ea să nu înţeleagă despre ce este vorba. Copila a urmărit 
şaisprezece sezoane din „SVU“ şi alte chestii şi acum vrea 
să se facă psiholog criminalist. Aş vrea să le citească şi să 
nu creadă că seamănă cu o emisiune de televiziune. 

Bosch aşteptă. 

— Să văd ce pot face, zise Hinojos. Lasă-mă până la 
sfârşitul zilei. A fost oarecum linişte la departament, dar am 
avut câteva cazuri anul acesta. Aş putea căuta şi în arhivă. 
Poate ar fi mai bine dacă le-aş alege pe cele referitoare la 
cazurile rezolvate. 

Nu asta îşi dorea Bosch. 

— Este alegerea dumneavoastră, doamnă doctor, zise el. 
Dar cred că cu cât sunt mai recente, cu atât mai bine. Va 
putea vedea cum se procedează şi cum sunt puse cap la 
cap toate elementele. Dumneavoastră hotărâți. Maddie vă 
va fi foarte recunoscătoare, indiferent de profiluri. Vă asigur 
că o să vă sune ca să vă spună părerea ei. 

— Sper să îi întărească alegerea, zise Hinojos. 

— Să vă sun mai târziu? 

— Ar fi minunat, Harry. 


17 


Bosch întârziase deja la întâlnire când opri maşina lângă 
trotuarul din faţa casei de pe Orlando Street. Trebuia să se 
vadă cu agentul imobiliar care se ocupa de vânzarea 
locuinţei în care fusese ucisă Lexi Parks. Însă pe alee nu 
văzu nicio maşină, iar în faţa uşii nu îl aştepta nimeni. Se 

gândi că poate femeia venise şi plecase văzând că el 
întârzia. 

Bosch cobori din maşină şi sună la numărul de telefon 
afişat pe plăcuţa pe care stătea scris „De vânzare”, sub 
numele agentului imobiliar. 

— Taylor Mitchell. 

— Doamnă Mitchell? Aici Harry Bosch. Sunt la casa de pe 
Orlando şi cred că tocmai v-am ratat. Îmi pare rău că am 
întârziat. Am fost reţinut de... 

Bosch nu avea o scuză întemeiată şi nici nu avusese timp 
să se gândească la una. Alese vechea scuză. 

— „traficul din această dimineaţă. 

— Oh, nu vă faceţi griji, spuse ea pe un ton vesel. Şi nu 
m-aţi ratat. Sunt în casă şi vă aştept. 

Bosch traversă strada şi se îndreptă către casă. 

— Oh, în regulă, zise el. Sunt aici. Nu v-am văzut maşina, 
nici pe dumneavoastră. Am crezut că aţi plecat. 

— Locuiesc în apropiere şi am venit pe jos. Vă aştept la 
uşa de la intrare. 

— Ne vedem. 

Bosch închise şi trecu pe sub bolta înaltă din gard viu 
care împrejmuia casa. În timp ce suia cele trei trepte ale 
verandei, uşa de la intrare se deschise, iar în spatele ei îşi 
făcu apariția o tânără cu părul blond-roşcat. Era 
atrăgătoare şi afişa un zâmbet sincer. Ea întinse mâna 
înspre el şi îl invită înăuntru. 

— Mulţumesc că aţi fost de acord să îmi arătaţi casa atât 
de repede, zise Bosch. 

— Nicio problemă, spuse ea. După cum spuneam, 
locuiesc în apropiere. Majoritatea timpului lucrez de acasă. 
Mi-a fost mai uşor să vin pe jos până aici. 

Bosch se întoarse şi încercă să absoarbă tot ceea ce 
putea vedea din casă din locul unde se afla. 

— Daţi-mi voie să vă prezint casa, spuse Mitchell. 

Începură cu camera de zi, apoi continuară cu 
dormitoarele care se aflau în partea din spate a casei. 
Locuinţa era amenajată, însă părea că nu fusese locuită. 
Niciun indiciu al obiceiurilor de zi cu zi. Pe poliţa şemineului 
nu exista nicio fotografie, iar pe frigider nu era prinsă cu 
magnet nicio listă de cumpărături. Bosch se întrebă dacă 
soţul lui Lexi Parks, Vincent Harrick, nu se mutase cumva. 

În cele din urmă, Mitchell continuă turul casei de-a lungul 
holului care ducea către dormitoare. Mai întâi, intrară în 
camera care fusese transformată în birou. Părând că este 
interesat de cât de generos era spaţiul de stocare din 
încăpere, Bosch deschise uşile pliante ale debaralei ca să 
verifice. Aceasta părea să fi rămas neatinsă de când 
fuseseră făcute fotografiile de la locul crimei. Lucru notabil, 
cutia de ceas din piele maro era încă pe raftul de sus. 
Bosch se îndepărtă, însă lăsă uşile debaralei deschise în caz 
că reuşea să scape cumva de Mitchell ca să verifice 
conţinutul casetei. 

În timp ce se plimba prin cameră, ca şi când ar fi vrut să 
o evalueze în calitate de potenţial cumpărător, ajunse în 
faţa diplomei înrămate care era agăţată pe peretele de 
lângă birou. Se prefăcu că citeşte informaţiile de pe 
diploma decernată Alexandrei Parks, însă, în realitate, 
cerceta ecusonul de jurat, încercând să vadă dacă nu găsea 
vreun cod de identificare. 

Când se uită mai bine, îşi dădu seama că ecusonul nu era 
adevărat. Era o fotocopie după un ecuson adevărat de jurat 
care fusese folosit într-o improvizație comică sau poate o 
prezentare la muncă sau o piesă de teatru, iar Parks îl 
păstrase ca suvenir. Cineva scrisese pe el cu o mină slabă 
de creion, care nu apărea în fotografiile de la locul crimei: 


„ALEXANDRA PARKS 
JUDECĂTOR ŞI JURAT” 

Neştiind sigur în ce scop fusese folosit ecusonul, Bosch 
înlătură gândul că acesta ar putea reprezenta o pistă de 
urmat în cadrul anchetei. De asemenea, îşi dădu seama că 
trebuia să le ceară scuze în gând lui Cornell şi lui Schmidt, 
anchetatorii şerifului, pentru că se îndoise de competenţa 
lor atunci când analizase fotografiile de la locul crimei. 

Următoarea oprire fu în camera de oaspeţi, iar aici Bosch 
observă semne de viaţă. Patul era făcut, însă părea uşor la 
voia întâmplării, ca şi când ar fi fost aranjat în grabă, iar 
Harry observă o pereche de şlapi ieşind de sub mobilă. Pe 
birou erau o perie de păr şi ceva mărunţiş pe o farfurie. 
Bosch bănui că Harrick ar fi putut folosi camera de oaspeţi, 
având în vedere că crima avusese loc în dormitorul 
matrimonial. 

Verifică şi debaraua din această cameră, deşi nu era la 
fel de interesat de conţinutul său. 

Când ieşiră pe hol, Mitchell începu, în sfârşit, să îi 
vorbească despre ceea ce se întâmplase în încăperea de la 
capătul holului. 

— AŞ dori să vă fac o dezvăluire referitor la ce s-a 
întâmplat în camera următoare, zise ea. Acolo a fost comisă 
o crimă - o femeie a murit în această cameră. 

Intrară în camera pe care Bosch o văzuse în fotografiile 
de la locul crimei. Fusese golită complet. Toată mobila 
fusese scoasă de acolo, iar uşile duble ale debaralei erau 
deschise, lăsând să se vadă spaţiul gol. Bosch era 
dezamăgit. Scopul pentru care dorise să vadă locul crimei 
era să îl analizeze şi să aşeze lucrurile după propria-i 
orientare în spaţiu. Acum îi era greu, deoarece se afla într-o 
cameră goală. 

— Zău? spuse el. O crimă? Ce s-a întâmplat? 

— Femeia care locuia aici dormea, când un bărbat a 
intrat în casă şi a omorât-o, zise Mitchell. Criminalul a fost 

prins şi închis, prin urmare nu trebuie să vă faceţi griji în 
privinţa aceasta. 

Bosch simţi miros de zugrăveală proaspătă în cameră. 
Urmele de sânge de pe peretele din spatele patului şi de pe 
tavan fuseseră acoperite. 

— O cunoştea? întrebă el. Cine este criminalul? 

— Nu, a fost o crimă spontană. Cred că a fost un membru 
al unei bande din oraş sau ceva de genul ăsta. Chiar şi aşa, 
o crimă spontană este tulburătoare. Tocmai de aceea preţul 
casei este aşa cum este. Ar fi imoral să nu dezvăluim 
povestea. 

— Când s-a întâmplat? 

— La începutul acestui an. 

— Recent, deci. Aţi cunoscut-o? Având în vedere că 
locuiţi în apropiere. 

— Da. Le-am vândut casa în urmă cu patru ani. Lexi a 
fost o persoană minunată. Este îngrozitor ce s-a întâmplat! 
Groaznic! Aş fi putut fi eu în locul ei! Locuiesc pe 
următoarea stradă. 

— Da, violenţa spontană nu-ţi dă o stare de bine. 

— Aşa este. Dar vă asigur că acesta a fost întotdeauna 
un cartier sigur. Copiii mei se joacă împreună cu prietenii 
lor pe peluza din faţă. Ce s-a întâmplat aici nu are logică. 

— Inţeleg. 

— Doriţi să vedeţi şi veranda din spate? Există un grătar 
zidit. Sunt convinsă că o să vă placă. 

— Imediat. Aş dori să iau dimensiunile dormitoarelor. Să 
văd dacă îmi încape mobila. 

Bosch se duse în locul unde ştia că se aflase patul. 
Încercând să-şi amintească ce văzuse în fotografiile de la 
locul crimei, se poziţionă în locul unde fusese găsită 
victima, pe partea dreaptă a patului. Cercetă din priviri 
camera, uitându-se la ceea ce ar fi văzut Lexi Parks. Pe 
peretele opus existau două ferestre, oferind o privelişte 

înspre curtea din spate şi înspre gardul viu. Închise ochii o 
clipă ca să se concentreze şi să absoarbă cele văzute. 

— Domnule Bosch, vă simţiţi bine? 

Bosch deschise ochii. Ea se holba la el. 

— Da. Aveţi cumva o ruletă de măsurat? 

— S-ar putea să am în portbagaj - oh, staţi, n-am venit cu 
maşina, îmi pare rău. Dar am dimensiunile în prezentarea 
casei. Există una în bucătărie. 

— Mă mulţumesc şi cu atât. 

Ea o luă înspre uşă şi, întinzându-şi braţul, îi făcu semn 
să iasă din cameră înaintea ei. Bosch traversă holul şi se 
îndreptă către bucătărie. Când ajunse în dreptul uşii 
biroului, se opri şi o lăsă să treacă. 

— Aş vrea să mai arunc încă o privire în această cameră, 
zise el. Am două fiice. Dacă una primeşte o cameră mai 
mare decât cealaltă, am dat de bucluc. 

— Desigur, zise ea. Mă duc să aduc prezentarea. 

Ea o luă înainte pe hol, iar el intră în birou. Se duse 
repede la debaraua ale cărei uşi erau deschise şi întinse 
mâna să ia cutia de ceas. Îşi dădu seama că ar fi putut 
trece drept hoţ dacă Mitchell s-ar fi întors şi l-ar fi găsit 
având cutia în mână. Incercă să o deschidă repede, însă 
aceasta era realizată cu atâta meşteşug, încât îl punea în 
dificultate pe cel care voia să o deschidă. Într-un final, el 
observă că în partea din faţă avea un sertar. 

Auzi vocea lui Mitchell din bucătărie. Vorbea 
entuziasmată cu cineva. Bosch crezu că vorbea la telefon 
până când auzi o voce groasă de bărbat care îi răspunse. 
Mai era cineva cu ei în casă. 

De îndată ce deschise cutia, văzu că era goală. Exista o 
pernuţă din catifea maro pe care ar fi trebuit să stea ceasul 
atunci când nu era purtat. Însă era goală. În cutie mai găsi 
o cărţulie cu instrucţiuni şi un plic mic, pătrat, pe care era 
scris de mână cu cerneală: 

„Chitanţă. Nu te uita! 
(Doar dacă vrei să îl returnezi.)” 


Bosch vâri repede cutia sub braţ şi deschise plicul. 
Scoase chitanţa şi o desfăcu. Ceasul fusese fabricat de 
Audemars Piguet şi cumpărat de la Nelson Grant & Sons, un 
magazin de bijuterii de pe Sunset Boulevard. Ceasul era un 
Royal Oak Offshore şi costase 6.322 $ când fusese 
cumpărat în decembrie 2014. Numele cumpărătorului care 
apărea pe chitanţă era Vincent Harrick. 

Bosch bănui că Harrick cumpărase ceasul ca să i-l ofere 
soţiei lui cadou de Crăciun. Se întrebă o clipă cum reuşise 
să îşi permită ajutorul şerifului un ceas atât de scump, însă 
întrebarea nu se ridică la nivelul suspiciunii. Oamenii 
făceau tot soiul de concesii în numele dragostei - risipa de 
bani numărându-se printre ele. 

Vâri repede chitanţa în plic, iar pe acesta îl aşeză în 
cutie. O închise, împingând partea din faţă înăuntru. Aerul 
ieşi afară. O aşeză la locul ei pe raft, apoi se îndepărtă. 
Când Mitchell intră în cameră cu prezentarea casei, el 
stătea în mijlocul camerei. 

— Zice aici că ambele camere au patru pe trei, spuse ea. 
Poate că această cameră pare mai mică din cauza 
bibliotecii. 

Bosch se uită la rafturile din spatele biroului şi încuviinţă 
din cap. 

— Ah, da, zise el. Mi se pare logic. 

Ea îi întinse prezentarea casei. El se uită peste hârtie ca 
şi când ar fi fost într-adevăr interesat. 

— Doriţi să vedeţi şi grătarul? îl întrebă ea. 

— Sigur, răspunse. A venit cineva aici? V-am auzit 
vorbind. 

— A fost proprietarul. A crezut că am terminat, dar i-am 

spus că mai întârziem puţin. 

— Oh, pot să plec. 

— Nu, e în regulă. N-are nimic împotrivă. Haideţi să ieşim 
pe verandă. 

Bosch o urmă prin casă până la uşile glisante din 
bucătărie. Nu îl văzu nicăieri pe Harrick. leşiră pe o verandă 
din lemn, cu un acoperiş din gratii acoperit cu viță-de-vie şi 
un grătar zidit. Era în stare bună, însă părea a nu fi fost 
folosit de mult timp. Curtea era mică, însă îţi conferea un 
sentiment de intimitate. Gardul viu din faţă se continua în 
părţile laterale, până în spatele proprietăţii, astfel încât atât 
curtea, cât şi spatele casei erau ferite de ochii trecătorilor. 

— Probabil că mai există spaţiu doar pentru un jacuzzi, 
dacă vă interesează, zise Mitchell. 

— Da, dar mă întreb cum aş putea să-l aduc aici, 
răspunse Bosch. Cred că doar dacă desfiinţez gardul viu. 

— Nu, îl treceţi peste gard. E o practică frecventă. 

Bosch auzi uşa de sticlă deschizându-se în spatele lui. 

— Taylor? zise o voce de bărbat. Pot să vorbesc cu tine o 
clipă? 

— Sigur, răspunse Mitchell. 

Când se întoarse, Bosch îl văzu pe Vincent Harrick stând 
în pragul uşii. Bosch îl salută din cap, iar bărbatul îi 
răspunse la salut în acelaşi mod. 

— Scuze. Nu o voi reţine mult timp, zise Harrick. 

— Nicio problemă, spuse Bosch. 

Mitchell pătrunse în casă, iar Harrick închise uşa în urma 
ei, astfel încât Bosch să nu audă conversaţia. Bosch simţi 
broboanele de transpiraţie adunându-i-se în creştetul 
capului în timp ce se întreba dacă aşezase cutia de ceas la 
locul ei sau dacă îl văzuse cineva. 

Inainte să apuce să îşi mai facă şi alte griji, uşa glisantă 
se deschise, iar Mitchell ieşi pe verandă. 

— Deci, cum vi se pare? îl întrebă ea. 

Bosch încuviinţă din cap. 

— E frumoasă, zise el. Foarte frumoasă. Va trebui să mă 
mai gândesc şi să mă consult cu fiicele mele. 

In timp ce vorbea, se uita în bucătărie prin uşa de sticlă, 
însă nu îl văzu pe Harrick. 

— Vă voi suna mâine, adăugă el. 

— Să-mi spuneţi dacă doresc să vadă şi fiicele 
dumneavoastră casa, spuse femeia pe un ton vesel. 
Locuiesc pe strada următoare şi pot veni imediat. 

— Minunat! 

Bosch se îndreptă înspre uşă. Împături pe lăţime hârtia 
cu prezentarea locuinţei pe care o ţinea în mână şi o băgă 
în buzunarul interior al hainei. Ezită înainte să intre din nou 
în casă. 

— Credeţi că ar trebui să ocolesc casa ca să nu îl 
deranjez pe proprietar? o întrebă el. 

— Oh, a plecat, răspunse Mitchell. Când i-am spus că nu 
am terminat încă, mi-a zis că dă o fugă până la Gelsons să 
cumpere ceva. 

Ea veni lângă Bosch şi deschise uşa glisantă. El păşi 
înăuntru şi străbătu casa, îndreptându-se către uşa de la 
intrare. După ce îi mulţumi încă o dată lui Mitchell, se 
îndepărtă. 

Când Bosch trecu pe sub bolta din gard viu şi ieşi pe 
trotuar, văzu un bărbat care se sprijinea de botul maşinii 
lui, pe care o lăsase parcată pe partea cealaltă a străzii. Era 
Harrick, care îl aştepta cu braţele încrucişate pe piept. 

Bosch traversă strada înspre maşină, neştiind cum avea 
să facă faţă unei situaţii care ar fi putut degenera. 

— Bosch, corect? zise Harrick. 

— Corect, răspunse Bosch. Imi cer scuze că am zăbovit 
atât de mult... 

— Scuteşte-mă! 

Bosch se opri în faţa lui. Nu avea rost să se mai prefacă, 

având în vedere că nu îl putea prosti pe Harrick. Bosch îşi 
întinse mâna ca şi când ar fi vrut să zică: „M-ai prins”. 

— Am crezut că eşti un nenorocit de reporter, zise 
Harrick. Cu o rablă de maşină ca asta, n-ai cum să-ţi permiţi 
o astfel de casă. Aşa că ţi-am verificat numărul de 
înmatriculare şi am văzut că eşti monitorizat de LAPD. Am 
dat câteva telefoane şi am aflat povestea. Poliţist 
pensionat. Poliţist criminalist pensionat. Aşa că spune-mi, 
detectiv Bosch, ce dracu' cauţi în casa mea? 

Bosch ştia că lucrurile puteau scăpa repede de sub 
control. Acţiona ca o extensie a lui Haller, avocatul care îl 
apăra pe Da'Quan Foster. O plângere privind faptul că o 
păcălise, pe Taylor Mitchell înaintată unui judecător i-ar fi 
putut crea probleme lui Haller. Trebuia să dreagă cumva 
situaţia. 

— Uite, voi fi sincer cu tine, zise el. Cineva, care are 
motive să creadă că Da'Quan Foster este victima unei 
înscenări şi că nu el ţi-a ucis soţia, m-a rugat să cercetez 
cazul pe cont propriu. 

Când Harrick miji ochii, aceştia dispărură printre riduri. 
Faţa lui rumenă se întunecă. 

— Despre ce naiba vorbeşti? zise el. Cine are motive să 
creadă aşa ceva? 

— Nu-ţi pot spune. E confidenţial. Am fost de acord să 
cercetez cazul şi am vrut să văd locul crimei. Imi cer scuze. 
Nu m-am aşteptat să te găsesc aici şi să mă înfrunţi. A fost 
o greşeală. 

Inainte ca Harrick să apuce să răspundă, Mitchell strigă 
de pe partea cealaltă a străzii în timp ce se întorcea pe jos 
acasă. 

— Vă pot fi de folos cu ceva, domnilor? 

Atât Bosch, cât şi Harrick se întoarseră către ea. 

— Ne  descurcăm, Taylor! îi strigă înapoi Harrick. 
Mulţumesc! 

El îi făcu semn cu mâna ca să o convingă să plece. Era la 
o casă depărtare de colţul străzii. Când ajunse acolo, ea o 
luă la stânga şi se făcu nevăzută. 

— Pune-ţi mâinile pe capotă, zise Harrick. 

— Poftim? întrebă Bosch. 

— Pe capotă! la poziţie! 

— Nu, nici nu mă gândesc! 

— Vrei să ajungi la închisoare, Bosch? 

— Mă poţi duce la închisoare, dar nu cred că voi sta acolo 
prea mult timp. N-am comis nicio ilegalitate. 

— Ai posibilitatea să alegi. Pune-ţi mâinile pe capotă să 
văd dacă ai vreo armă asupra ta sau mergi la închisoare! 

Îşi scoase telefonul din buzunar şi se pregăti să sune. 

— Nu sunt înarmat, zise Bosch, apoi păşi în faţă, îşi aşeză 
mâinile pe capotă şi îşi depărtă picioarele. 

Harrick îl percheziţionă repede, însă nu găsi nicio armă. 
Lui Bosch nu îi plăcea direcţia în care se îndreptau lucrurile. 
Trebuia să facă ceva. 

— Ce s-a întâmplat cu ceasul ei? întrebă el. 

Mâinile lui Harrick încremeniră o secundă în timp ce îi 
pipăiau buzunarele din faţă ale pantalonilor. Apoi îşi 
îndreptă umerii, îşi aşeză o mână pe braţul lui Bosch şi îl 
întoarse cu faţa către el. 

— Ce-ai spus? întrebă Harrick. 

— Ceasul ei, repetă Bosch pe un ton calm. Cel pe care i l- 
ai dat tu. Audemars Piguet - dacă am pronunţat corect. Nu 
era pe mâna ei şi nici nu a apărut în raportul privind 
inventarul de la locul crimei. Nu a fost găsit nici când i-au 
percheziţionat casa, atelierul şi maşina lui Da'Quan Foster. 
Nu este nici în cutia sa. Aşadar, ce s-a întâmplat cu el? 

Harrick făcu o jumătate de pas în spate în timp ce se 
gândea la ceea ce spusese Bosch. Acesta recunoscu 
mişcarea ca fiind una menită să creeze spaţiu suficient 
pentru a-i putea trage un pumn. El se pregăti să pareze 

lovitura, însă Harrick reuşi să îşi controleze furia şi pumnul 
nu mai veni. 

— Pleacă, zise Harrick. Nu ştii despre ce vorbeşti. Cară-te 
de-aici! 

Bosch îşi scoase cheile din buzunar şi ocoli maşina prin 
faţă. Când ajunse în dreptul portierei din stânga, îşi întoarse 
capul şi îl privi pe Harrick, care nu se clintise din loc. 

— N-are importanţă pentru cine lucrez atât timp cât 
încerc să descopăr adevărul, zise el. Dacă Foster este 
nevinovat înseamnă că altcineva a comis crima. Şi se află 
în libertate. Gândeşte-te la asta! 

Harrick clătină din cap. 

— Cine te crezi? Batman? zise el. Habar n-ai despre ce 
vorbeşti. Ceasul s-a stricat. Era la reparat. N-are nicio 
legătură. 

— Atunci, unde este? L-ai scos de la reparat? 

Harrick dădu să spună ceva, apoi se răzgândi şi clătină 
din cap. 

— N-am de gând să vorbesc cu tine. 

Se întoarse, se asigură, apoi traversă strada, 
îndreptându-se către casă. 

Bosch îl urmări cu privirea până când acesta se făcu 
nevăzut prin bolta de gard viu, apoi se urcă în Cherokee şi 
porni din loc. Lovi nervos cu palma în volan. Ştia că nu mai 
avea cum să-şi păstreze anonimatul în acest caz. Harrick nu 
ştia pentru cine lucra Bosch, însă avea să descopere în 
curând. Putea urma o plângere. Indiferent că acest lucru 
avea să se întâmple sau nu, Bosch trebuia să se 
pregătească pentru valul de furie care era posibil să se 
îndrepte către el. 

Haven House era un motel vechi, cu două etaje, care 
promitea, prin sigle luminoase, HBO şi Wi-Fi gratuit. Era 
genul de loc care, probabil, arătase ponosit încă din ziua 
inaugurării în 1940 şi decăzuse şi mai mult de atunci. Era 
genul de loc care servea drept ultim adăpost înainte ca 
maşina să devină domiciliu permanent. Bosch intră în 
parcarea de lângă Santa Monica şi înaintă încet. Motelul era 
situat în ceea ce se numea o „parcare ascunsă”. O intrare 
îngustă de pe Santa Monica ducea la o proprietate mai 
mare şi mai întinsă ce se afla în spatele unor magazine. 
Acestea făceau ca parcarea din spate şi motelul să se 
bucure de suficientă intimitate. Nu era de mirare că locul 
era preferat de cei angajaţi în practici sexuale ilicite. 

Văzu o uşă pe care era vopsită cifra 6 şi parcă pe locul 
din faţa ei. Realiză că era aceeaşi rutină pe care o avusese 
atunci când se ocupase de crimele nerezolvate. Vizita locul 
crimei după ce trecea un timp îndelungat de la comiterea 
ei. Numea această practică: „în căutare de fantome”. 
Credea că orice crimă lăsa o urmă, indiferent cât de veche 
ar fi fost. 

In cazul de faţă, trecuseră doar câteva săptămâni, însă 
tot o crimă nerezolvată rămânea. 

Bosch cobori din maşină şi privi în jurul lui. În parcare 
erau puţine maşini, iar aceasta era împrejmuită într-o parte 
de pereţii fără ferestre ai magazinelor care dădeau înspre 
Santa Monica, iar în celelalte două părţi, de un bloc de 
apartamente în formă de L. Un şir de chiparoşi înalţi şi 
bătrâni umplea spaţiul dintre parcare şi blocul de 
apartamente. Cea de-a patra latură era mărginită de un 
gard din lemn care delimita curtea din spate a unei 
proprietăţi private. 

Bosch se gândi la ceea ce îi spusese Lucia Soto despre 
cazul James Allen. Supoziţia era că Allen fusese omorât în 
camera 6 şi că trupul lui fusese dus şi aruncat pe o străduţă 
de lângă El Centro. Lăsând deoparte întrebarea de ce Îi 
fusese mutat trupul, Bosch îşi dădu seama acum că acest 
lucru putea fi realizat fără niciun risc major, în toiul nopţii, 
parcarea era pustie şi ascunsă de ochii trecătorilor. Privi în 
jurul lui ca să vadă dacă existau camere de supraveghere, 
însă nu văzu niciuna. Nu era genul de loc unde clienţii şi-ar 
fi dorit să fie filmaţi. 

Bosch trecu de colţul clădirii şi se duse la biroul care se 
afla în partea din faţă a clădirii. Acesta nu era deschis 
publicului. Uşa era prevăzută cu un soi de tejghea aşezată 
sub un geam glisant. Bosch apăsă repede de trei ori pe 
soneria care se afla acolo. Aşteptă şi dădu să sune din nou 
când un asiatic ridică geamul şi îl privi cu ochii umezi. 

— AŞ dori o cameră, zise Bosch. Camera numărul 6. 

— Cazarea se face la ora trei, zise bărbatul. 

Ceea ce însemna peste patru ore. Bosch aruncă o privire 
peste umăr şi văzu că în parcare erau şase maşini, cu tot cu 
a lui. Işi întoarse din nou privirea către bărbat. 

— Am nevoie de o cameră acum. Cât costă? 

— Cazarea se face la ora trei, predarea camerei, la 
amiază. Astea-s regulile. 

— Ce zici dacă m-am cazat ieri la ora trei şi predau 
camera azi, la amiază? 

Bărbatul îl privi cu atenţie. Bosch nu semăna cu unul 
dintre clienţii lui obişnuiţi. 

— Eşti poliţist? 

Bosch clătină din cap. 

— Nu, nu sunt poliţist. Vreau doar să văd camera 6. Cât 
mă costă? Voi pleca până la ora douăsprezece. Am nevoie 
de mai puţin de o oră. 

— Patruzeci de dolari. 

— S-a făcut. 

Bosch scoase banii. 

— Şaizeci, zise bărbatul. 

Bosch îşi ridică privirea de la bani şi se uită la el, 
transmiţându-i mesajul tăcut că se juca cu cine nu trebuia. 

— Bine, patruzeci, acceptă bărbatul. 

Bosch aşeză două bancnote de douăzeci de dolari pe 
tejgheaua din faţa geamului. Bărbatul îi întinse un formular 
de 3 x 5, însă nu îi ceru acte care să confirme informaţiile 
pe care Bosch le completă repede. 

Apoi bărbatul îi întinse o cheie cu un breloc din plastic, în 
formă de diamant, pe care era scrisă cifra 6. 

— O oră, zise el. 

Bosch încuviinţă din cap şi luă cheia. 

— In regulă, răspunse el. 

Dădu din nou colţul clădirii şi deschise cu cheia uşa 
camerei 6. Intră şi închise uşa în urma lui. Rămase pe loc, 
cercetând din priviri încăperea. Primul lucru pe care îl 
observă fu dreptunghiul decolorat de pe perete, unde, 
evident, fusese agăţată fotografia cu Marilyn Monroe. 
Aceasta nu mai era acolo, cel mai probabil fusese luată 
drept probă. 

Îşi întoarse capul şi cercetă încet din priviri camera, 
căutând ceva neobişnuit şi înregistrând în minte mobila şi 
draperiile sărăcăcioase. Toate lucrurile personale ale lui 
James Allen dispăruseră de mult. Nu mai rămăsese decât o 
cameră jerpelită cu mobilă veche. Era deprimant când te 
gândeai că acolo locuise cineva. Şi încă şi mai deprimant să 
te gândeşti că acolo murise cineva. 

Telefonul începu să îi sune, iar el văzu că era Haller. 

— Da. 

— Unde suntem? 

— Unde suntem? Suntem într-o cameră jerpelită, într-un 
motel din Hollywood care închiriază camere cu ora. Locul 

unde susţine că a fost Da'Quan când Lexi Parks a fost ucisă. 

— Şi? 

— Şi, nimic. Absolut nimic. Ar fi fost de ajutor dacă şi-ar fi 
scrijelit inițialele pe tăblia patului sau dacă ar fi lăsat un 
însemn al bandei în graffiti pe perdeaua de la duş. Ca să 
demonstreze că a fost aici, ştii? 

— Ce cauţi acolo, la asta mă refeream. 

— Imi fac meseria. lau în calcul toate posibilităţile. 
Absorb, cuget. Caut fantome. 

Bosch vorbea în fraze scurte. Nu îi plăcea să fie întrerupt. 
Se afla în toiul unui proces. De asemenea, nu îi plăcea 
deloc ce avea să îi spună în continuare. 

— Uite care-i treaba, e posibil să fi făcut o greşeală. 

— Cum aşa? 

— M-am dat drept potenţial cumpărător şi am intrat în 
casa victimei. Am vrut sa arunc o privire. 

— Ca să cauţi fantome? Ce s-a întâmplat? 

— Soţul ei, ajutorul de şerif, şi-a făcut apariţia şi mi-a 
verificat numărul de înmatriculare pentru că a crezut că 
sunt reporter. In schimb, a aflat că sunt poliţist pensionat şi 
că mă ocup de caz. 

— N-ai făcut o greşeală. Ai dat-o rău de tot în bară. Ştii că 
dacă individul depune plângere, o să dau de necaz cu 
judecătorul, nu? 

— Ştiu. Am greşit... am dat-o în bară, pardon. Am vrut 
doar să văd... 

— Cred şi eu. Nu mai putem face nimic acum. Care-i 
următorul pas? De ce eşti la motel? 

— Din acelaşi motiv. 

— Fantome. Pe bune? 

— Atunci când investighez o crimă, mă duc în locul unde 
a fost comisă crima respectivă sau unde ar fi putut fi 
comisă. 

Se aşternu un moment de tăcere înainte ca Haller să 

răspundă. 

— Atunci te las să-ţi vezi de treabă, zise el. 

— Vorbim mai târziu, spuse Bosch. 

Harry închise şi continuă să privească atent încăperea, 
apoi, într-un final, se apropie de pat. 

După treizeci de minute ieşi din cameră fără să fi 
descoperit ceva. Dacă existase vreo dovadă că Da'Quan 
Foster se aflase acolo în noaptea în care fusese ucisă Lexi 
Parks, atunci această probă fusese prelevată de echipa de 
criminalişti a LAPD. În timp ce se îndrepta către maşină se 
întrebă dacă nu mai rămăsese vreo probă, în afară de 
probele criminalistice, care să îl ajute pe Foster. La urma 
urmei, James Allen practicase prostituţia. Multe prostituate 
ţineau o evidenţă. În era digitală, carneţelul negru al unei 
prostituate putea fi celularul ei mic şi negru. In urma 
conversaţiei avute cu Ali Karim, Soto nu pomenise nimic 
despre faptul că telefonul ar fi fost găsit asupra trupului sau 
în camera 6. 

Bosch se întoarse şi se apropie de geamul biroului. Apăsă 
din nou pe butonul soneriei. Acelaşi bărbat ridică geamul. 
Bosch aşeză cheia de la cameră pe tejghea. 

— Plec, zise el. Nici măcar nu e nevoie să faci patul. 

— Perfect. Mulţumesc, zise bărbatul. 

Acesta dădu să lase geamul jos, însă Bosch îl blocă rapid 
cu mâna. 

— O secundă, spuse el. Bărbatul care a închiriat camera 
în martie a fost ucis, îţi mai aminteşti? 

— Nimeni n-a fost ucis aici. 

— Nu aici. Sau poate nu aici. Cadavrul lui a fost găsit pe o 
străduţă din apropiere. Insă a stat în camera 6, iar poliţia a 
venit să cerceteze camera. James Allen. iți aminteşti acum? 

— Nu, n-a fost aici. 

— Ba da. Uite care-i treaba, nu vreau decât să aflu ce s-a 
întâmplat cu lucrurile lui. Poliţia a luat nişte lucruri de aici, 

ştiu asta. A luat tot? 

— Nu, au venit prietenii lui. l-au luat hainele şi obiectele 
personale. 

— Prieteni? Ai reţinut vreun nume? 

— Nu. 

— Practicau şi ei aceeaşi meserie? Stăteau aici? 

— Uneori. 

— E vreunul dintre ei aici, acum? 

— Nu, acum nu. Nu-i nimeni aici. 

Bosch îşi scoase carneţelul şi îşi scrise numele şi numărul 
de telefon. Rupse pagina şi i-o întinse bărbatului prin geam. 

— Dacă apare vreunul dintre prietenii lui, mă suni. O să 
te plătesc. 

— Cât plăteşti? 

— Cincizeci de parai. 

— Plăteşti acum. 

— Nu, te plătesc atunci când îmi vei spune că sunt aici. 

Bosch bătu cu degetele în tejgheaua de sub geam, apoi 
se întoarse şi o luă înspre parcare. Trecu de colţul clădirii şi 
urcă în maşină. Înainte să pornească motorul, îl sună pe 
Haller, care răspunse imediat. 

— Trebuie să vorbim. 

— Ciudat, când te-am sunat acum o jumătate de oră, nu 
păreai prea dornic să vorbeşti cu mine. 

— Asta a fost atunci. Trebuie să vorbim despre 
următoarele mutări. Acesta este cazul tău şi nu vreau să 
fac ceva care să te afecteze negativ când te vei afla în faţa 
instanţei. 

— Cum ar fi să te furişezi în casa victimei? 

— Ţi-am spus că a fost o greşeală. Nu se va mai repeta. 
De aceea te-am sunat. 

— Ai găsit ceva? 

— Nu, nimic. Mai vreau să verific străduţa, dar până 
acum, nimic. Mă refeream la altceva. Următoarea mişcare - 

fie o faci în instanţă, fie vii aici. 

— Eşti cam secretos. Unde eşti? Pot veni acum. 

— Pe Santa Monica Boulevard, lângă Gower. Trebuie să 
verific puţin străduţa. 

— Vin acolo. Eşti cu jeepul Cherokee? Cel despre care 
susţii că este „o bijuterie”? 

— Da, şi chiar este. 

După ce închise, Bosch porni motorul. Se îndreptă către 
ieşirea din parcare care dădea în Santa Monica Boulevard şi 
se opri acolo cât timp se uită în stânga şi în dreapta la 
magazinele care mărgineau şoseaua cu patru benzi de 
circulaţie. Era un amestec de magazine industriale şi 
comerciale. În zonă se aflau câteva dintre marile studiouri - 
vedea rezervorul de apă al studioului Paramount ridicându- 
se în spatele magazinelor care străjuiau bulevardul. Acest 
lucru însemna că în zonă existau tot soiul de firme mici 
care supravieţuiau de pe urma coloşilor - magazine care 
vindeau recuzită şi costume, care închiriau aparate foto şi 
camere de filmat - printre care erau intercalate 
nenumărate dughene care vindeau fast-food. Mai exista o 
spălătorie auto manuală, iar de partea cealaltă a străzii, pe 
la mijlocul cvartalului, se afla intrarea în cimitirul Hollywood 
Forever, drumul fără întoarcere către stele. 

Bosch dădu din cap. Cimitirul era cea mai bună pistă a 
lui. Ştia că Rudolph Valentino era îngropat acolo, alături de 
alţi giganţi şi pionieri ai Hollywoodului, cum ar fi Douglas 
Fairbanks Jr., Cecil B. Demille şi John Huston. Cu mulţi ani în 
urmă, se ocupase de un caz de sinucidere în Hollywood 
Forever. Victima fusese o femeie care se întinsese pe 
mormântul lui Tyrone Power şi îşi tăiase venele. Inainte să 
moară, reuşise să îşi scrie numele cu sânge pe piatra 
funerară, sub numele lui. Bosch făcuse calculele şi ajunse la 
concluzia că femeia se născuse la cinci ani după moartea 
lui Power. Cazul părea să sublinieze ceea ce toţi de la 

Omucideri ştiau; nu ai cum să explici nebunia. 

Bosch ştia că în orice oraş din ţară, cimitirul local era ca 
un magnet pentru o anumită categorie de oameni ciudaţi. 
La Hollywood, acest magnet era cu atât mai puternic cu cât 
existau morminte care aveau gravate pe ele nume 
faimoase. Asta însemna că exista securitate. Asta însemna 
că existau camere de supraveghere. Femeia care se 
sinucisese pe mormântul lui Tyrone Power o făcuse sub 
„ochiul” camerei de supraveghere. Singura problemă 
fusese aceea că nimeni nu se uitase pe monitoare, iar 
femeia murise din cauza hemoragiei. 

Când prinse o breşă în trafic, Bosch ieşi din parcare 
virând la stânga şi o luă înspre Hollywood Forever. Cimitirul 
era împrejmuit de un zid de piatră continuu, înalt de doi 
metri şi jumătate, întrerupt doar pentru intrare şi căile de 
ieşire. Când Bosch trase pe dreapta, depistă imediat 
camerele de supraveghere fixate pe zid şi îndreptate către 
benzile de circulaţie. Din acea privire rapidă, Bosch nu îşi 
dădea seama dacă acestea înregistrau, de asemenea, ce se 
întâmpla la câteva zeci de metri mai jos, pe Santa Monica 
Boulevard. Realiză însă că acele camere erau poziţionate la 
vedere, ca să intimideze, dar şi ca să înregistreze. Era atent 
la ele, însă era atent şi la camerele de supraveghere 
„ascunse”. 

După ce trecu pe lângă zid, zări o parcare şi o clădire 
care adăpostea biroul cimitirului, capela şi o încăpere în 
care erau expuse sicrie şi pietre funerare. Era o afacere 
care oferea de toate. Dincolo de clădire se întindea 
cimitirul, prevăzut cu alei pe care puteai intra cu maşina şi 
cu parcări mai mici. Dincolo de zidul din spate, se înălţau 
platourile uriaşe ale Paramount Studios şi rezervorul de 
apă. Bosch zări camere de supraveghere instalate pe 
rezervor. 

În diferite secţiuni ale cimitirului erau parcate câteva 

maşini, iar oamenii se plimbau printre morminte. Era o zi 
plină. Bosch mai văzu un autobuz turistic al Hollywoodului 
trecând încet pe lângă unul dintre cele mai mari 
monumente. Era un autobuz vopsit în culori ţipătoare, cu 
acoperişul deschis şi şase rânduri de scaune în spatele 
şoferului. Era plin de oameni. Bosch cobori geamul maşinii 
şi auzi vocea ghidului răzbătând printre mausolee şi 
morminte. 

„Mickey Rooney este ultimul dintre titanii Hollywoodului 
care s-a alăturat celorlalţi de aici, în Hollywood Forever, 
locul de odihnă al starurilor...” _ 

Bosch ridică geamul şi cobori din maşină. In timp ce se 
îndrepta către birou, îl sună pe Haller şi îi spuse unde se 
afla. 

Bărbatul care se ocupa de supravegherea cimitirului se 
numea Oscar Gascon. Fusese poliţist LAPD, dar se 
pensionase cu foarte mult timp în urmă, astfel încât nu 
avea niciun rost să încerce să afle cine pe cine cunoştea. 
Bosch era fericit că se crease o legătură între doi foşti 
poliţişti şi spera că acest lucru va constitui un avantaj. 
Trecu direct la subiect. 

— Lucrez la un caz şi încerc să stabilesc un alibi pentru 
cineva care este acuzat de crima. 

— Cum, aici? 

— Nu, puţin mai în josul străzii, la Haven House. 

— Mizeria aia? Locul ăla ar trebui dărâmat. 

— Nu te contrazic. 

— Şi ce legătură are HoFo cu asta? 

Bosch avu nevoie de o clipă ca să îşi dea seama că HoFo 
era prescurtarea pentru Hollywood Forever. Se aflau în 
birouaşul lui Gascon şi şedeau faţă în faţă la o măsuţă. Pe 
aceasta era un teanc de broşuri care prezentau pietre 
funerare şi statui, iar Bosch înţelese că Gascon nu se ocupa 
doar cu supravegherea locului. Se ocupa şi cu vânzări. 

— Nu cred că are vreo legătură, însă mă interesează 
camerele de supraveghere de aici, zise Bosch. Mă întreb 
dacă vreuna dintre ele surprinde partea frontală a motelului 
Haven House. 

Gascon fluieră ca şi când Bosch i-ar fi cerut să-i ofere 
luna şi stelele de pe cer într-o cutie legată cu panglică. 

— Despre ce dată este vorba? întrebă el. 

— 9 februarie, răspunse Bosch. Păstraţi înregistrările atât 
de mult timp? 

Gascon încuviinţă din cap şi deschise ecranul unui 
computer vechi, aşezat pe o altă masă, lângă el. 

— Da, le avem salvate pe toate, zise el. Cei de la 
asigurări ne obligă să le păstrăm timp de un an. Să vedem. 
E la un cvartal depărtare. Mă îndoiesc că imaginile vor fi 
clare, e cam departe. 

El tăcu şi aşteptă. Bosch ştia ce făcea. Harry luă o 
broşură şi aruncă o privire scurtă peste ea. 

— Vinzi şi aşa ceva? întrebă el. 

— Da, printre altele, răspunse Gascon. 

— Cât primeşti pentru una de-asta, ca vânzător? 

— Depinde de piatră. Am primit o mie de dolari pentru 
statuia lui Johnny Ramone. A trebuit proiectată şi făcută la 
comandă. 

Bosch aşeză broşura la loc. 

— Uite ce-ţi propun, zise el. Cel care m-a angajat vine 
încoace să ne întâlnim. Este dispus să cumpere o piatră 
funerară dacă vom găsi ceva folositor pe înregistrare. 

Cei doi bărbaţi se priviră îndelung. Gascon părea foarte 
interesat de ideea de a face bani. 

— Ai acces şi la camera de supraveghere montată pe 
rezervorul Paramount? întrebă Bosch. Pare să fie îndreptată 
în direcţia aceasta. 

— Da, este a noastră, zise Gascon. Avem nevoie de o 
privelişte panoramică. Am încheiat o înţelegere cu ei. Şi ei 

au acces la ea. 

Bosch încuviinţă din cap. 

— Deci, aruncăm o privire? întrebă el. 

— Da, sigur, zise Gascon. De ce nu? Şi aşa nu se 
întâmplă nimic aici. Totul e mort. 

Bosch nu zise nimic. 

— Te-ai prins? întrebă Gascon. 

Bosch dădu afirmativ din cap. Era sigur că Gascon 
folosea această frază ori de câte ori i se ivea ocazia. 

— Da, m-am prins, răspunse el. ` 

Gascon se întoarse la computer şi se puse pe treabă. In 
timp ce acesta introducea comenzi, Bosch adoptă un ton 
obişnuit, ca şi când ar fi avut chef să stea la taclale, când îi 
adresă următoarea întrebare. 

— Ştii că a fost comisă o crimă la Haven House în martie? 

— Se poate, zise Gascon. Poliţiştii care au venit aici au 
spus că nu erau siguri ce s-a întâmplat, doar că tipul care a 
fost ucis locuia acolo. Au spus că era un „dragon”. 

Era un jargon pe care îl foloseau poliţiştii când se 
refereau la drag queen. Era termenul general pentru toată 
gama: de la travestiţi la transsexuali. Mai de mult, termenul 
apărea adesea şi în rapoarte, lucru care în zilele noastre ar 
stârni proteste. Faptul că Gascon îl rosti îl făcu pe Bosch să 
îşi aducă aminte că, în rapoartele oficiale ale poliţiei, drag 
queen era deseori abreviat prin DQ. Se întrebă dacă 
Da'Quan Foster ştia acest lucru şi dacă acesta fusese 
motivul pentru care îşi alesese porecla. 

— Şi ei au venit să se uite pe înregistrări? întrebă Bosch. 

— Da, au fost aici, răspunse Gascon. Dar aşa cum o să te 
convingi şi singur, camerele noastre nu au surprins mare 
lucru. 


Bosch îl aşteptă pe Haller în parcare. Voia să discute mai 
întâi cu el, înainte să intre împreună în birou ca să stea de 

vorbă cu Gascon şi să vizioneze încă o dată înregistrarea. 

Când limuzina intră în parcare, Bosch văzu că Haller 
şedea pe bancheta din spate. Acesta cobori din maşină, 
ţinând servieta în mână. 

— Ţi-ai angajat şofer? îl întrebă Bosch. 

— Am fost nevoit, răspunse Haller. Mi-au suspendat 
carnetul de şofer după ce poliţiştii mi-au întins o cursă în 
seara aceea. De ce ne întâlnim la cimitir? 

Bosch arătă cu degetul înspre zidul din spate al 
cimitirului. Rezervorul de apă al Paramount Studio era cea 
mai înaltă structură din zonă. 

— Camera de supraveghere, zise el. Au încheiat o 
înţelegere bilaterală cu Paramount în ceea ce priveşte 
securitatea. „Tu ai grijă de mine, eu am grijă de tine“. Sus, 
pe rezervorul acela este montată o cameră de 
supraveghere. Are în raza sa tot cimitirul şi împrejurimile. 

Se îndreptară către uşa biroului. 

— Va trebui să cumperi o piatră funerară de la tipul ăsta, 
îi zise în şoaptă Bosch. 

Haller se opri în loc. 

— Poftim? 

— Ca să coopereze. Nu mai port insignă, ştii doar. Vinde 
şi pietre funerare printre altele şi i-am spus că dacă ne 
ajută, o să cumperi una de la el. 

— În primul rând, de ce mi-aş dori o piatră funerară? Al 
cui nume să-l gravez pe ea? În al doilea rând, şi cel mai 
important, nu-i putem cumpăra pe potenţialii martori. Ştii 
cum o să pară asta în faţa instanţei. 

— El nu are nicio importanţă. Importantă este 
înregistrarea lui. 

— Poate va trebui să o prezinte în faţa instanţei. Să o 
autentifice, înţelegi? N-aş vrea ca procurorul să îl întrebe cu 
cât l-am plătit. Dă rău în ochii juraţilor. 

— Uite care-i treaba, dacă nu vrei o piatră funerară, n-o 

cumpăra, dar tipul ăsta trebuie răsplătit pentru cooperarea 
lui. Ce are el este important. Schimbă lucrurile. 

Cinci minute mai târziu, Bosch şi Haller stăteau în faţa lui 
Gascon, care şedea la masă şi derula înregistrarea 
surprinsă de camera de supraveghere montată pe 
rezervorul Paramount. 

Pe ecran se vedea tot cimitirul. Era o imagine macro. 
Marginile imaginii se întindeau până la Santa Monica 
Boulevard. In colţul din stânga, sus, se vedea accesul din 
Santa Monica la motelul Haven House. In cadru nu apăreau 
motelul în sine şi parcarea din spate. Dar se puteau 
observa maşinile care intrau şi ieşeau de pe drumul de 
acces. În bara de jos a ecranului apărea ora 9.44 p.m., 9 
februarie 2015. 

— OK, la ce mă uit? întrebă Haller. 

Bosch îi arătă pe ecran. 

— Aici e Santa Monica Boulevard, iar aici e accesul la 
motelul Haven House, unde a spus DQ că se afla în noaptea 
de 9 februarie. 

— OK. 

— Haven House se află într-o parcare ascunsă. Ştii ce-i 
aia? 

— Da. 

— OK, deci aceasta este singura cale de intrare şi ieşire. 
O iei pe-aici, treci pe lângă birou, iar parcarea este în faţa 
camerelor de motel. E un loc retras. 

— Am înţeles. 

— OK, acum uită-te la duba asta! Dă-i drumul, Oscar! 

Gascon începu să mişte imaginea. Bosch se întinse peste 
umărul lui ca să arate înspre duba albă care se deplasa 
înspre vest, pe Santa Monica. Aceasta trecu prin faţa 
cimitirului. El adăugă un comentariu. 

— În rapoartele pe care mi le-ai dat scrie că oamenii din 
Departamentul Şerifului au sechestrat şi percheziţionat 

Fordul Econoline, alb, din 1993, al lui Foster, dar nu au găsit 
nicio probă. Maşina de pe ecran este un Ford Econoline alb. 
Imi dau seama după faruri. Nu-mi dau seama din ce an e, 
dar e vechi. Ajunge la motelul Haven House la ora 9.45 
p.m., în data de 9 februarie. 

— OK, bine. 

— Oscar, derulează. 

Gascon derulă imaginile în faţă şi priviră cum maşinile de 
pe Santa Monica treceau în viteză, iar minutele 
cronometrului se succedau ca secundele, până când 
Gascon încetini imaginile până când ajunse la ora 11.40. 

— Şi-acum, priveşte! zise Bosch. 

La ora 11.43, duba apăru din nou în imagine, aşteptând 
să vireze la stânga din parcarea motelului. În cele din urmă, 
traficul deveni mai lejer, iar duba ieşi din parcare şi o luă 
înspre est, pe Santa Monica, în direcţia din care venise. 

— Dacă clientul tău ar fi venit de la atelierul lui, atunci ar 
fi luat-o pe 110 sau 101, apoi ar fi ieşit pe Santa Monica, 
zise Bosch. Ar fi condus înspre vest, către motel şi înspre 
est, înapoi de unde a venit. 

— Cei de la Departamentul Şerifului au văzut asta? 
întrebă Haller. 

— Incă nu, răspunse Bosch. 

— Trebuie să ne asigurăm că este duba lui Foster, zise 
Haller. 

— Oscar, poţi face o copie a înregistrării? Mickey, va 
trebui să găseşti pe cineva care să îmbunătăţească 
imaginea. 

— Cunosc pe cineva. 

— Şi eu? întrebă Oscar fără să îşi ia ochii de la monitorul 
computerului. 

— Şi tu ce, Oscar? zise Haller. Domnul Bosch a vorbit fără 
să gândească. Nu vreau să cumpăr o piatră funerară. N-am 
ce face cu ea. Dar am un USB prins de breloc şi dacă îmi vei 

pune înregistrarea pe ea, te voi plăti pentru timpul acordat. 
Şi-o să te plătesc bine. 

Bosch încuviinţă din cap. Aceasta era cea mai bună 
metodă. 

— Desigur. Sunt de acord, zise Gascon. 

Haller se uită la Bosch în timp ce-şi scotea cheile. 

— Te aştept afară. Vă las să vă înţelegeţi, spuse Bosch. 

Bosch stătea la marginea unui petic de iarbă din cimitir şi 
se uita la mormântul lui Mei Blanc, artistul care îşi 
împrumutase vocea miilor de personaje de desen animat. 
Pe piatra funerară scrie: „Asta-i tot, oameni buni!” 

Se întoarse când îl auzi pe Haller apropiindu-se, după ce 
acesta ieşise din birou. 

— Marfă bună, zise Haller. 

— Cât ai plătit? întrebă Bosch. 

— Două sute de parai. Un chilipir, asta dacă m-ar plăti şi 
clientul. 

— Poate ar fi trebuit să îi oferi un tablou. 

— Nu-l văd pe Gascon să fie vreun patron al artelor. 

Începură să se plimbe prin cimitir, fără o ţintă anume, 
încercând să rămână pe cât posibil printre morminte. 

— Medicul legist a estimat ora morţii undeva între ora 
zece şi miezul nopţii, zise Haller. Vor argumenta că este o 
„fereastră” inexactă şi că Foster ar fi avut timp să comită 
crima în ultima clipă. 

— lar juraţii îşi vor da seama că se încearcă să se tragă 
de timp, zise Bosch. Şi-apoi, dacă şi-a tras-o timp de două 
ore cu prostituatul, ce motiv ar fi avut să sară în dubă şi să 
străbată în viteză West Hollywood ca să o violeze şi să o 
omoare pe Lexi Parks? Mai mult, când a plecat, a luat-o în 

direcţia opusă, îndepărtându-se de West Hollywood. 

— Ştiu, ştiu. Eu doar iau în considerare toate 
argumentele pe care le-ar putea aduce acuzarea. Pe 
înregistrare se văd multe maşini care intră şi ies din 
parcarea motelului. Vor spune că s-ar fi putut urca într-o 
altă maşină ca să meargă şi să comită fapta. 

Bosch nu îl contrazise. Crezuse că făcuse o mare 
descoperire găsind acea înregistrare. Acum, încântarea lui 
începea să dispară încetul cu încetul. 

— Spun doar că trebuie să fim pregătiţi pentru orice, zise 
Haller. Totuşi, decât nimic, bună şi această înregistrare. 

Din acest punct de vedere, Bosch era de acord. 

— Cât timp îi va lua cunoştinţei tale să analizeze 
înregistrarea? 

— Nu ştiu, dar o s-o anunţ imediat. 

— Bine. 

Se plimbară în tăcere o vreme. Bosch citea numele de pe 
pietrele funerare, fără a le acorda vreo atenţie. 

— La ce te gândeşti? întrebă Haller. 

— La multe, răspunse Bosch. Există multe posibilităţi, 
multe scenarii. Trebuie să citesc dosarul lui James Allen. 

Haller încuviinţă din cap. 

— Au „periat” camera, zise el. De păr, de fibre, de 
amprente. Poate au dovezi care să îl plaseze pe Da'Quan în 
cameră. 

— Corect. lar înregistrarea pe care apare duba este din 9 
februarie. 

— Foarte bine. De aceea am apelat la tine, Harry. 

— Am crezut că ai apelat la mine pentru că ai ştiut că o 
să muncesc gratis. 

— Prostii! Vei fi plătit. Eşti cel mai bun. 

— Prostii! Într-un final, şi detectivul tău ar fi ajuns în 
acelaşi punct. 

— Se prea poate. 

— Deci, cum vrei să procedăm? Dacă vei cere instanţei 
să îţi aprobe accesul la probele criminalistice, îi vei dezvălui 
intenţiile tale procurorului. Îţi convine? 

— Nu-mi convine niciodată să îi arăt ceva procurorului. 
Să vedem mai întâi ce poate face amica mea cu 
înregistrarea video înainte să trecem la următorul pas şi să 
afle toată lumea ce intenţionăm să facem. 

— Tu hotărăşti. Cred că există şanse puţine, mai ales în 
ceea ce priveşte amprentele. Dacă Allen a fost ucis în acea 
cameră, se prea poate ca ucigaşul să le fi şters. De fapt, 
cred asta a şi făcut. Dacă anchetatorii ar fi găsit 
amprentele lui Foster în cameră, s-ar fi dus la el şi l-ar fi 
întrebat ce ştia despre Allen. 

— Sau au vorbit mai întâi cu şeriful şi au hotărât să nu 
intervină. N-avea cum să fie DQ, având în vedere că el era 
închis. 

— Vorbeşti ca un veritabil avocat al apărării. Eşti mereu 
atent să nu existe vreo teorie a conspirației. 

— i-ar prinde bine dacă ai începe să gândeşti şi tu aşa. 

— Poate. 

Acela fu sfârşitul conversaţiei, însă continuară să se 
plimbe. Trecură pe lângă un monument cu un înger 
îngenuncheat pe el. Avea aripile frânte şi zdrenţuite, 
probabil după ce fusese răsturnat - fie de vandali, fie de 
cutremure. 

Într-un final, Bosch vorbi. 

— Pentru moment, vreau să fiu discret şi să arunc o 
privire peste dosarul lui Allen. Fără să fac vâlvă. 

— OK. Ai grijă cum procedezi. 

— Cred că ar mai trebui să faci ceva. 

— Ce anume? 

— Vezi dacă laboratorul care analizează ADN-ul poate 
verifica şi proba CTE. 

— Ce e asta? 

— Urme reziduale de prezervativ. 

— Nu înţeleg. 

— Dacă ştiinţa îşi face treaba şi laboratorul confirmă 
ceea ce au descoperit şi criminaliştii, atunci va trebui să 
explici cum a ajuns ADN-ul lui Foster la locul crimei, corect? 
Va trebuie să explici înscenarea. Dacă clientul tău este 
nevinovat, cum i-a fost luat ADN-ul şi cum a fost 
transportat? 

Haller se opri din mers, gândindu-se la toate acestea. 

— La naiba! zise el. Imi place ideea! Aş putea face minuni 
în instanţă cu asta, Bosch. Chiar îmi place! 

— Nu te entuziasma aşa de tare, zise Bosch. Există 
elemente lipsă. Multe elemente. Încă lucrez la asta. 

— Laboratorul de Criminalistică al Şerifului a verificat 
CTE-ul ăsta? 

— Nu. Laboratorul LAPD şi cel al Şerifului se află în 
aceeaşi clădire. Ştiu sigur că nu apare în protocolul lor de 
analiză a ADN-ului. Costă prea mulţi bani. Aşadar, analiza 
aceasta se face doar la cerere şi chiar şi atunci intră în 
sarcina altcuiva. A existat un singur caz la care am lucrat şi 
care a necesitat o probă CTE, iar mostra a fost trimisă la un 
laborator din San Diego, unui expert în domeniu. Un tip pe 
care îl chema Blackledge. Din câte am auzit, s-a retras. 

— Mulţi care nu mai lucrează în sectorul public ajung să 
lucreze în sectorul privat. 

— Poate că asta face şi el. 

Haller dădu afirmativ din cap. Intuiţia îi spunea ceva şi 
voia să o asculte. 

— Unde pleci de aici? întrebă el. Te duci să verifici 
străduţa unde a fost aruncat trupul neînsufleţit al lui Allen? 

Bosch clătină din cap. Observă că un păun îi urmărea 
prin cimitir. 

— Nu înainte să văd fotografiile de la locul crimei, zise el. 
N-are rost să merg acolo până nu văd cum a arătat locul. 

Am cu ce-mi ocupa timpul, nu-ţi face griji. Mai am încă 
multe de cercetat în cazul Parks. 

Gândul îl duse la cutia de ceas goală. Explicaţia pe care i- 
o dăduse Harrick nu îl mulțumea. Dacă într-adevăr ceasul 
se stricase şi fusese dus la reparat, atunci ce căuta cutia 
goală în casă? 

— Nu-mi fac griji, zise Haller. 

Acesta privea o plăcuţă memorială din iarbă, în dreptul 
căreia se oprise. 

— la uite, zise el. Carl Switzer. Alfalfa din Our Gang. 
Urmăream reluările când eram copil. 

— Şi eu, zise Bosch. 

Haller indică datele cu vârful pantofilor lui lustruiţi. 

— A murit tânăr. Treizeci şi unu de ani. 

— A fost împuşcat în Valley în urma unui conflict legat de 
un câine. 

Haller îşi ridică privirea de la piatra funerară şi se uită la 
Bosch. 

— Glumeşti, nu? 

— Nu, asta s-a întâmplat. Nimeni nu a fost pus sub 
acuzare; cică a fost justificabil. 

— De unde naiba ştii asta? 

— Scrie în jurnalele crimelor pe care le păstrează cei de 
la PAB. Le citeam în trecut - când aşteptam să primesc un 
caz. 

— Vrei să spui că ai citit, pur şi simplu, jurnalele şi îţi 
aduci aminte o crimă din 1959? 

— Nu mi le amintesc pe toate, doar pe unele. N-ai cum să 
uiţi când e vorba de Alfalfa. 

— Frate, nu cred că o să funcţioneze pentru tine chestia 
asta cu pensionarea. 

— Mda, vom vedea. 

Se întoarseră şi o porniră înspre maşini. 

Ellis şi Long priveau cimitirul dintr-un loc de parcare aflat 
în partea de nord a Santa Monica Boulevard. Long trimitea 
cuiva un mesaj de pe telefon, în timp ce Ellis privea cu 
atenţie. Işi ţinea binoclul în poală şi, din când în când, şi-l 
ducea la ochi ca să îi vadă mai bine pe Bosch şi pe Haller. . 

Ellis era fascinat de Bosch şi de ceea ce făcea el. li 
cercetaseră trecutul şi aflaseră că era aproape o legendă în 
departament. Şi-acum ajunsese să se ocupe de cazuri 
pentru un avocat nemernic. Nu mai exista loialitate. Nimeni 
nu mai avea coloană vertebrală. 

— Ce crezi că fac? întrebă Long fără să-şi ia ochii de la 
ecranul telefonului. 

— Vorbesc despre ce au descoperit în birou, răspunse 
Ellis. 

— Adică? 

— O înregistrare video, cred eu. Pe rezervorul de apă 
Paramount este montată o cameră de supraveghere. 

Aceste cuvinte îi captară atenţia lui Long, care îşi ridică 
privirea de la telefon. 

— Fir-ar să fie! Crezi că... 

— Nu ştiu. N-avem de unde şti decât dacă intrăm în birou 
şi punem aceleaşi întrebări pe care le-au pus şi ei. Dar nu 
putem face asta. Aşa că îi vom urmări în continuare. 

— La naiba, nu-mi place deloc chestia asta! 

— Nu mai spune! 

— Pleacă. 

— Văd şi eu. 

— Rămânem cu „pictorul”? 

Long îl poreclise pe Bosch „pictorul” datorită numelui 
său. Lucrul acesta îl enerva pe Ellis. 

— Rămânem cu Bosch, zise el. 

— Pun pariu că ştiu unde va merge, spuse Long. 

— Unde? 

— Pe străduţa respectivă. Este următorul pas logic. 

— Poate. Tipul ăsta e diferit. 

— Când ai de gând să vorbim despre cum să-l eliminăm? 

— N-o să facem asta. L-am eliminat pe primul. Dacă 
eliminăm doi detectivi care se ocupă de acelaşi caz, nu mai 
pare o coincidenţă. Trebuie să găsim o altă soluţie. 


Long se înşelase. Bosch ieşi din parcarea cimitirului şi o 
luă înspre est, pe Santa Monica Boulevard. Ellis îndreptase 
maşina lor în direcţia opusă, iar acum era nevoit să facă 
unele manevre ca să o întoarcă şi să îl prindă din urmă. 

Îl urmăriră pe Santa Monica Boulevard, înspre est, până 
când acesta pătrunse pe Normandie şi o luă înspre sud. 
Traficul era infernal, ca de obicei, iar cei doi tăcură vreme 
de douăzeci de minute - până când Bosch o luă pe Wilshire 
şi intră imediat într-un garaj supraetajat al unei clădiri de 
birouri din Oraşul Coreean. 

— Ce dracu? bombăni Long. 

— Se duce la Unitatea de Ştiinţe Comportamentale, îşi 
dădu cu părerea Ellis. 

— Da, dar s-a pensionat. 

— Poate că e vorba despre un soi de evaluare în timpul 
pensiei. A omorât mulţi oameni de-a lungul anilor. 

— A fost cel mai bun până a renunţat. 

— Cel puţin oficial. 

Zâmbiră în acelaşi timp. Ellis trecu pe lângă maşina lui 
Bosch şi opri lângă o bordură roşie, cam pe la jumătatea 
cvartalului. Potrivi oglinzile astfel încât să poată fi cu ochii 
pe maşina lui Bosch. 

— Vrei să intru şi eu? îl întrebă Long. 

— Nu, rămâi pe loc, zise Ellis. Nu va dura mult. 

— De unde ştii? 

— Nu a băgat bani în aparat. Acum e un cetăţean ca 
oricare altul şi trebuie să plătească parcarea. Poate a intrat 
să ridice o reţetă. 

— Viagra. 

Ellis îşi simţi telefonul vibrând. Se uită la ecran. Era 
locotenentul Gonzalez. 

— E Gonzo, zise el facându-i semn lui Long să tacă. 

Opri motorul şi răspunse la telefon. 

— Salutare, domnule locotenent. 

— Unde eşti, Ellis? 

— Supraveghez locul suspect, după cum mi-aţi ordonat. 

— Ceva nou? 

— Încă nu. 

— Sunt acasă? Nu se munceşte numai ziua în Valley? 

— N-am aflat asta încă, domnule locotenent. In plângere 
se foloseşte fraza „noapte şi zi”. M-am gândit că dacă nu 
sesizăm niciun semn de viaţă în curând, să găsim o soluţie 
şi să tăbărâm peste „Gemene”. 

— Uite care-i treaba, nu vreau s-o daţi în bară. Dacă nu e 
acolo, trebuie să trecem la următorul loc. Mă gândesc să ne 
mai ocupăm încă o zi de asta, apoi le speriem şi le dăm pe 
mâna celor din West Hollywood şi să-l lăsăm pe şerif să se 
ocupe de problemă. 

— Da, domnule. Mi se pare un plan bun. 

— Mai dă un semn din când în când, Ellis. N-am chef să 
vă tot caut. 

— Da, domnule. Absolut. 

— Spune-i partenerului tău să-şi şteargă rânjetul de pe 
faţă. 

Gonzalez închise. Ellis îşi luă telefonul de la ureche şi se 
uită la Long care, într-adevăr, zâmbea. 

— Gonzo te-a luat în vizor, amice. Ai face bine să ai grijă. 

— Absolut. 

Long izbucni în râs când Ellis clătină din cap. Ellis îl văzu 

pe Bosch ieşind pe uşile din sticlă ale liftului. 

— A ieşit, zise el. 

Ellis se uită în oglinda retrovizoare şi îl văzu pe Bosch 
urcându-se în maşină. 

— Avea un dosar, zise el, nu o reţetă. 

— Ce culoare? întrebă Long. 

— Era simplu. 

— Ce înseamnă simplu? 

— Galben-închis. 

— Înseamnă că nu e un dosar cu examinări psihologice. 
Alea sunt în dosare albastre. 

Ellis privi cum Bosch pleacă, întoarce pe Hill şi o ia către 
autostradă. Porni şi el motorul. 


După ce îl urmăriră pe Bosch până pe Woodrow Wilson 
Drive, rămaseră în urmă ca să nu atragă atenţia. Nu era 
nevoie să fie pe urmele lui tot timpul, deoarece fixaseră un 
dispozitiv de urmărire pe Cherokee cu o seară înainte. Long 
se vârâse sub maşină pe un şasiu rulant şi fixase un 
dispozitiv GPS. Îşi setase aplicaţiile pe telefon ca să îl 
avertizeze atunci când vehiculul se punea în mişcare. 

Deoarece bănuiau că Bosch va rămâne în casă pentru 
câteva ore, acest lucru le oferea ocazia să coboare în 
Crescent Arms, unde trebuiau să se ocupe de un filaj. 

Ellis şi Long îşi denumiseră ţintele filajului „Gemenele 
Bobbsey”. Acest lucru se datora felului în care cele două îşi 
mişcau capetele în timp ce făceau sex oral una lângă 
cealaltă într-un video care fusese postat pe internet. Erau 
două starlete porno care se mutaseră în urmă cu două luni 
într-un apartament cu două camere în Crescent Arms. 
Inainte, încărcaseră o serie de videoclipuri scurte pe site- 
urile porno gratuite de pe internet. Acestea urmau să le 
facă faimoase şi să atragă vizitatori pe pagina lor web, care 
includea vizionări plătite ce le permiteau fanilor lor să intre 

în contact direct cu ele. Exista un sistem personal de 
selectare care sa nu atragă atenţia poliţiei şi, în cele din 
urmă, erau lansate invitaţii, iar cei mai înflăcăraţi fani 
puteau plăti pentru o întâlnire faţă în faţă cu una din ele 
sau cu amândouă şi să se bucure de plăcerile unei partide 
de sex. Unii clienţi luaseră avionul din Japonia ca să vină şi 
să se „joace" cu cele două fete. Cei mai mulţi nici măcar nu 
ştiau că erau filmaţi în secret din momentul din care intrau 
în apartament şi până când plecau. 

Problema cu înscenarea era că afacerea mergea 
întotdeauna bine, iar bărbaţii intrau şi ieşeau din 
apartament la orice oră din zi şi din noapte. În câteva zile, 
acest du-te-vino fusese observat de ceilalţi chiriaşi din 
complexul de apartamente. În câteva săptămâni, 
administraţia complexului se trezise cu plângeri, iar într-o 
lună, problema ajunsese în atenţia LAPD. Era un cerc 
neîntrerupt. Starletele porno, cu numele de scenă Ashley 
Juggs şi Annie Minx, îşi schimbaseră domiciliul aproape din 
două în două luni în ultimul an. Pentru Ellis şi Long, găsirea 
noilor locuri pentru a pune bazele operaţiunii devenise o 
sarcină care părea să nu se mai sfârşească. La fel de 
obositor era şi faptul că trebuiau să se asigure mereu că ei 
erau aceia care se vor ocupa de plângeri atunci când 
acestea ajungeau la Departamentul Moravuri. Operaţiunea 
era, însă, prea profitabilă ca să renunţe la ea. 

Crescent Arms era o clădire de apartamente cu două 
etaje şi curte interioară, cu scări exterioare şi pasarele. 
Când Ellis şi Long ajunseră în faţa apartamentului 2B, Ellis 
deschise uşa cu cheia, fără să mai bată. Una din „Gemenele 
Bobbsey” şedea pe canapea şi urmărea Home Shopping 
Network pe un ecran plat. Nu păru surprinsă când îi văzu. 
Continuă să privească ecranul, unde începuse 
numărătoarea inversă pentru vânzarea unui robot de 
bucătărie extrem de performat, care putea fi cumpărat în 

doar trei rate. 

— Unde-i Ashley? întrebă Ellis. 

— Eu sunt Ashley, zise femeia. 

— Scuze. Unde-i Annie? 

— În dormitorul ei. 

— Are vreo întâlnire? N-am văzut ursuleţul. 

Inţelegerea era ca atunci când venea un client, fetele să 
aşeze un ursuleţ de pluş în fereastra de lângă uşă. 

— Nu, cred că doarme, zise Ashley. 

— Du-te şi cheam-o, zise Ellis. 

— Mişcă, mişcă, zise Long. 

Ashley se ridică de pe canapea. Purta un tricou roz- 
aprins, care abia dacă îi acoperea zona intimă epilată. Pe el 
scria „Star Porno”, literele întinzându-se pe sânii ei nefiresc 
de mari. Dispăru pe un hol care ducea către dormitoarele 
din spate. Ellis şi Long nu schimbară o vorbă cât timp 
aşteptară. Ellis se apropie de măsuţa cumpărată de la IKEA 
din faţa canapelei şi opri televizorul de la telecomandă. 
Apoi se duse la şifonierul de lângă uşa de la intrare, îl 
descuie şi deschise uşa, lăsând să se vadă echipamentul de 
filmat aşezat pe un raft din oţel. Deasupra era un ecran cu 
o diagonală de 23 de cm, iar el reuşi să deruleze 
înregistrarea şi să vadă cele mai recente întâlniri ale 
„Gemenelor”. Dormitoarele lor erau prevăzute cu două 
camere ascunse - una în ventilatorul din tavan, iar cealaltă 
în termostatul fals de pe peretele de lângă uşă. În camera 
de zi, mai erau ascunse alte două camere de supraveghere. 

Ellis apăsă butonul de derulare în faţă ca să treacă 
repede peste scenele de sex. Din când în când, apăsa pe 
„Stop”, imaginea „îngheţa”, iar el se uita la client. De 
obicei, făcea acest lucru atunci când clienţii erau îmbrăcaţi 
astfel încât să poată să îşi dea seama de starea lor 
financiară şi de ce câştiguri ar putea obţine de pe urma 
profesiei lor. Toate acestea nu aveau valoare dacă indivizii 

erau dezbrăcaţi. De obicei, indivizii bogaţi erau graşi şi 
urâţi. Ellis trebuia să îi vadă îmbrăcaţi şi plini de încredere. 
E| se uita, de asemenea, după verighete sau după urmele 
lăsate de verighetele scoase de curând de pe deget. 

Long veni lângă el şi privi peste umărul lui, însă nu spuse 
nimic. Ellis trecu prin cinci întâlniri diferite. Două partide 
simple pentru fiecare fată, apoi o partidă în trei pe 
canapeaua din camera de zi. Niciunul dintre necunoscuţi nu 
îi părea lui Ellis a fi candidatul potrivit. 

— Ai găsit ceva? întrebă Long. 

— Nu cred, zise Ellis. 

Potrivi din nou echipamentul ca să continue să 
înregistreze, apoi închise şi încuie uşa. Când se întoarse, 
Ashley şi Annie şedeau împreună pe canapea. Annie purta o 
pereche de chiloţi roz neon şi un sutien negru. Parcă ar fi 
fost îmbrăcate cu anumite părţi din aceeaşi ţinută. Erau 
blonde amândouă, aveau sânii măriţi şi bronz artificial. 
Buzele lor erau supradimensionate. Nu mai aveau nimic 
natural, iar în ultimul timp unii clienţi deveniseră 
nemulţumiţi. Înregistrările video de pe site-urile porno 
gratuite erau vechi de cinci ani şi filmate înainte ca fetele 
să fi suferit unele „îmbunătăţiri”. Nu ar fi rezolvat problema 
dacă ar fi încărcat videoclipuri noi deoarece în industria 
porno cinci ani însemnau o viaţă. Asta era un joc pentru 
tinerele. În cazul de faţă, sinceritatea în publicitate ar fi 
avut efecte adverse. 

— A venit timpul să vă mutaţi din nou, spuse Ellis. Aşa că 
mâine-dimineaţă vă faceţi valizele. O să venim pe la ora 
două să vă ajutăm cu mutatul. 

— Unde mergem? întrebă Annie, cu o voce tânguitoare. 

— Undeva lângă Farmer's Market, în zona Beverly. E un 
complex mare, cu multe diviziuni, aşa că s-ar putea să 
rămâneţi acolo mai mult timp. Există şi un Starbucks la 
care se ajunge pe jos. 

El tăcu şi aşteptă să vadă dacă fetele vor începe să se 
plângă. Acestea nu o făcură. Ştiau că era mai bine să tacă 
din gură. 

— Bine atunci, zise el. Ce aveţi în program azi? 

— Avem un dublu la ora zece seara, zise Annie. Atât 
deocamdată. 

— Cât? 

— Două mii. 

Ellis tăcu, arătându-şi astfel dezamăgirea. Suma de 
plecare pentru un dublu ar fi trebuit să fie de trei mii de 
dolari. 

— Mai bine decât nimic, zise Lang. 

Ellis îi aruncă o privire ucigătoare. Tocmai îi distrusese 
şansa de a le ţine o prelegere fetelor. 

— Să mergem, zise el. 

Se apropie de uşă. Inainte să o deschidă, se întoarse 
către „Gemene”. 

— Mâine, la ora două. Să nu uitaţi, le zise el. 


21 


Dr. Hinojos pregătise trei profiluri diferite pe care le 
aşezase într-un dosar pentru Bosch. Toate erau redactate în 
linii mari - numele victimelor şi ale martorilor erau şterse 
cu marker negru şi nu existau fotografii de la locul crimei. 

Al doilea profil din dosar provenea de la cazul James 
Allen. Acest lucru era evident pentru Bosch, deoarece în 
sumar apărea numele de Haven House, precum şi data 
crimei. Lăsă celelalte două profiluri deoparte şi se ocupă de 
cel pe care îl ţinea în mână. Pe vremea când era detectiv, 
descoperise întotdeauna similitudini între toate profilurile 
pe care le citise - fie că acestea proveniseră din interiorul 
Unităţii de Ştiinţe Comportamentale, fie de la psihologii 

criminalişti FBI din Quantico. Existau multe modalităţi prin 
care putea fi descris comportamentul unui psihopat sau 
nevoile de nestăvilit ale unui prădător sexual. După ce citi 
profilul crimei în cazul Allen, reciti profilul întocmit de 
Departamentul Şerifului referitor la ucigaşul lui Lexi Parks - 
înainte să se afle că proba ADN descoperită în şi pe victimă 
era a lui Da'Quan Foster. Aceste profiluri aveau unele 
asemănări fundamentale, însă concluziile despre criminalul 
din fiecare caz erau vizibil diferite. 

Rezumatul referitor la cazul Parks îl cataloga pe criminal 
ca fiind un prădător sexual în devenire, care probabil că o 
urmărise pe Parks şi plănuise în cel mai mic detaliu atacul 
mortal, doar că nu reuşise să îl săvârşească aşa, ca la 
carte, şi făcuse câteva greşeli, cea mai importantă fiind 
aceea că îşi lăsase în urmă ADN-ul. Punctul culminant al 
proiectului său criminal îl făcuse pe făptaş să se simtă 
suficient de vinovat, încât să încerce să îşi ascundă crima, 
din punct de vedere psihologic, acoperind faţa victimei cu o 
pernă. Era un indiciu că acest prădător sexual era un novice 
într-ale crimei şi că trecuse de la violuri direct la crimă - 
fiind, probabil, prima faptă de acest gen. 

Profilul crimei lui James Allen era diferit. Având în vedere 
meseria victimei, concluzia fusese aceea că omorul 
rezultase dintr-un aranjament pentru prostituție, iar motivul 
nu fusese un impuls psihosexual obsesiv. In cazul Parks 
însă existau dovezi că sentimentul de vină fusese un factor 
motivant, de astă dată cu transfer - criminalul o blamase şi 
o pedepsise pe victimă pentru faptele lui. Profilul în cazul 
criminalului lui Allen sugera că, probabil, acesta era un 
homosexual nedeclarat, care îşi ascundea orientarea 
sexuală în spatele unui stil de viaţă heterosexual. Se 
presupunea că ucigaşul era, probabil, căsătorit, avea copii 
şi o carieră şi că toate ar fi fost amenințate dacă s-ar fi aflat 
despre legătura sexuală cu Allen. Sentimentul de 

ameninţare se transformase în furie, care fusese îndreptată 
către Allen pentru că „profitase de slăbiciunile suspectului”. 
Ucigaşul dăduse vina pe Allen şi căutase să pună capăt 
amenințării care plana deasupra familiei şi a traiului său 
liniştit, omorându-l. Faptul că îi aruncase trupul neînsufleţit 
pe o străduţă sublinia faptul că suspectul se descotorosise 
de Allen, considerându-l un nimic. Era un gunoi uman lăsat 
pe o străduţă să fie ridicat de gunoieri. 

Profilul mai sugera că acest criminal ar fi putut avea 
antecedente. Detalii referitoare la o crimă anterioară 
despre care Ali îi pomenise lui Soto apăreau în profil, însă 
fuseseră redactate. Nu apărea numele victimei, dar 
rezumatul cazului respectiv oferea atât asemănări ciudate, 
cât şi diferenţe izbitoare. 

Asemănările principale erau acelea că ambele victime 
erau bărbaţi care practicau prostituţia, ambii fuseseră 
omorâţi în altă parte şi „expuşi” pe străduţă în acelaşi loc şi 
în aceeaşi poziţie. Existau diferenţe de gen în ceea ce 
privea victimele. Exceptând faptul că ambii se prostituau, 
unul era alb şi slab, iar celălalt, de culoare şi destul de 
mătăhălos. Profilul mai specifica faptul că jucau roluri 
diferite, Allen fiind partea pasivă, iar cealaltă victimă fiind 
partea activă. Aceste roluri indicau clienţi diferiţi şi, prin 
urmare, ucigaşi diferiţi. 

Anchetatorii din primul caz nu descoperiseră locul crimei. 
Victima locuia într-un apartament închiriat din East 
Hollywood, însă nu fusese omorâtă acolo, lucru care indica 
faptul că se întâlnise cu ucigaşul lui într-un loc necunoscut, 
în timp ce în cazul lui Allen, dovezile arătau că fusese 
omorât în camera lui de motel, iar apoi dus pe străduţă şi 
aruncat acolo. 

Psihologul criminalist - dr. Hinojos - trăgea concluzia că 
aceste două crime fuseseră comise de doi suspecți diferiţi. 
Ea mai susţinea că ucigaşul lui Allen ar fi putut afla despre 

prima crimă din presă, din gura lumii sau, foarte posibil, din 
surse ale poliţiei şi încercase să copieze aspecte ale 
acesteia pentru a-i induce în eroare pe anchetatori. 

În profil erau menţionate şi alte aspecte ale crimei pe 
care trebuiau să le ia în considerare anchetatorii. De pe 
trupul lui Allen nu fusese prelevată nicio probă ADN, iar în 
urma autopsiei nu fusese găsită nicio dovadă de agresiune 
sexuală sau de act sexual consimţit. Acest fapt părea să 
sugereze că furia orbitoare care dusese la crimă se 
declanşase înainte să aibă loc actul sexual. Profilul 
excludea ideea că actul sexual ar fi avut loc mult mai 
devreme şi că ucigaşul s-ar fi întors în camera de motel ca 
să îl omoare pe Allen. Faptul că folosise sârma de la rama 
fotografiei ca să îşi stranguleze victima demonstra că 
ucigaşul nu venise pregătit ca să comită o crimă şi că 
fusese o decizie luată sub impulsul momentului, pe când se 
afla în cameră, în timp ce Allen era în baie, sau i se 
distrăgea atenţia, sau era imobilizat, ucigaşul luase sârma 
de la rama fotografiei, apoi o folosise ca să îl sugrume. 

Bosch aşeză cele două profiluri în dosarul pe care i-l 
dăduse Hinojos. Se ridică în picioare şi începu să se plimbe 
de colo-colo prin camera de zi în timp ce se gândea la ceea 
ce citise şi la ceea ce ştia. Era timpul să cerceteze fiecare 
caz în parte şi să formuleze o teorie. 

Două crime, doi criminali diferiţi. Profilurile sugerau două 
tipuri diferite de motivații. Da'Quan Foster fusese acuzat de 
uciderea lui Lexi Parks, însă profilul întocmit de criminalişti 
înainte să se facă legătura cu proba ADN nu îl încadra în 
standardele psihologice sau probatorii. Ironia făcea însă că 
anumite aspecte din viaţa lui se potriveau profilului din 
cazul James Allen, pentru care avea un alibi solid - se afla 
în închisoare. 

Bosch se opri în faţa uşii glisante ca să admire canionul. 
Însă nu îşi văzu decât propria reflexie întunecată în sticlă. 

Clătină din cap la gândul că trasase o linie complicată între 
cele două cazuri. Allen era alibiul lui Foster în cazul Parks, 
însă, odată cu moartea lui Allen, apărarea lui Foster nu mai 
stătea în picioare. 

Apoi, mai era şi proba ADN. Dacă în momentul în care 
fusese omorâtă Parks, Foster era cu Allen, aşa cum 
recunoscuse acesta în cele din urmă şi aşa cum părea să 
confirme şi înregistrarea video de la Hollywood Forever 
însemna că proba ADN fusese pusă intenţionat pe trupul lui 
Parks cu scopul de a-i induce în eroare pe anchetatori şi de 
a-i înscena totul lui Foster. 

Bosch se îndepărtă de uşa de sticlă şi începu să se 
plimbe din nou prin încăpere. Era din ce în ce mai neliniştit. 
Simţea că se afla pe punctul de a descoperi ceva, însă nu 
era sigur ce anume. Era încă departe de a rezolva cazul şi 
avea nevoie de o perspectivă mai bună, dar se apropia cu 
paşi înceţi. El credea că Lexi Parks reprezenta cheia 
ambelor cazuri. De ce fusese omorâtă? Bosch ştia că dacă 
va afla răspunsul, va putea rezolva cazul. 


Lacunele şi detaliile fără explicaţie îl deranjaseră 
întotdeauna pe Bosch. Întrebările fără răspuns. Acestea 
erau o pacoste pentru orice detectiv criminalist. Uneori 
erau întrebări importante, alteori nu, însă întotdeauna erau 
ca un junghi în coastă. Ceasul care lipsea nu îi dădea pace. 
Explicaţia soţului nu făcuse decât să răspundă la o 
întrebare cu o altă întrebare. De ce nu dusese ceasul la 
reparat în cutie? Lăsase, pur şi simplu, ceasul acela scump 
la un bijutier şi plecase? 

Bosch nu putea înlătura acest gând, deoarece nu îi putea 
găsi nicio explicaţie. 

Îşi făcea griji şi în legătură cu cazul Allen, şi cu nevoia de 
a avansa cu ancheta. Când un caz tărăgăna, adesea era 
dificil să prindă din nou avânt. Uneori era ca şi când 

încercai să porneşti o maşină a cărei baterie murise. 

O sună pe Lucia Soto pe celular. 

— Mai eşti la PAB? 

— Da. Sunt pe punctul să mut magnetul roşu. 

Bosch îşi aminti de panoul pe care căpitanul îl montase în 
biroul detectivilor. Fiecare detectiv punea un magnet roşu 
în pătratul „în afara orelor de serviciu” atunci când pleca de 
la birou. Un sistem destul de caraghios care îi conferea 
căpitanului sentimentul că deţinea controlul. Probabil că 
împrumutase ideea din vreo carte despre managementul 
corporatist. Pe vremea când lucra în departament, Bosch 
ignorase întotdeauna magneţii. Avea impresia că se afla 
mereu de serviciu. 

— Ai chef să bem ceva în seara asta? o întreba el. 

— În seara asta? Ăăă... 

— Aş vrea să te mai bat la cap cu dosarul Allen. 

— Cred că ne putem întâlni. Când? 

— Când şi unde vrei tu. 

— Pe bune? Vii pe teritoriul meu? Părea impresionată. 

— Teritoriul tău este şi al meu. Spune-mi unde şi când. 

— OK, pe la opt, ce zici? Mă găseşti în locul obişnuit, pe 
Boyle Heights. 

— Şi care-ar fi acela? 

— Eastside Luv on First, la câteva străzi de Gara 
Hollenbeck. 

Bosch auzi uşa de la bucătărie deschizându-se şi ştiu că 
fiica lui se întorsese acasă. Fusese atât de absorbit de 
convorbirea telefonică, încât nu îi auzise maşina. 

— OK, ne vedem acolo, zise el. 

— Super, spuse Soto. Ne vedem mai târziu. 

El închise. O auzi pe Maddie deschizând frigiderul înainte 
să iasă din bucătărie, cu o sticlă de suc în mână şi cu 
rucsacul pe umăr. 

— Salut, tată! 

— Salut, Maddie! 

— Ce faci? 

— Tocmai am terminat de vorbit la telefon. Cum a fost la 
şcoală? 

— Bine. 

— Teme? 

— Multe. 

— Îmi pare rău. Ascultă, trebuie să ies câteva ore în scurt 
timp. Te deranjează dacă îţi pregăteşti ceva de mâncare 
sau dacă îţi comanzi ceva? 

— Nu. 

— Vei mânca, da? 

— Da, promit. 

— OK. 

Era recunoscător pentru asta şi pentru faptul că ea nu 
mai spusese nimic despre munca pe care o făcea el pentru 
Mickey Haller, avocatul apărării. 

— Cu cine ieşi? Cu Virginia? 

— Nu, mă întâlnesc la un pahar cu vechea mea 
parteneră. 

— Care veche parteneră? 

— Lucia. 

— In regulă. Super! 

— Hei, cred că ar trebui să-ţi spun ceva despre Virginia. 
Nu ne mai întâlnim. 

— Zău? Ce s-a întâmplat? 

— Păi, nu ştiu, nu ne-am prea întâlnit în ultimul timp şi... 

— Ţi-a dat păpucii. 

Bosch ura expresia asta. 

— Nu este chiar atât de simplu. Am vorbit despre asta 
când am luat cina împreună acum câteva seri şi am hotărât 
să luăm o pauză. 

— Ţi-a dat păpucii. 

— Cred că da. 

— Eşti bine? 

— Da, sunt bine. Mă aşteptam la asta. Mă simt oarecum 
uşurat. 

— Dacă zici tu. Mă duc să mă apuc de treabă. 

— Sunt bine. 

— OK. Îmi pare rău, tată. 

— Să nu-ţi pară. Mie nu-mi pare rău. 

— OK. 

Bosch era bucuros că scăpase de această conversaţie 
stânjenitoare. Fiica lui dădu să traverseze holul. Se închidea 
întotdeauna în camera ei atunci când îşi făcea temele. El îşi 
aminti ceva. 

— Stai puţin. Uită-te peste asta! 

Bosch se duse la masă şi luă dosarul în care se aflau 
profilurile. 

— Ţi-o mai aminteşti pe doamna doctor Hinojos? M-am 
întâlnit din întâmplare cu ea azi şi am întrebat-o dacă nu 
are cumva ceva profiluri de caz pe care să mi le dea ca să ți 
le arăt. l-am spus că vrei să studiezi psihologia şi să mergi 
în direcţia asta - psiholog criminalist. 

— Tată, nu spune la toată lumea asta! 

Din tonul ei, îşi dădu seama că o umilise profund. Nu 
înţelegea unde greşise. 

— Ce vrei să spui? Am crezut că asta îţi doreşti să faci. 

— Aşa este, dar asta nu înseamnă că trebuie să dai 
sfoară în ţară. 

— Atunci e secret? Nu cred... 

— Nu este secret, dar nu vreau să ştie toată lumea ce 
vreau să fac. 

— Păi, n-am spus la toată lumea. l-am spus unui psiholog 
criminalist care ar putea să te ajute pe parcurs. 

— Mă rog. 

Bosch îi întinse dosarul. Renunţase să mai încerce să 
înţeleagă modul de a gândi al lui Maddie şi să identifice 

lucrurile care o stresau. Oricum, nu reuşea şi ajungea fie să 
rostească un cuvânt greşit, fie să se bucure de o realizare 
necuvenită, fie să complimenteze un lucru greşit. 

Ea luă dosarul fără să îi mulţumească şi se îndreptă 
înspre holul care ducea la camera ei. Rucsacul îi atârna 
greu pe umăr. În era laptopurilor, a ipad-urilor şi a tuturor 
informaţiilor digitale, ea căra în continuare după ea o 
grămadă de cărţi oriunde mergea. 

Era un alt lucru pe care Bosch nu îl înţelegea. 

— Ce ai vorbit cu Hinojos? îl întrebă ea fără să privească 
înapoi. Ai vorbit despre ciudatul ăla pe care încerci să-l 
scapi de acuzaţia de crimă? 

Bosch o urmări cu privirea. Nu răspunse, iar ea nu se opri 
ca să aştepte un răspuns. 

Eastside Luv era un bar la colţul străzii, cu o pictură pe 
peretele exterior care înfăţişă un mariachi bătrân, cu 
perciuni albi şi o pălărie cu boruri largi. Bosch trecuse cu 
maşina pe lângă el de nenumărate ori de-a lungul anilor, 
însă nu intrase niciodată. Era un loc de întâlnire fiţos al 
hipsterilor Chicano care reinventau Boyle Heights stradă cu 
stradă. 

La bar, piesa de rezistenţă a localului erau două-trei 
rânduri de clienţi şi foarte mulţi dintre aceştia se întoarseră 
să se uite la Bosch atunci când acesta îşi făcu apariţia. În 
boxe se auzeau cei de la Los Lobos, care cântau o melodie 
despre ploaia torențială care cădea. Bosch îşi plimbă 
privirea prin încăpere şi o zări pe Soto stând singură la o 
masă, într-un colţ. Se duse la ea şi trase scaunul din faţa 
femeii. 

— Nu credeam că eşti o Chipster, zise el. Te vedeam mai 

mult ca pe o fată din Las Palmas. 

Las Palmas era barul de alături, o văgăună pentru clasa 
muncitoare, cu lumină puternică şi băuturi şi mai puternice. 
Bosch intrase acolo de mai multe ori de-a lungul anilor când 
căutase anumite persoane. 

Comentariul lui o făcu pe Soto să râdă. 

— Mai intru şi acolo câteodată, dar nu prea des. 

Ea comandase deja două sticle de Modelo. Le ridicară de 
pe masă şi ciocniră. 

— Mulţumesc pentru că ai fost de acord să ne vedem, 
strigă el chiar în momentul în care muzica încetă. 

Acest lucru atrase din nou atenţia asupra lui, iar el şi 
Soto izbucniră în râs. 

Lui Soto părea să îi meargă bine. Părul îi era desfăcut şi 
purta o cămaşă neagră, fără mâneci, şi o pereche de blugi 
şterşi. Tatuajele pe care nu avea voie să şi le afişeze în 
timpul serviciului erau vizibile acum pe braţele ei măslinii. 
Pe interiorul antebraţului stâng era o listă cu numele 
prietenilor pe care îi pierduse pe vremea copilăriei în 
Westlake, iar în jurul bicepşilor de pe braţul drept, o 
înşiruire de cuvinte în spaniolă care semăna cu o sârmă 
ghimpată. 

— E greu să-ţi găseşti un loc de parcare pe-aici, zise 
Bosch. Nu ţi-am văzut maşina în spate. 

— N-am venit cu maşina, zise ea. Am sunat la Uber. O 
acuzaţie de conducere sub influenţa alcoolului m-ar 
retrograda de la detectiv la ofiţer de patrulare. 

Ciocniră din nou şi mai luară o gură de bere. 

— Uber... e un fel de taxi, nu? întrebă Bosch. 

— Da, e o aplicaţie, Harry, zise ea. Ar trebui s-o încerci şi 
tu. 

— Sigur. Ce e aia o aplicaţie? 

Ea zâmbi, conştientă fiind că el ştia ce era aceea o 
aplicaţie, dar şi că nu avea să încerce niciodată Uber sau 

orice altceva de genul ăsta. 

— Deci, vrei să mă baţi la cap, nu? 

— Da, mai am câteva întrebări legate de... 

— Nu e nevoie. Uită-te peste dosar. 

Ea ridică de pe scaunul liber o sacoşă roşie pe care o 
aşeză pe masă, apoi scoase un biblioraft gros, albastru. 
Bosch îl recunoscu. Era un dosar al unei crime şi aparţinea 
LAPD, însă nu înţelegea cum şi de ce era în posesia ei. 

— E cazul Allen? întrebă el. 

— Da, răspunse ea. L-am împrumutat, să zicem, de pe 
biroul lui Ali după ce acesta a plecat. 

Bosch era uluit. Era o infracţiune mult mai gravă decât 
cea care îi adusese lui suspendarea şi concedierea din 
departament. 

— Lucia, nu poţi să faci asta, zise el. Nu vreau să faci 
ceva pentru mine care să îţi îngroape cariera mai rău decât 
o acuzaţie de conducere sub influenţa băuturilor alcoolice. 
TÜ.. 

— Relaxează-te, Harry, zise ea. N-o să se afle. Poți să te 
uiţi peste el acum şi îl voi pune la loc în seara asta. Şi-apoi, 
Ali e cel care a încălcat regulile. Biblioraftul ar trebui să 
stea încuiat în dulap peste noapte. 

— Nu-mi pasă ce face el. Crezi că o să intri acolo 
dansând după câteva beri şi o să-l pui pur şi simplu pe 
biroul lui? 

— Da, de ce nu? 

— Îţi asumi un mare risc, Lucia. N-aş vrea să fiu tras la 
răspundere dacă lucrurile vor scăpa de sub control. Ai făcut 
şi aşa suficient de multe. Nu voiam decât să-mi mai dai 
câteva informaţii noi, atâta tot. 

Ea dădu din cap aşa cum făcea şi fiica lui atunci când el îi 
vorbea pe un ton aspru. Soto era mai mare cu zece ani 
decât Maddie, însă uneori îi era greu să facă diferenţa între 
ele. Făcuse o faptă nesăbuită. 

— Uite care e treaba, Harry, anul trecut, când eram 
parteneri, ţi-ai asumat un mare risc pentru mine, zise ea. 
Ţi-am rămas datoare şi sunt fericită că am putut face asta. 
Ce-ar fi să nu mai vorbim despre subiectul acesta şi să 
cauţi ce ai nevoie? Ai încredere în mine. Ştiu că lucrezi 
pentru un avocat, însă te cred când spui că vrei să 
descoperi adevărul, oricare ar fi acesta. 

Acum veni rândul lui Bosch să dea din cap. Întinse mâna 
şi trase încet biblioraftul spre el. Muzica începuse să răsune 
din nou tare, însă de această dată era un cântec în 
spaniolă, iar în fundal se auzeau claxoane puternice. 

— Ce-ar fi să mergem la mine în maşină? întrebă el. E 
atâta gălăgie aici, încât nici nu pot gândi limpede. 

Ea zâmbi şi clătină din cap. 

— Ce bătrân eşti! Să mergem! 

Bosch mai luă o gură de bere şi se ridică în picioare. 

Bosch se uită mai întâi la fotografiile de la locul crimei. 
Era cea mai bună variantă de a observa fiecare detaliu şi 
de a conduce ancheta după aceea de a fi chemat la faţa 
locului. 

Când îi descoperiseră trupul, James Allen era îmbrăcat şi 
proptit de peretele din spate al unui service auto, pe o 
străduţă la intersecţia dintre Santa Monica Boulevard şi El 
Centro. Străduţa era ca oricare alta dintr-un oraş în care 
infrastructura era la pământ. Era cârpită cu asfalt şi pietriş 
peste o fundaţie deteriorată executată din beton vechi. 

In fotografiile făcute în vecinătatea locului unde fusese 
descoperit cadavrul se putea observa că acea porţiune de 
străduţă era bine ascunsă într-o parte de un garaj, iar în 
partea cealaltă, de un complex de apartamente. Singurele 

ferestre ale blocului care dădeau către alee erau geamurile 
mate de la baie. La vreo cincisprezece metri mai departe, 
înspre El Centro, străduţa se lărgea, lăsând loc unei parcări 
generoase care se afla în spatele unei hale cu patru etaje, 
construită din cărămidă. Impresia pe care şi-o făcu Bosch 
după ce văzu fotografiile fu aceea că ucigaşul care lăsase 
acolo trupul neînsufleţit al lui Allen cunoştea zona şi se 
baza că îl putea abandona în spatele service-ului auto fără 
să fie văzut. Era posibil ca el să fi ştiut că trupul va fi 
descoperit în dimineaţa următoare de muncitorii care 
lucrau în hale şi care trebuiau să străbată străduţa ca să 
poată ajunge la parcare. 

În continuare, Bosch privi cu atenţie fotografiile 
cadavrului. Victima era îmbrăcată cu o pereche de 
pantaloni scurţi gri de alergat şi o cămaşă cu guler roz. Era 
desculţă, însă în picioare avea un soi de tălpici pe care le 
purtau femeile ca să nu facă băşici atunci când încălţau 
pantofi fără şosete sau fără dresuri. Pe cap avea un fileu 
care se purta pe sub peruca. Gulerul cămăşii ascundea 
sârma împletită care era încolăcită în jurul gâtului. Aceasta 
fusese strânsă atât de tare, încât îi tăiase pielea. 
Sângerarea fusese minimală, deoarece inima i se oprise la 
scurt timp după ce sârma îi tăiase pielea. 

Victima şedea cu picioarele epilate întinse pe străduţă şi 
cu mâinile în poală. Din fotografiile făcute îndeaproape 
mâinilor nu se observau nici unghii rupte, nici sânge. Acest 
lucru îl făcu pe Bosch să se întrebe dacă Allen nu fusese 
cumva împiedicat să se apere de sârma care era înfăşurată 
strâns în jurul gâtului lui. 

— Ce e? întrebă Soto. 

Ea şedea pe scaunul din dreapta. Tăcuse cât timp Bosch 
analizase fotografiile. Scosese pe ascuns sticla de bere din 
bar şi trăgea câte o duşcă în vreme ce îl privea pe Bosch 
cum studia dosarul. 

— Adică? întrebă Bosch. 

_ — Te-am mai văzut citind un dosar al unei crime, zise ea. 
Imi dau seama atunci când vezi ceva care nu se leagă. 

— Păi, nu are nicio rană pe mâini. Nici sânge, nici vreo 
unghie ruptă. Când cineva încearcă să te sugrume cu o 
sârmă, îţi duci din instinct mâinile la gât ca să te aperi. 

— Şi asta ce-ţi spune? 

— Păi, fie era inconştient, fie ceva sau cineva îi imobiliza 
mâinile în momentul în care a fost sugrumat. Nu există 
nicio urmă în jurul încheieturilor care să arate că ar fi fost 
legat, aşa că... 

El nu termină. 

— Poftim? Ce înseamnă „nicio urmă care să arate că ar fi 
fost legat”? 

— Poate au fost doi ucigaşi. 

— Doi ucigaşi? 

— Unul care i-a imobilizat mâinile, iar altul care l-a 
sugrumat cu sârma. Mai există şi alte chestii. 

— Nu cred că Stotter şi Karim şi-au bătut capul cu asta. 
Ce alte chestii? 

Bosch ridică din umeri. 

— Picioarele victimei. Nu este încălţată, dar poartă 
tălpici. 

— Li se spune „Peds”. 

— OK, Peds. Nu văd nicio zgârietură pe picioare sau în 
altă parte a corpului care să arate că ar fi fost târâtă. 

Solo se aplecă peste consola centrală ca să vadă mai 
bine fotografiile la care se uita Bosch. 

— OK, zise ea. 

— Cadavrul este rezemat de perete, zise el. Se 
presupune că a fost scos dintr-o maşină şi aşezat acolo. A 
fost cărat. Nu este un individ masiv. Fireşte că treaba asta 
ar fi putut fi făcută de o singură persoană, totuşi... mă pune 
pe gânduri, Lucia. 

Soto dădu din cap când reveni la locul ei şi mai luă o gură 
de bere. 

Fotografiile erau vârâte în folii de plastic prevăzute cu 
trei găuri, pentru a putea fi prinse de cele trei inele ale 
biblioraftului. Bosch se uită din nou peste fotografii, ca să 
se asigure că nu îi scăpase nimic. Apoi îşi scoase telefonul 
şi făcu o poză uneia dintre fotografii - era făcută de la o 
distanţă medie şi surprindea cadavrul rezemat de peretele 
din spate al service-ului auto care era acoperit cu graffiti. 

— Harry, n-ai voie, zise Soto. 

Bosch ştia la ce se referea ea. Dacă una dintre fotografii 
ar fi apărut în instanţă sau altundeva, ar fi fost evident că el 
avusese acces la dosarul crimei. Acest lucru ar fi putut 
hotări începerea unei anchete care ar fi dus la Soto. 

— Ştiu, zise Bosch. Am făcut-o doar ca să găsesc locul 
unde a fost rezemat cadavrul de perete atunci când voi 
cerceta străduţa. Vreau să găsesc locul exact, iar acest 
graffiti mă va ajuta. După ce voi merge acolo şi voi cerceta 
locul, voi şterge poza. Ce zici? 

— Bine. 

Bosch trecu la următorul set de fotografii. Fuseseră 
făcute în interiorul camerei 6, la motelul Haven House. 
Camera era plină cu lucrurile personale ale lui James Allen. 
Hainele erau aşezate în dulap, câteva perechi de pantofi şi 
cizme cu toc zăceau pe jos. Pe birou se aflau două peruci - 
una blondă, cealaltă brunetă. În cameră mai erau câteva 
lumânări - pe birou, pe ambele noptiere şi pe raftul montat 
la căpătâiul patului. Pe raft se mai afla un recipient din 
plastic, plin pe jumătate cu prezervative. Pe eticheta de pe 
recipient scria: Rainbow Pride. Se mai putea citi că vasul 
conţinea trei sute de prezervative lubrifiate, în şase culori 
diferite. Bosch îşi scoase carneţelul şi notă detaliile ca să i 
le poată spune ulterior lui Haller. Insemnă şi că observaţia 
referitoare la fotografii, făcută de Soto cu o zi înainte, era 

corectă. Recipientul cu prezervative semăna cu unul dintre 
acele aparate cu bomboane de care el îşi amintea că le 
văzuse în cabinetele medicale sau lângă casele de marcat 
ale magazinelor. 

Bosch privi cu atenţie fotografiile din camera de motel 
căutând celularul, însă nu îl văzu. Ştia că trebuia să fie pe 
undeva, deoarece Da'Quan Foster îi spusese în timpul 
interogatoriului din închisoare că îl sunase pe Allen ca să 
stabilească o întâlnire cu el în noaptea în care fusese ucisă 
Lexi Parks. 

Bosch căută capitolul al cincilea din dosarul crimei, ştiind 
că acolo va găsi raportul cu inventarul. Citi lista cu 
obiectele găsite de anchetatori în ambele locuri ale crimei - 
pe stradă şi în camera de hotel unde locuise Allen. 
Telefonul nu apărea pe niciuna din liste. 

Concluzia: criminalul îi luase telefonul lui Allen, deoarece 
conţinea dovada că acesta îl contactase. 

Bosch răsfoi repede dosarul să vadă dacă Stotter şi Karim 
ceruseră oficial un desfăşurător al convorbirilor telefonice. 
Nu găsi niciun desfăşurător şi nicio cerere oficială scrisă, iar 
acest lucru îl făcu pe Bosch să creadă că Allen fie folosise 
un telefon înregistrat pe numele altcuiva, fie unul cu 
cartelă, caz în care ar fi fost greu să se obţină un 
desfăşurător fără telefon, număr sau furnizor de telefonie. 

Bosch îşi notă că trebuia să se întoarcă la Da'Quan Foster 
şi să îi ceară numărul de mobil la care sunase ca să 
vorbească cu Allen. Ar fi reprezentat o pistă pe care ar fi 
putut-o urma ca să depisteze convorbirile telefonice ale lui 
Allen. 

— Scuze, zise Bosch. 

— La ce te referi? întrebă Soto. 

— Sunt convins că n-aveai de gând să îţi petreci seara în 
maşina mea. 

— Nu-ţi face griji. Abia mai târziu se încălzeşte atmosfera 


173 


înăuntru. Oamenii încep să danseze pe bar şi să se 
dezbrace. 

— Vezi să nu! 

— Vorbesc serios! 

— În regulă, atunci o să mă grăbesc ca să nu ratezi 
momentul. 

— Poate tu ar trebui să rămâi ca să nu ratezi momentul. 
Ar trebui să te mai relaxezi, Harry. 

Bosch îi aruncă o privire, apoi îşi îndreptă din nou atenţia 
asupra dosarului. Căuta raportul autopsiei. 

— Crezi că sunt prea rigid, hm? 

— Cel puţin în preajma mea. Mi se pare că întotdeauna ai 
crezut că sunt prea fragilă pentru meseria asta. Cred că în 
sinea ta eşti convins că este o meserie pentru bărbaţi. 

— Nu este adevărat. Mult timp, şi fiica mea şi-a dorit să 
facă ce faci tu. Ce-am făcut eu. Nu am descurajat-o. 

— lar acum vrea să fie psiholog criminalist, corect? 

— Cred că da, însă nu se ştie niciodată. 

— Probabil că i-ai transmis acelaşi mesaj ca şi mie: „Nu ţi 
se potriveşte meseria asta”. 

— Mda, poate sunt de modă veche. Detest ideea ca 
femeile să vadă răutăţile pe care le fac bărbaţii. Ceva de 
genul acesta. 

Găsi raportul autopsiei. Citise nenumărate astfel de 
rapoarte la vremea lui. Cunoştea forma documentului pe 
dinafară, iar această formă abia dacă se schimbase în 
ultimele patru decenii. Trecu repede peste măsurătorile 
cadavrului. Nu îl interesau concluziile. Voia doar să vadă ce 
greutatea avea victima. 

— Am găsit, zise el. Tipul cântărea cât un sac şi jumătate 
de ciment. Nu este mult, însă mă gândesc că un criminal 
singur ar târî şaptezeci de kilograme, nu le-ar căra. 

— Le voi spune lui Ali şi lui Mike, zise Soto. 

— Nu, nu poţi. Noi n-am purtat niciodată această 

discuţie. 

— Ai dreptate, ai dreptate. 

Bosch se uită la ceas. Trecuse o oră de când şedeau în 
maşină. Şi-ar fi dorit foarte mult să fi avut la dispoziţie 
câteva ore să citească dosarul. Nu se uitase încă peste 
rapoartele referitoare la crima precedentă, în care trupul 
victimei fusese abandonat pe aceeaşi străduţă. Ştia că 
trebuia să se despartă în curând de Soto. Încălcase deja 
suficiente reguli pentru a-şi ajuta fostul partener. Unul care 
nu mai era poliţist. 

— Lasă-mă să mai arunc o privire peste restul dosarului 
şi apoi te las să-ţi vezi de ale tale, zise el. 

— E în regulă, Harry, zise Soto. Ştii, după ce ai părăsit 
departamentul, am crezut că nu voi mai avea ocazia să te 
văd lucrând din nou. Imi place ce văd. Pot învăţa de la tine. 

— Cum, doar stând şi urmărindu-mă cum citesc un 
dosar? 

— Da. Sunt atentă la ceea ce crezi tu că este important, 
la felul în care faci legăturile şi tragi concluziile. Îţi mai 
aduci aminte când mi-ai spus odată că toate răspunsurile 
se află, de regulă, în dosarul crimei? Doar că nu le vedem? 

Bosch încuviinţă din cap. 

— Da, îmi amintesc. 

Se uita peste cazierul bogat al lui James Allen. Era lung 
de şase pagini. Trecu repede peste ele, deoarece conţineau 
obişnuitele ilegalităţi: câteva arestări pentru prostituție, 
plus câteva pentru posesie de droguri în decursul a şapte 
ani. Era un cazier judiciar banal pentru cineva care se 
prostitua. Câteva dintre aceste arestări fuseseră 
suspendate sau nu ajunseseră în instanţă, deoarece, iniţial, 
nu se ştiuse că Allen lucra în industria sexului sau că 
urmase programe de dezintoxicare. Odată ce totul ieşise la 
iveală, acesta ajunsese să fie acuzat şi trimis la închisoare. 
Nu fusese niciodată la o închisoare districtuală, ci doar în 

închisoarea locală. Treizeci de zile ici, patruzeci şi cinci de 
zile colo, astfel încât închisoarea ajunsese să nu mai 
reprezinte o ameninţare, ci un soi de uşă rotativă - un 
obicei trist pentru un bărbat care se prostitua recidivist. 

Singurul lucru neobişnuit din cazierul lui Allen era ultima 
lui arestare - vagabondaj cu intenţia de a practica 
prostituţia. Ceea ce îi atrase atenţia lui Bosch fu faptul că 
acesta fusese arestat cu paisprezece luni înainte să fie 
omorât şi totul se terminase cu o noile prosequi- adică nu i 
se adusese nicio acuzaţie. Allen fusese, pur şi simplu, 
eliberat. 

— Stai puţin, zise Bosch. 

El răsfoi paginile până ajunse la începutul dosarului, apoi 
citi repede raportul privind crima şi pe urmă primul rezumat 
întocmit de Karim şi de Stotter. 

— Ce este? întrebă Soto. 

— Tipul ăsta n-a mai fost arestat de un an, zise Bosch în 
timp ce citea. 

— Şi? 

— Păi, îşi stabilise cumva „sediul” pe Santa Monica 
Boulevard... 

— Şi? 

Bosch dădu paginile până ajunse la cazier şi îl întoarse ca 
să poată vedea şi ea. Incepu să răsfoiască paginile. 

— Tipul ăsta e arestat de trei sau patru ori pe an, timp de 
cinci ani, apoi nu se întâmplă nimic în ultimele paisprezece 
luni înainte să fie omorât, zise el. Asta mă face să cred că a 
avut un înger păzitor. 

— Vrei să spui că avea grijă de el cineva din LAPD? 

— Da, că lucra pentru cineva. Însă nu scrie nicăieri că ar 
fi fost informator. Niciun număr de identificare, niciun 
raport. 

Se respectau anumite protocoale atunci când venea 
vorba despre informatori confidenţiali, inclusiv în cazul în 

care vreunul dintre aceştia era ucis. Însă în dosarul crimei 
nu exista niciun indiciu clar că James Allen ar fi fost 
informator. 

— Poate că a avut noroc şi a reuşit să scape de arestare 
în ultimul an, zise Soto. Nu s-au prea făcut arestări în 
această perioadă. De când cu schimburile de focuri cu 
poliţiştii şi Ferguson şi Baltimore şi toate astea, poliţiştii în 
uniformă respectă cerinţele minime. Nimeni nu mai este 
proactiv. 

— Fă un calcul, spuse Bosch. Aceste paisprezece luni se 
întind cu mult înainte de Baltimore şi de Ferguson. 

Bosch clătină din cap. Numărase şaptesprezece arestări 
în cinci ani pe cazierul lui Allen, apoi nimic timp de un an şi 
mai bine. 

— Eu cred că lucra pentru cineva, zise el. Neoficial. 

Reprezenta o încălcare a politicii departamentului ca un 
ofiţer de poliţie să colaboreze cu un informator fără ca 
acesta să aibă un supraveghetor şi să fie introdus în baza 
de date a instituţiei. Însă Bosch ştia că asta se întâmpla în 
mod frecvent. Informatorii erau selectaţi şi testaţi pe 
parcurs. Totuşi, paisprezece luni părea a fi o perioadă prea 
lungă de testare, dacă Allen se dovedise a fi un informator 
de încredere. 

Stotter şi Karim puseseră la dosar toate rapoartele 
privind arestările, iar Bosch începu să le analizeze. Numele 
ofiţerilor care efectuaseră arestările nu erau trecute în 
rezumat, doar indicativele de apel ale unităţilor din care 
făceau parte. El observă că un număr apărea pe trei din 
cinci rapoarte de arestare înainte de cele paisprezece luni 
de lipsă de activitate. Acesta era: 6-Victor-55. Divizia 
Hollywood era reprezentată de cifra 6, Victor însemna 
Moravuri, iar 55 indica faptul că era vorba despre o echipă 
sub acoperire, alcătuită din doi ofiţeri. Işi notă indicativul pe 
o pagină din carneţelul său, apoi îl scrise din nou pe pagina 

următoare. Rupse a doua pagină şi i-o dădu lui Soto. 

— Cred că aceştia sunt indivizii care îl aveau în vizor, zise 
el. Data viitoare când te afli în faţa computerului, vezi dacă 
poţi să faci rost de numele lor de la Departamentul 
Moravuri din Hollywood. Vreau să vorbesc cu ei. 

Ea se uită la număr, apoi împături hârtia şi o vâr în 
buzunarul de la blugi. 

— Sigur. 

Bosch închise dosarul şi i-l dădu. Ea îl vâri în sacoşa roşie. 

— Crezi că poţi să-l returnezi fără să observe cineva? o 
întrebă el. 

— N-o să se afle niciodată, răspunse ea. 

— Bine. Mulţumesc, Lucia. Mă ajută foarte mult. 

— Oricând. Vrei să intrăm şi să mai bem o bere? 

Bosch căzu o clipă pe gânduri. 

— Nu, cazul mi-a stârnit interesul. Aş vrea să mă ocup de 
el. 

— Ţi-ai recăpătat elanul, nu-i aşa? 

— Da, mi-a recăpătat elanul... datorită ţie. 

— OK, Harry, fă-ţi de cap. Ai grijă de tine. 

— Şi tu. 

Ea deschise portiera şi cobori din maşină. Bosch porni 
motorul, însă nu plecă până când nu o văzu intrând în bar 
pe uşa din spate. 

Bosch intră pe străduţa de lângă El Centro şi se uită la 
ceas. Era 10.40 p.m. şi ştia că se afla în acel interval de 
timp în care se estima că James Allen fusese omorât şi 
abandonat, proptit de peretele din spate al service-ului 
auto, în noaptea de 21 martie. Deşi, conform autopsiei, ora 
morţii fusese estimată undeva între 10 p.m. şi 1 a.m., el 

ştia că va avea parte de aceleaşi condiţii meteo ca în 
noaptea crimei. Seara, temperatura din L. A. nu se schimba 
prea mult din martie până în mai. Insă, în afară de vreme, 
Bosch era interesat şi de lumina şi de sursele ambientale, 
de felul în care răzbătea sunetul pe străduţă, precum şi alţi 
factori care ar fi putut conta în noaptea în care fusese 
abandonat trupul neînsufleţit al lui James Allen. 

Bosch trecu pe lângă service-ul auto şi opri în parcarea 
din spatele clădirii cu hale. Parcarea era goală. Opri 
motorul, scoase lanterna din torpedo şi cobori din maşină. 

In timp ce se îndrepta pe jos către service-ul auto, se opri 
în loc o dată ca să fotografieze cu telefonul străduţa şi locul 
crimei. Apoi continuă să se apropie de peretele din spate al 
service-ului. Spre dezamăgirea lui, descoperi că graffitiul 
fusese acoperit cu zugrăveală după noaptea în care trupul 
lui James Allen fusese abandonat pe străduţă. Sub 
vopseaua proaspătă nu mai rămăsese decât o parte din 
desen, un şarpe care forma numărul 18 - marca faimoasei 
bande de pe 18" Street, din Rampart, care avea „cuiburi” 
peste tot prin oraş, inclusiv în Hollywood. 

Selectă poza cu peretele pe care o făcuse mai devreme 
după fotografia din dosar şi, ghidându-se după o porţiune 
de asfalt uzat din imagine, reuşi să găsească locul unde 
trupul lui James Allen fusese proptit de perete. 

Se apropie de locul respectiv şi îşi lipi spatele de perete. 
Privi în stânga şi în dreapta, apoi în sus, către complexul de 
apartamente. La etajul doi, una dintre ferestrele mici de la 
baie era luminată. Era întredeschisă câţiva centimetri. 
Bosch era supărat pe el însuşi. Fusese atât de preocupat să 
nu îi acapareze toată seara lui Soto, încât nu îşi luase 
timpul necesar - sau, cel puţin, atât cât ar fi dorit - să 
citească şi celelalte capitole ale dosarului crimei. Nu văzuse 
raportul referitor la zvonurile care circulaseră prin cartier 
după ce cadavrul fusese descoperit. Acum se uita la o 

fereastră luminată şi deschisă care, teoretic, dădea spre 
locul crimei. Oare poliţia îi adresase întrebări persoanei 
care locuia acolo? Probabil că da, însă Bosch nu avea de 
unde să ştie cu certitudine. 

Se gândi să o sune pe Soto şi să o roage să se uite în 
dosar, apoi să îi spună, însă hotărî că îi ceruse deja să facă 
prea mult. Cu fiecare apel telefonic şi rugăminte, sporea 
riscul ca ea să fie acuzată că fraterniza cu inamicul. Se 
gândi la plăcuţa pe care obişnuia să o atârne de peretele 
separeului său pe vremea când purta insignă: „Mişcă-ţi 
fundul şi bate la uşi”. 

Bosch se dezlipi de perete şi străbătu străduţa până în El 
Centro. Complexul de apartamente care o ascundea era o 
clădire din stuc roz, construită în grabă şi cu materiale 
ieftine în timpul exploziei imobiliare din anii '80. Avea 
puţine ornamente arhitecturale, asta dacă luai în calcul 
modelul filigranat de pe uşa de la intrare. Bosch fu nevoit 
să facă doi-trei paşi în spate şi să privească în sus, la 
clădirea cu două etaje, ca să încerce să îşi dea seama cărui 
apartament îi aparţinea fereastra luminată de la baie şi 
apoi care ar putea fi numărul apartamentului. 

La avizierul de lângă interfonul de la intrare apăreau opt 
apartamente - de la 101 la 104 şi de la 201 la 204. Alese 
apartamentele care începeau cu cifra doi şi se hotări să 
sune mai întâi la apartamentul 203. Ridică receptorul, urmă 
instrucţiunile, însă nu îi răspunse nimeni, încercă la 204 şi 
de data asta îi răspunse cineva. 

— Que? 

— Hola, zise Bosch, ezitând. Policia. Abierto por favor. 

El realiză că ştia doar câteva cuvinte în spaniolă, pe care 
le rostea în mod frecvent pe vremea când era poliţist. Nu 
ştia cum să spună că era detectiv particular. 

Persoana care răspunsese la interfon - o femeie - vorbi 
prea repede ca el să poată înţelege. El rosti aceeaşi 

expresie standard, pe un ton mai ferm de astă dată. 

— Policia. Abierto. 

Se auzi un clic atunci când sistemul de închidere a uşii de 
metal se deblocă. Trase de uşă şi o deschise. Intră în 
clădire. La fiecare capăt al acesteia se aflau scări. Le alese 
pe cele din dreapta. Ajunse la o pasarelă care ducea la 
două apartamente situate în acea parte a clădirii care 
ascundea străduţa. Deşi persoana de la 204 fusese cea 
care îi deschisese uşa de la intrare, Bosch putea confirma în 
acel moment că fereastra luminată şi deschisă pe care o 
văzuse din străduţă aparţinea apartamentului 203. Se 
apropie de uşă şi bătu. In timp ce aştepta să i se răspundă, 
uşa de la 204 se deschise şi o femeie în vârstă îşi scoase 
capul afară ca să se uite la el. Bosch bătu din nou la uşa de 
la 203, de astă dată mai tare, apoi se duse la femeia care 
stătea în prag. 

— Vorbiţi engleză? o întrebă el. 

— Poquito, răspunse ea. 

— Crima de pe străduţă? Acum două luni? £/ asasinato? 

— Si, 

Bosch arătă cu degetul înspre gură, apoi înspre ochi. 

— Aţi auzit ceva? Aţi văzut ceva? 

— Oh, nu. Ei foarte tăcuţi. Nu auzit nimic. 

— Ei? 

— Los matadores. 

Bosch arătă două degete. 

— Matadores? Doi? 

Bătrâna ridică din umeri. 

— Nu ştiu. 

— De ce ați spus „ei”? 

Femeia arătă către uşa la care bătuse Bosch. 

— Ea zice. 

Bosch se uită la uşa închisă, apoi din nou la femeie. 

— Ea unde e? 

— Lucrează acum. 

— Ştiţi unde? 

Femeia îşi împreună braţele şi începu să le legene. 

— E bonă? întrebă Bosch. Are grijă de copii? 

— SI, si, si. 

— Ştiţi când se va întoarce acasă? 

Femeia se uită la el, iar Bosch îşi dădu seama că ea nu ÎI 
înţelesese. 

— Of, finito? 

El imită mersul cu două degete în palmă, apoi arătă către 
uşa apartamentului 203. Femeia clătină din cap. Fie nu ştia, 
fie nu înţelegea. Bosch încuviinţă din cap. Se străduise să 
se descurce cât mai bine. 

— Gracias. _ 

Se apropie de scări şi începu să le coboare. Inainte să 
ajungă la uşa de la intrare, auzi o voce în urma lui. 

— Hei, policia! 

Bosch se întoarse. Pe holul din faţa uşii apartamentului 
103 se afla un bărbat. Fuma o ţigară la lumina becului de 
deasupra uşii. Bosch se duse la el. 

— Eşti poliţist? întrebă bărbatul. 

Când ajunse mai aproape, Bosch observă că bărbatul 
hispanic avea în jur de treizeci de ani şi o constituţie 
atletică. Purta un tricou care fusese albit de atâtea ori, 
încât lucea la lumină. Nu avea tatuaje vizibile, lucru care îl 
făcu pe Bosch să creadă că nu era membru al vreunei 
bande. 

— Detectiv, răspunse Bosch. Investighez crima care a 
avut loc pe străduţa din spate, în martie. Ştii ceva despre 
asta? 

— Doar că cineva i-a tăiat gâtul unui poponar-târiă, 
răspunse bărbatul. 

— Erai acasă în noaptea respectivă? 

— Da. 

— Ai văzut ceva? 

— Nu, omule, n-am văzut nimic. Eram în pat. 

— Ai auzit ceva? 

— Da, i-am auzit, dar nu m-am gândit că e ceva 
important aşa că nu m-am ridicat din pat ca să mă uit. 

— Ce-ai auzit? 

— Am auzit când i-au aruncat trupul. 

— Cum a sunat? 

— Păi, am auzit uşa de la portbagaj. Ştii tu, că o deschide 
cineva. Sunetul a venit dinspre străduţă. 

— Un portbagaj. ` 

— Da, un portbagaj. lţi poți da seama de diferenţa dintre 
sunetul scos de portiera unei maşini şi sunetul scos de uşa 
unui portbagaj. A fost un portbagaj. 

— Ai auzit şi o portieră? 

— Da, am auzit şi asta. Am auzit uşa portbagajului, apoi 
am auzit portierele trântindu-se. 

— Portierele? 

— Da, două portiere. 

— Ai auzit trântindu-se două portiere? Eşti sigur? 

Bărbatul ridică din umeri. 

— Aud tot felul de chestii dinspre străduţă. Toată 
noaptea, în unele nopţi. 

— OK. Le-ai spus şi poliţiştilor ce mi-ai spus mie acum? 

— Nu. 

— Nu ştiu, mi-au lăsat un bilet în uşă într-o zi, rugându- 
mă să îi sun. N-am avut timp să îi sun. Sunt ocupat, dacă 
înţelegi ce vreau să spun. 

— Era cumva o carte de vizită? O mai ai? 

— Da, e pe frigider. Aş putea să-i sun, dar vorbesc cu tine 
acum, nu? 

— Da. Mi-o poţi arăta? Vreau să văd numele. 

— Da, sigur. Aşteaptă! 

Bărbatul deschise uşa şi intră în casă. Lăsă uşa deschisă, 

iar Bosch văzu o cameră de zi mobilată sărăcăcios. Pe 
perete era un crucifix, iar canapeaua era acoperită cu 
pături cu motive mexicane. Proprietarul nu se uitase însă la 
bani când îşi cumpărase televizorul mare, cu ecran plat, 
care era fixat pe perete. Pe ecran se desfăşură un meci de 
fotbal de pe undeva. 

Bărbatul ieşi din bucătărie şi închise uşa în urma lui când 
ieşi afară, îi întinse lui Bosch o carte de vizită standard, 
aparţinând departamentului LAPD, pe care era tipărit 
numele Edward Montez. Pe verso era scris ceva de mână în 
două limbi. În engleză zicea: „Suna-ţi-mă, vă rog”. 

Lui Bosch îi era cunoscut numele de Montez, însă nu îl 
ştia pe bărbat. Stotter şi Karim trebuie să îi fi delegat lui şi 
partenerului său sarcina de a bate din uşă în uşă. Montez 
nu îşi făcuse treaba bine dacă lăsase cărţi de vizită în uşi şi 
nu mai încercase să dea de proprietari. Cu toate acestea, 
nu era un lucru surprinzător. Prea puţini locuitori din 
cartierele sărace îşi doreau să se devină martori în cazuri în 
care anchetatorii se străduiau mai mult să găsească un alt 
soi de martori - camerele de supraveghere. 

— Aşadar, nu ai vorbit niciodată cu poliţia despre 
noaptea respectivă, zise Bosch. 

— Nu, omule. N-a venit nimeni la mine în seara aia, iar eu 
lucrez în timpul zilei. Mi-au lăsat cartea de vizită. 

— Ştii cumva dacă a vorbit cineva din clădire cu poliţia? 

— Doamna Jiminez. Locuieşte la etaj. Insă n-a văzut nimic 
şi nici nu aude prea bine. 

— Ce ai mai auzit în afară de uşa portbagajului şi 
portierele trântite? 

— Nimic, omule. Asta a fost tot. 

— Nu te-ai uitat pe geam să vezi ce se întâmpla? 

— Nu, omule, eram obosit. N-am avut chef să mă ridic. 
Şi-apoi... 

— Şi-apoi, ce? 

— Dacă-ţi vâri nasul unde nu-ți fierbe oala, poţi da de 
belea. 

— Te referi la belele cu vreo bandă? 

— Da, ceva de genul. 

Bosch încuviinţă din cap. Banda din 18" Street era 
cunoscută pentru violenţa sa în cartierele unde îşi 
revendica teritoriul. Nu putea condamna pe nimeni că nu 
dă buzna la fereastră să vadă ce se întâmplă pe stradă. 

— Îţi mai aminteşti cât era ceasul când ai auzit zgomotul 
făcut de uşa portbagajului şi de portiere? 

— Nu îmi mai amintesc exact. Însă s-a întâmplat clar în 
noaptea crimei, pentru că, a doua zi, poliţiştii au împânzit 
străduţa încă de dimineaţă. l-am văzut înainte să plec la 
muncă. 

— Unde lucrezi? 

— LAX. 

— TSA? 

Bărbatul râse ca şi când Bosch ar fi făcut o glumă. 

— Nu, omule, la bagaje. Lucrez pentru Delta. 

Bosch încuviință din cap. 

— OK. Cum te numeşti? 

— Ricardo. 

— Numele de familie? 

— Nu eşti poliţai, nu? 

— Am fost. 

— Ai fost? Ce înseamnă asta? 

— Nu prea ştiu sigur. 

— Doar Ricardo, bine? 

— Sigur. Mulţumesc, Ricardo. 

Ricardo aruncă mucul de ţigară pe jos, îl stinse cu piciorul 
şi îl împinse într-o jardinieră din apropiere. 

— Noapte bună, domnule „Am fost cândva poliţist”. 

— Da, noapte bună. 

Bosch ieşi pe poartă şi se opri să se uite la avizier. Găsi 

numele de Jiminez în dreptul apartamentului 203 şi văzu 
numele de R. Benitez în dreptul apartamentului 103. Se 
întoarse pe străduţă, unde îşi lăsase maşina. 


După ce se aşeză la volan, băgă cheia în contact, însă nu 
porni motorul. Rămase o clipă nemişcat, privind prin parbriz 
la locul unde fusese abandonat cadavrul lui James Allen şi 
gândindu-se la ceea ce îi povestise Ricardo Benitez. Auzise 
uşa portbagajului trântindu-se, apoi două portiere. Bosch îşi 
imagină cum o maşină pătrunde pe străduţă cu farurile 
stinse. Din ea coboară două persoane, care lasă portierele 
deschise şi se duc la portbagaj. Scot cadavrul, îl proptesc 
de perete, apoi se întorc la maşină. Unul închide uşa 
portbagajului, apoi ocoleşte maşina. Cei doi urcă în maşină, 
închid portierele şi pleacă. Ilnăuntru, afară, înăuntru - cât să 
fi durat? - treizeci de secunde cel mult? 

Bosch dădu din cap. 

„Două persoane”, îşi zise el. 

Întoarse cheia în contact şi porni motorul. 

Când Bosch sosi acasă, văzu o dungă de lumină pe sub 
uşa de la camera fiicei lui. Ezită o clipă în hol, apoi bătu 
uşor la uşă. Se aştepta să nu primească răspuns, deoarece, 
de obicei, ea vâra căştile în urechi şi asculta muzică. Insă 
avu parte de o surpriză. 

— Poţi intra! strigă ea. 

Bosch deschise uşa şi intră în cameră. Maddie şedea pe 
pat, cu laptopul în faţa ei. Avea căştile în urechi. 

— Salut, am sosit, zise el. 

Ea îşi scoase căştile din urechi. 

— Ştiu. 

— Ce faci? 

— Ascult muzică. 

Bosch se apropie şi se aşeză pe marginea patului, 
încercând să nu îşi arate frustrarea pricinuită de 
răspunsurile ei ultrascurte. 

— Ce fel de muzică? 

— Death Cab. 

— E cântec sau trupă? 

— Trupa se numeşte Death Cab for Cutie. Cântecul meu 
preferat este Black Sun. 

— Pare înălţător. 

— E un cântec minunat, tată. Îmi aminteşte de tine. 

— Cum aşa? 

— Nu ştiu. Pur şi simplu. 

— Te-ai uitat peste profilurile pe care ţi le-am dat? 

— Da. 

— Şi? 

— Păi, mai întâi de toate, sunt surprinzător de repetitive. 
Poţi aplica aceleaşi chestii de fiecare dată, deşi este vorba 
despre cazuri diferite şi crime diferite. 

— Se spune că este o ştiinţă inexactă. 

Ea îşi încrucişă braţele peste piept. 

— Ce înseamnă asta? întrebă ea. 

— Nu ştiu, că se încearcă luarea în calcul a tuturor 
posibilităţilor, răspunse el. Astfel încât, atunci când 
criminalul este prins, să fie acoperite toate aspectele 
generale. 

— Vreau să te întreb ceva, tată. Ţi-a fost de ajutor 
vreodată în rezolvarea unui caz profilul unui criminal sau al 
unui loc al crimei? Spune-mi adevărul. 

Bosch căzu o clipă pe gânduri, deoarece nu avea pregătit 
un răspuns. 

— lată răspunsul la întrebarea mea, zise Maddie. 

— Nu, aşteaptă, zise Bosch. Mă gândeam. Nu am avut 

niciodată un caz în care să primesc un profil atât de exact 
încât să mă ducă direct la criminal. Insă mi-au fost de ajutor 
de nenumărate ori. Mama ta... 

Ea aşteptă, însă el nu continuă. 

— Ce-i cu mama? 

— Nu, voiam să spun că nu era tocmai un psiholog 
criminalist, dar, cu toate acestea, a fost cel mai bun 
psiholog criminalist pe care l-am cunoscut vreodată. Putea 
citi oamenii. Cred că experienţa de viaţă a ajutat-o în acest 
sens. Intuia întotdeauna locul crimei şi motivațiile 
criminalului. Obişnuiam să îi arăt fotografii referitoare la 
cazurile mele, iar ea îmi spunea ce gândea. 

— Nu mi-a spus niciodată asta. 

— Erai mică. Cred că nu voia să-ţi vorbească despre 
crime. 

Bosch tăcu o clipă când realiză că nu se mai gândise de 
mult timp la Eleanor Wish. Acest gând îl făcu să aibă 
mustrări de conştiinţă. 

— Ştii, avea o teorie, zise el încet. Spunea mereu că 
motivaţia tuturor criminalilor avea legătură cu ruşinea. 

— Doar cu ruşinea, atâta tot? întrebă Maddie. 

— Da, doar cu ruşinea. Există oameni care încearcă să îşi 
acopere ruşinea prin orice mijloace. Mie mi s-a părut o 
teorie deşteaptă. 

Maddie încuviinţă din cap. 

— Mi-e dor de ea, zise ea. 

Bosch încuviinţă din cap. 

— Da, zise el. Mi-am dat seama. Probabil că îi vei simţi 
mereu lipsa. 

— Mă întreb cum ar fi fost dacă ar fi trăit, zise ea. De 
exemplu, când am de luat o decizie, mi-aş dori să fie aici. 

— Poţi vorbi şi cu mine, zise Bosch. Ştii asta, nu? 

— Mă refer la chestii femeiești. 

— Fireşte. 

Bosch nu ştia ce să zică. Deşi era bucuros că Maddie se 
deschidea în faţa lui pentru prima oară în ultimii ani, se 
simţea luat pe nepregătite. Acest lucru îi demonstra că 
eşuase în calitate de tată. i 

— Este vorba despre şcoală? o întrebă el. |ţi faci griji în 
legătură cu ceva anume? 

— Nu, şcoala este şcoală. Toate fetele spun că mamele 
lor sunt prostuţe, sau vor să le controleze, sau vorbesc 
despre absolvire şi facultate şi toate alea. Uneori mi-aş dori 
să am şi eu parte de aşa ceva, ştii? O mamă care să-mi 
povestească despre anumite chestii. 

Bosch o înţelegea pe deplin. 

— Eu mi-am găsit să mă plâng, zise ea. Tu n-ai avut nici 
mamă, nici tată. 

— Cazul meu e puţin diferit, cred, zise Bosch. Sunt de 
părere că o fată are nevoie de mamă. 

— Mda. Am ratat şansa. 

Bosch se aplecă şi o sărută pe creştetul capului. Pentru 
prima oară după mult timp, nu simţi nicio urmă de 
împotrivire din partea ei. Se ridică de pe pat şi îi văzu 
geamantanul mare şi gri pe jos, pregătit de plecare. Işi 
aminti că urma să plece în excursie în ziua următoare. 

— Fir-ar să fie, zise el. 

— Ce e? întrebă ea. 

— Am uitat că mâine pleci. N-ar fi trebuit să ies în oraş. 

— E în regulă. Oricum trebuia să termin de împachetat. 
Nu voi lipsi decât trei nopţi. 

Bosch se aşeză din nou pe pat. 

— Îmi pare rău, zise el. 

— Să nu-ţi pară, răspunse ea. 

— Sper să te distrezi acolo. 


— Mă îndoiesc. 
— Atunci, măcar încearcă. Bine? 
— Bine. 

— Să-mi trimiţi mesaj. 

— Mi-au spus că semnalul este destul de prost. 

— OK, atunci când ajungi la semnal, să mă anunti ca să 
ştiu că totul este în ordine. 

Se aplecă şi o sărută din nou pe creştetul capului, având 
grijă să nu expire astfel încât Maddie să simtă mirosul de 
bere din respiraţia lui. 

Se ridică în picioare şi se îndreptă către uşă. 

— Te iubesc, puştoaico, zise el. Ne vedem dimineaţă 
înainte să pleci. 

— Şi eu te iubesc, tată, zise ea. 

Părea sinceră. 

În dimineaţa următoare, Maddie acceptă cu greu să îl 
lase să îi care geamantanul până la maşină. Inainte să se 
ducă la şcoală, apoi în excursia obligatorie, ea îi spusese 
tatălui său că excursioniştii vor pleca de la şcoală cu un 
autobuz care îi va duce în munţi. 

El privi cum maşina ei se îndepărta pe stradă şi se 
întristă la gândul că nu va fi acasă în următoarele trei nopţi. 
Intră în bucătărie, îşi pregăti cafeaua, apoi se aşeză cu o 
cană aburindă la masa din sufragerie, pe care o 
transformase în masă de lucru. Procedă ca pe vremea când 
purta insignă. Reveni la dosar. 

Pentru Bosch, dosarul crimei era un soi de unealtă 
rotativă. Era adevărat că, în cazul de faţă, nu avea decâto 
copie după dosar şi nu putea contribui cu ancheta lui la caz. 
Indiferent de câte ori l-ar fi citit, numărul paginilor nu s-ar fi 
schimbat şi cuvintele ar fi rămas aceleaşi. Însă asta nu 
avea importanţă. Lucrurile îşi schimbau semnificaţia pe 
măsură ce ancheta avansa. Singura diferenţă era că, în acel 

moment, Bosch ştia mai multe decât ştiuse când citise 
ultima oară dosarul lui Lexi Parks. Acest lucru însemna că 
lucrurile puteau să-şi schimbe semnificaţia pe măsură ce el 
citea dosarul prin prisma informaţiilor aflate în legătură cu 
cazul. 

Începu să citească din nou documentele, până când, în 
cele din urmă, ajunse la înregistrarea convorbirilor 
telefonice. Anchetatorii care se ocupau de caz verificaseră 
toate înregistrările convorbirilor telefonice atât de pe 
telefonul personal al victimei, cât şi de pe cel de serviciu, 
din ultimele trei luni înainte de crimă. Erau în plin proces de 
identificare şi interogare a părţilor implicate în acele 
convorbiri telefonice cu Lexi Parks, când primiseră de la 
laborator rezultatul probei ADN care îl plasa pe Da'Quan 
Foster la locul crimei. Acest rezultat schimbase complet 
cursul anchetei, iar lui Bosch i se păru că anchetatorii 
lăsaseră deoparte verificarea înregistrărilor convorbirilor 
telefonice şi se concentraseră asupra lui Foster. Cu toate 
acestea, listele fuseseră aproape în întregime parcurse, iar 
majoritatea numerelor de telefon aveau în dreptul lor o 
explicaţie sau adnotarea „NS“, prescurtarea pentru „nu e 
suspect”. 

Bosch verificase desfăşurătorul şi înainte, însă când se 
uită de această dată, un nume îi atrase atenţia. Cu patru 
zile înainte să fie ucisă, Alexandra Parks sunase la Nelson 
Grant & Sons Jewelers. Anchetatorii notaseră „NS“ în 
dreptul numărului de telefon. 

Părea evident că sunase în legătură cu ceasul stricat şi 
nu atrăsese atenţia anchetatorilor de la Departamentul 
Şerifului. Însă obiectul îi stârnise interesul lui Bosch datorită 
cutiei goale pe care o găsise pe raftul din casa ei. El se 
întrebă dacă Parks sunase ca să ceară informaţii despre 
ceas. Aruncă o privire peste restul listei de convorbiri 
telefonice, apoi trecu la cea cu numerele apelate din biroul 

ei. Nu văzu niciun alt apel către magazinul de bijuterii. 

Desfăşurătorul care conţinea apelurile telefonice 
efectuate de la birou era incomplet. Parks dăduse sute de 
telefoane în lunile anterioare morţii ei, iar acest proiect era 
descurajant. Probabil că Schmidt şi Cornell renunţaseră 
bucuroşi la el odată ce primiseră rezultatul referitor la 
proba ADN, concentrându-şi atenţia asupra lui Da'Quan 
Foster. Din acel moment, tot ce trebuiau să facă era să 
verifice desfăşurătoarele ca să vadă dacă existase vreo 
convorbire între victimă şi suspect. Nu existase niciuna, iar 
verificarea desfăşurătoarelor fusese întreruptă. Era o formă 
subtilă a unei viziuni înguste. Aveau un suspect principal - 
pe Foster prin urmare, nu mai avea rost să termine de 
verificat sutele de apeluri telefonice şi numere de telefon 
care nu aveau legătură directă cu suspectul. 

Bosch îşi porni laptopul şi dădu căutare pentru Nelson 
Grant & Sons Jewelers. Cu ajutorul aplicaţiei Google Maps, 
găsi adresa de pe Sunset Boulevard, în complexul 
comercial de lux Sunset Piaza, şi află că magazinul se 
deschidea în fiecare dimineaţă la ora 10. 

Hotări să facă o vizită acolo de îndată ce se va deschide, 
însă mai avea de aşteptat aproape o oră. Accesă site-ul 
magazinului şi află că acesta, pe lângă o gamă variată de 
bijuterii şi ceasuri, se ocupa şi de vânzări de bunuri mobile. 
Însă nu găsi nicio trimitere la Audemars Piguet. 

Căută pe Google fabricanți de ceasuri şi găsi mai multe 
link-uri care trimiteau la anumiţi dealeri. Făcu clic pe unul 
dintre ele şi pe ecran îi apăru o gamă variată de ceasuri 
fabricate de firma elveţiană. Restrânse căutarea la modelul 
Royal Oak Offshore şi găsi un ceas la preţul de 14 000 $. 

Bosch fluieră. Diferenţa dintre preţul pe care îl plătise 
Harrick în urmă cu un an pentru acelaşi model şi preţul 
actual era de aproape zece mii de dolari. 

Reveni la pagina web a fabricantului de ceasuri şi făcu 

clic pe lista dealerilor certificaţi. În Statele Unite existau 
doar trei magazine şi centre de reparaţii, iar cel mai 
apropiat de L. A. era în Las Vegas. Bosch alese două 
numere de telefon de la două centre de reparaţii, apoi îşi 
întoarse atenția către  desfăşurătoarele convorbirilor 
telefonice din dosar. Găsi repede ceea ce căuta pe 
desfăşurător datorită prefixului 702, care aparținea oraşului 
Las Vegas. Bosch descoperi două apeluri telefonice către 
centrul de reparaţii. In data de 5 februarie, o zi de marți - 
aceeaşi zi în care Lexi Parks sunase la Nelson Grant & Sons 
apărea un apel de pe telefonul ei din birou câtre centrul de 
reparaţii pentru Audemars Piguet. Convorbirea durase 
aproape şase minute. Apoi, după patru ore, cei de la centrul 
de reparaţii reveniseră cu un telefon. Acea convorbire 
durase două minute. 

Bosch presupuse că toate convorbirile erau legate de 
reparația ceasului ei. Işi scoase telefonul şi dădu să 
formeze primul număr, apoi se hotări să aştepte. Trebuia să 
adune mai multe informaţii înainte să se avânte şi să sune. 

Pe interiorul copertei dosarului, notă o cronologie a 
telefoanelor pe care le dăduse şi le primise Parks. Primul 
telefon era către centrul de reparaţii din Vegas. Bănui că 
Parks sunase ca să se informeze despre reparația ceasului. 

Apoi, după doar paisprezece minute, sunase la Nelson 
Grant & Sons, magazinul de unde cumpărase soţul ei 
ceasul. Această convorbire durase doar şaptezeci şi şapte 
de secunde. 

Apoi, patru ore mai târziu, cineva de la centrul de 
reparaţii din Las Vegas o sunase pe Parks pe telefonul din 
biroul ei. Convorbirea durase două minute şi două secunde. 

Bosch habar nu avea ce însemnau toate acestea şi dacă 
aveau vreo legătură cu crima care urma să aibă loc peste 
patru zile. Însă era o anomalie, iar el nu avea să îşi ia 
gândul de la ea până când nu avea să o înţeleagă. Ceasul 

nici măcar nu le atrăsese atenţia anchetatorilor. Aceştia 
erau prea departe de subiect. Acesta rămânea în seama lui 
Bosch. Hotări să înceapă cu magazinul de bijuterii de unde 
soţul victimei cumpărase ceasul la un preţ extrem de redus, 
pare-se. De acolo, se gândea să treacă pe la centrul de 
reparaţii al fabricantului. 

Adună rapoartele, le ordonă şi aşeză teancul pe laptopul 
de pe masă. Intră în bucătărie, îşi turnă nişte cafea într-un 
termos şi îşi luă cheile. Dădu să iasă pe uşa de la bucătărie 
şi să intre în garajul improvizat, când auzi soneria de la uşa 
de la intrare. Aşeză termosul pe blatul din bucătărie şi se 
duse să deschidă. 

In faţa uşii se aflau un bărbat şi o femeie. Ambii erau 
îndesaţi şi erau îmbrăcaţi în costume, bărbatul purtând 
cravată. Nu zâmbeau şi aveau o privire serioasă, ceea ce îl 
făcu pe Bosch să îi identifice ca fiind poliţişti, înainte ca 
aceştia să se prezinte. 

— Domnul Bosch? întrebă bărbatul. 

— Eu sunt, răspunse Bosch. Cu ce vă pot ajuta? 

— Suntem anchetatori ai Departamentului Şerifului. Ea 
este detectiv Schmidt, iar eu sunt Cornell. Am dori să stăm 
puţin de vorbă dacă aveţi timp. 

— Sigur. Am ceva timp la dispoziţie. 

Preţ de o secundă se aşternu o tăcere stânjenitoare 
deoarece Bosch nu dădu niciun semn că ar vrea să îi invite 
în casă. 

— Vreţi să purtăm conversaţia aici, în faţa uşii? întrebă 
Cornell. 

— Pe mine nu mă deranjează, răspunse Bosch. Probabil 
că nu va dura mult. Este vorba despre faptul că am trecut 
pe la casă ieri, nu? 

— Lucraţi pentru apărare în cazul Parks? 

— Da. 

— Sunteţi detectiv particular autorizat, domnule? 

— Am fost acum vreo doisprezece ani, însă mi-a expirat 
autorizaţia. Aşa că lucrez pentru un detectiv particular 
autorizat de stat până voi depune actele pentru o 
autorizaţie nouă. Am o scrisoare de împuternicire de la el în 
care se explică acest lucru şi care face ca totul să fie clar... 
şi legal. 

— Ne puteţi arăta scrisoarea de împuternicire, domnule 
Bosch? 

— Sigur. Revin imediat. 

Bosch închise uşa şi îi lăsă acolo. Se duse, luă scrisoarea 
pe care i-o dăduse Haller şi se întoarse la uşă cu ea. 
Schmidt, care nu rostise niciun cuvânt, o luă şi o citi în timp 
ce partenerul ei începu să îi ţină o prelegere lui Bosch. 

— Nu aţi procedat bine ieri, zise Cornell. 

— Adică? 

— Ştiţi la ce mă refer. V-aţi dat drept altcineva ca să 
aveţi acces la locul crimei. 

— Nu ştiu despre ce vorbiţi. M-am dus să văd o casă care 
era de vânzare. Mă gândeam să-mi vând casa. Am o fată 
care urmează să facă patru ani de facultate şi mi-ar prinde 
bine banii pe care i-aş putea lua de pe urma vânzării. 

— Uite care-i treaba, Bosch, n-am de gând să bat apa-n 
piuă. Ai depăşit limitele şi vor exista urmări. Încerc să fiu 
indulgent. Te-am verificat şi ştiu că obişnuiai să respecţi 
legea. Obişnuiai. Acum n-o prea faci. 

— Scuteşte-mă, Cornell. Am văzut cum lucraţi la caz. Nu 
faceţi treabă prea bună. 

Schmidt îi întinse scrisoarea lui Bosch, însă Cornell i-o 
smulse din mână, înainte ca Bosch să apuce să o ia. 

— Uite ce cred eu despre scrisoarea ta de împuternicire, 
zise el. 

Îşi duse mâna la spate pe sub sacou, mimând că se 
şterge cu ea la fund, apoi i-o întinse lui Bosch. Acesta nu o 
luă. 

— Frumos, zise Bosch. Stil şi eleganţă! 

Bosch făcu un pas în spate ca să le poată închide uşa în 
nas. Cornell mototoli scrisoarea cu ambele mâini, apoi o 
aruncă înspre Bosch în timp ce acesta închidea. Mingea de 
hârtie se lovi de pieptul lui şi căzu pe jos. 

Bosch rămase lângă uşă, ascultând zgomotul făcut de 
paşii lui Cornell şi ai lui Schmidt în timp ce aceştia se 
îndepărtau. Simţea cum îi ardea faţa din cauza umilinţei 
suferite. Dacă îl verificaseră, acest lucru însemna că tot 
departamentul LAPD va afla că trecuse de partea cealaltă a 
baricadei. Pentru ei nu va conta că Bosch credea cu 
adevărat în posibilitatea ca bărbatul acuzat de crimă să fie 
nevinovat. Concluzia era că Bosch devenise anchetator 
pentru apărare. 

Îşi lipi fruntea de uşă. În urmă cu o săptămână era un 
simplu detectiv LAPD pensionat. Acum părea să aibă o 
identitate cu totul nouă. Auzi maşina lor plecând în trombă. 
Aşteptă, cu fruntea lipită de uşă, ca automobilul să se 
îndepărteze, apoi plecă şi el. 

Bosch opri maşina în faţa magazinului Nelson Grant & 
Sons înainte ca acesta să se deschidă. Mai întâi se 
aprinseră luminile în magazin, apoi, la 10.05, văzu un tânăr 
asiatic apropiindu-se de uşa de sticlă şi aplecându-se ca să 
o descuie din partea de jos. Apoi acesta ieşi cărând un 
panou de reclamă stradală pe care scria „Vânzări bunuri 
mobile”, îl aşeză pe trotuar şi intră din nou în magazin. 
Nelson Grant & Sons era deschis pentru clienţi. Bosch luă 
ultima gură de cafea şi cobori din Cherokee. Era pe la 
mijlocul dimineții, iar traficul era intens pe Sunset 
Boulevard, însă trotuarele şi magazinele din Sunset Piaza 

196 


erau pustii. Deoarece era o destinaţie culinară şi pentru 
cumpărături preferată în mare parte de turiştii europeni, 
agitația începea abia pe la ora prânzului sau mai târziu. 

Bosch nu zări pe nimeni în magazin atunci când intră, 
însă auzi un clinchet slab undeva în spate. După câteva 
secunde, bărbatul pe care îl văzuse mai înainte ieşi din 
camera din spate, mestecând cu gura plină. Se duse în 
spatele tejghelei de sticlă în formă de U şi ridică un deget, 
cerând să i se acorde o clipă. Inghiţi într-un final mâncarea, 
zâmbi şi îl întrebă pe Bosch dacă îl putea ajuta. 

— Sper, zise Bosch, apropiindu-se de tejghea şi 
poziţionându-se chiar în faţa bărbatului. Vindeţi ceasuri 
Audemars Piguet? 

— Audemars Piguet, repetă bărbatul,  pronunţând 
cuvintele destul de diferit de cum o făcuse Bosch. Noi nu 
suntem dealer. Insă, din când în când, vindem ceasuri AP 
prin vânzări de bunuri mobile. Am avut două anul trecut, 
dar le-am dat. Sunt obiecte de colecţie şi se vând repede. 

— Aşadar, sunt deja folosite. 

— Noi preferăm termenul de „proprietate mobilă”. 

— Am înţeles. Proprietate mobilă. Ştiţi, acum că aţi 
pomenit de asta, cred că am intrat aici şi anul trecut şi am 
văzut unul. Era un ceas de damă? Să fi fost în decembrie 
când l-am văzut aici? 

— Cred că da. Acela a fost ultimul pe care l-am vândut. 

— Un Royal Oak, nu? 

— De fapt, modelul era Royal Oak Offshore. Sunteţi 
colecţionar, domnule? 

— Colecţionar? Da, într-un fel. Am un prieten. Vincent 
Harrick? Il cunoaşteţi? El a fost cel care a cumpărat ceasul 
AP în decembrie, nu? 

Bărbatul părea suspicios şi nedumerit în acelaşi timp. 

— Nu sunt în măsură să vorbesc despre clienţii noştri, 
domnule. Doriţi să vă arăt un ceas dintre cele pe care le 

avem expuse aici? 

Îşi plimbă braţul deasupra tejghelei de sticlă. Bosch se 
uită la el fără să răspundă. Ceva nu era în regulă. De îndată 
ce Bosch amintise de Harrick şi de ceasul cumpărat în 
decembrie, bărbatul devenise din ce în ce mai agitat. 
Aruncase o privire fugară peste umăr către uşa camerei din 
spate. 

Bosch hotărî să mai insiste ca să surprindă reacţiile 
bărbatului. 

— Cine-a murit? întrebă el. 

— Despre ce vorbiţi? întrebă bărbatul cu o voce aproape 
guturală. 

— Ca să vinzi o proprietate, cineva trebuie să fi murit, 
nu? 

— Nu neapărat. Există persoane care, din varii motive, 
hotărăsc să îşi vândă colecţiile de bijuterii. Ceasurile. 
Acestea sunt considerate proprietăţi. 

Se întoarse încet şi se uită din nou la uşa din spate. 

— Domnul Grant e în spate? întrebă Bosch. 

— Cine? 

— Nelson Grant. E în camera din spate? 

— Nu există niciun Nelson Grant. E doar un nume pe o 
firmă. Tatăl meu l-a inventat când a înfiinţat magazinul. 
Oamenilor le-ar fi greu să ne pronunţe numele. 

— Tatăl dumneavoastră e în spate? 

— Nu, nu e nimeni în spate, iar tatăl meu s-a retras de 
mult. Fratele meu şi cu mine ne ocupăm de magazin. 
Despre ce este vorba mai exact? 

— Este vorba despre o crimă. Cum vă numiţi, domnule? 

— Nu sunt obligat să vă spun numele meu. Dacă nu 
sunteţi interesat să faceţi o achiziţie, am să vă rog să 
plecaţi, domnule. 

Bosch zâmbi. 

— Zău? 

— Da, zău. Vă rog să plecaţi. 

În dreapta lui, la capătul tejghelei de sticlă, Bosch 
observă un suport de plastic pentru cărţi de vizită. Se duse 
într-acolo agale şi luă o carte de vizită de deasupra. Pe ea 
apăreau două nume. Ale fraţilor. El le citi cu voce tare. 

— Peter şi Paul Nguyen. Am pronunţat corect? Nu le 
nimeresc tot timpul. 

— Da. Vă rog să plecaţi, acum. 

— Inţeleg de ce bătrânul a ales Grant. Dumneavoastră 
sunteţi Peter sau Paul? 

— De ce doriţi să ştiţi? 

— Păi, pentru că fac o anchetă. 

Bosch îşi scoase portmoneul şi îi arătă legitimaţia LAPD. 
Când i-o arătă bărbatului, o ţinu între degete, cu un deget 
plasat strategic peste cuvântul „pensionat”. Exersase 
această mişcare în faţa oglinzii de deasupra biroului său din 
dormitor. 

— OK, şi insigna? zise bărbatul. Nu aveţi insignă? 

— Nu am nevoie de insignă ca să vă adresez câteva 
întrebări simple... dacă sunteţi dispus să colaboraţi. 

— Haideţi să terminăm repede. 

— Bine. Aşadar, care este numele dumneavoastră, Peter 
sau Paul? 

— Peter. 

— OK, Peter, ia uită-te peste asta! 

Bosch accesă galeria foto de pe telefonul său. Selectă 
fotografia cu Lexi Parks pe care o făcuse după un articol din 
Times referitor la crimă. l-o arătă lui Nguyen. 

— O recunoşti pe femeia aceasta? A fost la magazin la 
începutul anului? 

Nguyen clătină din cap, complet năucit. 

— Ştiţi câţi oameni au intrat în magazin de la începutul 
anului? întrebă el. lar eu nu sunt aici tot timpul. Fratele 
meu şi cu mine avem angajaţi. Mi-e imposibil să vă răspund 

la întrebare. 

— A fost ucisă. 

— Îmi pare rău, dar n-are nicio legătură cu magazinul. 

— A sunat aici cu patru zile înainte să fie omorâtă. Asta s- 
a întâmplat în februarie. 

Bărbatul încremeni, iar buzele lui se rotunjiră, ca şi când 
şi-ar fi amintit ceva. 

— Ce este? întrebă Bosch. 

— Imi amintesc acum, zise bărbatul. Cei de la 
Departamentul Şerifului au sunat în legătură cu asta. A 
sunat o doamnă detectiv care a întrebat despre femeia 
care a fost omorâtă şi despre telefonul respectiv. 

— O chema cumva Schmidt? Ce i-ai spus? 

— Nu-mi mai amintesc cu o chema. L-am întrebat pe 
fratele meu, care se afla aici în ziua despre care vorbeau. 
Mi-a zis că femeia sunase ca să întrebe cum putea să îşi 
repare ceasul, iar el i-a spus să caute pe internet brandul şi 
să ia legătura cu dealerii. Noi nu reparăm ceasuri, doar le 
vindem. 

Bosch îl privi îndelung. Era de părere că fie minţea el, fie 
fusese minţit de fratele lui. Lexi Parks sunase la magazin 
după ce vorbise cu cei de la centrul de reparaţii Audemars 
Piguet din Las Vegas. Părea puţin probabil să fi sunat ca să 
întrebe despre cum putea să îşi repare ceasul. Avusese ea 
alt motiv, iar cei doi fraţi îl ascundeau. 

— Unde este fratele tău? întrebă Bosch. Aş vrea să 
vorbesc cu el. 

— Este în vacanţă, răspunse bărbatul din spatele 
tejghelei. 

— Până când? 

— Până se întoarce. Uite, n-am făcut nimic greşit. Paul a 
răspuns la telefon şi i-a spus doamnei ce să facă. 

— Minţi, Peter, amândoi ştim asta. Când voi afla de ce 
minţi, mă voi întoarce. Asta dacă nu vrei să-mi povesteşti 

tu, ca să nu ai probleme. 

Nguyen se uită la el, însă nu răspunse. Bosch încercă o 
altă metodă. 

— Am să-l târăsc pe tatăl tău în chestia asta dacă voi fi 
nevoit. 

— Tata e mort. Afacerea era pe butuci când a murit. 
Fratele meu şi cu mine am pus-o pe picioare. 

Făcu un gest larg cu braţul ca şi când ar fi vrut să 
cuprindă toate vitrinele şi bijuteriile strălucitoare din 
spatele lor. In acel moment, un alt client intră prin uşa de 
sticlă şi se apropie de tejgheaua din dreapta. Purta o 
pălărie cu boruri late. Se aplecă deasupra sticlei ca să 
poată vedea mai bine bijuteriile. 

Bosch îi aruncă o privire, apoi se uită la Nguyen. 

— Am un client, spuse Nguyen. Trebuie să plecaţi. 

Bosch îşi băgă mâna în buzunar ca să scoată o carte de 
vizită. Era o carte de vizită veche, de pe vremea când 
fusese în LAPD. Ştersese numărul de telefon al Unităţii de 
Cazuri Nerezolvate şi scrisese numărul lui de telefon. 
Măzgălise şi cuvântul „pensionat”, în cazul în care cartea 
de vizită ar fi căzut pe mâini greşite şi ar fi fost folosită 
împotriva lui. 

O aşeză pe tejghea, în faţa lui Nguyen. 

— Mai gândeşte-te, zise el. Spune-i fratelui tău să mă 
sune până nu va fi prea târziu. 

Bosch se întoarse la maşină. Nu reuşise să afle informaţii 
utile în magazinul de bijuterii, însă avea impresia că 
atinsese o coardă sensibilă şi că, probabil, obținuse ceva 
mai important. Suspiciunea. 

Avea impresia că se apropia de momentul culminant, 
momentul în care Lexi Parks făcuse o greşeală care îi 
adusese moartea. 

Se aşeză la volan fără să pornească motorul şi se gândi 
la următorii paşi. Luă în mână termosul cu cafea, apoi îşi 

aminti că o terminase. Pentru prima oară, realiză cât de 
liber era să îşi asculte instinctul şi să arunce „năvodul” în 
care direcţie dorea. Işi ascultase instinctul şi pe vremea 
când activase în forţele de ordine. Insă întotdeauna fusese 
nevoit să dea raportul sau să ceară aprobarea vreunui 
locotenent sau a vreunui căpitan. Trebuiau respectate 
regulile de procedură şi de culegere a probelor. Exista un 
partener şi o distribuire a sarcinilor. Exista un buget, 
precum şi acea confirmare constantă şi tăcută că fiecare 
mişcare pe care o făcea, fiecare cuvânt pe care îl redacta 
urmau să fie verificate şi puteau fi folosite împotriva lui. 

Bosch scăpase de toate aceste griji şi, pentru prima oară, 
înţelegea şi simţea schimbarea. Vocea interioară îi spunea 
că acel ceas, cu un nume de marcă pe care nici nu reuşea 
să îl pronunţe corect, era cheia misterului. Nguyen se 
comportase atât de neobişnuit în magazin - pe teritoriul lui 
şi în zona lui de confort -, încât pista privind ceasul nu 
putea fi ignorată. Bosch se gândi să aştepte până când 
clientul va fi plecat, apoi să intre în magazin şi să insiste 
mai mult pe lângă Nguyen sau să aştepte în maşină ca să 
vadă dacă nu apărea celălalt frate. Insă hotărî să profite de 
libertatea de care dispunea şi să îşi urmeze instinctul, fără 
permisiuni şi aprobări. 

Porni motorul şi o luă din loc. 

Long urcă din nou în maşină şi începu să cerceteze din 
priviri Sunset Boulevard. 
— Unde-a plecat? întrebă el. 
Ellis, care se afla la volan, arătă înspre est. 
— Probabil că s-a întors acasă, zise el. Ce-a spus 
Nguyen? 

— Bosch a întrebat despre ceas şi despre telefoanele pe 
care le-a dat Parks. Nguyen a făcut pe prostul şi i-a spus că 
fratele lui s-a ocupat de problemă. Cu siguranţă că Bosch 
se va întoarce. Treaba se îngroaşă, amice. Se apropie din 
ce în ce mai mult. 

Ellis căzu pe gânduri. Nu pornise încă motorul. 

— Altceva? întrebă el. 

— Mi-a spus că asta a fost tot, răspunse Long. S-a temut 
de mine. Dacă ar mai fi fost ceva, mi-ar fi spus. 

Ellis îşi duse mâna la cheie, apoi se răzgândi. 

— Unde dracu e frate-său? 

— Zice că nu ştie. Crede că în Mexic. 

— Ce-ai auzit când ai intrat? 

— N-am prins decât sfârşitul conversaţiei. Bosch n-a 
crezut o iotă din ce i-a spus, asta-i sigur. Cred că trebuie să 
rezolvăm problema. Nu-i ca în cazul motociclistului - o 
mişcare preventivă. Bosch o să îşi dea seama până la urmă. 

— Trebuie să aşteptăm până când fraţii vor fi împreună. 
Povestea aia cu Mexicul e praf în ochi. 

— Aşa cred şi eu. Vrei să aşteptăm? 

În maşină se aşternu tăcerea, deoarece Ellis nu răspunse. 
Într-un final, Long insistă. 

— Deci, ce facem? 

— Verifică-ţi telefonul. Unde se duce Bosch? 

— Ai spus că probabil se întoarce acasă. 

— Da, păi, hai să ne asigurăm. 

Long accesă aplicaţia de pe telefon. Avu nevoie de 
câteva clipe ca să îl localizeze pe Bosch. 

— De fapt, străbate La Cienega, către autostrada 10. 

— Ar putea merge oriunde. 

Ellis învârti cheia şi porni motorul. : 

— Deci, ce facem în privinţa lui? întrebă Long. Il 
eliminăm, rezolvăm problema. 

— Nu-i aşa de simplu, spuse Ellis. Are prieteni. Dacă 

Haller îşi pierde şi cel de-al doilea anchetator în cazul ăsta, 
va intra la bănuieli. N-avem nevoie de bătăi de cap. 

Ellis se uită în oglindă, vrând să pornească din loc. 

— Va veni şi momentul acela când nu vom avea de ales, 
zise Long. 

— Se prea poate, spuse Ellis. Dar n-am ajuns acolo încă. 

Observă în oglindă o persoană cunoscută care voia să 
traverseze Sunset Boulevard. 

— Cu răbdarea treci şi marea, zise el. lată-l şi pe celălalt 
frate. 

— Unde? întrebă Long. 

— În spatele nostru. Vine înspre magazin. Eram sigur că 
e o minciună. 

Ellis opri motorul. Faptul că fraţii erau împreună schimba 
lucrurile. 

Bosch o luă pe La Cienega, la sud de Sunset, înspre l-10. 
Pe drum se opri să alimenteze, apoi pătrunse în traficul 
care se îndrepta către est, pe autostrada care ducea la 
turnurile din sticlă şi oţel din centrul oraşului. Scăpă de 
trafic abia când trecu de centru şi intră pe l-15, luând-o 
către nord, direct spre Las Vegas. Hotărâse să urmărească 
pista legată de ceas direct, şi nu prin telefon. Cu sau fără 
insignă, cea mai bună cale de a obţine informaţii era să le 
ceară personal, ştia asta. E mai uşor să închizi telefonul şi 
mai greu să trânteşti uşa în nasul cuiva. 

Şi-apoi, simţea nevoia să se gândească şi să „rumege” 
lucrurile. Ştia că acele întinderi vaste ale deşertului dintre 
Los Angeles şi Las Vegas îl vor ajuta să îşi deschidă mintea 
către nuanțele şi posibilităţile acelei anchete. Acesta era 
motivul pentru care preferase întotdeauna să conducă - şi 

nu să zboare cu avionul - către Mecca jocurilor de noroc din 
deşertul Nevada. 

Pe la jumătatea drumului, hotărî să îl sune pe Haller. Nu îl 
mai văzuse şi nici nu mai vorbise cu el de când se 
plimbaseră ultima oară printre morminte. Fu întâmpinat de 
mesagerie, iar Bosch îl înştiinţă că era pe drum către Vegas 
şi că avea timp să vorbească. 

După douăzeci de minute, Haller îl sună înapoi şi îi spuse 
că tocmai ieşise de la o audiere referitoare la un alt caz. 

— Vegas? zise el. Ce e în Vegas? 

— Nu sunt sigur, spuse Bosch. Urmăresc o pistă. Dacă 
descopăr ceva, vei fi primul care va afla. 

— Nu puteai să suni, pur şi simplu, acolo? E un drum de 
patru ore. 

— De sunat, poţi suna oricând... dacă ştii pe cine să suni. 
Însă, uneori, instinctul îţi spune să te urci la volan. 

— Foarte Zen, Harry. 

— Nu, mai degrabă „criminalistică pentru începători”. 

Bosch trecu prin Primm Valley, la graniţa cu statul 
Nevada. Mai avea o oră până ajungea la destinaţie. 

— Cum stăm cu înregistrarea din cimitir? întrebă el. 

— Am dus-o azi la un profesionist, răspunse Haller. Când 
aflu ceva, îţi spun şi ţie. 

— OK. 

— Mica ta escapadă din casa crimei a ieşit la iveală. 
Şeriful a depus o plângere la procuratură, iar procuratura a 
depus o plângere în instanţă. Trebuie să mă întâlnesc cu 
judecătorul în biroul lui să îi explic demersurile mele. 

— La naiba! Îmi pare rău. Vrei să vin şi eu? Fac cale 
întoarsă. 

— Nici să nu aud. De fapt, mă bucur că vei fi în Vegas. 
Asta va fi scuza mea. Mă ocup eu de tot. Il cunosc pe 
judecător. E fost avocat al apărării, aşa că va înţelege 
situaţia neplăcută în care mă aflu. li voi spune că nu mai 


205 


găseşti profesionişti în zilele noastre. 

Bosch zâmbi. Era convins că şi Haller zâmbea. 

— Da, spune-i că nu mi-am dat seama ce fac, că sunt 
novice în domeniul acesta. 

— Categoric. 

Schimbară subiectul şi începură să vorbească despre 
fiicele lor şi despre absolvire. Haller propuse ca fetele să 
primească acelaşi cadou: să meargă împreună într-o 
croazieră pe Coasta de Vest către Canada şi până în Alaska, 
unde puteau să se plimbe cu săniile trase de câini pe 
ghetari şi să se cunoască mai bine înainte să devină colege 
de cameră în toamnă, când vor merge împreună la 
Universitatea Chapman. Bosch fu luat prin surprindere, 
deoarece nici măcar nu se gândise la un cadou de 
absolvire. Nici măcar nu îi trecuse prin cap că ar trebui să 
ofere un astfel de cadou. 

În cele din urmă, fu de acord cu propunerea referitoare la 
croazieră, iar Haller îi spuse că se va ocupa el de tot. Avea 
o agenţie de turism cu care colabora. Incheiară 
convorbirea, iar Bosch reveni la gândurile lui legate de caz 
şi la cum va proceda când va ajunge la destinaţie. 

Trecuse mult timp de când Bosch nu mai fusese în Las 
Vegas ca să se ocupe de un caz şi descoperi că, încă o 
dată, oraşul se redefinise prin cazinouri noi, străzi noi şi 
magazine noi. Magazinul şi centrul de reparaţii Audemars 
Piguet se afla într-un centru comercial nou şi el, situat pe 
Strip. Făcea parte dintr-un complex uriaş de sticlă care 
adăpostea cazinouri, hoteluri şi structuri comerciale şi 
rezidenţiale şi care domnea peste toate celelalte clădiri. 
Fusese construit de la ultima vizită acolo a lui Bosch. 
Inconjură clădirea de două ori - o plimbare care dură 
cincisprezece minute din cauza traficului - până să 
găsească o intrare în parcarea suprapusă. La scurt timp, se 
trezi străbătând un mall unde se aflau cele mai luxoase şi 

exclusiviste magazine pe care le văzuse vreodată în acelaşi 
loc, inclusiv Rodeo Drive din Beverly Hills. 

Magazinul Audemars Piguet era numai wenge şi vitrine 
de sticlă, unde ceasurile erau expuse pe suporturi 
individuale. La intrare se afla un om de pază, dotat cu o 
cască auriculară în stilul Serviciilor Secrete. Purta un 
costum mai frumos decât avusese Bosch vreodată. O 
femeie care părea îmbrăcată pentru operă şedea în spatele 
recepţiei şi îl întâmpină pe Bosch cu un zâmbet sincer. Ştia 
că nu trebuia să îl judece după blugii albaştri şi sacoul sport 
cu care era îmbrăcat. Jucătorii din Vegas alegeau să îşi 
ascundă averea în spatele unei înfăţişări obişnuite. Bosch 
avea măcar înfăţişarea corespunzătoare. Se bucură că 
mâneca sacoului era suficient de lungă încât să ascundă 
ceasul Timex pe care îl purta la mâna dreaptă. 

— Există o altă intrare pentru centrul de reparaţii? 
întrebă Bosch. 

— Nu, acesta este salonul de prezentare, precum şi 
centrul de reparaţii, răspunse femeia pe un ton vesel. Aţi 
venit să ridicaţi un ceas? 

— Nu chiar. Mă întrebam dacă aş putea vorbi cu 
managerul centrului. Aş dori să îl întreb despre un ceas 
care a fost trimis aici la începutul anului pentru a fi reparat. 

Sprâncenele femeii se ridicară la patruzeci şi cinci de 
grade când se încruntă. 

— Staţi să-l chem pe domnul Gerard, zise ea. 

Se ridică în picioare şi se făcu nevăzută printr-o uşă care 
se afla în spatele recepţiei. In timp ce aştepta, Bosch privi 
numeroasele modele de ceasuri expuse, simțind în tot 
acest timp ochii paznicului aţintiţi asupra lui. 

— Domnule? 

Bosch se întoarse şi văzu un bărbat stând în picioare 
lângă una dintre tejghele. Purta costum şi cravată şi avea 
barbă - poate ca să compenseze începutul de chelie din 

creştetul capului - şi ochelari cu o lupă peste lentila stângă. 

— Vă pot fi de folos? întrebă el. 

— Da, răspunse Bosch. Aş dori să vă întreb despre un 
ceas care cred că a fost trimis aici pentru a fi reparat la 
începutul anului. 

— Nu cred că am înţeles. Sunteţi proprietarul? 

Bărbatul avea un accent pe care Bosch nu reuşi să îl 
identifice imediat. Unul european. Poate elveţian, poate 
german. 

— Nu sunt proprietarul. Sunt detectiv din Los Angeles şi 
încerc să găsesc ceasul ca să pot afla anumite detalii în 
privinţa lui. 

— E o situaţie neobişnuită. Sunteţi de la poliţie? 

— M-am pensionat din Departamentul de Poliţie Los 
Angeles. Am fost rugat să cercetez această chestiune. Are 
legătură cu o crimă. 

Ultimul cuvânt păru să trezească suspiciunea bărbatului. 

— O crimă. 

— Da. Am fost detectiv criminalist. Dacă nu aveţi 
încredere să vorbiţi cu mine, vă pot oferi nume şi numere 
de telefon ale unor persoane din cadrul LAPD care pot 
garanta pentru mine. 

— Îmi puteţi arăta legitimaţia? 

— Fireşte. 

Bosch îşi scoase portmoneul şi legitimaţia LAPD. De astă 
dată, nu fu nevoit să acopere porţiunea unde scria 
„pensionat”. 

— La ce fel de ceas vă referiţi? întrebă bărbatul 
înapoindu-i legitimaţia. 

— Sunteţi domnul Gerard? îl întrebă Bosch. 

— Da, Bertrand Gerard. Sunt managerul acestui magazin. 
Cine a fost omorât? 7 

— O femeie pe nume Alexandra Parks. In februarie. S-a 
auzit despre crimă aici? 


208 


Bărbatul clătină din cap, nevenindu-i să creadă ce auzea. 
Bosch nu observă ca numele de Parks să îi fi fost cunoscut. 

— În L.A., cazul face vâlvă, zise Bosch. Poate a folosit 
numele soţului ei când a încercat să rezolve problema cu 
ceasul. Numele de Harrick. 

Acum, Bosch stârni o reacţie. Nu o stare de alertă, ci mai 
degrabă o recunoaştere. 

— Îl cunoaşteţi? întrebă Bosch. 

— Da, îmi este cunoscut acest nume, răspunse Gerard. 
Dar nu am ştiut ce s-a întâmplat. Numărul ei de telefon a 
fost decuplat, iar fosta proprietară nu a dorit ceasul înapoi. 
Aşa că... a rămas la noi. 

Bosch tăcu. Gerard tocmai îi dezvăluise ceva ce Bosch 
ştia sau înţelegea. Voia să îl facă pe bărbat să vorbească în 
continuare, însă nu dorea să facă vreun pas greşit care să 
întrerupă cooperarea. 

— Fosta proprietară, repetă el, cu o voce şovăitoare. De 
ce nu a vrut ceasul înapoi? 

— Teoretic vorbind, nu este vorba despre o „ea”, zise 
Gerard. Cumpărătorul a fost bărbat, însă l-a luat pentru 
soţia lui. Cineva v-a rugat să faceţi aceste cercetări? 

lată şi pasul greşit. Bosch privi în jurul lui. Trebuia să 
schimbe cursul lucrurilor. 

— Domnule Gerard, am putea vorbi între patru ochi în 
biroul dumneavoastră sau altundeva? 

Fu rândul lui Gerard să tacă, încercând probabil să decidă 
cât de mult voia să se implice în această chestiune. 

— Da, urmaţi-mă, vă rog, spuse el în cele din urmă. 

Gerard încuviinţă din cap către paznic, semn că totul era 
în regulă, apoi îl conduse pe Bosch prin uşa din spatele 
tejghelelor. 

Gerard avea un birouaş aşezat într-o încăpere mai mare, 
unde se afla un banc pe al cărui raft erau aranjate 
nenumărate unelte mici. Lipit de peretele din spate, Bosch 


209 


observă un seif din podea până în tavan, unde probabil că 
erau păstrate stocurile. In camera din spate nu era nimeni. 
Acest lucru şi lupa prinsă de ochelarii lui demonstrau că 
Gerard era atât managerul magazinului, cât şi tehnicianul 
care repara şi ajusta ceasurile. 

Gerard se aşeză la un birou extrem de ordonat şi 
deschise o agendă. Dădu paginile în urmă până când găsi 
un nume sau o însemnare, apoi deschise un sertar şi 
scoase dosarul corespunzător de care era prinsă o husă 
căptuşită în care se afla un ceas. Desfăcu husa, scoase 
ceasul şi îl aşeză cu grijă pe biroul lui, apoi deschise 
dosarul. 

— Ceasul a fost trimis la noi la reparat de către 
Alexandra Harrick, zise el. L-a trimis din West Hollywood, 
California, dar ştiţi deja acest lucru. 

— Da, zise Bosch. 

Observând că Gerard era dispus să vorbească, Bosch se 
abţinu să spună prea multe, nedorind să rostească ceva 
care să îl facă să se oprească din a dezvălui informaţii. 

— Pagina noastră web oferă detalii exacte despre cum 
trebuie să procedezi când vrei să trimiţi un ceas la reparat. 

— Ce problemă a avut ceasul? întrebă Bosch regretând 
imediat că deschisese gura. 

Gerard luă ceasul în mână şi îşi plimbă un deget în jurul 
cadranului. 

— Capacul de cristal era fisurat, răspunse el. Nu ni s-a 
dat nicio explicaţie. A fost o reparaţie simplă. Singura 
problemă a fost cu capacul de cristal de schimb. A trebuit 
să îl comand din Elveţia, iar acest lucru a durat zece zile. 

Gerard îşi luă privirea de la ceas şi se uită la Bosch, 
aşteptând întrebarea următoare. Bosch stricase ritmul 
conversaţiei, iar acum trebuia să îl restabilească. 

— Când aţi primit ceasul? întrebă el. 

Gerard verifică însemnările scrise în dosar. 

— L-am primit pe 2 februarie, zise el. A fost trimis prin 
Fedex. 

Bosch înregistră data - cu o săptămână înainte ca 
Alexandra Parks să fie omorâtă. _ 

— Atunci l-am primit, a fost înregistrat, zise Gerard. Insă 
am deschis cutia ca să îl verific abia peste trei zile, în data 
de 5 februarie. 

— Ce s-a întâmplat atunci? întrebă Bosch. 

— Păi, toate piesele noastre sunt înregistrate atunci când 
sunt achiziţionate, zise Gerard. In cazul în care sunt 
revândute, acestea pot fi  reînregistrate de noul 
cumpărător, după care beneficiază de serviciul clienţi. In 
cazul de faţă, ceasul nu a fost înregistrat pe numele de 
Harrick. A rămas înregistrat pe numele fostei proprietare. 

— A fost cumpărat folosit şi oferit drept cadou, zise 
Bosch. O vânzare a unui bun mobil. 

— Întâmplarea face că am ştiut de acest ceas, zise 
Gerard, deoarece eu l-am vândut de nou. 

Bărbatul tăcu, iar Bosch nu ştia sigur ce întrebare să îi 
adreseze în continuare. Era evident că povestea referitoare 
la ceas, indiferent care ar fi fost aceasta, îl intriga sau Îl 
deranja pe Gerard, deşi acesta nu lăsa să se vadă. Bosch 
trebuia să îl facă să vorbească. 

— Dumneavoastră l-aţi vândut de nou, apoi aţi aflat că a 
fost vândut altcuiva? 

— Exact. 

— Cui l-aţi vândut de nou? 

— Nu vă pot spune asta. Avem o politică de 
confidenţialitate şi nu vă pot dezvălui numele 
cumpărătorului. Cei care cumpără astfel de ceasuri se 
aşteaptă la cel mai ridicat nivel de confidenţialitate şi chiar 
beneficiază de aşa ceva. 

— Am înţeles. Atunci ce aţi făcut? 

— Primul cumpărător a luat două ceasuri de la mine în 

ultimii trei ani. E un colecţionar de modele rafinate de 
ceasuri şi a cumpărat atât pentru el, cât şi pentru soţia lui. 
Din câte ştiam eu, le avea pe amândouă, apoi am primit 
ceasul acesta de la altcineva. Prin urmare, l-am sunat acasă 
din proprie inițiativă ca să verific dacă l-a vândut 
intenţionat. 

Gerard lăsa povestea să tărăgăneze, aşteptând să fie 
întrebat. Bosch ştia din experienţă că era un semn de 
reticenţă. Acest lucru se întâmpla adesea atunci când 
persoanele - nevinovate sau neimplicate - erau interogate 
în legătură cu o crimă. 

— Ce v-a spus? 

— Nu cu el am vorbit prima oară. Soţia lui a răspuns la 
telefon. l-am spus că aş dori să stau de vorbă cu soţul ei. 
Acesta nu era acasă. 

— Prin urmare, aţi vorbit cu ea. 

— Nu am vrut să o alarmez dacă nu era nevoie. M-am 
prezentat şi i-am spus că am sunat doar să îi întreb dacă 
erau mulţumiţi de ceasuri şi dacă îi puteam ajuta cu ceva. 
Clienţii noştri beneficiază de serviciu de întreţinere gratuit. 
Aceştia plătesc doar transportul şi asigurarea. 

— Aţi procedat inteligent. Ce v-a spus? 

— Mi-a spus că ambele ceasuri cumpărate de la noi le-au 
fost furate. 

— Furate. 

— Da, cineva le-a spart casa. Ea se afla la Paris şi mi-a 
spus nu îşi lua niciodată ceasul atunci când călătorea, de 
teamă să nu fie jefuită, îl lăsase acasă. Soţul ei nu o 
însoţise, deoarece avea de lucru. Într-o zi, când el era 
plecat, cineva intrase prin efracţie în casa lor şi le furase 
toate bijuteriile. 

— V-a spus când s-a întâmplat asta? 

— Cu câteva luni înainte. Nu mi-a spus data exactă. 

— Locuiesc aici, în Las Vegas? 

Gerard ezită, apoi hotărî că putea să dezvăluie domiciliul 
clientului său fără să încalce politica de confidenţialitate. 

— Locuiesc în Beverly Hills, răspunse bărbatul. 

— OK, zise Bosch. l-aţi spus soţiei că ceasul furat a ajuns 
la magazinul dumneavoastră? 

Gerard ezită din nou, iar Bosch îşi dădu seama care era 
sursa disconfortului pe care îl simţea bărbatul. 

— Nu, răspunse bărbatul. Voiam să vorbesc cu soţul ei, 
înţelegeţi? Teoretic, el era clientul. Am rugat-o să îi 
transmită soţului să mă sune. l-am spus că era posibil să fi 
reperat unul din ceasuri. 

— Aţi folosit aceste cuvinte? întrebă Bosch. 

— Da. Nu i-am spus că îl aveam în magazin. 

— Soţul v-a sSunat înapoi? 

— Da, în aceeaşi zi. El a venit cu o variantă complet 
diferită. Mi-a spus că ceasurile nu au fost furate. Aceasta a 
fost explicaţia pe care i-a dat-o soţiei lui, deoarece, în 
realitate, el vânduse ceasurile şi bijuteriile fără ştiinţa ei. 
Era agitat şi stânjenit, însă a recunoscut că avea o 
problemă cu banii lichizi şi că vânduse ceasurile ca să 
acopere nişte sume pierdute la jocurile de noroc despre 
care nu voia să afle soţia lui. 

— Deci a inventat povestea cu spargerea. 

— Da. 

— Ştiaţi că este jucător? 

— Eu îl cunosc doar în calitate de client, dar locuieşte în 
Beverly Hills, iar noi suntem în Las Vegas. A cumpărat 
ceasurile cu banii jos. Întotdeauna am bănuit că a venit aici 
nu doar ca să cumpere ceasurile. 

— Cu ce se ocupă? 

— E doctor, dar nu ştiu de care. 

Bosch căzu pe gânduri. Dacă povestea era adevărată, 
atunci această pistă pe care o urmase în cazul Parks era 
irelevantă, părând a nu avea nicio legătură cu crima. Nu 

era decât o poveste ciudată cu care îşi irosise timpul. Se 
întrebă dacă părea dezamăgit. 

— V-a spus unde a vândut ceasurile sau cui? 

— Nu l-am întrebat. Conversaţia a fost scurtă. Voia doar 
să ştiu că informaţia pe care mi-o oferise soţia lui nu era 
cea corectă. M-a întrebat dacă sunasem la poliţie, iar eu i- 
am spus că nu, deoarece am vrut să vorbesc mai întâi cu 
el. 

Bosch încuviinţă din cap, privindu-l cu atenţie pe Gerard. 
Bărbatul părea în continuare agitat, ca şi când ceva nu îi 
dădea pace, deşi spusese povestea. 

— Ar mai fi şi altceva, domnule Gerard? întrebă el. 

— Altceva? 

— Altceva legat de această poveste. Aţi omis ceva? 

— Nu, doar atât mi-a spus. 

— Aţi anunţat poliţia? 

— Nu, fireşte că nu. Nu l-am minţit. 

— Dar doamna Harrick? Aţi vorbit cu ea despre asta? 

Gerard îşi privi mâinile, pe care şi le ţinea pe masă, iar 
Bosch ştiu că era pe punctul de a descoperi ceva. 

— Aţi vorbit cu ea, zise el. 

Gerard tăcu. 

— l-aţi spus ce credeaţi: că ceasul cumpărat fusese 
furat? întrebă Bosch. 

Gerard dădu afirmativ din cap, fără să-şi ridice privirea. 

— Întâmplarea a făcut ca ea să sune după ce am vorbit 
cu soţia cumpărătorului şi înainte ca acesta - doctorul - să 
revină cu un telefon. Doamna Harrick a sunat deoarece 
voia să ştie dacă fusese reparat ceasul. l-am spus că îl 
primisem şi că lansasem o comandă pentru capacul de 
cristal care trebuia înlocuit. Apoi am întrebat-o de unde l-a 
cumpărat. Mi-a spus numele unui magazin de bijuterii din 
Los Angeles, precizând că a făcut parte dintr-o vânzare de 
bunuri mobile. 

— Nelson Grant & Sons? 

— Nu-mi mai aduc aminte. 

— Ce i-aţi spus? 

— Am fost sincer. l-am spus că va fi uşor de reparat 
odată ce primeam cristalul, însă nu eram sigur dacă o 
puteam face, deoarece exista o problemă în legătură cu 
dreptul de proprietate. 

— Care a fost reacţia ei? 

— A fost puţin şocată. Mi-a spus că fusese o achiziţie 
legală, că soţul ei cumpărase ceasul şi că era poliţist. Mi-a 
spus că nu ar cumpăra niciodată obiecte furate, că şi-ar 
putea pierde slujba şi că reputaţia ei ar fi ştirbită. S-a 
supărat pe mine pentru că am putut să insinuez aşa ceva. 
Am încercat să o liniştesc. Mi-am cerut scuze şi i-am spus 
că aşteptam şi alte informaţii. Am rugat-o să mă sune peste 
o zi sau două, când voi fi aflat mai multe. 

Gerard se uită într-un final la Bosch, iar în ochii lui se 
vedea că regreta acea convorbire telefonică. 

— Apoi v-a sunat doctorul, zise Bosch. 

— Da, m-a sunat doctorul şi mi-a spus adevărul despre 
ceasurile pe care le vânduse. 

Gerard clătină din cap când îşi aminti de încurcătura pe 
care o crease. 

— Aţi sunat-o ulterior pe doamna Harrick să îi spuneţi şi 
ei? întrebă Bosch. 

— Da, am sunat-o. Fireşte că s-a enervat foarte tare, însă 
nu mai puteam face nimic. Unele persoane nu pot fi 
îmbunate. Lucrez în vânzări, am învăţat acest lucru. 

Bosch încuviinţă din cap. Părea să fi ajuns punct mort. 
Arătând către ceasul de pe birou, îi adresă o ultimă 
întrebare. 

— Cum se face că mai aveţi ceasul? 

Gerard îl luă în mână şi se uită la el. Când făcu asta, 
Bosch observă ceva notat pe un bileţel galben lipit de 

dosar. Reuşi să desluşească numele, deşi îl vedea cu capul 
în jos. Dr. Schubert. Mai exista şi un număr de telefon care 
începea cu 310, prefixul care includea şi Beverly Hills. 

— Doamna nu a plătit reparația, zise Gerard. După ce am 
primit capacul de cristal şi l-am montat, am încercat să iau 
legătura cu ea la numărul de telefon pe care l-a trecut pe 
formularul de expediere, însă numărul fusese deconectat. 
Aşa că am păstrat ceasul şi am aşteptat să ne sune ea. 
Apoi, ca să fiu sincer, am uitat de el. Am avut altele de 
făcut şi am uitat. Acum îmi spuneţi că este moartă, că a 
fost ucisă. 

Bosch dădu din cap. Parks îşi scrisese numărul de telefon 
personal pe formular atunci când expediase ceasul. Când 
Gerard sunase la acel număr, Harrick îl deconectase deja, 
urmare a morţii soţiei lui. 

— E foarte rău, zise Gerard. 

— Da, foarte rău, confirmă Bosch. 

Aşezând ceasul pe birou, Gerard întrebă pe un ton sfios: 

— Ceasul acesta este motivul pentru care a fost ucisă? 

El adresă întrebarea ca şi când s-ar fi temut de răspuns. 

— Nu cred, răspunse Bosch. 

Gerard luă din nou ceasul în mână şi dădu să îl vâre în 
husa lui. Bosch observă ceva pe partea din spate. 

— AŞ putea să mă uit o clipă la ceas? 

Gerard i-l întinse. Harry îl întoarse şi citi inscripţia. 


„Vince şi Lexi 
Pentru totdeauna şi încă o zi” 


Bosch întoarse ceasul cu cadranul în sus şi îl aşeză pe 
birou. 

— Mai am o ultimă întrebare, apoi n-o să vă mai 
deranjez, zise el. 

— Da, vă rog, spuse Gerard. 


216 


— De ce credeţi că vi l-a trimis aşa, doar în husă? Cum de 
nu l-a trimis în cutie? 

Gerard ridică din umeri. 

— Există o cutie? întrebă el. 

Bosch dădu afirmativ din cap. 

— Da, în garderoba ei. Cu o chitanţă de la magazinul de 
unde l-a cumpărat soţul ei. Nu vi l-a trimis în cutie, deşi o 
avea la îndemână. 

Gerard ridică din nou din umeri. 

— Cutia este voluminoasă, zise bărbatul. Poate i-a fost 
mai uşor să îl învelească şi să îl trimită într-o cutie FedEx. 
Îmi aduc aminte că aşa l-am primit. Clienţii noştri ne trimit 
adesea produsele aşa. Nu este ceva neobişnuit. 

Bosch ştia că existau nenumărate motive. Intrebarea 
urma să rămână fără răspuns având în vedere faptul că 
singura persoană care cunoştea adevărul era moartă. 

— Şi preţul? întrebă el. Soţul l-a cumpărat la mâna a 
doua cu şase mii de dolari. A fost un târg bun? 

Gerard se încruntă. 

— Exponatele noastre sunt colecţionate în întreaga lume, 
zise el. Sunt valoroase, iar unele modele sunt extrem de 
scumpe. Deci, da, a fost un târg bun. Un târg foarte bun. Un 
târg care duce imediat la vânzare. 

Bosch încuviinţă din cap. 

— Mulţumesc, domnule Gerard. 

Saxofonul lui Kamasi Washington se auzea în boxe, 
razele strălucitoare ale soarelui se răsfrângeau deasupra 
deşertului de o parte şi de cealaltă a autostrăzii, iar Bosch 
întorcea cazul pe toate părţile pe drumul spre L.A. 

Îndrăgea aceste momente de solitudine când se putea 

concentra asupra cazului. Îşi canaliza întotdeauna gândirea 
în trei direcţii logice: lucrurile pe care le ştia, lucrurile pe 
care le presupunea şi lucrurile pe care voia să le afle. 
Ultima direcţie era întotdeauna cea mai variată. 

Drumul până în Las Vegas ca să ia urma ceasului 
dispărut părea să fi fost un eşec, cel puţin la suprafaţă. 
Problema ceasului fusese lămurită, iar explicaţiile lui 
Bertrand Gerard referitoare la evenimentele petrecute 
păreau plauzibile. Bosch însă nu era pregătit să elimine din 
anchetă problema ceasului. Telefonul pe care Parks îl 
dăduse la Nelson Grant & Sons îl intriga pentru simplul fapt 
că Peter Nguyen fusese evaziv în explicaţii şi nu colaborase 
cu el. Harry hotărî să îi mai facă o vizită lui Nguyen - şi 
fratelui său, dacă era posibil - şi să stea de vorbă cu dr. 
Schubert, ca să compare versiunea lui cu cea a lui Gerard. 
Era o strategie fundamentală de eliminare. Acoperea toate 
posibilităţile. 

După ce părăsi strada principală din Las Vegas şi intră pe 
şosea, gândurile lui Bosch se îndreptară către victimă. 
Alexandra Parks era funcţionar public. Una dintre sarcinile 
ei era şi aceea de a conduce Departamentul de Protecţie a 
Consumatorului din West Hollywood. Ar fi fost umilitor şi 
chiar şi-ar fi putut pierde slujba dacă s-ar fi aflat că purta 
un ceas furat. Bosch se întrebă ce făcuse ea în intervalul de 
timp de când Gerard sugerase că ea făcuse ceea ce făcuse 
şi cel de-al doilea apel telefonic, când îi spusese că fusese o 
alarmă falsă. Bosch ştia că ea sunase la Nelson Grant & 
Sons. Dar pe cine altcineva mai sunase? Pe soţul ei, ajutorul 
de şerif, cel care îi oferise ceasul? 

Bosch îşi propuse să se uite încă o dată peste 
desfăşurătoarele convorbirilor telefonice din dosarul crimei 
când va ajunge în Los Angeles. Mai trebuia să facă nişte 
cercetări înainte să elimine ideea că ceasul avea vreo 
importanţă pentru caz. 

În timp ce traversa Primm Valley, ultima oprire pentru 
amatorii de jocuri de noroc înainte de graniţa cu California, 
Bosch primi un telefon. Pe ecran îi apăru un număr 
necunoscut, însă răspunse, deoarece era foarte posibil să fi 
fost un poliţist. 

— Harry, spune-mi că nu-i aşa. 

— Cine-i la telefon? 

— Tim Marcia. Pe aici se zvoneşte că ai trecut de partea 
cealaltă a baricadei. 

Marcia lucrase la Unitatea Cazuri Nerezolvate împreună 
cu Bosch. Încă ducea o luptă dreaptă şi dacă merita cineva 
o explicaţie din partea lui Bosch, atunci el era acela. 

— Doar temporar, răspunse Bosch. E cazul şerifului, nu al 
LAPD. 

— Mi-e teamă că acest lucru nu are prea mare 
importanţă aici, zise Marcia. Insă eu n-am nimic împotrivă. 
Mai ales în ce priveşte partea cu „temporar”. 

— Mulţumesc, Tim. Cine a răspândit vestea? 

— Din ce am auzit eu, cei de la Departamentul Şerifului 
te-au verificat. Cineva de acolo i-a dat un telefon 
căpitanului, iar acesta abia a aşteptat să dea sfoară în ţară 
că ai trecut de partea cealaltă. 

— Nu mă mir. Uite, după cum ziceam, e o chestie 
temporară. Şi dacă tot veni vorba, cred că oamenii de la 
Departamentul Şerifului au dat-o în bară şi au arestat 
persoana greşită. 

— Am înţeles. Numai să nu faci vâlvă, frate. 

— Da, înregistrat. 

Bosch închise şi reveni la caz când fu întrerupt din nou de 
un alt apel telefonic, tot de la un număr necunoscut. 

— Kim la telefon. 

— OK. Care-i treaba, Kim? 

Bosch nu îşi amintea să fi cunoscut pe cineva cu numele 
de Kim. 

— Am număr de telefon de la prietenul mortului, zise 
Kim. 

Bosch realiză că vorbea cu managerul motelului Haven 
House. 

— Asta-i bine, zise el. Dar sunt pe autostradă şi nu pot 
scrie. Pot să te sun când voi avea ocazia? 

— Cumperi numărul, zise Kim. Cincizeci dolari. 

Bosch îşi aminti de recompensa pe care i-o promisese lui 
Kim dacă reuşea să îi facă legătura cu vreun prieten sau 
asociat al lui James Allen. 

— OK, îţi datorez cincizeci de dolari, zise Bosch. 

— Plăteşti mai întâi, zise Kim. 

— Bine, bine. Nu sunt în oraş acum. Te caut când voi 
ajunge, OK? 

— Tu plăteşti. Eu dau număr de telefon. 

— Ne-am înţeles. 

Mai trecu o oră, iar el îşi dădu seama în scurt timp că se 
hrănise doar cu cafea şi cu adrenalină în timpul zilei şi că 
trebuia să oprească şi să mănânce. leşi de pe Route 66 şi 
intră în Victorville, unde comandă un hamburger într-un 
restaurant de la marginea drumului. 

Hamburgerul era aşezat între două felii de pâine dospită 
şi prăjită. Avea un gust nemaipomenit. În scurt timp, o luă 
înapoi înspre autostradă. Opri într-o parcare destinată 
camioanelor, în apropiere de intrarea pe autostradă. In timp 
ce alimenta cu combustibil, telefonul începu să îi vibreze, 
iar pe ecran văzu din nou un număr necunoscut. Răspunse, 
dar nu recunoscu vocea care îl înjură. 

— Eşti un ticălos, Bosch! Dacă îmi mai creezi probleme în 
vreun caz, o să dai de dracu'! 

— Cine-i la telefon? 

— Conştiinţa ta nenorocită. Ştii că trădezi o grămadă de 
oameni. Tu... 

— Du-te dracu'! 

Bosch închise. Ştia că nu toţi foştii săi colegi vor fi la fel 
de înţelegători ca Tim Marcia şi Lucia Soto. După ce 
termină de alimentat, înconjură maşina verificând din priviri 
roţile, un obicei mai vechi. Apoi o porni la drum. 

După cinci minute de mers pe autostradă, telefonul 
începu din nou să-i vibreze. Un alt număr necunoscut. 
Bosch hotărî că nu simţea nevoia să se enerveze sau să i se 
distragă atenţia. Nu răspunse şi fu surprins când mesageria 
vocală îl anunţă că primise un mesaj. Nu era o mişcare 
inteligentă să laşi un mesaj vocal ameninţător. Curios să 
vadă cine ar face o mişcare atât de proastă, ascultă 
mesajul. 

„Harry Bosch, sunt Dick Sutton de la Departamentul 
Şerifului. Sună-mă de îndată ce primeşti acest mesaj. Avem 
o problemă. E urgent.” 

Sutton îşi lăsase numărul de telefon şi, înainte să închidă, 
îl rugă din nou pe Bosch să îl sune cât mai repede posibil. 

Bosch nu îl sună imediat. Se gândi mai întâi. II ştia pe 
Dick Sutton. Lucraseră împreună la câteva cazuri comune 
şi, deşi nu păstrau legătura, Bosch îşi formase o părere 
bună despre el. Originar din Oklahoma, Sutton era un tip 
direct, care lua lucrurile în serios. Era anchetator principal 
în cadrul Departamentului Omucideri al Şerifului, iar Bosch 
se întrebă dacă era implicat într-un fel sau altul în cazul 
Lexi Parks. 

Harry ascultă încă o dată mesajul ca să poată memora 
numărul de telefon, apoi sună. Sutton răspunse imediat. 

— Harry Bosch la telefon. 

— Harry, unde eşti? 

— Pe autostrada 15, mă întorc din Las Vegas. 

— Ai fost în Vegas azi? 

— Da. Ce s-a întâmplat? 

— Harry, trebuie să vii să vorbim. Cam cât mai ai până 
ajungi? 


221 


— Maximum două ore, depinde de trafic. Despre ce 
trebuie să vorbim, Dick? 

— A avut loc o crimă dublă azi în West Hollywood. Doi tipi 
care deţin un magazin de bijuterii în Sunset Piaza. li spune 
Nelson Grant & Sons. ÎI ştii? 

— Ştii bine că da, Dick. Ai găsit cartea mea de vizită, nu? 

— Da. Când ai fost acolo? 

— Azi-dimineaţă, când unul din ei a descuiat uşa şi a 
deschis magazinul. 

Se aşternu o tăcere lungă, înainte ca Sutton să răspundă. 

— Ei bine, Harry, ai avut noroc, zise el. 

— Povesteşte-mi! 

— O voi face când ajungi aici. Să vii direct, bine? 

— Nicio problemă. Dă-mi voie să te întreb ceva, Dick. 
Sunt considerat suspect? 

— Ei, haide, Harry, noi doi ne cunoaştem de mult timp. 
Nu eşti considerat suspect. Avem nevoie de ajutorul tău. Nu 
avem nimic şi ne-ar prinde bine o mână de ajutor. 

— Eşti la locul crimei? 

— Acum da, dar mă voi duce în curând la secţia din West 
Hollywood să vorbesc cu nişte oameni. 

Bosch ştia că acest lucru însemna că alte persoane 
fuseseră aduse pentru a fi interogate. 

— Ştii unde e, nu? îl întrebă Sutton. 

— Pe San Vince, răspunse Bosch. 

— Corect. 

— Ne vedem acolo. 

După ce închise, Bosch se gândi la ce îi spusese Sutton - 
că nu era considerat suspect. Era contrariul a ceea ce 
spusese ulterior, că nu aveau nimic. Regula era că atunci 
când nu aveai nimic într-un caz, toată lumea devenea 
suspectă. 

Bosch îl plăcea şi îl respecta pe Sutton, însă trebuia să 
regândească situaţia în care se afla. In acel moment se afla 

de partea cealaltă a baricadei, aşa-numita „parte 
întunecată”, iar Sutton avea să îl privească diferit de cum îl 
privise pe vremea când ambii erau detectivi criminalişti şi 
lucrau pentru agenţii diferite de aplicare a legii. 

Bosch hotărî să îl sune pe Mickey Haller şi să îi spună ce 
se întâmpla. Deoarece acesta nu îi răspunse, îi lăsă un 
mesaj. 

„Sunt Bosch. Diseară, la ora şapte, vreau să ne vedem în 
faţa secţiei din West Hollywood. Mă duc să mă întâlnesc cu 
un detectiv criminalist pe care îl cheamă Dick Sutton şi cred 
că s-ar putea să am nevoie de un avocat.” 

Bosch dădu să închidă, apoi se răzgândi şi mai adăugă 
ceva: „Haller, ai grijă. Nu ştiu ce se întâmplă, dar... ai grijă 
de tine”. 

Haller îl aştepta pe Bosch pe treptele secţiei şerifului de 
pe San Vincente Boulevard, de lângă Pacific Design Center. 
Inainte să intre, Bosch îi spuse ceea ce ştia şi ceea ce 
credea că se va întâmpla. Haller îl asigură că va avea grijă 
ca Bosch să nu facă un pas greşit, rugându-l în acelaşi timp 
să se gândească la interesele clientului lor înainte să 
răspundă la întrebări. 

— Nu mai ai insignă, ţine minte asta, zise Haller 
deschizând uşa de la intrarea în secţie. 

Dick Sutton îl aştepta pe Bosch în biroul detectivilor. 
Datorită faptului că Haller era avocat al apărării şi fost 
candidat pentru funcţia de procuror-şef, Sutton îl recunoscu 
imediat. 

— Oh, intraţi, suntem între prieteni aici, zise el. Un 
avocat al apărării, Harry? Pe bune? Nu e nevoie de măsuri 
extreme. 

— Nu cred că apărarea legală reprezintă o măsură 
extremă, zise Haller. 

— Imi pare rău, Dick, zise Bosch. Dar am un copil orfan 
de mamă şi trebuie să mă asigur că voi ajunge acasă în 
seara asta. 

Nu se obosi să menţioneze că acel copil urma să îşi 
petreacă următoarele trei nopţi în regiunea Big Bear. 

— Ei bine, am un caz de omor dublu şi cred că tu eşti 
singurul care mă poate ajuta să înţeleg ce s-a întâmplat, 
zise Sutton. Haide să mergem în sala de şedinţe şi să dăm 
cărţile pe faţă. 

li conduse pe Bosch şi pe Haller într-o sală de şedinţe 
generoasă, în mijlocul căreia se afla o masă ovală, suficient 
de mare încât să încapă consiliul de administraţie al unei 
companii mijlocii. Fusese o mutare bună din partea lui 
Sutton că nu îl dusese pe Bosch într-o cameră de 
interogatoriu obişnuită. Asta ar fi avut ca rezultat o situaţie 
încordată. In schimb, el încerca să îl facă pe Bosch să se 
simtă ca şi când ar fi ajutat ancheta şi nu ca şi când ar fi 
fost subiectul acesteia. 

Aşezaţi la masă îi aşteptau deja Cornell şi Schmidt, pe 
care Bosch îi cunoscuse în dimineaţa aceea, precum şi un 
alt bărbat pe care el nu îl cunoştea şi despre care Bosch 
credea că era partenerul lui Sutton. 

— Am înţeles că i-ai cunoscut deja pe detectivii Cornell şi 
Schmidt, spuse Sutton. lar acesta este Gil Contreras, care 
mă suportă pe mine. 

Sutton arătă către musafiri şi îi prezentă pe Bosch şi pe 
avocatul lui. Se auzi un mormăit referitor la avocat, iar 
Haller încercă să îl înăbuşe ridicându-şi mâinile în aer ca şi 
când s-ar fi predat. 

— Sunt aici ca să îl protejez pe clientul meu şi să facilitez 
un schimb de informaţii care sper să fie benefic tuturor, 
zise el. 

Haller şi Bosch traseră două scaune şi se aşezară unul 
lângă celălalt. Sutton înconjură masa şi luă loc lângă 
partenerul său, în faţa lui Bosch. 

— Nu este cumva un conflict de interese? întrebă 
Schmidt. 

Haller îşi împreună liniştit mâinile pe masă şi se aplecă în 
faţă ca să poată privi dincolo de Bosch la Schmidt. 

— Cum aşa, doamnă detectiv? întrebă el. 

— Este anchetatorul dumneavoastră în cazul Parks, iar 
acum spuneţi că este clientul dumneavoastră, zise ea. 

— Nu sunt de aceeaşi părere, zise Haller, dar dacă doriţi 
să amânăm această întâlnire până când vom găsi un 
avocat pentru domnul Bosch care să treacă acest test al 
conflictului de interese, putem face şi asta. Nu e nicio 
problemă. 

— Nu vrem să facem asta, interveni repede Sutton. 
Haideţi să purtăm o discuţie ca între prieteni. 

Îi aruncă o privire lui Schmidt ca şi când ar fi vrut să-i 
spună: „Nu te băga”. 

— Cu ce începem, atunci? întrebă Haller. 

Sutton încuviinţă, părând bucuros că poate trece de 
blocajul pe care Schmidt fusese cât pe ce să îl comită. 
Deschise un dosar care se afla pe masă, în faţa lui. Bosch 
văzu câteva notițe scrise pe o foaie de hârtie prinsă cu o 
agrafă în partea stângă. În partea dreaptă era o folie de 
plastic care era folosită pentru a proteja documentele care 
erau considerate a fi dovezi într-o anchetă. 

— Să începem cu asta, zise Sutton. 

El luă folia de plastic şi o aşeză între Bosch şi Haller astfel 
încât să o poată vedea amândoi. lnăuntru se afla ceea ce 
Bosch presupunea a fi aceeaşi carte de vizită pe care el i-o 
dăduse lui Peter Nguyen în dimineaţa când vizitase 
magazinul de bijuterii. 

— E a ta, Harry? întrebă Sutton. 

— Aşa pare, răspunse Bosch. 

Haller îşi aşeză o mână pe umărul lui Bosch, avertizându- 
| astfel să nu răspundă la întrebări înainte ca el să îi dea 
consimţământul. Bosch îl chemase pe Haller doar pentru o 
privire de ansamblu. Nu avea de gând să se joace cu Sutton 
doar de dragul jocului. Harry mai stătuse la masă în faţa 
unui astfel de individ. Era ultima persoană în faţa căreia şi- 
ar fi dorit să se afle. 

— Ne poţi spune cui i-ai dat-o? întrebă Sutton. 

— leşim până afară, zise repede Haller. Nu va dura decât 
o secundă. 

— Sunt întrebări de rutină, zise Sutton, simțindu-se 
protestul în vocea lui. 

— Doar o consfătuire rapidă, zise Haller. 

Acesta se ridică în picioare, iar Bosch îl urmă fără tragere 
de inimă, fiind jenat că se comporta aşa cum îi văzuse pe 
mulţi suspecți comportându-se cu avocaţii lor de-a lungul 
carierei lui de detectiv. 

leşiră în hol, iar Haller închise uşa în urma lui. Bosch 
vorbi primul. 

— Uite care-i treaba, trebuie să le spun ceea ce ştiu, zise 
el. Ar putea să fie în folosul lui Foster. Nu te-am chemat ca 
să obiectezi la fiecare... 

— Nu-mi fac griji doar în privinţa lui Foster, zise Haller. 
Dacă tu crezi că nu te au în vizor înseamnă că nu eşti atât 
de deştept pe cât credeam, Bosch. 

— Nu au nimic. Când nu ai nimic, toată lumea este 
suspectă. Am înţeles asta. Işi vor da seama în curând că nu 
eu sunt cel pe care-l caută. 

Bosch făcu o mişcare înspre uşă. 

— Atunci, de ce mă aflu aici? întrebă Haller. 

Bosch se opri cu mâna pe clanţă. Se uită la Haller. 

— Voi avea nevoie de tine, nu-ţi face griji, spuse el, dar 
trebuie să scap mai întâi de întrebările elementare. 


226 


— Lasă-mă să încerc un lucru după ce vom intra, zise 
Haller. Voi fi rapid. Lasă-mă să vorbesc eu primul. 

— Poftim? 

— Vei vedea. 

Bosch se încruntă, însă deschise uşa şi îşi reluară 
locurile. 

— Domnilor detectivi, haideţi să jucăm cinstit, zise Haller. 
Haideţi să facem un schimb cinstit de informaţii. 

— Nu divulgăm informaţii referitoare la un caz de omor 
dublu, zise Sutton. Noi punem întrebări, Harry răspunde. 
Aşa funcţionează lucrurile. 

— Ce-ar fi să vă punem şi noi câte o întrebare pentru 
fiecare întrebare adresată de voi? insistă Haller. De 
exemplu, ce caută aici Cornell şi Schmidt? Acest caz de 
omor dublu pe care îl anchetați are vreo legătură cu cazul 
Parks? 

Sutton părea iritat, iar Bosch ştia de ce. Singurul avocat 
din încăpere încerca să schimbe direcţia interogatoriului. 

— Nu ştim cu ce are legătură acest caz, zise el pe un ton 
nerăbdător. Cartea de vizită a lui Harry a fost găsită la locul 
crimei, iar întâmplarea face că i-am auzit pe cei doi 
detectivi vorbind mai devreme despre Bosch. Aşa că i-am 
chemat şi pe ei. V-am răspuns la întrebare? Acum pot să 
întreb şi eu? 

— Vă rog, zise Haller. E o relaţie reciprocă. 

Sutton îşi îndreptă atenţia către Bosch. 

— Harry, această carte de vizită a fost găsită în 
buzunarul hainei unuia din cei doi bărbaţi împuşcaţi mortal 
azi-dimineaţă în camera din spate a magazinului de bijuterii 
Nelson Grant & Sons. Poţi să-mi spui ceva despre ea? 

— Bănuiesc că aţi găsit-o în buzunarul lui Peter Nguyen, 
zise Bosch. l-am dat-o azi-dimineaţă, când am fost să-l văd 
la magazin. 

— La ce oră a fost asta mai exact? 

— Am fost acolo de îndată ce s-a deschis magazinul, pe 
la ora zece. N-am stat mai mult de cincisprezece minute. 
Cine este cealaltă victimă? 

Sutton ezită înainte să răspundă, însă nu prea mult timp. 

— Fratele lui, Paul. 

— Nu cred că se afla acolo când am fost eu, dar cred că îl 
aştepta. Peter se uita mereu la uşa din spate ca şi când ar fi 
aşteptat pe cineva. Când a avut loc crima? 

— Nu ştim sigur. Au fost găsiţi de un client în jurul 
prânzului. Zăceau întinşi pe podea în camera din spate. 
Vom afla mai târziu de la medicul legist. 

— Nu există înregistrare? 

Cornell îşi ridică mâinile frustrat. 

— El pune toate întrebările, zise el. Întreabă-l odată ce 
naiba a căutat acolo. 

Sutton îl privi drept în ochi pe Cornell, transmiţându-i în 
tăcere reproşul pentru întrerupere şi pentru limbaj. Privirea 
amenințătoare a lui Sutton le reaminti lui Cornell şi lui 
Schmidt că erau doar nişte observatori. Acesta era cazul lui 
Sutton şi al partenerului său. 

— Nu există nicio înregistrare, răspunse Sutton. 
Criminalul a scos CD-ul din aparatul de înregistrare. Este un 
sistem vechi care nu face copie de rezervă. Vânzătoarea 
din magazinul alăturat crede că a văzut doi bărbaţi intrând 
pe uşa care dă în parcarea din spate pe la ora 10.45. Erau 
îmbrăcaţi în salopete albe. A crezut că erau angajaţi să 
spele geamurile. Nu a auzit Împuşcături. 

— Doi bărbaţi... 

— Da, doi bărbaţi. Căutăm camere de supraveghere în 
zonă, dar până acum n-am avut noroc. Tu ce făceai acolo, 
Harry? 

Bosch simţi cum îl cuprinde un sentiment de teamă. Se 
simţea responsabil pentru moartea fraţilor Nguyen. 
Instinctul îi spunea că el îi condusese pe criminali acolo sau, 

cel puţin, prezenţa lui acolo îi determinase să îi omoare pe 
cei doi fraţi Nguyen. 

— Lipseşte ceva din magazin? întrebă el. 

— Harry, avocatul tău a spus că suntem într-o relaţie 
reciprocă, zise Sutton. Tu nu ne oferi nimic, iar noi 
răspundem la toate întrebările. 

— Răspunde-mi doar la o ultimă întrebare. Este vorba 
despre jaf sau despre o execuţie? 

Sutton  clătină din cap. Scăpase de sub control 
interogatoriul, care fusese preluat de Bosch. 

— Cu siguranţă a fost jaf sau pare să fie jaf, răspunse el. 
Una dintre vitrine a fost golită. 

— Doar una? întrebă Bosch. Care dintre ele? 

— Cea din dreapta cum intri în magazin. 

— Cea cu bunurile mobile, nu? 

Sutton clătină din cap. 

— Ajunge, Harry. Nu-ţi mai spun nimic. Acum tu răspunzi 
la întrebări. De ce te-ai dus acolo azi-dimineaţă? 

Haller se apropie de Bosch şi îi zise în şoaptă. 

— Dă-mi voie să-ţi amintesc că lucrezi pentru mine, iar 
clauzele de confidenţialitate de care se bucură clientul meu 
te privesc şi pe tine, zise el. Aşa că ai grijă. 

Bosch se uită la Sutton. 

— Am o problemă referitoare la confidenţialitate, zise el. 
Lucrez ca anchetator al apărării şi nu pot vorbi despre 
lucruri legate de caz fără consimţământul clientului meu 
sau al avocatului său. 

— Şi n-o să-l obţineţi, adăugă Haller. 

Bosch îl atenţionă cu mâna să se retragă, apoi continuă. 

— E suficient dacă spun că nu ştiu cine i-a ucis pe fraţii 
Nguyen, zise el. Dacă aş şti, v-aş spune, indiferent că există 
sau nu vreun client. 

— Ce făceai acolo? îl întrebă Sutton. 

Bosch se uită la Cornell când răspunse. 

— M-am dus să întreb despre un ceas pe care aceştia ÎI 
vânduseră în urmă cu şase luni soţului Alexandrei Parks. 
După cum bine ştiţi, ea a fost omorâtă. Ceasul ei nu apare 
în dosarul anchetei. Deoarece nu îmi plac enigmele, am 
încercat să o elucidez pe aceasta. 

— Peter Nguyen ţi-a fost de ajutor? 

— Nu, deloc. 

— De acolo a fost cumpărat ceasul? 

— Aşa cred. 

— Ce te face să crezi asta? 

Haller răspunse înaintea lui Bosch. 

— Nu va răspunde la această întrebare, zise el. Cred că 
interogatoriul ia sfârşit aici, domnilor detectivi. 

Cornell bombăni ceva, iar Haller se luă de el. 

— Ce-aţi spus? Vă deranjează faptul că Harry Bosch face 
treaba în locul vostru? _ 

— Du-te dracu, avocatule! zise Cornell. Incercaţi să ne 
induceţi în eroare, să tulburaţi apele în care se scaldă 
clientul vostru. Tot o să i se înfunde. 

— N-ai decât să crezi asta, zise Haller. S-ar putea să 
rezolvăm cazul în locul vostru. Să-l rezolvăm pe bune, nu 
doar să căutăm un tap ispăşitor. 

Haller renunţă la sarcasm, înlocuindu-l cu un zâmbet 
ucigător adresat lui Cornell, apoi se întoarse încet către 
Sutton. 

— Mai aveţi şi alte întrebări, domnule detectiv? 

— Nu, pentru moment, răspunse Sutton. 

— Atunci nu vă mai deranjăm. 

Haller se ridică în picioare, urmat de Bosch. Nu îşi 
spuseră nimic până când ajunseră pe trotuarul din faţa 
clădirii. Bosch era supărat. Se simţea de parcă ar fi trădat 
pe cineva - poate pe el însuşi. 

— Uite care-i treaba, nu-mi place chestia asta, spuse el. 
Ar trebui să le spun tot ce ştiu. 

— Zău? zise Haller. Şi ce ştii mai exact? Adevărul este că 
nu ştii nimic. Noi nu ştim nimic. Încă. 

— Ştiu că, probabil, eu i-am condus pe cei doi criminali la 
magazinul fraţilor. 

— Zău? Cum? Vrei să spui că fraţii aceia doi nu au avut 
nicio legătură cu asta şi-au fost eliminaţi pentru că ai vorbit 
cu ei? 

— Nu, eu... La mai puţin de o oră după ce am plecat eu 
de la magazin, au fost ucişi. Vrei să spui că e o coincidenţă? 

— Vreau să spun că nu avem suficiente informaţii ca să 
le împărtăşim şi cu poliţiştii, nu atâta vreme cât avem un 
client închis pe care îl aşteaptă închisoarea pe viaţă. 

Haller arătă înspre centrul oraşului, deşi se aflau la câţiva 
kilometri depărtare. 

— Acolo sunt aliaţii noştri, zise el, nu ticăloşii din 
încăperea aceea. 

— Cândva, am fost şi eu unul dintre ticăloşii aceia, zise 
Bosch. 

— Uite, nu spun decât că încă încercăm să strângem 
informaţii, Harry. Hai să le strângem pe toate şi să vedem 
ce vom avea. Apoi vom hotărî ce vom spune şi cui vom 
spune şi, cel mai important, unde vom spune. Ne aşteaptă 
un proces peste cinci săptămâni şi trebuie să aflăm 
întreaga poveste până atunci. ` 

Bosch se îndepărtă de el şi se apropie de bordură. Işi 
dădu seama că făcuse o greşeală îngrozitoare când alesese 
să treacă de partea cealaltă a baricadei. Haller se apropie 
de el şi îi spuse: 

— Dacă le dăm vreo informaţie acum, le oferim ocazia să 
o folosească împotriva noastră şi a clientului nostru. A 
clientului nostru, Harry. Trebuie să ţii minte asta. 

Bosch clătină din cap şi se uită de-a lungul străzii. 

— Ce ştiau cei doi fraţi? întrebă Haller. De ce au fost 
omorâţi? 

Bosch se întoarse şi se uită la Haller. 

— Nu ştiu, dar voi afla. 

— Prea bine, atunci. Care-i pasul următor? 

— Am aflat un nume în Vegas. Un tip din Beverly Hills 
care ar putea cunoaşte enigma care învăluie acest ceas. 
Care învăluie totul. El reprezintă pasul următor. 

— In regulă. Să mă ţii la curent. 

— Aşa am să fac. Ascultă, dacă m-au urmărit pe mine 
până la magazinul de bijuterii, s-ar putea să te urmărească 
şi pe tine. 

— N-am observat treaba asta. 

— Asta-i ideea. Nici n-ai să observi. Poţi pune pe cineva 
să-ţi verifice maşina? Eu o voi verifica pe a mea. 

— Mă voi ocupa de asta. 

— Bine. După cum ţi-am mai spus, ai grijă! Fii cu ochii în 
patru! 

— Şi tu. 

De la secţie, Bosch se duse direct acasă şi intră din garaj 
în locuinţa pustie. O strigă pe fiica lui, însă nu primi niciun 
răspuns. Il străbătu un fior de teamă, însă apoi îşi aminti că 
aceasta plecase în excursie. Fusese atât de preocupat de 
crimele din magazinul de bijuterii, încât uitase. Simţindu-se 
uşurat, îi trimise un mesaj să vadă dacă ajunsese pe munte 
fără probleme. Răspunsul ei fu scurt, ca de obicei. 

„Am ajuns. Autobuzul ne-a cam scuturat” 

Bosch îşi schimbă hainele şi îşi trase pe el o salopetă 
veche pe care obişnuia să o poarte când mergea la locul 
crimei. Luă lanterna din sertarul unui dulap din bucătărie şi 
ieşi în garaj. Inainte să aprindă lumina, cercetă cu atenţie 
strada şi aleile vecinilor. Căuta un vehicul cu pasageri în el 

sau care ar fi putut părea suspect. Era convins că era 
urmărit într-un fel sau altul - uciderea fraţilor Nguyen îi 
spunea asta. Insă trebuia să afle cum. Exista supraveghere 
fizică şi electronică? Putea face vreo mişcare fără să fie 
urmărit? 

Nu văzu niciun vehicul suspect pe stradă. Cercetă în 
continuare stâlpii electrici şi copacii, încercând să observe 
reflexia lentilei vreunei camere de supraveghere. Nu văzu 
nimic. Simţindu-se încurajat, cobori aleea înclinată care 
dădea în stradă ca să îşi extindă cercetarea vizuală. 
Incercând să nu dea de bănuit, se duse până la cutia 
poştală şi scoase corespondenţa. 

Bosch nu observă niciun semn de filaj nici într-o direcţie, 
nici în cealaltă a străzii. O luă înapoi pe alee, intră în garaj, 
aprinse lumina şi aşeză corespondenţa pe bancul de lucru. 
Se duse în faţa jeepului Cherokee şi se lăsă pe vine în faţa 
radiatorului. Aprinse lanterna şi începu să cerceteze maşina 
din faţă spre spate, căutând în toate locurile unde ar fi 
putut fi instalat un transmiţător GPS. 

În scurt timp se afla sub maşină, având compartimentul 
motorului aproape de faţă. Acesta era încă fierbinte. Avea 
impresia că era prăjit la foc mic, însă îşi continuă căutarea, 
chiar şi atunci când o picătură fierbinte de ulei de motori 
se prelinse pe obraz, iar el înjură cu voce tare. 

Găsi transmiţătorul GPS montat în faţa roții din stânga, în 
spatele uneia dintre suspensii, unde nu putea fi deteriorat 
sau înlăturat dacă roata ar fi lovit în vreo piatră de pe 
stradă. Era aşezat într-o carcasă de plastic prinsă de partea 
interioară a capotei de doi magneţi grei. Capacul carcasei 
se deschise lăsând să se vadă transmiţătorul şi sursa de 
curent electric alcătuită din două baterii AA. Dispozitivul 
trimitea un semnal continuu unui  celular-receptor, 
permițându-i  deţinătorului acestuia să monitorizeze 
mişcările vehiculului Cherokee în timp real pe o hartă din 

laptop. Faptul că dispozitivul funcţiona pe baterii şi nu era 
legat prin fire la reţeaua electrică a maşinii îi arăta lui 
Bosch că era vorba, probabil, despre un filaj pe termen 
scurt din partea celor care îi urmăreau mişcările. 

Bosch stinse lanterna şi rămase întins sub Cherokee în 
timp ce se gândea dacă să înlăture transmiţătorul - 
dezvăluindu-le, astfel, urmăritorilor săi că îl descoperise - 
sau să îl lase acolo şi să ţină cont de el în ancheta pe care o 
desfăşură. 

Hotări să lase transmiţătorul la locul lui. leşi de sub 
maşină, stinse lumina şi ieşi din garaj. Mai aruncă o privire 
în jurul lui, însă nu văzu pe nimeni. 

Bosch intră în casă şi încuie uşa în urma lui. Se schimbă 
în hainele de casă şi o sună pe Lucia Soto. Aceasta 
răspunse imediat. 

— Harry. 

— Hei, ce faci? 

— Bine. Voiam să te sun. Secretul tău a ieşit la iveală. 
Toată lumea ştie că lucrezi pentru apărare. 

— Mda, am primit câteva telefoane. 

— Ei bine, n-am fost eu, dacă acesta este motivul pentru 
care ai sunat. N-am suflat o vorbă. 

— Ştiu că n-ai fost tu. 

— Atunci care e treaba? 

— Fiica mea nu e acasă. De obicei ea mă ajută cu chestii 
legate de telefon. Ai pomenit aseară de Uber. Cum fac rost 
de aplicaţie? 

— E simplu. Mai întâi, pune-ţi telefonul pe difuzor ca să 
mă auzi în timp ce te îndrum. 

— Cum fac asta? 

— Glumeşti? 

— Da. Eşti pe difuzor. 

Soto îi explică paşii. Toată operaţiunea dură mai puţin de 
zece minute. 

— Gata, poţi să-ţi faci de cap, zise Soto. 

— Super, zise Bosch. Şi-acum, pot comanda o maşină? 

— Da. 

— Minunat! 

— E târziu. Unde mergi? 

— Nu ştiu. Să mă plimb. Vreau să verific un loc. 

— Ce loc? 

Bosch îşi plimbă degetul pe ecran şi reuşi să comande o 
maşină. 

— Casa unde locuieşte un tip. Zice că maşina va fi aici în 
şase minute. Pe şofer îl cheamă Marko şi conduce o Tesla 
neagră. 

— Te-ai descurcat bine. 

— Imi cere destinaţia. 

— Poţi să o completezi sau nu. Tot va veni. Nu programa 
adresa, le-o vei spune tu. 

Bosch nu completă adresa, deoarece încă nu era sigur de 
destinaţie. 

— Mulţumesc, Lucia. 

— Te las acum. 

— Stai! O întrebare. Funcţionează ca un taxi? Şoferul te 
aşteaptă dacă vrei să intri într-un magazin sau într-o casă? 

— Da, le spui ce vrei şi plata merge pe cartea ta de 
credit. Cred că există o taxă pentru fiecare cincisprezece 
minute de aşteptare. 

— OK, super. Mulţumesc! Noapte bună! 

— Noapte bună! 


Bosch aşteptă în faţa casei ca să vadă dacă şoferul 
acestui Uber era sau nu urmărit pe deal în sus. Conform 
aplicaţiei, Marko trebuia să ajungă în trei minute. 

În timp ce aştepta, Bosch accesă motorul de căutare şi 
tastă „Schubert MD, Beverly Hills“. Găsi un chirurg 
estetician pe care îl chema George Schubert şi care îşi avea 

cabinetul într-un loc numit Center for Cosmetic Creation, pe 
3rd Street, lângă Cedars-Sinai Medical Center. Adresa era, 
de fapt, în West Hollywood. Nu mai găsi nicio altă 
informaţie, iar domiciliul nu era trecut. 

Bosch ieşi din aplicaţie şi o sună pe Lucia Soto, sperând 
că nu se dusese la culcare sau la barul Eastside Luv. 

— Ce mai e acum, Harry? Vrei să afli şi despre aplicaţia 
de matrimoniale de pe telefon? 

— Nu. Vrei să spui că există aşa ceva? 

— Există câte o aplicaţie pentru orice. Ce s-a întâmplat? 
Vreau să merg la culcare. Aseară am stat mult prea târziu. 

— Ai dansat pe barul din Eastside Luv? 

— Dacă chiar vrei să ştii, da. Dar cu hainele pe mine. Ce 
s-a întâmplat? ` 

Bosch vedea luminile farurilor de după curbă. li sosea 
maşina. 

— Ai laptopul acasă? 

— De ce ai nevoie? 

— Mă gândeam dacă ai putea accesa baza de date ca să 
cauţi un nume pentru mine. E un doctor din Beverly Hills. 

Pe vremea când erau parteneri, Soto era cea care se 
pricepea la computer şi care îşi făcuse abonament la o 
serie de servicii şi programe de internet care puteau fi 
folosite la găsirea unor adrese din arhivele financiare, 
imobiliare şi de utilităţi. De obicei, aceste metode erau mai 
rapide şi mai eficiente decât baza de date standard a 
poliţiei. Bosch nu o ruga să facă ceva ilegal, deoarece ea îşi 
folosea propriul laptop şi propriul program. 

— Nicio problemă. 

Bosch îi dădu numele lui Schubert, iar ea îi spuse că îl va 
suna înapoi de îndată ce va afla ceva. El îi mulţumi şi 
închise. De după curbă îşi făcu apariţia o maşină care se 
apropia cu faza lungă. In bătaia farurilor, Bosch se simţea 
vulnerabil. 

O Tesla silenţioasă se opri în faţa lui. Bosch verifică ora 
pe telefon. Marko era punctual. Deoarece nu mai folosise 
Uber, Bosch nu ştia dacă trebuia să se aşeze în faţă sau în 
spate, însă alese să deschidă portiera din faţă. 

— Marko? 

— Da, domnule. 

Avea un accent puternic din Europa de Est. 

— Unde mă aşez? 

— In faţă e foarte bine. 

Bosch urcă în maşină. 

— Încotro? întrebă Marko. Nu aţi trecut destinaţia. 

— Am crezut că e opţional, zise Bosch. Aş vrea să o iei pe 
deal în sus. Când vom ajunge în vârful dealului Mulholland, 
ne întoarcem şi coborâm. 

— Atâta tot? 

— Nu, apoi vom merge în Beverly Hills, cred. 

— Aveţi adresa? O introduc eu. 

— Incă nu. Dar o voi obţine înainte să ajungem acolo. 

— Cum spuneţi dumneavoastră. 

Maşina o luă pe deal în sus. Motorul nu făcea niciun 
zgomot. Lui Bosch îi aducea aminte de maşinuţele electrice 
din parcurile de distracţii. ` 

— E silențioasă, zise el. li poţi lua pe oameni prin 
surprindere. 

— Da, conduc Tesla, zise Marko. Oamenilor de aici le plac 
maşinile electrice. Celor din Hollywood. Am cerere mare. Și- 
apoi, eu sunt sârb. Din Smiljan. 

Bosch dădu afirmativ din cap ca şi când ar fi înţeles 
legătura dintre Hollywood şi Smiljan. 

— Tesla, îi explică Marko. Un om mare, originar din oraşul 
meu. 

— Maşina? E compania lui? 

— Nu, a lucrat cu Edison să facă electricitate. Cu mult 
timp în urmă. Maşina a primit numele lui. 

— Aşa e. Am uitat. 

Din puţina lui experienţă, Bosch observă că şoferii Uber 
erau mult mai vorbăreţi decât şoferii de taxi. Plimbarea cu 
maşina însemna atât un mod de socializare, cât şi un mod 
de a parcurge o distanţă din punctul A în punctul B. Când 
ajunseră la indicatorul „Stop” de la Mulholland, Bosch îi 
spuse lui Mark să întoarcă maşina, să coboare Woodrow 
Wilson şi să treacă pe lângă casa lui. 

Bosch nu observă nimic suspect la întoarcere. Nicio 
maşină nelalocul ei, nicio persoană străină, nicio ţigară 
aprinsă în întuneric sau pe aleile dintre case. Era aproape 
convins că transmiţătorul GPS montat pe maşina lui 
reprezenta cheia  filajului. Se va descurca - putea să 
conducă jeepul Cherokee atunci când trebuia să meargă în 
locuri neimportante, doar ca să arate că se afla în mişcare, 
apoi să folosească aplicaţia Uber sau să închirieze o maşină 
atunci când trebuia să meargă într-un loc despre care nu 
voia să afle urmăritorii lui. Ca să se asigure, Bosch se 
întoarse şi privi prin fereastra din spate să vadă dacă nu 
aveau vreo maşină pe urmele lor. 

Nu văzu nimic. 

Soto îl sună înapoi când ajunseră la poalele dealului şi o 
luaseră spre sud pe Cahuenga, înspre Hollywood. Găsise o 
adresă a lui Schubert pe Elevado Avenue în complexurile de 
locuinţe din Beverly Hills. 

— Apare în trei motoare de căutare diferite, deci cred că 
este adresa valabilă, spuse ea. 

— Excelent! zise Bosch. Mulţumesc! 

— Mă bucur că te-am putut ajuta, Harry. Altceva? 

— Ar mai fi ceva. Ai reuşit să afli numele celor de la 
Departamentul Moravuri al căror indicativ de apel ţi l-am 
dat? Tipii care ar fi putut colabora neoficial cu James Allen 
în calitate de informator? 

— Da, am crezut că ţi le-am trimis, zise Soto. 

— În e-mail, vrei să spui? Nu l-am verificat. O să îl 
deschid imediat ce... 

— Aşteaptă puţin! Le am aici. 

In timp ce aştepta, Bosch o auzea cum frunzărea paginile 
unui blocnotes. În scurta perioadă cât fuseseră parteneri, 
Soto împrumutase un obicei mai vechi al lui Bosch, acela de 
a avea la ea tot timpul un blocnotes mic. 

— OK, zise ea într-un sfârşit. Era vorba de 6-Victor-55 şi 
aparţine lui Don Ellis şi Kevin Long. Îi cunoşti? 

Bosch căzu pe gânduri o clipă. Numele acelea nu îi 
spuneau nimic. Trecuseră mai bine de zece ani de când nu 
mai fusese pe la Divizia Hollywood. Probabil că 95% din 
personalul de acolo se schimbase. 

— Nu, nu-i cunosc, zise el. 

— Cum ai de gând să verifici informaţia asta? îl întrebă 
ea. Dacă aveau un informator neoficial, nu vor recunoaşte 
acest lucru. 

— Încă nu ştiu. 

li mulţumi din nou şi o îndemnă să meargă la culcare. 
După ce închise, îi spuse lui Marko să străbată Sunset 
Boulevard şi să o ia către vest, spre Beverly Hills. 

— Sunteţi sigur? îl întrebă Marko. E foarte aglomerat pe 
Sunset în seara asta. Cred că Santa Monica e o variantă 
mai bună. 

— Santa Monica este o variantă mai bună, însă vreau să 
o luăm pe Sunset, zise Bosch. Vreau să verific ceva. 

— OK. Dumneavoastră sunteţi şeful. 

Marko se conformă instrucţiunilor primite. Avusese 
dreptate în legătură cu traficul de pe Sunset Boulevard. 
Seara, traficul era atât de intens, încât maşinile mergeau 
bară la bară. Bosch vedea cozi uriaşe în faţa cluburilor, 
microbuze de turişti pornite în căutare de celebrităţi, 
oportunişti care îşi fluturau lanternele către parcări cu 
preţuri piperate, maşini de patrulă ale Departamentului 

Şerifului cu  girofarurile pornite, care îi îndemnau pe 
trecători să nu stea în loc. Privi dincolo de lumina neonului 
care se reflecta în parbrizul maşinii Tesla, însă era prea 
cufundat în gânduri pentru a fi deranjat de luminile 
puternice. 

Bosch se gândea la Vin Scully, crainicul de la Los Angeles 
Dodgers. Comentase meciuri mai bine de şaizeci de ani - 
mai mult de zece mii de meciuri în total. Nu exista voce mai 
reprezentativă sau care să se identifice mai mult cu Los 
Angeles ca a lui. Deşi comentase foarte multe meciuri, nu 
îşi pierduse niciodată dragostea pentru joc sau pentru 
echipa oraşului. Nimic nu îl intriga mai mult decât atunci 
când coincidenţa făcea ca pe tabela de marcaj să fie 
egalitate la doi. „Doiarii fac jocul”, anunţa el înainte de o 
aruncare. Două mingi, două lovituri, două ieşiri, două intrări 
şi doi jucători la cea de-a doua bază. 

Vocea lui Scully îi răsuna în minte în timp ce Bosch se 
gândea că şi în cazul lui doiarii făceau jocul. Două crime, cu 
o posibilă legătură între ele, urmate de doi fraţi ucişi în 
camera din spate a unui magazin de bijuterii. Doi potenţiali 
criminali la magazinul de bijuterii. Zgomotul a două portiere 
răzbătând din străduţa unde fusese rezemat de perete 
trupul neînsufleţit al lui James Allen. Două ceasuri despre 
care se spusese că fuseseră furate şi care, în realitate, nu 
fuseseră. Doi poliţişti de la Moravuri care îl opriseră pe 
Mickey Haller pentru conducere sub influenţa băuturilor 
alcoolice, al căror informator neoficial ar fi putut fi James 
Allen. Coincidenţă? Bosch avea sentimentul că Vin Scully nu 
ar fi crezut în aşa ceva, după cum nici el nu credea. 

Doiarii făceau jocul, într-adevăr, iar Bosch se ocupa de ei. 
ÎI sună pe Haller şi îl trezi. 

— Ce s-a întâmplat? întrebă avocatul. 

— Nimic, zise Bosch. Am o întrebare referitoare la 
acuzaţia care ţi s-a adus, cum că ai fi condus sub influenţa 


240 


băuturilor alcoolice. Ai spus că ai fost oprit de doi tipi 
îmbrăcaţi în civil. 

— Corect. Mă filau. Cărei întrebarea? 

— Erau poliţişti de la Moravuri? 

— Posibil. 

— Cum îi chema? 

— Nu ştiu. M-au dat în grija unei echipe de intervenţii. 
Doi poliţişti care patrulau. 

— Numele lor nu apar pe raportul privind arestarea? 

— Se poate, dar nu l-am primit încă. 

— La naiba! 

— De ce mă suni la ora asta şi mă întrebi despre ticăloşii 
ăia? 

— Nu sunt sigur. Când voi afla mai multe, te sun înapoi. 

— Să fie mâine. Mă duc la culcare. 

Bosch închise, lovindu-şi uşor de câteva ori celularul de 
bărbie în timp ce se gândea cum putea afla răspunsul la 
întrebarea pe care tocmai i-o adresase lui Haller. Ştia că 
putea să apeleze la Lucia Soto, însă mai ştia că o căutare în 
arhivă a raportului privind arestarea ar fi lăsat amprente 
electronice. Nu putea să o supună unui astfel de risc. 
Trebuia să găsească o altă modalitate de a afla răspunsul. 


Când trecură pe lângă Nelson Grant & Sons din Sunset 
Piaza, văzu maşinile presei aliniate de-a lungul trotuarului 
în fața magazinului de bijuterii. Bosch observă 
corespondenţi TV şi cameramani încercând să-şi găsească 
un loc şi pregătindu-se pentru transmisia live a ştirilor de la 
orele unsprezece. Privind peste aceştia, Bosch zări lumini 
care se mişcau în salonul de prezentare al magazinului. 
Locul crimei era încă „periat” la douăsprezece ore după 
comiterea crimelor. Doi ofiţeri ai Departamentului Şerifului 
păzeau uşa de la intrare. 

— S-a întâmplat ceva rău acolo, zise Marko. 

— Da, spuse Bosch. Ceva foarte rău. 

Odată ajunşi în Beverly Hills, virară la stânga pe Camden 
şi ajunseră la complexurile de locuinţe, 2 590 m? şi mai bine 
de locuinţe între Sunset Boulevard şi Santa Monica 
Boulevard, o zonă care cuprindea cele mai bogate cartiere 
din toată California. Era o seară răcoroasă, iar vântul aspru 
răscolea frunzele palmierilor care mărgineau străzile. Tesla 
mai făcu un viraj, apoi se opri fără zgomot lângă trotuarul 
de pe Elevado. Casa în care locuia George Schubert era un 
conac în stil spaniol care se întindea pe două parcele de 
pământ şi domina pajiştea întinsă, luminată de becurile 
prinse de ramurile palmierilor. Marginile peluzei erau tunse 
scurt şi nu păreau a fi fost afectate de seceta care pusese 
stăpânire peste California. In Beverly Hills, peluzele 
rămâneau verzi chiar şi în perioadele de restricţie a 
consumului de apă. 

Bosch nu cobori. Privea cu atenţie casa prin geamul 
maşinii, într-un final, Marko vorbi. 

— Coborâţi aici? întrebă Marko. 

— Nu, doar mă uit, răspunse Bosch. 

— Ce căutaţi? 

— Nimic. Pe nimeni. Doar mă uit. 

Câteva ferestre ale casei erau luminate, iar când lăsă 
geamul jos, lui Bosch i se păru că aude muzică. Rămase în 
maşină. In afară de muzică şi lumini, nu observă nicio 
mişcare în spatele ferestrelor. Se uită la ceas - era ora 11 - 
ştiind că era prea târziu să se înfiinţeze la uşa lui Schubert. 

— Sunteţi DP? întrebă Marko. 

Bosch îşi luă privirea de la casă şi se uită la el. 

— Poftim? întrebă el. 

— Ştiţi, DP, repetă Marko. Urmăriţi oamenii şi îi 
investigaţi. 

Bosch înţelese. 

— Adică, detectiv particular. Da, sunt DP. 

— DP. Supermişto, nu? 

Bosch ridică din umeri şi privi din nou casa. | se păru că 
intensitatea luminii se schimbase. Bosch era sigur că 
lumina dintr-o încăpere fusese stinsă, însă nu îşi amintea în 
care anume. 

— Aşadar, rămânem? întrebă Marko. 

Bosch nu se mai uită la el. Işi ţinea privirea aţintită 
asupra casei. 

— Eşti plătit pentru că staţionezi aici, nu? îl întrebă el. 

— Da, sunt plătit, răspunse Marko. 

— În regulă, atunci rămânem aici o vreme să vedem ce 
se întâmplă. 

— Munca asta e periculoasă? Dacă da, atunci ar trebui să 
fiu plătit în plus. 

— Nu este periculoasă. Stăm aici şi supraveghem o casă. 

— Cu cât sunteţi plătit ca să supravegheați o casă? 

— Cu nimic, dacă stau să mă gândesc bine. 

— Atunci nu-i o meserie bună. 

— Chiar aşa. 

Bosch apucă mânerul portierei, însă ezită. Nu pentru că 
era târziu, ci pentru că detesta ideea de a bate la uşa cuiva 
fără să ştie ce să întrebe exact - mai ales când era vorba 
despre un martor nou. Uneori se întâmpla să ai o singură 
şansă cu un martor şi, dacă nu erai pregătit, o puteai rata. 
Reveni la decizia iniţială, aceea de a aştepta. 

— OK, Marko, putem pleca, zise el. 

— Încotro? întrebă Marko. 

— La aeroport. 

— Dar nu aveţi bagaje. 

— Trebuie să iau o maşină. 

— Nu luaţi nicio maşină. Eu, Marko, vă duc. 

— Nu acolo unde trebuie să merg. 

Bosch opri lângă trotuar, pe Wilcox Street, la sud de 
Secţia Hollywood. Strada era pustie. Firma luminoasă a 
biroului care se ocupa cu angajamente de cauţiune, situat 
vizavi de intrarea în clădire, arunca o tentă roşiatică în 
noapte. Bosch privi poarta parcării care ocupa latura sudică 
a secţiei, o construcţie cu două etaje. Se afla într-un 
Chrysler 300 negru pe care îl închiriase de la Hertz. Era cel 
mai apropiat model de cel al unei maşini obişnuite pe care 
ar fi folosi-o un detectiv. 

Era convins că ora târzie constituia un avantaj pentru el. 
Personalul din tura de noapte din biroul Monitorizare era 
insuficient. Se îndoia că ar fi urmărit cineva monitoarele pe 
care apăreau imaginile din parcare. Primul şi cel mai uşor 
pas al planului său era să treacă de poartă. 

Trecură aproape zece minute până când văzu lumina 
unor farurilor apropiindu-se de partea cealaltă a porţii de 
metal, care avea o înălţime de 1,5 m. O maşină ieşea din 
parcare. Bosch băgă în viteză şi aşteptă până când văzu 
poarta deschizându-se. Se desprinse de lângă bordură, 
semnaliză şi se îndreptă spre poarta care se deschidea. 

Sincronizarea era perfectă. O maşină de patrulă a poliţiei 
ieşi în viteză tocmai când Bosch se apropia încet. Poarta 
continuă să se deschidă. Bosch abia dacă apăsă frâna când 
pătrunse înăuntru. Işi scoase o mână pe fereastră şi îi 
salută pe poliţiştii din maşina care ieşea din parcare. Deşi 
Chryslerul lovi şina metalică a porţii cu zgomot, Bosch reuşi 
să intre. Se uită în oglinda retrovizoare, însă nu văzu lumina 
roşie a stopurilor când maşina poliţiei viră pe Wilcox, 
îndreptându-se către nord. 

Bosch pătrunse cu maşina în parcare şi înaintă pe aleea 
care îi oferea vedere la uşa din spate a secţiei. Găsi un loc 

liber şi opri. Verifică uşa şi îşi dădu seama că i se ivise o 
şansă. Lângă uşă era parcată o maşină de poliţie pe unul 
din cele două locuri rezervate, iar doi poliţişti scoteau din 
ea două persoane arestate. Intrarea din spate a secţiei era 
prevăzută cu un sistem electronic care se deschidea cu 
ajutorul unui card. Aceasta reprezenta ultimul obstacol. 

După ce se reculese o clipă, Bosch cobori din maşină. 
Lucrase câţiva ani la Secţia Hollywood atât ca ofiţer de 
patrulare, cât şi ca şi detectiv. Cunoştea interiorul clădirii ca 
în palmă, la fel şi acel du-te-vino al angajaţilor. lnăuntru se 
afla minimum de personal de serviciu, repartizat în special 
în biroul de monitorizare, recepţie, sala de şedinţe şi 
închisoare. 

Toate acestea se aflau în partea din faţă a secţiei, la 
capătul unui coridor unde aveai acces prin uşa din spate. 
Exista şi un al doilea coridor de-a lungul părţii din spate a 
clădirii, care ducea la departamentul detectivilor, la 
birourile comandantului şi la scările care urcau la birourile 
Departamentului Moravuri, la camera de apel şi la sala de 
recreere. 

Bosch ştia că era posibil ca toate aceste spaţii să fie 
pustii, asta dacă nu cumva cei de la Moravuri nu desfăşurau 
o operaţiune nocturnă sau dacă ofiţerii de patrulare nu îşi 
redactau rapoartele în sala de recreere sau în biroul 
detectivilor. Era un risc pe care trebuia să şi-l asume. 

Bosch păşi încet prin parcare până când îi văzu pe cei doi 
poliţişti îndreptându-se spre uşa din spate cu cele două 
persoane arestate şi încătuşate. Apoi grăbi pasul ca să îi 
ajungă din urmă. Ştia că dacă se va comporta ca şi când ar 
fi lucrat acolo, vor exista şanse mari să nu trezească 
suspiciuni. Departamentul avea mai mult de o mie de 
detectivi, iar aceştia se plimbau mereu de la o secţie la alta 
prin tot oraşul. Nu aveai cum să îi cunoşti pe toţi. Miza pe 
acest lucru. li era foarte uşor să joace rolul de detectiv. 

Ajunse la uşa din spate tocmai în momentul în care unul 
din poliţişti se pregătea să îşi utilizeze cardul pentru a o 
descuia. Când polițistul trase de uşă ca să o deschidă, 
Bosch trecu prin spatele lui. 

— Da-mi voie, zise el. 

Apucă mânerul de oţel şi deschise uşa larg. Făcu un pas 
în spate ca să le permită poliţiştilor să intre cu cei doi 
bărbaţi legaţi la mâini cu cătuşe. 

— Bun venit, domnilor, zise el arătând cu mâna spre 
intrare. Intraţi, vă rog. 

— Mulţumim, domnule, zise unul din poliţişti. 

— Du-te-n mă-ta, domnule, spuse unul din cei doi bărbaţi 
arestaţi. 

Bosch mai trecuse un test. Cei patru intrară în secţie şi o 
luară înainte pe coridorul care ducea la închisoare. Bosch îi 
urmă imediat, apoi o luă brusc la dreapta, pe coridorul din 
spate. Acesta era pustiu. Ajunse repede la capătul lui şi 
aruncă o privire în încăperea destinată detectivilor. Nu era 
nimeni acolo şi doar două dintre cele patru rânduri de 
neoane de deasupra erau aprinse, învăluind încăperea în 
semiintuneric. 

Bosch se întoarse şi o luă către scări. Se opri în faţa 
primei trepte şi se aplecă în faţă, încordându-şi auzul 
pentru a desluşi zgomotele care ar fi venit de la cel de-al 
doilea etaj. Dacă s-ar fi aflat cineva în Departamentul 
Moravuri, sau în camera de apel, sau în sala de recreere, ar 
fi auzit murmur de voci, însă nu auzi nimic. Se întoarse 
către intrarea în zona unde se aflau birourile 
comandamentului. Aceasta includea birourile private a doi 
căpitani şi un spaţiu deschis unde se aflau trei birouri 
pentru secretare şi pentru aghiotanţi. lată destinaţia lui 
Bosch. Pe un avizier din plută, care acoperea un perete 
întreg al acestui spaţiu, se afla organigrama personalului 
care aparţinea secţiei, completată cu fotografia şi numele 

fiecărui ofiţer care lucra acolo, de la căpitan şi până la 
începător. 

Personalul numea adesea avizierul cu fotografiile „panoul 
de aliniere”, deoarece era deseori folosit pentru a-i 
identifica pe ofiţerii de poliţie atunci când venea vreun 
cetăţean la recepţie pentru a depune o plângere referitoare 
la comportamentul vreunui ofiţer şi nu cunoştea numele 
acestuia. Reclamantul era dus în faţa avizierului şi era 
rugat să îl identifice pe ofiţerul care îl ofensase. 

Ultimele două rânduri de la baza organigramei erau 
destinate diverselor schimburi de patrule. Deasupra lor se 
aflau membrii echipelor de detectivi şi ai Unităţii de Servicii 
Speciale. Bosch ştia că era denumirea pentru grupurile 
specializate, inclusiv Moravuri. Se uită la aceste fotografii şi 
identifică imediat prim-planurile cu Don Ellis şi Kevin Long. 
Amândoi erau albi şi amândoi aveau acea privire 
pătrunzătoare a luptătorilor de stradă cu experienţă - 
poliţişti care le văzuseră pe toate, şi nu o singură dată. Ellis 
era cel mai în vârstă dintre cei doi bărbaţi, iar privirea lui 
rece îi spunea lui Bosch că el era masculul alfa al acestei 
echipe. 

Fotografiile erau prinse pe panou cu ace. Personalul se 
schimba atât de des, încât era imposibil să îşi păstreze 
cineva acel loc permanent în organigramă. Bosch desprinse 
de pe panou poza lui Ellis şi a lui Long şi se duse cu ele la 
copiatorul color de lângă biroul secretarei comandantului 
secţiei. Le aşeză una lângă alta pe sticlă şi făcu două copii 
mărite. Când se aplecă să le ia din tavă şi văzu pozele 
mărite, chipul lui Ellis i se păru cunoscut. Se ridică şi se uită 
la poză, încercând să îşi aducă aminte unde îl mai văzuse 
sau de unde îl ştia. Polițistul de la Moravuri părea să aibă în 
jur de patruzeci de ani şi lucra probabil de douăzeci de ani 
în cadrul departamentului. Existau şanse mari ca drumurile 
lor să se fi intersectat la un moment dat. Un loc al crimei, o 

secţie de poliţie, o petrecere de pensionare. Existau 
nenumărate posibilităţi. 

Brusc, Bosch auzi voci care se apropiau pe coridorul din 
spate. Apucă de clanţa uşii de la biroul comandantului, dar 
aceasta era încuiată. Se duse repede la peretele de fişiere 
care despărţea un birou al secretarei de celălalt. Se ghemui 
acolo, însă ştia că dacă persoanele respective vor intra, îl 
vor vedea. Aşteptă şi ascultă, apoi realiză că discuţia era 
despre cum să redactezi declaraţia de suspiciune 
rezonabilă pe un mandat de percheziţie. Trebuie să fi fost 
doi detectivi care se îndreptau către sala de şedinţe, care 
se afla la capătul coridorului din spate. 

Bosch împături fotocopiile şi le vâări în buzunarul interior 
al hainei. Aşteptă şi auzi vocile trecând pe lângă birourile 
comandamentului. De îndată ce îşi dădu seama că nu se 
mai afla în pericol, se ridică în picioare şi ieşi din birou pe 
holul din spate, prefăcându-se că era familiar cu acel loc. 

Coridorul era pustiu. Avea drum liber către ieşire. Grăbi 
pasul, însă nu ca o persoană care încerca să scape de 
acolo. Trecu de ultimul colţ şi împinse uşa grea de oţel, 
ieşind în noapte. Aleea de acces era liberă, însă în parcare 
se aflau doi ofiţeri de patrulare care „Inchideau prăvălia”, 
adică îşi terminaseră tura, iar acum îşi scoteau din maşină 
armele şi echipamentul personal. Aceştia erau prea 
preocupaţi de ceea ce făceau ca să îi acorde vreo atenţie 
lui Bosch, care traversă parcarea, îndreptându-se către 
maşina pe care o închiriase. 

Poarta parcării se deschidea automat atunci când o 
maşină ieşea. Bosch respiră uşurat abia atunci când ieşi din 
parcare şi viră pe Wilcox. O luă înspre nord, către Sunset 
Boulevard. Când prinse culoarea roşie la semafor, îşi scoase 
telefonul şi îl sună din nou pe Haller. 

_ — De două ori în aceeaşi noapte, Bosch? protestă acesta. 
Iti baţi joc de mine? E trecut de miezul nopţii. 

— Pune-ţi halatul, zise Bosch. Trec pe la tine. 
Inchise înainte ca Haller să apuce să protesteze din nou. 

Când deschise uşa de la intrare, Haller purta, într-adevăr, 
un halat alb din tricot pluşat. Bosch citi cuvintele „Ritz 
Carlton” brodate în fir auriu deasupra buzunarului de la 
piept. Părul lui Haller era ciufulit şi purta ochelari cu rame 
negre. Bosch realiză că acesta avea lentile de contact în 
timpul serviciului. 

— Ce este atât de important încât nu poate aştepta până 
dimineaţă? întrebă Haller. Am o cerere de audiere mâine la 
ora opt şi am nevoie de somn ca să pot funcţiona la 
capacitate maximă. 

— Are legătură cu Foster? întrebă Bosch. 

— Nu, e un alt caz. N-are legătură. Dar n-are importanţă, 
tot trebuie să... 

— Uită-te la astea! 

Bosch scoase din buzunar fotocopiile, le desfăcu şi îi 
întinse una lui Haller. Pe cealaltă o împături şi o băgă la loc 
în buzunar. 

— Aceştia sunt indivizii? întrebă el. 

— Care indivizi? întrebă Haller. 

— Poliţiştii care te-au oprit în seara aceea. 

Tonul cu care rosti aceste cuvinte insinua faptul că era 
frustrat de incapacitatea lui Haller de a-i urmări logica. 

— De ce te interesează cine m-a oprit în seara 
respectivă? întrebă Haller. Nu este trea... 

— Uită-te la poze, îi ordonă Bosch. Ei sunt indivizii? 

Haller îşi întinse braţul ca să privească pozele de la 
distanţă. Bosch bănui că avea nevoie de alte dioptrii. 

— Unul din ei a rămas în maşină, aşa că nu l-am văzut, 

zise Haller. Celălalt... acesta din dreapta... ar fi putut... da, 
e el. Tipul acesta a venit la maşina mea. 

Haller întoarse foaia ca să i-l arate lui Bosch. Era Ellis, cel 
care îi părea cunoscut lui Bosch. 

— Ce se întâmplă, Harry? întrebă Haller. De ce vorbim în 
toiul nopţii despre asta? 

— Indivizii ăştia te-au tras pe dreapta, zise Bosch. Tot ei 
l-au arestat pe James Allen de mai multe ori şi cred că îl 
foloseau pe post de informator. 

Haller încuviinţă din cap, însă nu păru entuziasmat. 

— OK, zise el. Sunt poliţişti ai Departamentului Moravuri 
din Hollywood. Nu e surprinzător faptul că l-au săltat de 
câteva ori pe Allen sau că l-au folosit pe post de informator. 
In cazul meu, au răspuns la apelul dispeceratului pentru că 
se aflau în zonă. Adică în Hollywood, teritoriul lor. 

Haller părea să-şi fi schimbat părerea. După ce ieşise din 
închisoare, le spusese reprezentanţilor presei poveşti 
despre teoria conspirației şi a filajului. Acum, expunea 
motive care explicau acest plan conspirativ pe care Bosch 
începea să îl vadă. 

— Am un martor care a auzit două portiere trântindu-se 
pe străduţă, în noaptea în care cadavrul lui Allen a fost 
lăsat acolo, zise Bosch. Şi ai auzit ce-a zis Dick Sutton acum 
câteva ore. Crede că ar putea fi vorba despre doi indivizi 
care s-au dus şi i-au omorât pe fraţii Nguyen. „Doiarii fac 
jocul”, Mick. Eu cred că este vorba despre doi făptaşi. 

Se aflau în holul de la intrare, în casa lui Haller. Mickey se 
uită la fotocopii - ţinea câte una în fiecare mână. 

— Bei whisky? întrebă el. 

— Câteodată, răspunse Bosch. 

— Hai să ne aşezăm şi să discutăm la un pahar de 
Woodford Reserve. 

Se dădu la o parte, permițându-i lui Bosch să intre în 
camera de zi. 

— la loc, îi spuse Haller. Mă duc să aduc paharele. Cu 
gheaţă? 

— Ajung două cuburi, răspunse Bosch. 

Se aşeză pe o canapea de unde putea vedea prin 
fereastră luminile oraşului. Casa lui Haller era situată în 
cartierul Laurel Canyon şi oferea o privelişte nestingherită 
asupra oraşului spre vest şi în depărtare, înspre Cătălină. 

Haller se întoarse în curând cu două pahare în care se 
aflau un lichid de culoarea ambrei şi puţină gheaţă. Le puse 
pe măsuţa de cafea, alături de fotocopie, însă nu se aşeză. 

— Trebuie să mă duc să-mi pun lentilele de contact, zise 
el. Ochelarii ăştia îmi dau dureri de cap. 

Se făcu nevăzut pe un hol care ducea în partea din spate 
a casei. Bosch luă o gură de whisky şi simţi cum îl arde pe 
interior când îl înghiţi. Era marfa bună, o sticlă de whisky 
mai de calitate decât cea pe care o ţinea el acasă pentru 
musafiri. 

Mai luă o gură de whisky, apoi privi cu atenţie pozele 
celor doi poliţişti. Se întrebă dacă ei fuseseră cei care îi 
montaseră transmiţătorul GPS pe maşină. Gândul la 
Cherokee şi la cei doi bărbaţi îl făcu să se concentreze mai 
bine şi, brusc, Bosch îşi aminti unde îl văzuse pe Don Ellis. 
În parcarea din spatele barului Musso's. Bosch trecuse pe 
lângă el când plecase de la bar în seara în care Haller 
fusese tras pe dreapta pentru conducere sub influenţa 
băuturilor alcoolice. Asta însemna că Haller avea dreptate. 
Motivul arestării fusese înscenat. Ellis şi Long îl filaseră. 

Haller se întoarse fără ochelari şi fără halatul de baie. 
Purta blugi şi un tricou maro Chapman. Se aşeză pe scaunul 
din faţa lui Bosch, cu spatele la ferestrele care dădeau 
înspre oraş. Luă o gură sănătoasă de whisky şi îl imită pe 
Jack Nicholson, în scena din Easy Ridery când acesta bea 
whisky şi îşi flutura braţul ca o aripă. Apoi se lăsă pe 
spătarul scaunului şi se uită la Bosch. 

— Deci, ce facem? întrebă el. 

— Ne ocupăm de câteva lucruri mai întâi, răspunse 
Bosch. Mâine-dimineaţă, după ce şoferul te lasă la tribunal, 
pune-l pe el sau pe cineva de încredere să verifice maşina 
să vadă dacă nu există vreun transmiţător GPS. Eu am unul 
montat pe maşină. Cred că l-au pus indivizii ăştia doi. 

Arătă spre fotocopia de pe măsuţa de cafea. 

— Acest lucru se afla deja pe lista mea, zise Haller. 

— Atunci ocupă-te de asta, zise Bosch. Dacă există un 
transmiţător, lasă-l acolo. Să nu afle că ştii de el. Ar putea 
constitui un avantaj pentru noi. Eu am închiriat o maşină în 
seara asta. O voi folosi când nu voi dori ca ei să ştie unde 
merg. 

— OK, zise Haller. E primul lucru de care mă voi ocupa. 

— Mai vreau să vorbesc cu anchetatorul tău. 

— Cu Cisco? De ce? 

Bosch ridică paharul de pe măsuţă şi luă o gură 
sănătoasă din băutură. Aceasta îi arse toate căile 
respiratorii, făcându-l să lăcrimeze. 

— Uşurel, băiete! zise Haller. Genul ăsta de whisky se 
savurează. 

— Corect, zise Bosch. Uite care-i treaba, trebuie să 
înţelegi imaginea de ansamblu. Omul tău, Cisco, lucra la 
cazul acesta când a fost împins pe contrasens şi eliminat. 
Tu te ocupi de caz şi eşti tras pe dreapta pentru conducere 
sub influenţa băuturilor alcoolice. Fraţii Nguyen au fost ucişi 
din motive pe care nu le cunoaştem încă la mai puţin de o 
oră după ce-am vorbit eu cu ei. Putem să privim întreaga 
situaţie ca pe o coincidenţă sau o putem privi ca pe o 
conspirație. Vreau să îl întreb pe Cisco la ce lucra în ziua în 
care a fost scos din joc. 

— Face terapie fizică în fiecare dimineaţă la Spitalul 
Veteranilor din Westwood. 

— Perfect, zise Bosch. Mă duc acolo să-l văd. 

— Altceva? 

Bosch spuse arătând către poza lui Ellis şi a lui Long: 

— Unul din noi ar trebui să stea de vorbă cu DQ şi să 
vedem dacă a interacţionat vreodată cu aceşti doi indivizi. 
Doar ca să ne asigurăm. 

— Pot să fac eu asta, zise Haller. Trebuie să vorbesc cu el 
despre nişte chestii legate de proces şi să îi iau măsurile 
pentru un costum. Sper să găsesc în dulapul lui ceva care 
să i se mai potrivească. 

Arătă spre fotocopia de pe măsuţa de cafea. 

— Pot să iau asta şi să i-o arăt? întrebă el. 

— Da, mai am o copie, răspunse Bosch. 

Acesta îşi aminti ceva. 

— Când te întâlneşti cu el, întreabă-l dacă îşi mai 
aminteşte numărul de telefon al lui James Allen. Poliţiştii nu 
i-au găsit mobilul lui Allen. Dacă facem rost de numărul de 
telefon, am putea obţine desfăşurătoarele care să ne arate 
dacă cei doi au luat legătura. 

— Lucru care i-ar confirma alibiul. Bună idee. Şi tu? 

— Ceasul este cheia, cred în continuare asta. Trebuie să 
ajung la cumpărătorul iniţial. 

— Tipul din Beverly Hills? 

— Da. Am trecut pe lângă casa lui în seara asta. E 
frumoasă. Tipul are bani. Trebuie să-l prind la înghesuială şi 
să văd ce legătură are cu cazul. 

— Îți urez succes. 

— Mulţumesc. 

Şezură în tăcere vreme de câteva minute. Sorbeau 
whisky, cufundaţi fiecare în gândurile lui. Într-un final, 
Haller zise: 

— Marfa de calitate. 

Bosch se uită la paharul lui, apoi îl învârti, plimbând 
cuburile de gheaţă pe fundul lui. 

— E mai bun decât cel pe care îl am eu acasă, zise el. 

— Nu mă înţelege greşit, whisky-ul e bun, dar eu 
vorbeam despre tot ce ai descoperit tu în aceste ultime zile. 
Sunt multe chestii cu care pot lucra. Aş putea construi mai 
multe teorii, dincolo de orice îndoială. 

Bosch termină băutura din pahar. Realiză că el şi Haller 
vor avea întotdeauna perspective diferite de a privi 
dovezile şi celelalte nuanţe ale unei anchete. Haller privea 
informaţiile prin prisma unui proces şi cum le putea folosi 
ca să desființeze cazul procuraturii. Bosch - ca pe o direcţie 
care ducea la descoperirea adevărului. Tocmai de aceea 
ştia că nu trecuse cu adevărat de partea cealaltă a 
baricadei. Nu s-ar fi putut ocupa niciodată de un caz din 
perspectiva lui Haller. 

— Pe mine nu mă prea interesează teoriile alternative 
sau noţiunea de „dincolo de orice îndoială”, zise el. Pentru 
mine e o ecuaţie simplă. Dacă nu clientul tău este făptaşul, 
atunci voi afla cine este. Persoana sau persoanele 
respective mă interesează. 

Haller încuviinţă ridicând paharul în cinstea lui Bosch. 
Apoi îşi termină băutura din pahar. 

— Mie-mi convine, spuse el. 

De obicei, şedinţa săptămânală a Departamentului 
Moravuri era o pierdere de timp. Când aceasta luă sfârşit, 
Ellis traversă holul până în sala de recreere ca să-şi mai 
toarne o cană cu cafea neagră. Nu era obişnuit să vină la 
secţie atât de devreme şi simţea nevoia să îşi dubleze doza 
de cafeină. 

Insă fu nevoit să-şi aştepte rândul în spatele lui Janet, 
secretara căpitanului, care părea că pregăteşte o comandă 
pentru tot comandamentul de la parter. Janet era destul de 

corpolentă, iar Ellis nu putea ajunge la cafetieră până când 
aceasta nu termina de adăugat frişcă şi alţi îndulcitori în 
cele cinci căni din faţa ei. Asta îl enervă pe Ellis, care nu 
voia decât să îşi mai toarne puţin din chestia aceea neagră 
şi să se întoarcă la departament. 

— Scuze, zise Janet, simțind că se afla cineva în spatele 
ei. 

— Nicio problemă, spuse Ellis. Nu te grăbi! 

Părându-i-se că recunoaşte vocea, Janet aruncă o privire 
peste umăr ca să se convingă că era Ellis. 

— Oh, Don, voiam să te întreb ceva. 

— Dă-i drumul. 

— Ai fost la birou azi-dimineaţă sau seara trecută? 

— Care birou? 

— Scuze. Mă refeream la cel de la parter. Biroul 
comandamentului. 

Ellis clătină nedumerit din cap. 

— Nu, despre ce vorbeşti? 

— Păi, e cam ciudat. Când am venit la muncă azi, a 
trebuit să fac copii ale rapoartelor din tura de noapte 
pentru ambii căpitani. Este primul lucru pe care îl fac în 
fiecare zi. 

Se întoarse ca să termine cu cănile de cafea aliniate pe 
blat, în faţa ei. 

— OK. 

— Când m-am dus la copiator, am găsit fotografia ta şi a 
lui Kevin înăuntru. Ca şi cum ar fi fost uitate acolo din 
întâmplare. 

Lui Ellis îi venea să o apuce de braţe ca să o întoarcă iute 
cu faţa la el. 

— Nu înţeleg, spuse el. Fotografiile noastre? Şi ce făceam 
în acele fotografii? 

Janet râse când îi observă nedumerirea. 

— Nu, nu, nu făceaţi nimic. Erau fotografiile voastre din 

organigramă. Cea de pe peretele de acolo. Cineva le-a luat 
de pe panou, s-a dus la copiator şi presupun că a făcut copii 
după ele. Apoi a uitat să le pună la loc pe perete. Le-am 
găsit sub capac, pe sticlă, azi-dimineaţă, când m-am dus să 
fac copii după rapoartele din tura de noapte. 

Incerca să prindă cu degetele toartele cănilor. Ellis îşi 
aruncă paharul de unică folosinţă în gunoi şi veni lângă ea. 

— Dă-mi voie să te ajut, zise el. O să te arzi. 

Ea râse, înlăturând această posibilitate. 

— Fac treaba asta în fiecare dimineaţă şi în fiecare după- 
amiază, spuse ea. Nu m-am ars niciodată. 

— Lasă-mă să te ajut totuşi, zise Ellis. l-ai întrebat pe cei 
din birou dacă a făcut careva dintre ei copii? Căpitanul, 
poate? 

— Da şi tocmai asta-i ciudat. Nimeni n-a făcut copii. Am 
întrebat pe toată lumea, inclusiv pe cei doi căpitani. Cineva 
trebuie să fi intrat în birou după orele de serviciu şi să fi 
făcut asta, însă a uitat să pună pozele la locul lor. M-am 
gândit că e bine să ştii. In caz că cineva vrea să facă vreo 
farsă. 

— Mulţumesc. Cred că ai dreptate când spui că 
pregăteşte cineva o farsă. 

Janet râse. 

— Unii au prea mult timp liber la dispoziţie, asta-i sigur. 

In fiecare secţie a LAPD, exista o tradiţie în ceea ce 
privea farsele. Deseori, pozele erau folosite în acest scop. 
Ellis era de părere că i se pregătea altceva, însă o lăsă pe 
Janet să creadă ce voia. 

O urmă pe scări în jos, de-a lungul coridorului din spate, 
apoi în birourile comandamentului. Aşeză cele două căni de 
cafea pe care le ţinea în mâini pe masa lui Janet ca ea să le 
poată distribui mai departe, apoi cercetă din priviri 
încăperea şi se uită la organigrama de pe peretele opus. 
Poza lui era aşezată lângă cea a lui Long, pe rândul 

corespunzător unităţii agenţilor sub acoperire. Toate erau la 
locul lor. 

— Mulţumesc, Don, zise Janet. 

— Cu plăcere, răspunse el. Mulţumesc că m-ai avertizat 
în legătură cu farsa. 

— Mă întreb ce vi se pune la cale. 

— După cum ai spus şi tu, unii au prea mult timp liber la 
dispoziţie. 


Ellis şi Long împărțeau acelaşi separeu într-un colţ al 
Departamentului Moravuri. Le oferea cea mai mare 
intimitate din încăpere, iar asta se datora vechimii lui Ellis. 
Acesta se apropie de separeu şi îi făcu semn partenerului 
său să se întoarcă puţin cu scaunul ca să poată vorbi 
liniştiţi. 

— Care-i treaba? întrebă Long. 

— Nu sunt sigur, răspunse Ellis. L-ai verificat pe omul 
nostru astăzi? 

— E acasă. Primesc mesaj dacă pleacă undeva. 

— Dar aseară? 

— A fost acasă. 

— Aşa ţi-a arătat telefonul? 

— Păi, da. 

— Poate doar maşina lui a fost acasă. Vreau să mergi 
până acolo şi să te convingi că este acasă. 

— Acum? A 

— Da, acum. |ţi ţin eu locul aici. Du-te! 

— Ce s-a întâmplat? 

— S-a întâmplat că telefonul tău îţi arată că maşina lui nu 
s-a deplasat, însă aseară, cineva a intrat în secţie şi a făcut 
copii după pozele noastre de pe peretele din biroul 
căpitanului. 

— Ce dracu'? 

Ellis îşi plimbă privirea prin încăpere ca să se asigure că 

izbucnirea lui Long nu atrăsese atenţia cuiva. Apoi se uită 
din nou la Long. 

— Exact, zise el. Cred că Bosch pune ceva la cale şi 
vreau să ştiu ce anume. Primul pas e ca tu să mergi până 
acolo şi să încerci să afli dacă e acasă. Nu doar nenorocita 
aia de maşină. 

— Bine, bine. Mă duc. Dar poate ar trebui să 
reconsiderăm situaţia şi să găsim o cale să scăpăm de 
ameninţare, ştii? 

— Da, uite unde ne-au adus faptele. E ca un joc nenorocit 
de domino. Un lucru duce la următorul. Când se va opri? 

— Ziceam şi eu. 

— Da, şi eu ziceam să urci dealul şi să afli dacă Bosch 
este acolo sau dacă se joacă cu noi. 

Long trecu de două ori cu maşina pe lângă casă. Jeepul 
Cherokee era în garaj, însă nu zări niciun indiciu că ar fi 
cineva acasă. Volkswagenul nu era acolo, iar el bănui că 
fata era la şcoală. Cobori dealul şi luă următoarea curbă. 
Văzu un spaţiu gol unde fusese demolată o casă de pe 
fundaţie, pentru a face loc unei construcţii noi. De acolo 
putea vedea ferestrele şi veranda din spatele casei lui 
Bosch. 

Parcă în faţa garajului cuiva şi cobori din maşină cu 
binoclul în mână. Traversă în grabă strada şi trecu pe sub 
banda galbenă pe care scria „Pericol/Peligro”, legată de doi 
ţăruşi din faţa consolei. leşi afară şi imediat îşi dădu seama 
cât era de expus. Se prefăcu mai întâi că priveşte prin 
binoclu înspre Universal City sau înspre munţii din 
depărtare. Apoi se întoarse încet înspre stânga şi fixă 
binoclul pe casa lui Bosch. Nu zări nicio mişcare în spatele 

geamurilor. Biroul era gol, iar uşa de sticlă glisantă era 
închisă. 

Îşi luă binoclul de la ochi şi se prefăcu din nou că admiră 
peisajul. Mai aruncă o privire înspre casa lui Bosch, însă nu 
zări nicio mişcare. Se întoarse şi se îndepărtă de fundaţie, 
gândindu-se ce să facă în continuare ca să se asigure că 
Bosch nu era acasă. 

Când ajunse la banda galbenă, văzu un bărbat care îl 
aştepta acolo. 

— Aţi încălcat o proprietate privată, spuse acesta. 

— Nu este adevărat, zise Long. Mi s-a dat voie. 

— Zău? Cine v-a dat voie? Daţi-mi un nume. 

— Nu sunt obligat. 

Trecu pe sub banda galbenă şi traversă strada, 
îndreptându-se către maşina lui. 

— V-am luat numărul de înmatriculare, zise bărbatul. 
Cred că puneţi la cale ceva. 

Long se întoarse şi se duse ţintă la bărbat, scoţându-şi 
insigna pe care o purta pe un lanţ, sub cămaşă. 

— Domnule, stânjeniţi o anchetă a poliţiei, zise el. Intraţi 
în casă şi vedeţi-vă de treabă dacă nu vreţi să vă treziţi 
într-o celulă. 

Bărbatul făcu câţiva paşi în spate, privindu-l cu teamă pe 
Long. 

— Se numeşte „Supravegherea cartierului”! strigă 
bărbatul după ce îşi recăpătă curajul. Avem grijă unul de 
celălalt aici. 

— Mă rog, zise Long deschizând portiera. 

Long porni din loc şi, cu prima ocazie, întoarse maşina şi 
urcă dealul. Trecu pe lângă bărbatul băgăreţ care stătea pe 
stradă, în faţa consolei. După ce luă curba, se apropie de 
locuinţa lui Bosch şi opri chiar în faţă. Privi cu atenţie casa, 
gândindu-se cum să procedeze şi devenind din ce în ce mai 
frustrat. 

— La naiba! zise el. 

Claxonă de trei ori, ca şi când s-ar fi aflat acolo ca să ia 
pe cineva cu maşina. Păstră maneta în viteză şi se uită la 
uşa de la intrare. Dacă Bosch sau altcineva deschidea uşa, 
va porni din loc. Geamurile maşinii erau fumurii, astfel încât 
să nu poată fi identificat. 

Nu deschise nimeni uşa. 

Claxonă încă o dată insistent, apoi aşteptă şi privi. Nu 
răspunse nimeni. 

— La naiba! zise el din nou. 

Long porni din loc, urcă până la Mulholland, apoi 
întoarse. Când cobori pe Woodrow Wilson şi trecu pe lângă 
casa lui Bosch, claxonă furios, fără să se oprească, apoi îl 
sună pe Ellis. 

— Ne-a păcălit, raportă el. Maşina lui e aici, însă el, nu. 
Cred că şi-a dat seama că i-am pus un transmiţător. 

— Vii încoace acum? îl întrebă Ellis pe un ton calm. 

— Sunt pe drum. 

— Bine. El nu ştie că noi ştim. Ne-am putea folosi de asta. 

— La asta mă gândeam şi eu. Ce crezi că pune la cale? 

— Cine ştie? 

— Cum dăm de el? 

Ellis nu răspunse imediat. 

— Vom merge acolo unde credem că îşi va face apariţia 
şi vom aştepta. 

— Şi unde-ar fi asta? 

— Vino aici şi-o să ne dăm noi seama. 

Ellis închise fără să mai spună altceva. 

Bosch era familiarizat cu perimetrul Spitalului Veteranilor 
din Westwood deoarece îi vizitase de-a lungul anilor pe 

doctorii de acolo, iar o dată primise el însuşi îngrijiri după 
ce fusese împuşcat. Complexul era traversat de Wilshire 
Boulevard, iar Bosch ştia că toate centrele de reabilitare se 
aflau în partea de sud. Işi lăsă maşina într-o parcare care 
spunea multe despre pacienții centrului medical. 
Majoritatea erau maşini vechi şi cârpite, rulote şi camionete 
cu prelate, toate „ornate” cu abţibilduri prin care 
proprietarii acestora proclamau cu mândrie că îşi serviseră 
ţara, amintind şi detaşamentul militar, şi apartenenţa 
politică. Mesajul era evident. Indiferent în ce război 
luptaseră aceştia, întoarcerea acasă reprezenta o bătălie în 
sine. 

Intră printr-o uşă de sticlă pe care era inscripţionat 
mottoul: „Îi servim pe cei care au servit” şi verifică registrul 
de la recepţia centrului de terapie fizică. Recepţionera era 
acolo, însă nu îşi luă ochii de la ecranul computerului. 
Bosch văzu că Dennis Wojciechowski, alias Cisco, sosise în 
urmă cu patruzeci de minute. Se gândi că şedinţa lui era pe 
terminate. Luă un loc în sala de aşteptare de unde putea 
vedea uşa şi îl putea zări pe Cisco atunci când acesta pleca. 

Bosch observă că revistele împrăştiate pe masa din faţa 
canapelei erau vechi de câteva luni. In loc să ia o revistă, el 
preferă să îşi deschidă e-mailul pe telefon. Nu o mai făcuse 
de câteva zile. II văzu pe cel de la Lucia Soto în care 
apăreau numele Ellis şi Long. Majoritatea e-mailurilor erau 
spamuri, iar el le şterse. Mai primise două de la foşti colegi, 
în care aceştia îşi exprimau dezamăgirea că lucra acum 
pentru apărare. Bosch începu să îi răspundă primului, dar 
se opri pe la jumătatea textului, deoarece realiză că nu va 
reuşi niciodată să se explice sau să le recâştige loialitatea 
colegilor şi colegelor din LAPD. Se opri din scris şi şterse 
mesajul. 

Această situaţie neplăcută îl întrista. Hotări să nu îşi mai 
verifice e-mailul, deoarece era posibil să mai primească şi 

alte mesaje de acest gen. Dădu să îşi bage telefonul în 
buzunar, când acesta începu să vibreze. Se uită pe ecran 
înainte să răspundă şi văzu numele lui Francis Albert. Nu 
recunoscu numele, însă răspunse la telefon. Se ridică în 
picioare şi ieşi afară, urmând instrucţiunile care interziceau 
vorbitul la telefon în sala de aşteptare. 

— Harry Bosch. 

Intră într-o nişă din dreapta. 

— Domnule detectiv Bosch, sunt Francis Albert, vecinul 
dumneavoastră de pe Woodrow Wilson. 

Bosch nu îşi amintea nici numele, nici chipul persoanei. 
Nu ştia dacă Francis Albert era numele complet sau două 
prenume, poate în onoarea lui Francis Albert Sinatra. 

— Da. Ce mai faceţi? 

— Bine. Nu ştiu dacă vă mai aduceţi aminte de mine, dar 
am găzduit întâlnirea grupului „Supravegherea cartierului” 
de acum câteva luni, la care aţi avut amabilitatea să 
participaţi. 

În acel moment, Bosch şi-l aminti. Era un bărbat în 
vârstă, cu umerii lăsaţi, fără familie şi cu prea mult timp 
liber la dispoziţie. Bosch, proaspăt pensionat şi cu la fel de 
mult timp liber la dispoziţie, fusese de acord să participe la 
întâlnirea din martie. Probabil că Francis Albert voia ca el să 
se întoarcă şi să li se adreseze din nou „trupelor”. 

— Fireşte că îmi amintesc de dumneavoastră, zise Bosch. 
Dar sunt puţin cam ocupat momentan. Vă pot suna eu mai 
târziu? 

— Desigur. M-am gândit că poate vreţi să ştiţi că v-a 
supravegheat cineva casa în această dimineaţă. A susţinut 
că e poliţist, însă mă îndoiesc de asta. 

Brusc, Bosch nu se mai grăbi să încheie conversaţia. 

— Cum adică mi-a „supravegheat casa”? întrebă el. 

— Ştiţi proprietatea familiei Robinson, care se află vizavi 
de casa mea? spuse Francis Albert. Unde a fost dărâmată 

casa, dar au lăsat fundaţia pe care să ridice o alta? 

— Da, o ştiu. 

— Am ieşit azi-dimineaţă afară ca să iau ziarul, când am 
văzut că un şmecher a parcat chiar în faţa garajului meu. 
Apoi l-am văzut pe individ. A trecut pe sub banda galbenă 
şi s-a urcat pe fundaţie cu un binoclu în mână. S-a uitat cu 
el înspre casa dumneavoastră, domnule detectiv Bosch. 

— Spuneţi-mi Harry. Nu mai sunt detectiv. Sunteţi sigur 
că se uita înspre casa mea? 

— Mie aşa mi s-a părut. Imi puteţi spune Frank. 

— Cât timp a stat acolo, Frank? 

— Până l-am bătut eu la cap şi a plecat. De aceea nu 
cred că este cu adevărat poliţist, deşi mi-a arătat insigna. 

— L-ai bătut la cap? 

— Da, am ieşit afară şi l-am întrebat ce făcea. A început 
să se agite şi a plecat. Atunci mi-a arătat insigna aia 
ridicolă pe care o purta la gât. 

Bosch scoase din buzunarul hainei cealaltă copie făcută 
după poza lui Ellis şi a lui Long. O desfăcu şi se holbă la 
feţele celor doi poliţişti de la Moravuri. 

— Cum arăta? întrebă el. 

Se aşternu o tăcere lungă înainte ca Albert să răspundă. 

— Nu ştiu, arăta normal, răspunse el într-un final. 

— Normal? întrebă Bosch. Era alb, negru, creol? 

— Alb. 

— Ce vârstă? 

— Patruzeci de ani, cred. Poate treizeci. 

Bosch se uită la cele două poze. 

— Avea mustață? ` 

— Da, avea mustață. IlI cunoşti? 

Long avea mustață. Ellis, nu. 

— Nu ştiu. Eşti acasă mai târziu? Aş vrea să-ţi arăt câteva 
fotografii. 

— Sigur, sunt acasă toată ziua. 

— Mulţumesc, Frank. 

— Nu facem decât să supraveghem cartierul. Asta-i 
treaba noastră. 

Bosch închise şi se uită la pozele celor doi poliţişti de la 
Moravuri. 

Nu credea că era nevoie să treacă pe la Frank ca să 
confirme ceea ce îi spunea instinctul. Long fusese cel cu 
binoclul. Lui Bosch i se părea ciudat că acesta venise să 
arunce un ochi atât de devreme. Era 9.30 dimineaţa. De ce 
devenise atât de repede bănuitor că jeepul Cherokee nu se 
deplasa? 

Bosch credea că altceva îl determinase pe Long să urce 
dealul, împături fotocopia. Şi o vâri la loc în buzunarul 
hainei. In acel moment, văzu un bărbat care i se păru a fi 
Wojciechowski ieşind pe uşa centrului de reabilitare. 

Acesta şchiopăta vizibil şi mergea sprijinindu-se într-un 
baston negru cu flăcări pictate pe el. Purta o pereche de 
jeanşi albaştri, un tricou negru şi o vestă de piele cu 
emblema Harley-Davidson pe spate. Aripile tradiţionale ale 
emblemei erau rupte. Bosch ştia că acest lucru arăta că 
motociclistul fusese doborât şi rănit, însă supravieţuise. 

— Cisco? strigă Bosch. 

Bărbatul se opri pe loc şi se întoarse ca să vadă cine ÎI 
striga. Bosch îl ajunse din urmă. 

— Eşti Cisco, nu? 

— Poate. Tu cine eşti? 

— Harry Bosch. Sunt... 

— Detectivul lui Mickey Haller. Mda, mi-ai luat locul. 

— Voiam să spun că sunt fratele lui. Nu ţi-am luat locul. 
Nu-l vreau. E al tău de îndată ce te vei întoarce. Nu mă 
ocup decât de cazul acesta şi gata. 

Cisco se sprijini cu ambele mâini de baston. Bosch îşi 
dădu seama că statul în picioare şi umblatul nu erau 
activităţile lui preferate în acel moment. De-a lungul 

trotuarului erau înşirate mai multe bănci, unde însoțitorii îi 
puteau aştepta pe cei care intrau în centrul de reabilitare. 

— Ne putem aşeza o clipă? întrebă Bosch. 

Îi indică o bancă. Cisco o luă într-acolo, părând uşurat că 
putea să scape de greutatea care îi apăsa genunchiul. Era 
un bărbat masiv, cu braţe puternice şi un spate în formă de 
V, o piramidă întoarsă care părea instabilă pe punctul său 
de sprijin. 

— Aşadar, nu este o coincidenţă? întrebă el. Mick mi-a 
spus că şi tu ai fost în armată. 

— Am fost şi am mai fost şi aici, însă nu este o 
coincidenţă, zise Bosch. Am venit să mă întâlnesc cu tine. 
Vreau să îţi adresez câteva întrebări. 

— In legătură cu ce? 

— Haide să începem cu accidentul. Mickey mi-a spus... 

— Nu a fost accident. 

— Asta mă interesează. Spune-mi ce s-a întâmplat. 

— Nu înţeleg. De ce? 

— Ai aflat că Mickey a fost arestat pentru conducere sub 
influenţa băuturilor alcoolice, nu? 

— Da. L-au arestat amicii tăi de la LAPD. 

— A fost o înscenare. Cred că au făcut-o ca să îl 
împiedice să facă progrese în cazul Foster. Cred că acelaşi 
lucru l-ai păţit şi tu. Aşadar, ce s-a întâmplat? 

Bosch observă ce privire rece avea Cisco. 

— Era 1 aprilie. Mă aflam pe Ventura Boulevard, în Studio 
City şi mă îndreptam către Hollywood. Tipul care mergea pe 
cealaltă bandă, paralelă cu a mea, m-a împins şi n-am avut 
încotro; ori îl lăsam să mă lovească şi ajungeam sub roţile 
maşinii lui, ori riscam şi intram pe contrasens. A fost cât pe 
ce să reuşesc. 

— De ce crezi că a făcut-o intenţionat? 

— Nu cred. Sunt convins de asta. Două chestii. Unu, tipul 
nu s-a oprit. Adică, nici măcar nu a încetinit. Şi doi, ştia ce 


265 


face. La naiba, mi-am întins piciorul şi am lovit în partea 
laterală a maşinii, iar el şi-a continuat drumul. Bocanci cu 
bombeu metalic, omule. A auzit zgomotul. Ştia că sunt 
acolo. 

— L-ail văzut pe şofer? 

Bosch dădu să scoată fotocopia din buzunar. 

— Nu l-am văzut, răspunse Cisco. Geamurile maşinii erau 
prea închise la culoare. Cu mult peste limita legală. 

Bosch lăsă fotocopia în buzunar. 

Ştia că practica obişnuită a unităţilor UC din cadrul EAPD 
era să monteze geamuri fumurii la maşinile lor, cu mult 
peste limita legală admisă. 

— Ce fel de maşină era? 

— Un Chevrolet Camaro portocaliu-ars cu jante negre şi 
etriere galbene. M-am uitat bine la roţi. Păreau 
personalizate. 

— Bănuiesc că nu ai memorat numărul de înmatriculare. 

— Am fost prea ocupat să rămân în viaţă în acel moment. 
Ce ai în buzunar? Ce vrei să-mi arăţi? 

Bosch scoase fotocopia. 

— Aceştia sunt cei doi indivizi care l-au tras pe dreapta 
pe Haller. M-am gândit că poate îl vei recunoaşte pe 
vreunul din ei - asta dacă l-ai fi văzut pe şofer. 

Cisco desfăcu hârtia şi se uită la cele două feţe. Erau 
fotografii de prim-plan, însă în ambele se observa clar 
gulerul uniformei de poliţie. 

— Vrei să spui că ar putea fi vorba de doi poliţişti? 
întrebă Cisco. 

Bosch dădu afirmativ din cap. 

— Aşa se pare. 

— Isuse! Poliţişti corupți! Ştii ce-au de gând să facă în 
continuare? 

— Vreau să te rog să nu vorbeşti cu nimeni despre asta. 
Haller e OK, însă pentru alte persoane reprezintă încă o 

ameninţare. Situaţia ar putea scăpa de sub control dacă s- 
ar afla. 

— Nu e nevoie să mă atenţionezi. 

— Scuze. Aşadar, accidentul tău s-a întâmplat... 

— Ţi-am spus că n-a fost un accident. 

— Scuze, m-am exprimat greşit. Aşadar, ai fost atacat 
imediat după ce Haller a primit cazul Foster. Te-ai şi pus pe 
treabă? 

— Nu în profunzime. Am primit cazul şi am început să 
punem informaţiile laolaltă, însă cum nu se făcuse nicio 
descoperire, am aşteptat ca procuratura să dezvăluie ceva 
din dosarul crimei. 

Bosch încuviinţă din cap. 

— Aşadar, nu te-ai apucat de treabă în adevăratul sens al 
cuvântului. 

— Nu. Ne-am agăţat doar de un fir până când am pus 
mâna pe dosar. Acesta este punctul de plecare, ştii? 

— Da, ştiu. V-aţi agăţat de un fir zici... ce înseamnă asta? 

— Păi, de obicei, ai versiunea clientului pe care poţi să o 
verifici. Clientul nostru a spus că are un alibi, iar eu l-am 
verificat, însă am descoperit că eram cu un pas în urmă. 
Bărbatul cu care a susţinut că fusese în noaptea respectivă 
a fost ucis. 

— James Allen. 

— Exact. 

— Cât de departe ai ajuns cu pista asta? 

— Nu prea departe. Tipul murise, iar noi nu mai puteam 
vorbi cu el, punct. Am dat câteva telefoane la LAPD ca să 
discut cu cei care se ocupau de caz, dar - surpriză - nimeni 
nu m-a sunat înapoi. 

— Crezi că ai făcut ceva în timpul investigaţiei care să fi 
dus la atacul celor din Camaro? Îți aminteşti ceva? 

Cisco căzu pe gânduri o clipă, apoi clătină din cap. 

— Chiar nu-mi amintesc, altminteri m-aş fi ocupat de 

problemă, ştii? 

— Da. 

Bosch îşi dădu seama că dacă exista vreo legătură între 
faptul că Cisco ajunsese pe contrasens şi Ellis şi Long, 
atunci trebuia să descopere acest lucru prin alte metode. 

— Imi pare rău că nu-ţi sunt de prea mare ajutor, zise 
Cisco. 

— Mi-ai făcut o descriere detaliată a maşinii. Îmi va fi de 
ajutor. 

— Mi-aş fi dorit să fi ştiut ceva, însă nu ştiu ce am făcut 
ca să îi întorc împotriva mea. În cazul lui Mickey, înţeleg. 
Insă eu abia începusem să mă ocup de caz. 

— Ei bine, ori ai făcut ceva, ori au crezut că erai pe 
punctul să faci ceva. Poate doar au vrut să îl sperie pe 
Haller, scoţându-i din joc detectivul. Poate nu vom afla 
niciodată. 

— Poate. 

— Ai anunţat poliţia despre incident? 

— Fireşte, dar a fost o pierdere de timp. 

— De ce spui asta? 

— Să fim serioşi, omule! Uită-te la mine! Când mă văd, 
poliţiştii spun „motociclist”. Ei cred că tipul care m-a scos 
de pe şosea le-a făcut o favoare celorlalţi participanţi la 
trafic. l-am sunat, dar i-a durut fix în cot. Cred că au 
aruncat reclamaţia direct la coşul de gunoi. M-am ales doar 
cu asigurarea plătită. De la poliţişti n-am mai primit niciun 
semn. 

Existase o vreme când Bosch ar fi sărit în apărarea 
Departamentului de Poliţie din Los Angeles în faţa unor 
asemenea acuzaţii. Nu mai lucra însă pentru departament. 
Dădu din cap înţelegător. După ce făcură schimb de 
numere de telefon, Bosch plecă, lăsându-l pe Cisco pe 
bancă. Acesta îi spuse că voia să îşi odihnească puţin 
genunchiul înainte să se ridice în picioare şi să o ia înspre 

parcare. 

Bosch nu se aşteptase ca tipul ăsta, Cisco, să îi identifice 
pe Ellis sau pe Long drept atacatorii lui, însă sperase ca el 
să îi întărească sentimentul că poliţiştii de la Moravuri se 
aflau în spatele incidentelor legate de caz. 

Fiind o fire hotărâtă, ştia că existau şi alte metode de a 
găsi dovezi. Prima oprire era la Hollywood Athletic Club. Se 
duse acolo direct din Westwood, iar pe drum îl sună pe 
Haller, care răspunse imediat. 

— Bună dimineaţa! zise el pe un ton vesel. Tocmai voiam 
să te sun. 

— Eu voiam să-ţi las mesaj, zise Bosch. Aseară mi-ai zis 
că azi vei fi la tribunal. 

— Am fost, dar am terminat. 

— Pari bucuros. Lasă-mă să ghicesc, ai mai câştigat un 
caz şi un alt traficant de droguri a fost eliberat. 

— Sunt bucuros, dar nu datorită acestui caz. Am noutăţi. 
Dar spune tu primul. Tu m-ai sunat. 

— Bine. Tocmai am vorbit cu Cisco. Nu l-a văzut pe cel 
care l-a făcut să intre pe contrasens. Insă mi-a descris în 
detaliu maşina - până la etrierele galbene. A fost un 
Camaro portocaliu-ars, cu jante negre. Te-am sunat să văd 
dacă îţi spune ceva. 

Se aşternu o clipă de tăcere, apoi Haller răspunse. 

— Nu. Ar trebui? 

— Dar maşina care te-a tras pe dreapta în seara aceea? 
întrebă Bosch. 

— Nu, n-a fost un Camaro. A fost un Dodge. Modelul 
Charger sau Challenger. Nu m-am uitat prea atent, dar cu 
siguranţă n-a fost un Camaro. 

269 


— Eşti sigur? 

— Hei, sunt „Avocatul din limuzină”. Mă pricep la maşini. 
Plus că nu era portocaliu-ars, ci negru ca smoala. Ca 
sufletele celor doi nenorociţi care se aflau în ea. 

— Ei bine, doar atât am aflat. Două lovituri. Prima Cisco, 
a doua tu. Inveseleşte-mă! Tu ce noutăţi ai? 

— Am primit azi veşti despre proba ADN. 

— Şi nu este a lui Foster. 

— Ba da, ea lui. 

— Şi de aceea eşti atât de bucuros? 

— Nu, sunt bucuros datorită rezultatelor privind urmele 
reziduale de prezervativ. Ai avut dreptate. Le-au găsit în 
mostră. 

Bosch se gândi la asta. Era un moment justificativ. 
Rezultatele veneau în sprijinul teoriei că sperma lui 
Da'Quan Foster ar fi putut fi transportată la locul crimei şi 
plantată în şi pe trupul Alexandrei Parks. 

— Următorul pas este acela că trebuie să îl compare cu o 
marcă anume, zise Haller. Marca lui Allen. Dacă reuşim să 
facem asta, procurorul nu se va putea eschiva, susținând 
că el a purtat prezervativ tot timpul, dar s-a rupt. 

— OK, zise Bosch. 

— Ştii, de obicei am sentimentul că atac cazul 
procurorului cu un nenorocit de pistol pneumatic. Însă în 
cazul de față încep să cred că luptăm cu puşti de 
vânătoare. Cu ţeavă dublă. O să le ciuruim cazul! O să-l 
facem praf! 

Haller părea aproape năucit de rezultatele analizei ADN. 
Pentru Bosch însă, procesul era o noţiune mult prea 
îndepărtată. Long şi Ellis îşi făceau de cap, iar cinci 
săptămâni era o perioadă prea lungă ca să aştepte 
rezultate. 

— Nu te gândeşti decât la proces, izbucni Bosch. 

— Pentru că asta mi-e meseria, zise Haller. E meseria 

noastră. Care-i problema, Harry? Am crezut că te vei 
bucura să auzi aceste noutăţi. Eşti pe calea cea bună, 
omule! 

— Problema e că Ellis şi Long îşi văd nestingheriţi de ale 
lor. Îmi supraveghează casa, ştiu că am o fată. Nu pot 
dovedi încă, dar cred că l-au scos din joc pe Cisco pentru că 
a reprezentat cumva o ameninţare pentru ei, iar acum eu 
sunt cel care îi ameninţă. Mai este aproape o lună până la 
proces, iar noi trebuie să ne concentrăm la ce se întâmplă 
acum. İl scapi pe Foster la proces, şi ce-i cu asta? 
Procurorul va obiecta, va spune că adevărul a fost 
denaturat şi nu se va lua nicio măsură împotriva acestor doi 
indivizi. Ce se va întâmpla atunci? 

Haller avu nevoie de câteva momente ca să formuleze un 
răspuns. 

— Harry, ţi-ai petrecut atâţia ani vânând criminali şi ştiu 
că eşti mânat de acelaşi instinct firesc şi în acest caz, spuse 
el. Însă eu îţi tot repet: ne ocupăm de cazul acesta dintr-o 
altă perspectivă. Nu eşti obişnuit cu aşa ceva, dar avem o 
responsabilitate faţă de client. Nu avem voie să facem 
nimic care să ne anuleze posibilitatea de a câştiga procesul 
în instanţă. Ştiu că ai nevoie de timp ca să te obişnuieşti cu 
asta, dar... 

— Nu-ţi face griji în privinţa asta, îl întrerupse Bosch. Nu 
intenţionez să mă obişnuiesc. După ce se va încheia treaba 
asta, am terminat. 

— E alegerea ta. Mai vorbim pe parcurs. 

— Dacă am merge la LAPD şi le-am arăta ce am 
descoperit până acum? Pot aduce dovezile de care au 
nevoie ca să nu-i mai lase pe ăştia doi să patruleze pe 
străzi. Sau, cel puţin, să îi ia în colimator. 

— Nici să nu te gândeşti, zise Haller. Dacă vom face asta, 
procurorul va avea la dispoziţie cinci săptămâni să se 
pregătească pentru argumentele noastre. 

— Poate nici nu va exista un proces. Îi aduc la 
interogatoriu pe cei doi, îi întorc pe unul împotriva celuilalt, 
unul din ei îl toarnă pe celălalt - cel mai vechi truc al 
meseriei. Caz închis. 

— E prea riscant. N-am de gând să fac asta. Şi nici tu. 

Bosch tăcu. Trebuia să ia în calcul motivele lui Haller. 
Oare se lupta să îi ofere clientului său şansa la un verdict 
de nevinovăție sau ţintea să se bucure de un moment de 
glorie în timpul procesului? Un astfel de caz oferea cea mai 
mare scenă dintr-o sală de judecată. Dacă Haller câştiga 
procesul, devenea erou, lucru care i-ar aduce o mulţime de 
posibili clienţi. Dacă acest caz nu ajungea în faţa instanţei, 
altcineva culegea laurii. 

— Mai eşti? întrebă Haller. 

— Da, zise Bosch. N-am încheiat discuţia asta. 

— Bine, bine. Uite cum facem, hai să ne întâlnim mâine- 
dimineaţă. Luăm micul dejun la Du-Par's. Ce zici de ora 8? 
îmi vei expune argumentele tale. Eu te voi asculta. 

— Care Du-Par's? 

— Farmer's Market. 

— Voi fi acolo. 

— Încotro te îndrepţi acum? 

— Hollywood. Vreau să verific ceva. ` 

Haller aşteptă explicaţii, însă Bosch nu i le dădu. Incercă 
să scape de supărare şi să îşi recapete concentrarea. 

— Te anunţ dacă iese ceva, zise el într-un final. 

— OK, zise Haller. Ne vedem mâine. 

Bosch închise, îşi scoase casca din ureche şi aşeză 
telefonul într-unul dintre suporturile de pahare din consola 
centrală. Regreta că se răstise la Haller, însă nu mai putea 
face nimic în această privinţă. Se concentră la trafic când o 
luă pe Fairfax de pe Santa Monica înspre Sunset. 

În urmă cu câţiva ani se descoperise că membrii unei 
bande de armeni închiriaseră un birou într-o clădire cu 

douăsprezece etaje, situată la intersecţia dintre Sunset şi 
Wilcox. Biroul se afla la etajul şapte, în partea din spate a 
clădirii, iar de la ferestre se vedeau uşa din dos şi parcările 
adiacente ale Secţiei LAPD Hollywood. In urma unui filaj de 
douăzeci şi patru de ore în spatele telescopului din birou, 
membrii bandei reuşiseră să adune informaţii despre 
poliţiştii sub acoperire de la Narcotice, Moravuri, precum şi 
despre echipele de combatere a bandelor criminale. 
Aflaseră perioadele de timp când anumite unităţi erau de 
serviciu, când ieşeau pe străzi şi unde mergeau după ce 
urcau înspre parcare şi intrau pe poartă. 

La un moment dat, un informator dezvăluise unui agent 
DEA informaţii despre existenţa acestui post de spionaj, iar 
acesta fusese închis în timpul unui raid al agenţilor FBI, 
lucru care adusese ruşinea asupra departamentului. FBI 
sechestrase registrele care conţineau numele de cod ale 
diferitelor unităţi din cadrul Secţiei Hollywood, precum şi 
descrierea în detaliu a maşinilor personale şi a vehiculelor 
folosite în misiuni sub acoperire. Se mai descoperise şi 
faptul că banda de armeni vindea informaţiile obţinute altor 
bande şi organizaţii criminale care îşi desfăşurau activitatea 
în Hollywood. 

Departamentul impusese apoi anumite schimbări de 
procedură menite să prevină repetarea unei astfel de 
situaţii stânjenitoare. Una dintre aceste schimbări consta în 
mutarea vehiculelor folosite în misiuni sub acoperire din 
parcarea comună, într-un lot „extern”, care era situat pe un 
teren donat de o companie locală - adică Hollywood 
Athletic Club. In ciuda majorităţii secretelor din cadrul 
departamentului, locul unde se afla această parcare nu era 
atât de secret. Scandalul cu postul de spionaj izbucnise 
după ce Bosch se mutase la Unitatea Cazuri Nerezolvate 
din PAB, în centru, însă până şi el aflase unde fusese 
mutată parcarea pentru vehiculele folosite în misiuni sub 

acoperire. 

Hollywood Athletic Club era situat pe Sunset Boulevard, 
la câteva cvartale distanţă de Secţia Hollywood. Parcarea 
clubului se afla în spate şi era împrejmuită de clădiri pe trei 
laturi, iar pe cea de-a patra latură, de un gard care delimita 
proprietatea de Selma Avenue. Parcarea nu avea paznic, iar 
ca să poţi intra pe poartă aveai nevoie de un card. 

Bosch nu avea nici card, dar nici nu voia să intre în 
parcare. Opri lângă trotuar, pe Selma Avenue, cobori din 
maşină şi se apropie de gard. Ştia că era momentul potrivit 
să  inventarieze vehiculele sub acoperire, deoarece 
majoritatea se aflau în parcare. Era ora zece dimineaţa, iar 
echipele de la Narcotice, Moravuri şi Combatere a Bandelor 
care foloseau aceste vehicule ieşeau la vânătoare la 
aceleaşi ore. Adică plecau în misiune după-amiaza şi lucrau 
toată noaptea. Dimineaţa, „vânătorii” dormeau până târziu. 

Maşinile pe care le foloseau echipele sub acoperire erau 
schimbate sau înlocuite cu cele ale altor divizii cel puţin o 
dată pe an pentru a nu fi recunoscute pe stradă. Unele erau 
scoase aleatoriu din circulaţie timp de o lună. Altele erau 
date la schimb la alte divizii, astfel încât pe străzi erau 
mereu maşini noi. Trecuseră două luni de când Cisco 
Wojciechowski fusese împins pe contrasens şi exista 
posibilitatea ca vehiculul pe care îl căuta Bosch, un Camaro 
portocaliu-ars, să fi dispărut deja. Faptul că Ellis şi Long 
folosiseră o altă maşină sub acoperire atunci când Îl 
arestaseră pe Haller părea să arate că maşina fusese 
schimbată. Pe de altă parte, îşi spuse Bosch, dacă aceştia 
comiseseră o infracţiune la volanul unui Camaro, şi-ar fi 
dorit să îl schimbe imediat cu o altă maşină. Cu un Dodge 
negru ca smoala, de pildă. 

Indiferent de situaţie, Bosch trebuia să verifice, iar 
strădania lui dădu roade. El observă farurile unui Camaro 
care ocupa un loc de parcare lângă zidul din spate al 

parcării. Parbrizul era acoperit cu un strat gros de praf şi 
era evident că nu mai fusese condus de ceva vreme. Făcu 
câţiva paşi de-a lungul gardului până ajunse într-un loc de 
unde putea să confirme culoarea: portocaliu-ars. 

Îşi scoase telefonul şi îi făcu o poză. Apoi o ataşă într-un 
mesaj pe care îl trimise la numărul pe care i-l dăduse Cisco, 
cu întrebarea: „Aceasta este maşina?” 

Bosch se întoarse la maşina lui închiriată. Cisco îi 
răspunse în timp ce el deschidea portiera: „Cred că da. Aşa 
pare”. 

Bosch urcă în maşină. Simţi cum sângele începe să i se 
înfierbânte. Faptul că văzuse Camaroul nu confirma decât o 
mică parte din teoria lui şi nu dovedea nimic, însă nu putea 
opri acel val de adrenalină. Incerca să pună cap la cap 
informaţiile, iar când cele mai nesemnificative detalii se 
potriveau, îl cuprindea un soi de entuziasm. Camaroul era 
important. Dacă Ellis şi Long îl folosiseră ca să îl scoată de 
pe şosea pe Cisco, atunci exista posibilitatea să îl fi folosit 
cu câteva săptămâni mai devreme, atunci când trupul lui 
James Allen fusese transportat pe străduţa de lângă EI 
Centro. 

Se urcă în Chrysler, străbătu Santa Monica Boulevard, iar 
apoi o luă înspre cimitirul Hollywood Forever. Parcă în faţa 
biroului, intră şi îl găsi pe Oscar Gascon aşezat la birou. 
Acesta îl recunoscu pe Bosch din vizita anterioară. 

— Domnule detectiv, te-ai întors, zise el. 

— Da, răspunse Bosch. Cum merge treaba? 

— Nu prea merge. Vrei să verifici din nou înregistrările? 

— Da. Dar vreau să verific o altă dată. Când am fost aici 
data trecută, ai spus că poliţiştii LAPD au venit să verifice 
înregistrarea din noaptea crimei de la motelul Haven 
House. 

— Corect. 

— Aş putea să văd şi eu înregistrarea aceea? 

Gascon îl privi insistent pe Bosch ca şi când ar fi încercat 
să îşi dea seama ce căuta. Intr-un final, acesta ridică din 
umeri. 

— De ce nu? 

Gascon avu nevoie de cinci minute ca să selecteze din 
arhivă înregistrarea din noaptea în care James Allen fusese 
ucis. O derulă înainte, iar Bosch se uită la intrarea pe 
proprietatea motelului. 

— Ce căutăm? întrebă Gascon. 

Bosch răspunse fără să-şi ia privirea de la ecran. 

— Un Camaro portocaliu-ars, zise el. 

Urmăriră în tăcere înregistrarea timp de zece minute. 
Maşinile străbăteau Santa Monica Boulevard în ambele 
sensuri, cu o viteză neobişnuită. Bosch hotărî că dacă vor 
urmări înregistrarea din acea noapte şi nu va vedea 
Camaroul, va cere să o urmărească din nou la o viteză de 
derulare mai mică. Dacă Gascon se va împotrivi, Bosch va 
insista. 

— Acolo, zise brusc Gascon. Era un Camaro? 

— Derulează mai încet, spuse Bosch. 

Imaginile de pe înregistrare reveniră la normal, iar ei le 
urmăriră în tăcere. Maşina pe care o văzuseră intrând în 
parcarea motelului nu plecase. Bosch realiză că nu exista 
niciun motiv pentru care să creadă că maşina ar pleca în 
scurt timp. 

— Derulează imaginile înapoi să ne uităm din nou, zise el. 

Gascon se conformă. Derulă înregistrarea cu încetinitorul 
din proprie iniţiativă. Aşteptară şi văzură o maşină 
portocalie apărând pe ecran din partea stângă şi virând la 
stânga către intrare motelului. 

— Opreşte înregistrarea! ordonă Bosch. 

Gascon opri înregistrarea când maşina dădu să 
traverseze benzile de circulaţie de pe contrasens ale 
Bulevardului Santa Monica. Maşina era în poziţie oblică faţă 

de camera de supraveghere, însă imaginea era granulată şi 
neclară. Conturul maşinii se potrivea cu cel al unui Camaro. 
Era un model coupe cu două uşi şi un acoperiş jos şi neted. 

— Ce părere ai? îl întrebă Gascon. 

Bosch nu răspunse. Privea cu atenţie geamurile fumurii 
ale maşinii şi roţile negre. Era pe-aproape, însă Bosch nu îşi 
dădea seama ce era. Se întrebă dacă experta lui Haller ar fi 
putut îmbunătăţi imaginea. 

— Porneşte înregistrarea, zise el. Derulează înainte! 

Observă ora afişată în partea de jos a ecranului. Maşina 
portocalie intrase în parcarea motelului la ora 11.09 seara. 
Gascon mări viteza derulării şi urmăriră imaginile în tăcere 
vreme de câteva minute. Mai multe maşini intrară şi ieşiră 
din parcare. Fusese o seară plină la motel. Într-un final, 
maşina portocalie apăru, apoi dispăru. Gascon derulă în 
spate înregistrarea şi o urmăriră din nou cu încetinitorul. 
Maşina ieşi din parcarea motelului fără să se oprească, viră 
la dreapta şi o luă înspre vest pe Santa Monica Boulevard, 
dispărând din cadru. 

— Acum se grăbeşte, observă Gascon. 

Bosch se uită la cronometru. Maşina portocalie plecase la 
ora 11.32, la douăzeci şi trei de minute după ce intrase în 
parcare. Bosch se întrebă dacă avuseseră timp suficient să 
intre în camera lui Allen şi să îl scoată de acolo, mort sau în 
viaţă. 

— Când poliţiştii LAPD au fost aici, au căutat această 
maşină? îl întrebă Bosch. 

— N-aş zice, spuse Gascon. Au urmărit înregistrarea o 
vreme, apoi cred că li s-a părut oarecum inutil. Au făcut o 
copie pe care să o dea departamentului tehnic pentru 
îmbunătăţire. După aceea, n-am mai primit nicio veste de 
la ei. 

Bosch nu îşi luă privirea de la ecran în timp ce 
povesteau. In partea dreaptă a ecranului observă o maşină 

portocalie deplasându-se în direcţia vestică pe Santa 
Monica Boulevard, înspre motelul Haven House. Aceasta 
traversă ecranul şi intră pe drumul de acces al motelului, 
înainte să se facă nevăzută. 

— S-a întors, zise el. 

Când Gascon privi ecranul, maşina dispăruse deja. 

— Derulează înapoi, îi spuse Bosch. De data asta vine 
dinspre est. Opreşte imaginea când ajunge în centru. 

Gascon se execută imediat, iar Bosch se apropie de 
ecran. Se vedea un cap în maşină, când aceasta ajunse în 
faţa cimitirului. Imaginea era mică şi granulată, însă mai 
clară, deoarece maşina se afla mai aproape de camera de 
supraveghere. Bosch nu mai avea nicio îndoială: era un 
Camaro. Din acel unghi, reuşea să distingă câţiva pixeli 
galbeni în centrul roţilor negre - erau etrierele galbene pe 
care i le descrisese Cisco Wojciechowski. 

Din cauza distanţei faţă de camera de supraveghere şi a 
geamurilor fumurii, lui Bosch îi era imposibil să îl identifice 
pe şofer. 

— OK, dă-i drumul, zise el. Să vedem cât vor rămâne de 
data asta. 

Bosch observă că ora înregistrării era 11.41 p.m. Văzură 
cum Camaro intră din nou pe drumul de acces al motelului. 
Gascon derulă mai repede imaginile, apoi priviră şi 
aşteptară. Bosch se întrebă de ce fuseseră de două ori la 
motel. El bănui că prima oară, Ellis şi Long vizaseră hotelul 
şi camera lui Allen. O altă explicaţie putea fi aceea că în 
parcarea din spate fusese un du-te-vino continuu. O a treia 
explicaţie putea fi aceea că Allen se afla cu un client. 

De astă dată, Camaroul rămase acolo cincizeci şi unu de 
minute. Plecă din nou în grabă, virând la dreapta fără să 
oprească atunci când ieşi pe bulevard şi luând-o înspre 
vest, apoi dispăru din cadru. Bosch se gândi la timpul care 
se scursese, iar instinctul îi spuse că James Allen era mort şi 

ascuns în portbagajul maşinii atunci când aceasta ieşise din 
cadru. 

— Ce crezi? îl întrebă Gascon. 

— Cred că voi avea nevoie de o copie după înregistrare, 
răspunse el. 

— Ai o memorie externă? 

— Nu am. 

— Dar două sute de parai, cum am mai primit? 

— Am. 

— Stai să văd dacă găsesc pe cineva pe-aici care are o 
memorie externă. 

În drum spre casă, Bosch parcă maşina închiriată în 
spatele restaurantului Poquito Mas, de pe Cahuenga. Intră 
în restaurant şi comandată o porţie de chile pasi/la la 
pachet. Apoi accesă aplicaţia Uber ca să comande o 
maşină. Atât maşina, cât şi mâncarea comandată sosiră în 
acelaşi timp. In drum spre casă, el verifica drumul să vadă 
dacă nu era cumva filat de Ellis şi Long. Nici urmă de cei doi 
poliţişti de la Moravuri. Nu purtă nicio conversaţie cu 
şoferul. Bosch hotărî că acest lucru se datora faptului că 
şedea pe bancheta din spate. 

Odată intrat în casă, Bosch luă dosarul crimei din 
dormitorul lui şi îl trânti pe masa din sufragerie. Înainte să 
se apuce de lucru, deschise uşile glisante ca să aerisească 
încăperea. leşi pe verandă şi aruncă o privire în jur. Când se 
uită în dreapta, văzu dincolo de o deschidere în canion 
fundaţia de pe care Long îi supraveghease casa în acea 
dimineaţă. Se întrebă dacă îşi dăduseră seama că nu fusese 
acasă şi nu folosise jeepul Cherokee. 

Intră în casă şi se apropie de masă. Scoase un blocnotes 

cu foi galbene. Folosindu-se de dosar, de notițele personale 
şi de memorie, trasă o linie cronologică cu ajutorul căreia 
să poată vedea şi analiza cazul per ansamblu, cu mult 
înainte de uciderea Alexandrei Parks. Mai întâi notă crimele 
pe linia cronologică, apoi adăugă alte evenimente relevante 
în jurul lor. 

Trecuse un sfert de oră de când se apucase de proiect, 
când auzi soneria de la uşa de la intrare. 

Prin vizor, văzu un vârf de chelie în care se reflectau 
razele soarelui. Făcu un pas în spate şi deschise uşa. Era 
vecinul lui, Francis Albert. 

— Detectiv Bosch, te-am văzut pe verandă mai adineauri. 
Voiai să-mi arăţi nişte poze? 

— Am uitat complet, Frank. Aşteaptă o clipă! 

Deşi era o grosolănie, Bosch îl lăsă să aştepte în faţa uşii. 
Nu voia să îl poftească pe Albert înăuntru, deoarece ştia că 
i-ar fi fost greu ulterior să scape de el. Bosch se întoarse la 
masă, unde îşi lăsase haina aruncată pe spătarul unui 
scaun. Îi întinse lui Albert fotocopia cu cele două prim- 
planuri. 

— Individul pe care l-ai văzut azi-dimineaţă e unul din cei 
doi? îl întrebă el. 

Albert nu avu nevoie de prea mult timp ca să tragă o 
concluzie. Dădu afirmativ din cap. 

— Da, individul acesta a făcut pe clovnul, răspunse el. 

Îi arătă lui Bosch poza lui Long. Bosch încuviinţă din cap. 

— Da, m-am gândit eu, zise el. Mulţumesc, Frank. 

Se aşternu o tăcere stânjenitoare când Frank nu se clinti 
din loc, aşteptând explicaţii. 

— Mă suni dacă o să-l mai vezi? întrebă Bosch. 

— Sigur, răspunse Albert. Crezi că e poliţist pe bune? 

Bosch ezită o clipă, gândindu-se la întrebare şi la ce să-i 
răspundă lui Albert. 

— Nu chiar pe bune, zise el. 

După ce închise uşa, se întoarse la masă şi revizui de 
nenumărate ori linia cronologică, adăugând mereu mici 
detalii. După o jumătate de oră, avea, în sfârşit, un 
document care descria în amănunt cazul şi ancheta lui per 
ansamblu. 


Dată necunoscută 2013 - ceas cumpărat de dr. 
Schubert 

Dată necunoscută 2014 - ceas furat sau vândut de 
Schubert 

11 dec. - ceas cumpărat de Harrick de la Grant & Sons 
25 dec. - ceas oferit Alexandrei Parks 

Dată necunoscută - cadranul de cristal al ceasului este 
spart 

2 feb. - ceasul ajunge cu FedEx la Las Vegas 

5 feb. - Gerard examinează ceasul - încă înregistrat pe 
numele lui Schubert 

5 feb. - Gerard o sună pe doamna Schubert (ceas 
furat) 

5 feb. - Parks îl sună pe Gerard, află că ceasul ei ar 
putea fi furat 

5 feb. - Parks sună la Grant & Sons (conversaţie 
necunoscută) 

5 feb. - Dr. Schubert îl sună pe Gerard - ceasul nu e 
furat, plată jocuri de noroc 

5 feb. - Gerard o sună pe Parks (ceasul nu este furat) 
9 feb. - Alexandra Parks ucisă 

19 mar. - Daquan Foster arestat - potrivire ADN 

21-22 mar. - James Allen ucis - Camaro portocaliu în 
parcarea Haven House - două portiere pe străduţă - 
doi criminali? 

1 apr. - Accidentul lui Cisco - Camaro portocaliu 

5 mai - Haller arestat - Ellis şi Long 

7 mai - Fraţii Nguyen interogaţi de Bosch - fraţii 

Nguyen ucişi - doi criminali? 


Bosch lăsă pixul jos şi privi cu atenţie datele şi 
evenimentele din dreptul fiecărei liniuţe. Defalcarea cazului 
într-o singură linie cronologică îl ajută să vadă cum se lega 
totul şi cum evenimentele se succedau ca nişte piese de 
domino, unul ducând la celălalt. lar elementul comun era 
ceasul. Oare schimbarea proprietarului ceasului ar fi putut 
lega cele patru crime? 

Bosch ştia că sosise momentul să se întâlnească cu dr. 
Schubert şi să rezolve puzzle-ul. Se lăsă pe spătarul 
scaunului, gândindu-se cum ar fi mai bine să procedeze. 
Trăsese anumite concluzii despre bărbatul pe care nu Îl 
cunoscuse sau văzuse vreodată - concluzii referitoare la 
meseria lui şi la stilul de viaţă pe care îl ducea. 

Hotări că abordarea cea mai bună ar fi aceea să îl sperie 
pe Schubert şi să îl facă să coopereze de frică. In cazul de 
faţă, nu va fi nevoit să se prefacă. 

Bosch se ridică de la masă şi străbătu holul care ducea la 
dormitorul lui. Sosise momentul să se îmbrace ca un 
detectiv. 

Ellis se afla în noul apartament cu „Gemenele”. Urmărea 
înregistrările de peste zi, căutând un proiect de care să se 
ocupe. Long îl sună pe mobilul cu cartelă. 

— Ai avut dreptate, zise acesta. Tocmai şi-a făcut 
apariţia. Cred c-ar trebui să vii aici. 

Una din fete şedea pe canapea şi îşi dădea unghiile cu 
ojă. Cealaltă dormea deoarece noaptea trecută fusese 
foarte ocupată. Ellis intră în bucătărie ca să aibă intimitate. 
Vorbi în şoaptă cu Long. 

282 


— Ce face? întrebă el. 

— Păi, s-a îmbrăcat la costum şi cravată, răspunse Long. 

— Încearcă să se dea drept detectiv. Joacă un rol. 
Altceva? 

— Ţine în mână un dosar. 

— Unde este, mai exact? 

— În garaj, stă rezemat de o maşină care seamănă cu 
una obişnuită. Ar trebui să vii aici. Cred că pune la cale 
ceva. _ 

— Intenţionează să meargă undeva. Intr-un loc retras. 

Ellis trebuia să se îşi pună mintea la contribuţie. Care ar fi 
cea mai bună ocazie pentru jocul lor? 

— Mai eşti? întrebă Long. 

— Da, zise Ellis. Spune-mi, poartă armă? 

— Aă... da, poartă. La şoldul stâng. Sacoul îi e bombat. 

— Va trebui să ţinem cont de asta. Eşti sigur că nu te-a 
văzut? 

— Nu, omule, a trecut cu maşina pe lângă mine. 

— E în Cherokee? 

— Nu, are un Chrysler. Pare a fi închiriat. 

Ellis căzu pe gânduri. Bosch ştia că ei îi monitorizau 
Cherokee. Oare ştia că îl filau pe Schubert? 

— Vii sau nu? întrebă Long. 

— În curând. 

Închise şi intră în camera de zi. 

Centrul Cosmetic Creation era situat într-o clădire cu 
două niveluri, la o stradă distanţă de Cedars-Sinai în West 
Hollywood. Primul nivel servea drept garaj, iar ca să ajungi 
la centrul medical trebuia să urci cu liftul. Când ajunse în 
parcare, Bosch identifică repede maşina lui Schubert - avea 

un loc rezervat, cu numele scris pe o plăcuţă prinsă de 
perete. În acel loc era parcat un Mercedez-Benz elegant, 
argintiu. Bosch trecu cu maşina pe lângă el şi găsi un loc de 
parcare liber în apropiere. Parcă şi aşteptă. In tot acest 
timp, frunzărea dosarul cu rapoartele şi fotografiile pe care 
le selectase, gândindu-se cum „să paseze”. Asta urma să 
fie. O „pasă” la Schubert. O propunere să-i salveze viaţa. 

În timp ce aştepta, Bosch văzu câteva paciente ale 
centrului de chirurgie estetică ieşind din lift şi plecând, 
după ce fuseseră externate în urma unui tratament, oricare 
ar fi fost acesta. Erau duse în scaunul cu rotile de asistente 
şi ajutate să urce în limuzinele care le aşteptau. Bosch 
observă că plăcuţele de înmatriculare ale limuzinelor aveau 
toate cadrane de la acelaşi service auto, ceea ce îl făcea să 
creadă că transportul era inclus în pachetul de servicii 
chirurgicale. Toate pacientele, cu excepţia uneia singure, 
aveau feţele bandajate. Bosch bănui că femeia care nu 
avea faţa bandajată alesese o mărire de sâni sau liposuctie. 
Aceasta se ridică cu grijă din scaunul cu rotile şi se aşeză 
încet pe bancheta din spate a limuzinei. 

Toţi pacienţii pe care îi văzu Bosch erau femei. Toate de 
vârstă mijlocie sau mai în vârstă. Toate neînsoţite. Toate 
încercând, probabil, să-şi păstreze tinereţea şi să amâne 
cât mai mult momentul în care se vor teme că bărbaţii nu 
se vor mai uita la ele. 

Viaţa era dură şi nemiloasă. Acest lucru îl făcu pe Bosch 
să se gândească la fiica lui şi la momentul în care va pleca 
în curând de acasă pentru a-şi urma propriul drum. Spera 
să nu ajungă niciodată într-un astfel de loc. Işi scoase 
telefonul şi îi trimise un mesaj, deşi ea îi spusese că era 
puţin probabil să existe semnal în locui unde urmau să-şi 
instaleze tabăra. Trimise însă mesajul, mai mult pentru el 
decât pentru ea. 

„Hei, sper că te distrezi. Mi-e dor de tine.” 

Bosch se uita la ecranul telefonului, sperând să 
primească un răspuns, când auzi zgomotul scos de sistemul 
de deblocare al portierelor, îşi ridică privirea şi văzu două 
femei în uniforme de asistentă îndreptându-se spre 
maşinile lor. Probabil că era sfârşitul programului. Fură 
urmate la câteva secunde de un bărbat care părea a fi 
doctor. Acesta se îndreptă către Mercedesul parcat pe locul 
rezervat lui Schubert, însă trecu pe lângă el şi urcă în 
maşina alăturată. După ce bărbatul plecă, Bosch porni 
motorul şi se mută în locul de parcare rămas liber, lângă 
maşina lui Schubert. Cobori cu dosarul în mână şi ocoli 
Mercedesul doctorului. Se rezemă de partea din spate a 
maşinii, aşeză dosarul pe uşa portbagajului şi îşi încrucişă 
braţele peste piept. 

În următoarele douăzeci de minute, asistentele şi 
personalul clinicii continuară să iasă la anumite intervale de 
timp din lift şi să intre în garaj, însă nimeni nu se apropie de 
Mercedesul lui Schubert. Câţiva îl priviră curioşi, însă 
nimeni nu îl întrebă ce căuta sau ce făcea acolo. Era vineri 
după-amiază, sfârşit de săptămână, iar angajaţii voiau să 
scape cât mai repede de la muncă. Bosch se conectă la 
Google pe telefon şi căută o fotografie cu chirurgul 
estetician. Găsi una singură, dintr-un articol apărut în 2003 
în revista mondenă din Beverly Hills. Fotografia îi înfăţişă 
pe doctor şi pe soţia lui, Gail, la un eveniment caritabil 
organizat la Beverly Hilton. Lui Bosch i se păru că soţia 
făcuse o vizită sau două la clinica soţului ei din motive 
profesionale. Bărbia şi spaţiul dintre sprâncene păreau 
„finisate”. 

Pe ecranul telefonului apăru un mesaj de la Maddie. 

„E foarte frig noaptea. Ne vedem duminică!” 

Îi stătea în caracter să fie cât mai succintă, iar mesajul să 
fie cu subinţeles - mesajul fiind acela că nu vor mai 
comunica până se va întoarce acasă. Bosch deschise o 

căsuţă ca să îi răspundă la mesaj, însă nu ştia ce să-i scrie. 

— Mă scuzaţi. 

Bosch îşi ridică privirea. De el se apropia un bărbat, iar 
Bosch îl recunoscu din fotografia veche de doisprezece ani 
pe care tocmai o văzuse pe telefonul său. Schubert arătă 
înspre Mercedesul de care stătea rezemat Bosch. 

— E maşina mea, dacă nu vă deranjează, zise el. 

Purta pantaloni verzi şi o cămaşă albastru-deschis şi 
cravată gri. Nu avea sacou, cel mai probabil pentru că purta 
halat alb de doctor când era la centrul medical. Bosch se 
dezlipi de maşină şi îşi aranjă haina în aşa fel încât acesta 
să îi vadă tocul armei prins la şold. Observă că Schubert îşi 
ţinea ochii aţintiţi asupra lui. 

— Ce înseamnă asta? întrebă Schubert. 

— Domnule doctor Schubert, mă numesc Bosch şi sunt 
aici ca să vă salvez viaţa, răspunse Bosch. Am putea vorbi 
undeva între patru ochi? 

— Poftim?! exclamă doctorul. Vă arde de glume? Cine 
naiba sunteţi? 

Schubert îl ocoli pe Bosch când se apropie de portiera din 
stânga a maşinii. Scoase cheia din buzunar şi apăsă pe 
butonul telecomenzii, deblocând uşile. 

— Eu n-aş face asta dacă aş fi în locul dumneavoastră, 
zise Bosch. 

Schubert se opri cu mâna în aer, ca şi când Bosch l-ar fi 
avertizat că dacă ar fi tras de mâner, ar fi dezactivat o 
bombă. Bosch ocoli maşina prin spate, luând dosarul de pe 
uşa portbagajului, şi se apropie de el. 

— Cine sunteţi? îl întrebă Schubert. 

— V-am spus cine sunt, răspunse Bosch. Sunt cel care 
încearcă să vă salveze viaţa. 

Îi întinse dosarul lui Schubert, care îl luă ezitând. Până în 
acel moment, totul se desfăşură conform planului lui Bosch. 
Următoarele zece secunde urmau să hotărască dacă 

lucrurile vor rămâne aşa. 

— Uitaţi-vă peste el, zise Bosch. Investighez o serie de 
crime, domnule doctor Schubert. Şi am motive să cred că 
următorul aţi putea fi dumneavoastră... sau poate soţia 
dumneavoastră. 

Schubert reacţionă de parcă dosarul ar fi fost fierbinte. 
Bosch îl privea cu atenţie. Era mai mult o reacţie de frică 
decât de nedumerire. 

— Deschideţi-l, îi ordonă Bosch. 

— Nu aşa se procedează, protestă doctorul. Nu... 

Tăcu atunci când văzu fotografia prinsă cu agrafa în 
interiorul dosarului. Un prim-plan cu faţa desfigurată a 
Alexandrei Parks. El făcu ochii mari, iar Bosch bănui că 
doctorul plastician nu mai văzuse o astfel de faţă în toată 
cariera sa. 

Schubert aruncă o privire în partea cealaltă a dosarului. 
Bosch prinsese cu agrafă raportul privind incidentul în 
partea dreaptă, însă nu pentru conţinutul său, ci pentru că 
era o copie după un act oficial şi ştia că antetul 
Departamentului Şerifului din Los Angeles tipărit în partea 
de sus a paginii îl va face pe Schubert să considere 
acţiunea lui ca fiind legitimă. Harry voia ca acesta să 
creadă cât mai mult timp cu putinţă că era un poliţist 
adevărat. Jocul se încheia dacă Schubert cerea să îi arate 
insigna. Ca să prevină acest lucru, Bosch plănuia să Îi 
prindă pe picior greşit, mizând pe temerile lui. 

Schubert închise dosarul. Părea şocat. 1-1 întinse înapoi 
lui Bosch, însă acesta nu îl luă. 

— Despre ce este vorba? întrebă el. Ce legătură are cu 
mine? 

— Totul a început cu dumneavoastră, domnule doctor, 
răspunse Bosch. Cu dumneavoastră, cu Ellis şi cu Long. 

Expresia de pe chipul lui Schubert trăda recunoaşterea 
acestor nume. Recunoaştere şi teamă, ca şi când ar fi ştiut 

că nu îşi încheiase încă socotelile cu Ellis şi cu Long - 
indiferent care ar fi fost acestea. Bosch făcu un pas în faţă 
şi îi luă dosarul din mână. 

— Aşa, zise el. Unde putem sta de vorbă? 

Schubert folosi cheia ca să deschidă liftul. Cutia din oţel 
urcă încet, timp în care nici el şi nici Bosch nu scoaseră o 
vorbă. Odată ce uşile se deschiseră, cei doi bărbaţi 
pătrunseră într-un spaţiu luxos unde se aflau recepţia şi 
sala de aşteptare, dotată cu canapele din pluş şi o cafenea. 
Spațiile erau pustii şi fără angajaţi. Străbătură un coridor şi 
intrară în biroul lui. Doctorul aprinse lumina când intrară în 
încăperea generoasă, amenajată obişnuit: o canapea şi 
nişte scaune într-o parte şi un birou pe care se afla un 
computer, în partea cealaltă. Cele două zone erau 
despărțite de un paravan cu motive japoneze. Schubert se 
aşeză greoi pe scaunul din piele cu spătar înalt care se afla 
în spatele biroului. Clătină din cap ca şi când ar fi înţeles 
brusc că toate reuşitele din viaţa lui erau pe punctul de a se 
schimba. 

— Pur şi simplu nu-mi vine să cred, zise el. 

Gesticulă către Bosch, de parcă el ar fi fost răspunzător 
pentru tot ce se întâmpla. Bosch luă loc pe scaunul din faţa 
biroului ultramodern din aluminiu finisat şi aşeză dosarul pe 
el. 

— Relaxaţi-vă, domnule doctor, zise Bosch. Vom rezolva 
problema. Femeia din fotografia la care nu aţi vrut să vă 
uitaţi este Alexandra Parks. Vă spune ceva acest nume? 

Schubert începu să clatine din cap din instinct, apoi îşi 
aminti un nume. 

— Femeia din West Hollywood? întrebă el. Funcţionara? 

Am crezut că l-au prins pe vinovat. Un negru care făcea 
parte dintr-o bandă. 

Lui Bosch i se păru interesant că Schubert îl descrisese 
pe suspect după rasă, ca şi când ar fi avut cunoştinţe 
despre crimă. Acest lucru îl ajuta să îşi facă o părere despre 
bărbatul pe care trebuia să îl convingă în următoarele cinci 
minute să îşi deschidă sufletul şi să vorbească. 

— Ei bine, am arestat persoana greşită, zise Bosch. 
Criminalii sunt încă în libertate. 

— Vă referiţi la cei doi bărbaţi? La cei doi poliţişti de la 
LAPD? 

— Exact. Aş vrea să-mi spuneţi ce ştiţi despre ei ca să Îi 
putem opri. 

— Nu ştiu nimic despre asta. 

— Ba da, ştiţi. ` 

— Nu mă pot implica. In domeniul meu de activitate, 
reputația înseamnă totul. Eu... 

— Nu vă veţi putea bucura de reputaţie dacă veţi fi mort, 
iar noi avem motive să credem că vă aflați pe lista lor. 

— Este imposibil. Am plătit şi voi plăti din nou la sfârşitul 
lunii. Ei ştiu asta. De ce ar... 

Schubert realiză că se dăduse de gol din cauza panicii şi 
a fricii care îl cuprinseseră. 

Bosch încuviinţă din cap. 

— Tocmai de aceea trebuie să vorbim, spuse el. Ajutaţi- 
ne să-i punem capăt. Vom acţiona repede şi în siguranţă. 
Voi încerca pe cât posibil să nu vă implic. Am nevoie de 
informaţiile pe care le deţineţi, nu de dumneavoastră. 

Fu rândul lui Schubert să încuviinţeze din cap, nu atât 
pentru că era de acord cu ce spusese Bosch, cât pentru 
faptul că era conştient că acel moment de care se temuse 
atât de mult sosise şi trebuia să îi facă faţă. 

— Prea bine, zise Bosch. Dar înainte să începem, trebuie 
să îl contactez pe partenerul meu şi să-i spun unde mă aflu. 

E o chestie ce ţine de siguranţă. 

— Am crezut că sunteţi tot timpul împreună. 

Bosch îşi scoase telefonul şi introduse parola. 

— Intr-o lume perfectă, răspunse el. Insă în cazul unei 
astfel de anchete, este mai bine dacă ne despărţim ca să 
putem urmări mai multe piste. Ţinem însă legătura. 

Bosch se uită la ceas şi se prefăcu că dă un telefon. De 
fapt, accesase aplicaţia memo şi începuse să înregistreze. 
Işi duse telefonul la ureche ca şi când apelase numărul şi 
aşteptă să i se răspundă. Aşteptă câteva secunde, apoi lăsă 
un mesaj. 

„Hei, Harry la telefon. E ora 5.45 şi sunt cu domnul 
doctor Schubert în biroul lui, voi desfăşura interogatoriul 
aici. Este dispus să coopereze. Te anunţ dacă intervine 
ceva şi nu mă descurc. Vorbim mai târziu.” 

După ce termină cu mesajul, se prefăcu că închide 
telefonul şi îl aşeză pe dosarul de pe birou. În acelaşi timp, 
se aplecă în faţă ca să îşi scoată carneţelul din buzunarul 
de la spate. Apoi îşi pipăi buzunarele, în căutarea unui pix. 
Cum nu şi-l găsi, îşi întinse mână spre o cană de pe birou 
plină cu pixuri şi creioane. 

— Vă deranjează dacă împrumut un pix ca să iau nişte 
notite? îl întrebă el. 

— Nu vă supăraţi, dar nu am spus clar că vreau să 
cooperez, zise Schubert. Îmi forţaţi mâna. Atunci când 
cineva află că va fi omorât, cu siguranţă va vorbi ca să se 
ştie ce se întâmplă. 

— Aşadar, sunteţi de acord să iau notițe? 

— Cum vreţi. 

Bosch se uită la dosarul de pe birou, apoi la Schubert. 

— Ce-ar fi să începem cu ceasul? zise el. 

— Ce ceas? întrebă Schubert. Despre ce vorbiţi? 

— Domnule doctor, ştiţi la ce ceas mă refer. Ceasul 
Audemars Piguet pe care l-aţi cumpărat acum doi ani din 

Las Vegas. Modelul feminin Royal Oak Offshore. Cel despre 
care soţia dumneavoastră a spus că a fost furat, dar pe 
care l-aţi vândut pentru a vă plăti o datorie la jocurile de 
noroc, conform afirmațiilor dumneavoastră. 

Schubert părea şocat de câte informaţii ştia Bosch. 

— Dar asta a fost o minciună, nu-i aşa? zise Bosch. Nu vă 
pot ajuta dacă nu îmi spuneţi adevărul. Patru oameni au 
murit, domnule doctor. Patru. Ceasul este elementul 
comun. Dacă doriţi să fiţi protejat, atunci va trebui să-mi 
spuneţi adevărul. 

Schubert închise ochii ca şi când acest lucru l-ar fi ajutat 
să înlăture situaţia neplăcută în care se afla. 

— Nu poate afla nimeni, zise el. Am pacienţi. Am... 

Şovăi. 

— O reputaţie, da, aţi mai spus-o, zise el. Ştiu asta. Nu vă 
promit nimic, dar voi încerca să fac tot ce se poate pentru 
dumneavoastră. Dacă îmi veţi spune adevărul. 

— Soţia mea nu ştie, zise Schubert. O iubesc şi asta ar 
face-o să sufere foarte mult. 

Făcu această afirmaţie mai mult pentru el, iar Bosch 
alese să tacă, să aştepte şi să îl lase să revină singur la 
subiectul discuţiei. Intr-un final, părând că se resemnează, 
Schubert deschise ochii şi se uită la Bosch. 

— Am făcut o singură greşeală, zise el. O greşeală 
îngrozitoare şi... 

Tărăgănă din nou. 

— Ce greşeală, domnule doctor? îl întrebă Bosch. 

Gândindu-se la ceilalţi jucători implicaţi, îşi făcu o idee 
încotro ducea această discuţie. Ellis şi Long erau poliţişti ai 
Departamentului Moravuri, implicaţi în traficul de carne vie. 
Aşa îl cunoscuseră şi pe James Allen. Nu exista niciun motiv 
să creadă că Schubert va mărturisi altceva. 

_ — Am avut o relaţie cu o pacientă, mărturisi Schubert. 
Intâmplarea a făcut că ea lucra în industria pornografică. l- 

am făcut câteva operaţii de-a lungul anilor. Toate 
îmbunătățirile care vă trec prin minte: buze, sâni, fund. li 
injectam Botox în mod regulat. l-am făcut labio-plastie, 
lifting facial, la braţe... orice ca să aibă succes în carieră. 

Bosch habar nu avea ce era aceea o „labioplastie” şi nici 
nu voia să întrebe de teamă să nu îl deprime mai mult 
decât celelalte operaţii înşirate. 

— Fireşte că toate aceste operaţii au avut loc de-a lungul 
mai multor ani, zise Schubert. Aproape un deceniu. 

Rămase tăcut ca şi când i-ar fi mărturisit lui Bosch 
suficient de mult, încât acesta să îşi dea seama ce urmase 
ulterior. Bosch ştia că putea trage anumite concluzii, însă 
avea nevoie ca Schubert să îi mărturisească întreaga 
poveste. 

— La ce vă referiţi când spuneţi „relaţie”? întrebă Bosch. 

— Mă refer la o relaţie doctor-pacient, răspunse scurt 
Schubert. Strict profesională. 

— În regulă. Atunci ce s-a întâmplat de au apărut în viaţa 
dumneavoastră cei doi poliţişti de la Moravuri, Ellis şi Long? 

Schubert îşi cobori privirea o clipă, apoi înfruntă 
realitatea. 

— Vreau să-mi promiteţi că declaraţia asta nu va ajunge 
în niciun raport al poliţiei care nu este strict confidenţial, 
zise el. 

— Vă promit. Declaraţia dumneavoastră nu va ajunge în 
niciun raport. 

Schubert îl privi îndelung, ca şi când ar fi vrut să îşi dea 
seama de sinceritatea lui. Apoi încuviinţă din cap, mai mult 
pentru el decât pentru Bosch. 

— Am depăşit limitele, zise Schubert. M-am culcat cu ea. 
M-am culcat cu pacienta mea. S-a întâmplat o singură dată, 
dar am regretat fapta în fiecare clipă de atunci. 

Bosch dădu din cap, ca şi când l-ar fi crezut. 

— Când aţi depăşit limitele? întrebă el. 

— Anul trecut, răspunse Schubert. Nu cu mult înainte de 
Ziua Recunoștinței. A fost o înscenare. O capcană. 

— Cum o cheamă? 

— Deborah Stovall. Foloseşte un pseudonim. Cred că 
este Ashley Juggs sau ceva asemănător. 

— Aţi spus că a fost vorba de o înscenare. Cum aşa? 

— A sunat la clinică şi a cerut cu mine. Convorbirile 
telefonice le ţin pentru sfârşitul zilei. Am sunat-o înapoi şi 
mi-a spus că are o reacţie alergică de la o injecție cu Botox 
pe care a făcut-o la clinica noastră. l-am spus să vină a 
doua zi la prima oră ca să o consult, însă ea mi-a spus că 
nu putea ieşi în public, deoarece i se umflase faţa. M-a 
rugat să merg eu la ea. 

— Şi v-aţi dus. Ş 

— Deşi ştiam că nu procedez bine, m-am dus. In ziua 
următoare, după ce s-a încheiat programul, mi-am luat 
trusa medicală şi m-am dus la apartamentul ei. Nu a fost un 
caz neobişnuit. Din când în când, fac şi vizite la domiciliu, în 
funcţie de clientă. De fapt, în acea zi am avut de făcut două 
vizite la domiciliu, ea fiind a doua. Ar fi trebuit să-mi dau 
seama unde va duce această vizită, având în vedere 
ocupaţia ei. 

— Unde locuieşte? 

— Pe Fountain, lângă Crescent Heights. Într-un 
apartament. Nu-mi mai amintesc adresa exactă. O găsim 
însă în dosarul ei medical. 

— Ce s-a întâmplat când aţi ajuns acolo? 

— Ei bine, nu avea niciun simptom al vreunei infecţii sau 
reacţii alergice. Mi-a spus că îi trecuse în timpul zilei şi că 
umflătura se retrăsese. Eu cred că nu a avut nicio 
problemă. 

— OK, aşadar, v-aţi dus acolo, zise Bosch. Ce s-a 
întâmplat apoi? 

— Colega ei de apartament era acasă, zise Schubert. ŞI 

fata era complet goală. Dintr-una într-alta... 

— Cum o chema pe colega ei de apartament? 

— Annie, dar nu ştiu dacă acesta era numele ei adevărat. 

— Şi ea lucra în industria porno? 

— Fireşte că da. 

— OK. Aţi făcut sex cu una din ele sau cu amândouă? 

Schubert îşi lăsă bărbia în piept şi scoase un sunet 
gutural, ca şi când ar fi vrut să-şi înăbuşe lacrimile - cel 
puţin aşa i se păru lui Bosch. 

— Da... Nu am rezistat tentaţiei. 

Bosch nu îşi exprimă compătimirea. 

— Bănuiesc că au existat camere de filmat, doar că 
dumneavoastră nu le-aţi văzut, zise el. 

— Da, au existat camere de filmat, spuse încet Schubert. 
Erau ascunse. 

— Cine v-a contactat, femeile sau Ellis şi Long? 

— Ellis şi Long. Au venit aici, s-au aşezat în faţa biroului, 
aşa cum staţi dumneavoastră acum, şi mi-au arătat 
înregistrarea pe telefon. Apoi mi-au explicat cum se vor 
desfăşura lucrurile. Dacă nu făceam ce îmi spuneau ei şi 
dacă nu le plăteam suma pe care o vor cere, distribuiau 
înregistrarea pe internet. Se vor asigura că soţia mea o va 
vedea şi o vor pune pe Deborah să înainteze o plângere la 
Consiliul de Etică al Medicilor din California. Mă vor aduce la 
sapă de lemn. 

Bosch încuviinţă, neştiind cum să procedeze pentru a-şi 
exprima compătimirea. 

— Cât v-au cerut? îl întrebă el. 

— Pentru început, o sută de mii de dolari, răspunse 
doctorul Schubert. lar apoi, cincizeci de mii la fiecare şase 
luni. 

Bosch începea să îşi dea seama de ce Ellis şi Long 
luaseră măsuri extreme şi îi uciseseră pe toţi cei care 
reprezentau o ameninţare pentru afacerea lor. Schubert era 

ca un izvor nesecat - aveau asigurat un venit anual atât 
timp cât doctorul plastician era dispus să îşi ascundă 
indiscreţia. 

— Aşadar, le-aţi plătit suta de mii. 

— Le-am plătit. 

— Cum aţi procedat mai exact? 

Schubert îşi întoarse scaunul de la birou, evitând privirea 
lui Bosch. În dreapta lui, pe tot peretele era lipit un poster 
care înfăţişa conturul unui trup de femeie. Avea conotaţii 
medicale, nu erotice, iar în afara conturului erau descrise în 
detaliu anumite proceduri care puteau fi efectuate pe 
anumite părţi ale corpului. Când bărbatul răspunse, Bosch 
avu impresia că acesta se adresa femeii din poster. 

— Le-am spus că nu le puteam plăti în numerar, zise el. 
Nu am acces la bani. O firmă se ocupă de managementul 
acestei clinici şi ceea ce primesc eu merge direct într-un 
cont care este gestionat de contabili şi de administratorii de 
fonduri. Toate acestea se află sub supravegherea soţiei 
mele. Din cauza unei dependențe pe care o am, ne-am 
înţeles să procedăm astfel. 

— Dependenţă de jocurile de noroc? întrebă Bosch. 

Schubert se întoarse şi îi aruncă lui Bosch o privire de 
parcă tocmai şi-ar fi amintit că se afla şi el în încăpere. Apoi 
se întoarse către poster. 

— Da, jocurile de noroc, confirmă el. O scăpasem de sub 
control şi pierdusem o grămadă de bani, aşa că mi i-au luat. 
Soţia mea controlează conturile. A fost singura cale prin 
care mi-am putut salva căsnicia. Asta înseamnă că nu pot 
merge la bancă sau să scriu un cec cu o astfel de sumă fără 
împuternicire. 

— Prin urmare, le-aţi dat un accesoriu, zise Bosch. Ceasul 
soţiei dumneavoastră. 

— Da. Ea era plecată în vacanţă. Nu era în oraş. Le-am 
dat bijuteriile. Ceasul ei, ceasul meu, câteva bijuterii cu 

diamante. Ei au venit cu ideea să înscenăm o spargere. 
Când soţia mea s-a întors acasă, i-am spus că fuseserăm 
jefuiţi şi că poliţia se ocupa de caz. Că se făceau 
investigaţii. Ellis a spart geamul glasvandului din spatele 
casei astfel încât să pară că pe acolo intraseră hoţii. 

Bosch se întinse după dosar. Il trase de sub telefon. 

— Staţi să caut ceva aici, zise el. 

Deschise dosarul şi răsfoi rapoartele prinse în partea 
dreaptă până când găsi foaia cu linia cronologică pe care o 
întocmise în acea dimineaţă. 

Povestea lui Schubert se potrivea cu informaţiile pe care 
le strânsese Bosch. El le dă bijuteriile lui Ellis şi lui Long 
drept plată pentru şantaj. Apoi ei încheie o înţelegere cu 
fraţii Nguyen ca aceştia să le vândă ca proprietate mobilă 
în magazinul Nelson Grant & Sons. Bijuteriile încep să se 
vândă - Harrick cumpără ceasul de femei pentru soţia lui, 
drept cadou de Crăciun. Ellis şi Long încep să îşi primească 
banii, iar fraţii Nguyen îşi iau partea lor din vânzare, fără să 
verifice proveniența ceasului. 

Lucrurile scapă de sub control când Alexandra Parks 
sparge cristalul ceasului şi îl trimite la reparat magazinului 
din Las Vegas. Când află că s-ar putea să existe o problemă 
referitoare la apartenenţa ceasului, Parks, şefa 
Departamentului de Protecție a Consumatorului şi 
căsătorită cu un ofiţer de poliţie, încearcă să caute în secret 
istoria obiectului în cauză. Sună la Nelson Grant & Sons şi 
pune întrebări. Poate le spune că soţul ei este ajutor de 
şerif, poate ei ştiu acest lucru de când Harrick cumpărase 
ceasul. Indiferent cum decurge convorbirea, telefonul primit 
de la ea îi îngrijorează atât de mult pe fraţii Nguyen, încât 
aceştia iau legătura cu Ellis şi Long şi le spun: „S-ar putea 
să avem o problemă”. 

Ellis şi Long hotărăsc să ia măsuri extreme: să o elimine 
pe Parks înainte ca aceasta să ajungă prea departe cu 

întrebările şi să descopere operaţiunea lor de şantaj. Bosch 
bănuia că Schubert nu era singura victimă şi că afacerea 
era o adevărată maşină de făcut bani, în care femeile îi 
ademeneau pe bărbaţi „să presteze” în faţa camerelor de 
filmat ascunse. 

Ellis şi Long pun la cale un plan ca să o omoare pe Parks 
şi să facă să pară a fi o crimă cu motivaţie sexuală. 
Apelează la James Allen, un informator pe care aceştia îl 
controlează şi pe care îl folosesc, probabil, şi în alte 
operaţiuni de şantaj, ca să facă rost de un prezervativ 
conţinând spermă pentru a fi plantată la locul crimei şi a-i 
trimite pe anchetatori într-o direcţie greşită, apoi să 
aresteze un bărbat nevinovat. 

Teoria aceasta îi aducea în prim-plan pe James Allen şi 
întrebarea de ce fusese şi el ucis. Ca să nu mai rămână 
niciun martor? Sau pentru că acesta îi ameninţase în vreun 
fel sau altul pe cei doi poliţişti? Uciderea lui Lexi Parks 
făcuse mare vâlvă în presă. Allen ar fi putut citi articolul, 
apoi să facă legătura după ce clientul lui, Daquan Foster, 
fusese arestat în urma probei ADN. Dacă el făcuse o 
mişcare împotriva lui Ellis şi a lui Long, dacă le-ar fi cerut 
bani sau i-ar fi ameninţat în vreun fel sau altul, toate 
acestea l-ar fi putut costa viaţa. Fusese ucis, iar trupul lui 
mutat, astfel încât să îi trimită pe anchetatori în direcţia 
greşită. Ellis şi Long trebuie să fi ştiut despre crimă, despre 
trupul care fusese abandonat pe străduţa de lângă EI 
Centro. Era posibil ca ei să fi fost făptaşii. 

„Inducerea în eroare”, se gândi Bosch. Exista un tipar. Un 
tipar care se repeta. Mai întâi Alexandra Parks, apoi James 
Allen. 

Ellis i se alătură lui Long în Charger. 

— Era cazul, zise Long. 

— Nu te mai smiorcăi, zise Ellis. Mă ocupam de treaba cu 
fetele. Cum stau lucrurile aici? 

— Schubert a ieşit; iar Bosch l-a confruntat. Apoi au intrat 
în clinică. Au trecut treizeci şi cinci de minute de atunci. 

Ellis căzu pe gânduri. Schubert se afla înăuntru cu Bosch 
de suficient de mult timp ca să poată să mărturisească tot. 
Acest lucru îi spunea lui Ellis că jocul luase sfârşit. Sosise 
momentul să încheie operaţiunea. Sosise momentul să 
încheie toate operaţiunile. 

Nu ştia despre Long, dar cu siguranţă se gândise că va 
veni şi acest moment. Îşi scoase telefonul şi accesă 
aplicaţia meteo. Selectase câteva oraşe, asta în caz că 
telefonul lui ajungea pe mâini greşite, însă doar unul avea 
importanţă. Erau 23*C în Placencia, Belize. Putea fi mai 
bine de-atât? 

Lăsă telefonul deoparte. 

— Asta e, zise el. 

— Ce e? întrebă Long. 

— Asta. Situaţia actuală. Am ajuns la capătul liniei. Avem 
de făcut o alegere. 

— Ce alegere? 

— Tu iei maşina asta, eu mă întorc la maşina mea şi o 
ştergem. Ne luăm banii şi o ştergem. Pentru totdeauna. 

— Nu, nu, nu putem pur şi simplu să... 

— S-a terminat. Gata. 

— Care-ar fi cealaltă alegere? 

Vocea lui Long era guturală. Aceasta deveni mai ascuţită 
când panica începu să pună stăpânire pe coardele sale 
vocale. 

— Intrăm, zise Ellis. Terminăm treaba. Nu mai rămâne 
nimeni care să spună povestea. 

— Asta-i tot? întrebă Long. Asta-i planul tău măreț? 

— Nu este un plan. Am câştiga mai mult timp. Intrăm, 
terminăm treaba şi s-ar putea ca abia mâine-dimineaţă să îi 
găsească cineva. Până atunci, tu ai putea ajunge în Mexic, 
iar eu în altă parte. 

Long îşi lovea coapsele cu degetele de la ambele mâini. 

— Trebuie să existe o altă soluţie, un alt plan, zise el. 

— Nu există, zise Ellis. Ţi-am spus. Piese de domino. 
Totul se rezumă la asta, la o decizie. 

— Şi fetele? Le-am putea lua... 

— Lasă-le pe fete. Mă voi ocupa de ele de îndată ce voi 
pleca de aici. 

Long îi aruncă o privire aspră. 

— Ce dracu, omule? zise el. 

— Ţi-am spus, spuse Ellis. Piese de domino. 

Long începu să îşi frece bărbia cu o mână, în timp ce cu 
cealaltă strângea tare de volan. 

— Alegem a doua variantă. 

Bosch privi cu atenţie linia cronologică şi observă cum 
toate elementele se potriveau, cum toate piesele de 
domino cădeau în direcţia lui Ellis şi a lui Long. 

— Când i-aţi văzut ultima oară pe Ellis şi pe Long? întrebă 
el. 

Schubert căzuse într-o meditaţie profundă cât timp Bosch 
îşi analizase linia cronologică. Imediat ce auzi întrebarea, îşi 
îndreptă umerii. 

— Când i-am văzut? Nu i-am mai văzut de câteva luni. 
Însă m-au sunat de multe ori. M-au sunat şi acum două zile 

ca să mă întrebe dacă nu îşi băgase cineva nasul. Cred că 
se refereau la dumneavoastră. 

Bosch dădu afirmativ din cap. 

— Aveţi numărul lor de telefon? întrebă el. 

— Nu, ei sunt cei care mă sună, răspunse Schubert. De 
pe un număr ascuns. 

— Dar numărul de telefon al lui Deborah îl aveţi? 

— E în dosar. 

— Am nevoie de el şi de adresa ei. 

— Cred că este ilegal să dezvălui informaţii dintr-un 
dosar medical. 

— Aşa e, dar am trecut de mult de asta, nu-i aşa? 

— Presupun că da. Şi-acum ce se va întâmpla? 

— Păi... trebuie să obţin confirmarea referitoare la unele 
dintre aceste aspecte. Apoi le voi face o vizită lui Deborah 
şi colegei ei de apartament. Voi avea nevoie de o listă cu 
toate bijuteriile pe care i le-aţi dat lui Long şi lui Ellis în 
afară de ceas. 

— Am lista. Soţia mea a întocmit-o. 

— Perfect. Unde le-aţi dat bijuteriile pe care vi le-au 
cerut? 

Schubert îşi cobori privirea când răspunse. 

— Au venit la mine acasă şi le-au ales singuri, zise el. 
Soţia mea era plecată în Europa. Eu am stat şi i-am privit în 
timp ce scotoceau prin lucrurile noastre. Au luat ce au vrut 
şi au lăsat restul. Ştiau ce era de valoare şi ce nu. Ce 
puteau vinde şi ce nu puteau vinde. 

— Au mai luat şi altceva în afară de bijuterii? 

— Unul din ei - Ellis - se pricepea la vinuri. A dat iama în 
cramă şi mi-a luat cele două sticle de vin Lafite din '82. 

— Poate le-a luat crezând că sunt valoroase. 

— Nu, a luat sticlele Lafite din '82 şi le-a lăsat pe cele din 
1980. Cele din '82 valorează de cincizeci de ori mai mult 
decât cele din '80, iar vinul are un gust de cincizeci de ori 

mai bun. Ştia asta. 

Bosch realiză că vinul ar putea avea o importanţă mai 
mare pentru caz decât bijuteriile. Dacă Ellis păstrase 
sticlele pentru el, era posibil să mai aibă una pe undeva, 
lucru care l-ar lega de caz şi ar constitui un punct forte 
dacă povestea lui Schubert ar fi fost combătută. 

— Aţi spus că a fost ideea lor ca totul să pară o spargere? 

— Când le-am explicat că nu pot să le plătesc în numerar 
fără ştiinţa soţiei mele, mi-au spus că am putea face ca 
totul să pară o spargere, doar că nu voi anunţa poliţia. li voi 
spune asta doar soţiei mele, atunci când ea se întorcea din 
vacanţă. Au întocmit un proces-verbal fals privind 
spargerea pe care să i-l arăt ei. Toate informaţiile din el 
sunt false. 

— Îl mai aveţi? 

— Da. Acasă. 

— Vom avea nevoie de el. Aţi solicitat despăgubiri de la 
compania de asigurări pentru tot ce v-a fost luat? 

Dacă Schubert era implicat şi în acest gen de fraudă, i-ar 
fi subminat credibilitatea ca martor. 

— Nu, nu am solicitat nimic, răspunse Schubert. Asta a 
fost regula lor. Nu voiau să raportez furtul acestor lucruri 
pentru că le-ar fi fost greu să le vândă şi să îşi obţină banii. 
Mi-au spus că dacă vor afla că am solicitat o astfel de 
despăgubire, se vor întoarce şi ne vor omori atât pe mine, 
cât şi pe soţia mea. 

— Şi soţia dumneavoastră nu s-a gândit la asta? Adică, la 
asigurare. 

— l-am spus că negociam cu firma de asigurări. Am 
început să fac vizite medicale plătite, am adunat încet banii 
şi am făcut să pară că i-am primit de la compania de 
asigurări. 

— Vizite medicale plătite? 

— După cum v-am spus, uneori fac şi vizite la domiciliu. 

Există persoane cu bani, domnule detectiv, care sunt 
dispuse să plătească pentru intimitate. Acestea nu folosesc 
asigurarea medicală. Plătesc în numerar pentru proceduri, 
astfel încât nu există nicio înregistrare şi nimeni nu va afla 
niciodată. Primesc şi astfel de cereri - majoritatea sunt 
injecții cu Botox şi alte intervenţii minore, dar uneori se 
ajunge până la operaţii în toată regula. 

Aceasta nu era o noutate pentru Bosch. Oamenii bogaţi şi 
faimoşi din Los Angeles deţineau o astfel de putere. li veni 
în minte Michael Jackson. Megastarul murise acasă în timp 
ce se afla în îngrijirea unui doctor particular. Într-un loc 
unde imaginea era adesea mai importantă decât orice 
altceva, un doctor plastician care făcea vizite plătite se 
putea descurca bine. 

— Aşa plănuiaţi să faceţi rost de bani ca să plătiţi 
cincizeci de mii de dolari din şase în şase luni? 

— Acesta era planul, da. Urmează să primesc nişte bani 
la sfârşitul lui iunie şi pot plăti tranşa. 

Bosch încuviinţă din cap. Voia să îi spună lui Schubert că 
nu va mai fi nevoit să o facă, însă se răzgândi. Nu ştia cât 
timp avea să mai dureze ancheta. Reveni la interogatoriu. 

— Au mai luat şi altceva în timpul acestei spargeri false? 

— O lucrare de artă. Nu valorează prea mult. Doar că 
pentru mine are o semnificaţie aparte. Cred că de aceea au 
luat-o. Mi-au spus că eram la mâna lor şi că puteau lua tot 
ce doreau. 

__ Schubert stătea tolănit cu coatele pe braţele fotoliului. 
Inchise ochii şi începu să îşi maseze podul nasului cu două 
degete. 

— O să iasă totul la iveală, nu-i aşa? întrebă el. 

— Vom face tot posibilul să nu vă implicăm, răspunse 
Bosch. Toate acestea s-au întâmplat ulterior. Ei au intrat în 
acţiune după ce Alexandra Parks a trimis ceasul la reparat. 

— Atunci ce vă face să credeţi că sunt în pericol? 

— Aceşti doi indivizi sunt poliţişti şi ştiu cum funcţionează 
sistemul. Fără martori, nu se simt ameninţaţi. Nu au venit 
după dumneavoastră pentru că nu au aflat că s-a luat urma 
ceasului. Când vor afla, vor veni... şi nu doar ca să ia 
următoarea tranşă de cincizeci de mii de dolari. 

— Nu aveţi suficiente probe ca să îi arestaţi? Păreţi să 
ştiţi totul. 

— Cred că odată ce anumite părţi din povestea 
dumneavoastră vor fi confirmate, vor exista suficiente 
dovezi ca să facem asta. 

— Sunteţi de la Departamentul Afacerilor Interne? 

— Nu. 

— Atunci... 

Se auzi un zgomot pe hol. Semăna cu cel scos de o uşă 
trântită. 

— Mai e cineva aici? întrebă Bosch. 

— Poate una dintre fete, răspunse Schubert. 

Bosch se ridică în picioare. 

— N-am văzut pe nimeni când am intrat, zise el repede. 

Se apropie de uşă, se gândi să o deschidă şi să arunce o 
privire pe hol, apoi se răzgândi. Işi lipi urechea de ea şi 
ascultă. La început nu auzi nimic, apoi distinse limpede o 
voce în hol care spuse în şoaptă: „Liber”. 

Era o voce de bărbat. Ştia că Ellis şi Long se aflau în 
clădire şi că veneau după ei. 

Bosch apăsă repede pe butonul clanţei, blocând uşa, apoi 
stinse lumina. Se apropie repede de birou şi îşi scoase arma 
din tocul de la şold. 

Schubert se ridică de pe scaun, făcând ochii mari când 
Bosch se apropie de el. 

— Sunt aici, zise Bosch în şoaptă. Probabil că m-au 
urmărit sau v-au filat pe dumneavoastră şi au aşteptat. 

— De ce să aştepte? 

— Ca eu să fac legăturile. 

Bosch arătă înspre uşa care se afla în stânga biroului 
doctorului. 

— Unde duce uşa asta? întrebă el. 

— E uşa de la baie, răspunse Schubert. 

— Are fereastră? 

— Da, dar este mică şi ne aflăm la o înălţime de şase 
metri. 

— La naiba! 

Bosch se întoarse şi îşi plimbă privirea prin încăpere, 
încercând să găsească o soluţie. Ştia că ar face o greşeală 
dacă ar ieşi pe hol. Ar deveni nişte ţinte sigure. Erau nevoiţi 
să opună rezistenţă acolo. 

Se întoarse şi luă în mână telefonul fix. Ştia că dacă suna 
de pe fix, apelul îi va arăta imediat operatorului 911 adresa 
unde se afla clădirea. Reacţia va fi imediată. 

— Cum formez un număr extern? întrebă el repede. 

Schubert se întinse şi apăsă pe un buton care se afla în 
partea de jos a aparatului. Bosch auzi tonul şi formă 911. 
Apoi arătă către fereastra biroului. 

— Trageţi draperiile, să fie întuneric. 

Auzi telefonul sunând la capătul celălalt al firului. 
Schubert făcu după cum i se spuse şi apăsă pe un buton de 
pe peretele de lângă fereastră. Draperia începu să se 
deplaseze automat pe şina fixată în tavan. Bosch nu îşi luă 
ochii de la uşa biroului. 

— Haide, haide, haide, răspunde, zise el. 

Odată ce draperia acoperi fereastra, încăperea se 
cufundă în întuneric. Bosch arătă către uşa de la baie. 

— Intraţi acolo, îi ordonă el doctorului. Încuiați uşa şi 
rămâneţi acolo. 

Schubert nu se clinti din loc. 

— Aţi sunat la 911, spuse el. Nu puteţi chema întăriri? 

— Nu. 

— De ce? 

— Pentru că nu sunt poliţist. Acum intraţi în baie! 

Schubert îl privi nedumerit. 

— Am crezut... 

— Am spus să intraţi în baie! 

Rosti acest ordin în şoaptă. Schubert se apropie cu 
spatele de uşa de la baie. Intră şi încuie uşa în urma lui. 
Bosch auzi clicul scos de sistemul de blocare. Ştia că asta 
nu îi va opri pe Ellis şi pe Long. Însă putea să-i mai întârzie 
câteva secunde. 

Operatoarea de la Urgenţe răspunse într-un final, iar 
Bosch vorbi cu voce tare şi exagerat de afectată. Voia ca 
Ellis şi Long să ştie că el chema ajutoare. Probabil că se 
aflau pe hol în acel moment, iar Bosch se gândi că poate se 
vor retrage dacă îl vor auzi vorbind la telefon. 

— Alo, am nevoie de ajutor. In biroul meu se află doi 
bărbaţi înarmaţi şi intenţionează să omoare pe toată lumea, 
zise el cu voce tare. Îi cheamă Ellis şi Long, Ellis şi Long şi 
au venit aici să ne omoare. 

— Aşteptaţi, domnule, zise operatoarea. Vă aflaţi la 
numărul 15-15, West 3rd Street? 

— Da. Grăbiţi-vă! 

— Cum vă cheamă, domnule? 

— Ce importanţă are? Trimiteţi ajutoare! 

— Am nevoie de numele dumneavoastră, domnule. 

— Harry Bosch. 

— OK, domnule, trimitem ajutoare. Rămâneţi la telefon, 
vă rog. 

Bosch se duse în spatele biroului. Aşeză receptorul între 
ureche şi gât şi se folosi de şold şi de mâna liberă ca să 
ridice marginea biroului şi să îl răstoarne pe o parte, astfel 

încât partea din aluminiu să formeze o baricadă cu faţa la 
uşă. Tot ce era pe birou, inclusiv telefonul fix, celularul lui şi 
cana plină cu pixuri alunecară şi căzură cu zgomot pe jos. 
Receptorul îi fu smuls de la ureche atunci când cordonul se 
întinse la maximum. Bosch ştia că nu mai avea timp să 
înconjoare biroul ca să îl recupereze. Nu putea decât să 
spere că acea convorbire nu se întrerupsese şi că 
operatoarea nu va considera că era vorba de o farsă. 

Bosch se adăposti în spatele biroului. Lovi cu pumnul în 
partea de dedesubt a acestuia şi îşi dădu seama că era din 
lemn. Stratul dublu de lemn şi metal putea opri gloanţele... 
dacă avea noroc. 

Se lăsă şi mai jos în spatele scutului şi îşi îndreptă pistolul 
Glock înspre uşă. Işi luase arma ca să îl facă pe Schubert să 
creadă că era poliţist. În acel moment, era singurul lucru 
care le putea salva viaţa. Pistolul avea treisprezece gloanţe 
în încărcător şi unul în cameră. Spera să îi ajungă. 

Auzi un uşor sunet metalic în partea cealaltă a încăperii 
şi ştiu că Ellis şi Long erau dincolo de uşă şi încercau clanţa. 
Erau pe punctul de a intra. În acea clipă, Bosch realiză că 
nu se afla într-un loc bun. Era poziţionat chiar în centrul 
încăperii, acolo unde se aşteptau ei să îl găsească. 


46 


Ellis îi făcu semn lui Long că uşa era încuiată şi că ar 
trebui să o lovească cu piciorul ca să o deschidă. Long îi 
aruncă lanterna şi se dădu câţiva centimetri în spate. Îşi 
ridică piciorul, ţintind cu călcâiul locul de deasupra clanţei. 
Făcuse treaba asta de multe ori de-a lungul timpului şi 
căpătase experienţă. 

Uşa se deschise cu putere şi se izbi de peretele interior al 
biroului, lăsând să se vadă o încăpere întunecată, luminată 

doar de razele slabe care se strecurau pe lângă marginile 
draperiei trase peste fereastra de pe peretele îndepărtat. 
Long se trezi într-o poziţie vulnerabilă, deoarece lovitura cu 
piciorul îl purtase în mijlocul camerei. Ellis îl urmă 
îndeaproape prin partea stângă, ţinând arma şi lanterna în 
mâinile încrucişate. 

— Poliţia! strigă el. Nu mişcă nimeni! 

Lumina căzu pe un birou care fusese răsturnat pentru a 
forma un scut. Işi ţinti arma către marginea de sus a 
biroului, aşteptând ca Bosch sau Schubert să-şi facă 
apariţia. 

— Stati! 

Vocea se auzi din spatele uşii care se afla în stânga 
biroului. Ellis schimbă ţinta armei şi a lanternei. 

— Sunt eu! strigă Schubert. Mi-a spus că este poliţist! 

Uşa se deschise, iar Schubert îşi făcu apariţia cu mâinile 
ridicate. 

— Nu trageţi. Am crezut că el... 

Ellis apăsă pe trăgaci, trimițând trei gloanţe înspre 
Schubert. Îl văzu cu coada ochiului pe Long, care se afla în 
dreapta lui şi care îşi ridica arma ca să tragă şi el. 

— Nu! 

Strigătul se auzi din spatele lui, din partea dreaptă. Ellis 
se întoarse şi îl văzu pe Bosch ieşind din lateral, de după un 
paravan despărțitor. Acesta ţinea arma în mână şi apăsă pe 
trăgaci când Ellis realiză că biroul răsturnat fusese o 
momeală şi că poziţia în care se afla Harry îi oferea un 
avantaj. 

Ellis se năpusti în faţă ca să aşeze trupul masiv al lui 
Long între el şi Bosch. Îl văzu pe partenerul lui reacţionând 
când îl loviră gloanţele. Impactul îl făcu pe Long să se 
rotească. Avea să se prăbuşească. Ellis îşi schimbă poziţia 
şi îşi împlântă umărul în bustul lui Long, ţinându-şi 
partenerul în poziţie verticală şi trecându-şi arma pe după 

trunchiul lui în acelaşi timp. Ellis trase în rafale, ţintind în 
direcţia unde îl văzuse ultima oară pe Bosch. El îşi schimbă 
punctul de echilibru şi începu să se retragă cu spatele către 
uşă, trăgându-l pe Long cu el pe post de scut. 

Urmară alte rafale de armă, iar Ellis simţi impactul prin 
trupul partenerului său. Când ajunse în prag, îl lăsă pe Long 
să cadă la pământ şi trase de două ori în direcţia de unde 
trăsese Bosch. Se retrase înspre hol cu spatele, apoi se 
întoarse şi o luă la fugă către o uşă deasupra căreia scria 
„Exit”. 

În timp ce cobora scările în fugă, Ellis avea o singură 
întrebare în minte. 

„Lupt sau îmi iau zborul?” 

Se terminase totul sau exista o şansă ca lucrurile să se 
întoarcă împotriva lui Bosch? Să le spună că Bosch era 
vinovatul. Că Bosch deschisese focul. Că Bosch pusese la 
cale o răzbunare dementă. Că Bosch... 

Ştia că se păcălea. Nu ar fi funcţionat. Dacă Bosch 
rămânea în viaţă, atunci planul lui nu va funcţiona. 

Ellis traversă în fugă parcarea, îndreptându-se către 
maşină. Auzea sirenele care se apropiau - ajutoarele 
şerifului răspundeau la apelul de urgenţă al lui Bosch. 
Aprecie că se aflau la o distanţă de două sau trei străzi. 
Trebuia să plece înainte să sosească ei. Aceasta era 
prioritatea numărul unu. Ştia că avea timp să-şi ia zborul 
după aceea. 

Era pregătit. Ştiuse că va sosi şi acest moment şi îşi 
făcuse planuri în acest sens. 

Cu arma în ambele mâini, Bosch se apropie de Long, care 
era prăbuşit în pragul uşii. Gemea de durere şi se chinuia 

să respire. Bosch văzu cele două gloanţe pe care le trăsese 
şi care îi străpunseseră cămaşa, înfipte în vesta antiglont 
pe care o purta. Bosch îi smulse arma din mână şi o aruncă 
pe jos în spatele lui. Se lăsă cu toată greutatea pe Long şi 
se aplecă în faţă cu grijă astfel încât să poată privi în hol şi 
să se asigure că Ellis nu aştepta acolo. 

Mulţumit că Ellis plecase, Bosch se retrase în birou şi îl 
întoarse pe Long pe burtă. Îi luă cătuşele de la curea şi le 
folosi ca să îi prindă mâinile la spate. Atunci observă 
sângele care i se scurgea din partea dreaptă. Unul din 
gloanţele trase de Bosch îl nimerise pe Long sub vestă. 
Bărbatul avea o rană chiar deasupra şoldului drept. Bosch 
ştia că un glonţ de calibrul 45 tras de la trei metri putea 
provoca răni severe la nivelul organelor interne. Era posibil 
ca Long să fi fost rănit mortal. 

— Nenorocitule, reuşi să rostească într-un final Long. O 
să mori. 

— Toţi murim, Long, zise Bosch. Spune-mi ceva ce nu 
ştiu. 

Bosch auzi sunetul strident al mai multor sirene şi se 
întrebă dacă şeriful îl prinsese pe Ellis la ieşire. 

— Partenerul tău te-a abandonat, Long, zise el. Mai întâi 
te foloseşte pe post de scut uman, apoi se descotoroseşte 
de tine ca de un sac de cartofi. Halal partener! 

Bosch îl bătu uşor pe spate, apoi îl lăsă în pace. Se 
apropie de uşa cealaltă ca să vadă ce făcea Schubert. 
Doctorul zăcea pe spate, cu capul sub chiuvetă şi cu 
piciorul stâng vârât sub el într-o poziţie ciudată. In partea 
de sus a pieptului avea două găuri, iar în mijlocul gâtului, 
una. Unul dintre gloanţe îi perforase coloana vertebrală, 
făcându-l să-şi piardă echilibrul. Avea ochii deschişi şi nu 
mai respira. Bosch nu mai putea face nimic. Nu înţelegea 
de ce Schubert crezuse că dacă le va spune lui Ellis şi lui 
Long despre el, aceştia îl vor cruța. Se întrebă dacă ar 

trebui să aibă mustrări de conştiinţă pentru că îl păcălise, 
convingându-l că era un poliţist care se ocupa de caz. 

Nu avea. 

Când Bosch îngenunche lângă Schubert, auzi tonul în 
receptorul telefonului fix care zăcea pe jos, în spatele lui. 
Pierduse legătura cu centrul de comunicare al şerifului 
atunci când răsturnase biroul. Se îndepărtă de cadavru, 
găsi receptorul, îl aşeză în furcă şi îl lăsă acolo, pe jos. Mai 
observă o ramă spartă care căzuse de pe birou. Fotografia 
îi înfăţişă pe Schubert şi pe soţia lui în cabina unei 
ambarcaţiuni cu pânze. Zâmbeau la cameră. 

Telefonul fix începu să sune, unul dintre butoane licărea. 
Bosch ridică receptorul şi apăsă pe buton. 

— Harry Bosch. 

— Aici adjunctul şerifului, Maywood, cu cine vorbesc? 

— Tocmai v-am spus, Harry Bosch. 

— Suntem în faţa Centrului Cosmetic Creation. Care este 
situaţia înăuntru? 

— Avem un mort şi un rănit. Şi eu... cel care a sunat la 
911. Un bărbat înarmat a fugit. L-aţi prins? 

Maywood ignoră întrebarea lui Bosch. 

— În regulă, domnule, vreau să mă ascultați cu atenţie. 
Vreau ca dumneavoastră şi rănitul să ieşiţi din clădire cu 
mâinile la ceafă şi cu degetele împreunate. Dacă aveţi 
arme, lăsaţi-le în clădire. 

— Nu cred că rănitul va putea umbla prea curând. 

— Este înarmat? 

— Nu mai este. 

— Prea bine, domnule. Atunci ieşiţi doar dumneavoastră, 
cu mâinile la ceafă. Lăsaţi armele în clădire. 

— Am înţeles. 

— Dacă vom vedea vreo armă, vom considera acţiunea 
dumneavoastră drept sfidare. Ne-am înţeles, domnule? 

— Perfect. Cobor cu liftul. 

— Vă aşteptăm. 

Bosch închise şi se ridică în picioare. Căută din priviri un 
loc unde să-şi lase pistolul şi văzu arma lui Long zăcând pe 
jos, în partea dreaptă a biroului. Se apropie de ea şi o ridică 
de pe jos, având grijă să nu atingă trăgaciul şi să 
compromită vreo amprentă cu a sa. Aşeză ambele arme pe 
tejgheaua de sticlă a unui dulap care adăpostea o colecţie 
de instrumente chirurgicale vechi. 

Înainte să iasă din birou, Bosch îşi căută celularul printre 
obiectele împrăştiate pe jos. Acesta căzuse când răsturnase 
biroul. Îl ridică şi se uită la ecran. Încă înregistra. Opri 
înregistrarea şi salvă fişierul cu titlul „Schubert”. După ce i- 
o trimise lui Mickey Haller printr-un mesaj, vâri telefonul în 
buzunar. 

O luă înspre uşă, apoi îi trecu ceva prin minte. Nu ştia cât 
timp urma să fie reţinut pentru interogatoriu la 
Departamentul Şerifului. Nu ştia dacă ştirea referitoare la 
schimbul de focuri va ajunge până în munţi. Dar ca să se 
asigure, o sună pe fiica lui. Ştia că semnalul nu era prea 
bun acolo, aşa că îi lăsă un mesaj. 

„Maddie, sunt eu. Voiam doar să-ţi spun că sunt bine. 
Indiferent ce vei auzi, să ştii că sunt bine. Dacă mă vei suna 
şi nu îţi voi răspunde, sună-l pe unchiul Mickey. Îți va 
povesti el totul.” 

Bosch luă telefonul de la ureche şi dădu să închidă, când 
se răzgândi şi îl duse din nou la ureche. 

„Te iubesc, Mads. Ne vedem în curând.” 

Încheie convorbirea. 

Ca să poată ieşi din birou, Bosch fu nevoit să îl ocolească 
pe Long, care zăcea în pragul uşii. Polițistul nu se mişca. 
Abia respira, iar faţa îi era palidă şi plină de broboane de 
transpiraţie. Lângă el, balta de sânge se mărea din ce în ce 
mai mult. 

— Cheamă o ambulanţă, reuşi să spună Long, cu o voce 

şoptită şi răguşită. Mor. 

— O să le transmit, zise Bosch. Mai ai ceva să-mi spui 
înainte să plec? Poate ceva referitor la Ellis? De exemplu, 
unde a plecat de aici? 

— Da, am ceva să-ţi spun. Du-te dracu'! 

— Bună asta, Long! 

Bosch ieşi pe hol şi o luă înspre lift. După ce făcu doi 
paşi, realiză că exista posibilitatea ca Ellis să se afle încă în 
clădire. Poate că nu reuşise să fugă şi văzuse maşinile 
şerifului. Era posibil ca el să se fi ascuns undeva. 

Bosch intră repede în birou şi îşi luă arma. Apoi ieşi pe 
hol şi se îndreptă către lift, deplasându-se în poziţie de 
luptă cu arma sus şi pregătit de atac. 

Ajunse la lift fără să se intersecteze cu Ellis. Apăsă pe 
buton şi uşile se deschiseră imediat. Cutia din oţel 
inoxidabil era goală, iar el păşi înăuntru. Apăsă butonul 
pentru parter, iar uşile se închiseră. În timp ce liftul cobora, 
Bosch scoase repede încărcătorul din Glock şi glonţul din 
cameră. Vâri glonţul în încărcător şi aşeză arma pe jos, în 
colţul îndepărtat al liftului. Apoi se întoarse cu faţa la uşi, îşi 
aşeză mâinile la ceafa şi îşi împreună degetele. 

Când uşile se deschiseră câteva clipe mai târziu, Bosch 
văzu o maşină de patrulă aşezată de-a curmezişul faţă de 
intrarea în lift, cei doi adjuncţi ai şerifului folosind-o drept 
scut. Aceştia aveau armele aţintite asupra lui. Unul din ei îşi 
ţinea pistolul cu ambele mâini peste capotă, iar celălalt, în 
aceeaşi poziţie, peste portbagaj. 

— leşiţi din lift! strigă bărbatul din faţă. Cu mâinile la 
ceafă! 

Bosch dădu să iasă din lift după cum i se ordonase. 

— Arma mea este pe jos, în lift! strigă Bosch. Este 
descărcată. 

În momentul în care ieşi din lift, Bosch îi văzu pe cei doi 
bărbaţi de după maşină ridicându-şi armele. Era un 

avertisment de o fracțiune de secundă că urmau să îl pună 
la pământ. Adjuncţii şerifului se apropiam de o parte şi de 
cealaltă a liftului şi îl înşfăcară. ÎI trântiră jos cu faţa la 
pardoseala din gresie, îi duseră mâinile la spate şi îi puseră 
cătuşele. 

Bosch simţi o durere ascuţită în falcă. Îşi întorsese capul 
în ultimul moment în timpul arestării, însă resimţi impactul 
în obrazul stâng. 

Poliţiştii îi percheziţionară cu brutalitate buzunarele, 
scoţându-i celularul, portmoneul şi cheile. Văzu o pereche 
de ghete negre, lustruite postându-se în faţa lui. Adjunctul 
şerifului se aplecă, iar Bosch i-ar fi putut vedea partea de 
jos a feţei dacă s-ar fi uitat la el. Pe mânecile uniformei 
văzu dungile care indicau gradul de sergent. Bărbatul se 
uită la legitimaţia de ofiţer pensionat a lui Bosch. Apoi se 
lăsă pe vine ca să îl privească. 

— Domnule Bosch, sunt sergentul Cotilla. Cine mai e în 
clădire? 

— După cum v-am spus la telefon, unul e mort, iar 
celălalt rănit, răspunse Bosch. Asta ştiu cu siguranţă. Al 
treilea bărbat a fugit. S-ar putea ascunde înăuntru, dar nu 
ştiu să vă spun. Bărbatul rănit va muri în curând dacă nu 
chemaţi o echipă de medici. Este poliţist al 
Departamentului Moravuri din cadrul LAPD şi îl chemă 
Kevin Long. Din câte mi-am dat seama, are o singură rană, 
deasupra şoldului stâng. 

— OK, ambulanta e pe drum. lar mortul cine este? 

— Doctorul Schubert, proprietarul clinicii. 

— lar dumneavoastră sunteţi fost poliţist LAPD. 

— M-am pensionat anul acesta. Acum sunt detectiv 
particular. Tot eu sunt cel care l-a împuşcat pe Long - 
înainte să apuce el să mă împuște. 

Se aşternu o tăcere lungă în timp ce Cotilla cugeta 
asupra ultimei informaţii primite. Ca orice poliţist deştept 

care patrulează pe străzi, hotări că alţii trebuiau să ia în 
considerare declaraţia lui Bosch. 

— Vă vom urca în maşină, domnule Bosch, zise el. 
Domnii detectivi vor dori să stea de vorbă cu 
dumneavoastră despre asta. 

— L-aţi putea suna pe detectivul Sutton? întrebă Bosch. 
Treaba asta are legătură cu crima dublă comisă ieri la 
magazinul de bijuterii din Sunset Piaza. Sunt aproape 
convins că lui îi va fi atribuit acest caz. 

De astă dată, Bosch nu fu condus în sala de şedinţă a 
secţiei din West Hollywood, ci într-o cameră de 
interogatoriu întunecată, prevăzută cu o cameră de 
supraveghere care îl privea de sus. Nu îi scoaseră cătuşele 
şi nu îi înapoiară nici telefonul, nici portmoneul şi nici 
cheile. 

Putea să uite şi de Glock. 

După două ore, Bosch îşi simţea mâinile amorţite şi 
începea să devină din ce în ce mai neliniştit din cauza 
aşteptării. Ştia foarte bine că anchetatorii - coordonaţi sau 
nu de Dick Sutton - se aflau la locul crimei şi supravegheau 
colectarea şi înregistrarea probelor fizice, însă Bosch era 
frustrat pentru că nimeni nu se sinchisise să desfăşoare un 
interogatoriu preliminar de cinci minute. Din câte îşi putea 
da seama, informaţiile pe care i le dăduse sergentului 
Cotilla nu fuseseră transmise mai departe anchetatorilor, 
iar Don Ellis nu fusese pus în urmărire. Bosch era convins 
că acesta va reuşi să traverseze graniţa cu Mexicul până 
când cei din Departamentul Şerifului îl vor da, în sfârşit, în 
urmărire. 

După 150 de minute, se ridică în picioare şi se apropie de 

uşa camerei de interogatoriu. Se întoarse cu spatele la ea şi 
încercă să apese pe clanţă cu mâinile. După cum se 
aştepta, aceasta era încuiată. Incepu să lovească nervos cu 
călcâiul în panoul uşii. Se aştepta ca zgomotul puternic să 
stârnească o reacţie, dacă nu din partea celor aflaţi dincolo 
de uşă, măcar din partea celor din spatele camerei de 
supraveghere. 

Îşi ridică privirea, convins că atitudinea lui atrăsese 
atenţia celor care monitorizau încăperea. 

— Hei! strigă el. Vreau să vorbesc! Trimiteţi pe cineva cu 
care să pot vorbi! Acum! 


Se scurseră alte douăzeci de minute. Lui Bosch îi trecu 
prin minte să se apuce să strice piesele de mobilier. Masa 
era veche şi zgâriată şi părea să fi rezistat mai multor 
atacuri. Scaunele erau altfel. Erau mai noi, iar şezutul, 
suficient de subţire ca Bosch să îl poată rupe cu lovituri de 
picior. 

Îşi ridică privirea către cameră. 

— Ştiu că mă auziţi! strigă el. Trimiteţi pe cineva aici, 
acum! Deţin informaţii importante. Pe Dick Sutton, pe Lazlo 
Cornell, chiar pe şeriful Martin. N-are importanţă. Un 
criminal e pe cale să scape. 

Aşteptă o clipă şi fu pe punctul să facă din nou tărăboi, 
când auzi uşa descuindu-se. Aceasta se deschise şi Dick 
Sutton păşi înăuntru. Bărbatul se comportă ca şi când nu ar 
fi ştiut prin ce trecuse Bosch în ultimele trei ore. 

— Imi cer scuze că te-am ţinut aici, Harry, începu el. M- 
am ocupat de locul crimei şi doar ce am revenit la secţie ca 
să vorbesc cu tine şi să văd ce informaţii ai. 

— Ei bine, ai sosit la timp ca să îi scuteşti pe cei din 
secţie să înlocuiască mobila. Aveam de gând să întorc locul 
acesta cu susul în jos, zise Bosch. Nu-mi mai simt mâinile, 
Dick. 

— Of, Isuse, nu ar fi trebuit să te lase aşa! Întoarce-te să- 
ţi scot cătuşele! 

Bosch se întoarse cu spatele la Sutton şi în scurt timp 
simţi cum sângele începe să îi circule din nou prin mâini. 

— la loc, zise Sutton. Hai să stăm de vorbă. 

Bosch îşi frecă mâinile una de cealaltă, încercând să 
scape de senzaţia de furnicături. Trase un scaun cu piciorul 
Şi se aşeză. 

— De ce aţi încuiat uşa, Dick? îl întrebă el. 

— Măsuri de precauţie, răspunse Sutton. Trebuia să 
vedem mai întâi ce vom descoperi. 

— Şi? 

— Şi este-o situaţie complicată. l-ai spus sergentului că a 
fost implicat şi al patrulea bărbat care a fugit. 

— Corect, Don Ellis. E partenerul lui Long, deşi l-a lăsat 
amanet. 

— Cum aşa? 

— L-a folosit pe post de scut când a început schimbul de 
focuri. Apoi l-a lăsat acolo. Că veni vorba de Long, a scăpat 
cu viaţă? 

— Da, a scăpat. Locul e la câteva străzi de Cedars - a 
avut noroc. Partenerul meu a rămas acolo şi speră să poată 
intra în salon ca să asculte şi versiunea lui. 

— AŞ vrea să fiu şi eu acolo ca să o aud. Individul o să 
mintă şi o să încerce să dea vina pe mine. Dar dacă este 
deştept, va da vina pe Ellis. 

— Hai să ne ocupăm de Long mai târziu. Vreau să-mi spui 
versiunea ta, Harry. l-ai spus sergentului că ei sunt cei doi 
indivizi care i-au ucis ieri pe proprietarii magazinului de 
bijuterii? 

— Pe ei, pe Lexi Parks şi pe bărbatului din Hollywood care 
se prostitua, crima de acum câteva luni. Au fost ocupați, nu 
glumă. 

— În regulă, vom ajunge şi la asta. Acum spune-mi ce s-a 

întâmplat în birou azi. 

— Ţi-aş putea spune eu sau ai putea auzi cu urechile 
tale. 

Această afirmaţie îl puse pe gânduri pe Sutton. Bosch 
încuviinţă din cap. 

— Adu-mi telefonul, zise Bosch. Am înregistrat tot 
interogatoriul cu Schubert pe telefon. Incă înregistra când 
au apărut Ellis şi Long. 

— Vrei să spui că ai înregistrat schimbul de focuri? 
întrebă Sutton. 

— Da. Dar nu vei putea avea acces la înregistrare fără 
mandat. Dacă vrei să o asculţi acum, adu-mi telefonul. O 
voi pune eu. Adu-i aici şi pe Cornell şi pe Schmidt. Vreau să 
asculte şi ei. 

In acea clipă, Bosch se gândi să ceară să vină şi Haller, 
apoi se răzgândi. Ultima oară când îl chemase pe Haller, 
lucrurile nu decurseseră prea bine. Bosch fusese într-o 
cameră de interogatoriu de nenumărate ori şi nu exista 
nicio mişcare pe care să o facă vreun detectiv fără ca el să 
nu o anticipeze. Simţea că putea să se protejeze singur aşa 
cum putea să îl protejeze şi Haller. 

Sutton se ridică în picioare şi se apropie de uşă. 

— Incă ceva, Dick, zise Bosch. 

Sutton ezită, cu mâna pe clanţă. 

— Ce anume? întrebă el. 

— Un avertisment legat de înregistrare, zise Bosch. Te 
sfătuiesc să ai grijă ca aceasta să fie folosită corect. Nu 
poate dispărea şi nu poate fi ştearsă. Nu eşti singurul care 
o are. 

— Haller? 

— Corect. 

— Ai avut timp să i-o trimiţi înainte să te predai? 

Bosch dădu afirmativ din cap. 

— Nu sunt prost, Dick, zise el. Celor de la LAPD n-o să le 

placă direcţia în care se va desfăşura acest caz şi cred că 
nici cei din Departamentul Şerifului nu vor fi prea încântați 
de rezultat. Aţi arestat un tip pentru o crimă comisă de 
Long şi de Ellis. Aşa că, da, mi-am făcut timp să trimit 
înregistrarea avocatului meu. 

Sutton deschise uşa şi ieşi. 


49 


Bosch fu mutat în sala de şedinţe pentru a asculta 
înregistrarea făcută cu telefonul său. Camera era suficient 
de încăpătoare pentru a-i cuprinde pe anchetatorii şi ofiţerii 
superiori care trebuiau să asculte înregistrarea audio de 
patruzeci şi două de minute, care relata cele întâmplate în 
biroul doctorului Schubert. In sală se aflau Sutton, Schmidt 
şi Cornell, precum şi doi detectivi de la departamentul LAPD 
care se ocupau de cazurile ofiţerilor implicaţi în schimburi 
de focuri şi o anchetatoare de la Afaceri Interne. 

Aceasta era Nancy Mendenhall, iar Bosch o cunoştea de 
pe vremea când activase în cadrul departamentului şi 
lucraseră la un caz. Avuseseră o relaţie bună şi corectă. 
Când o văzu şezând la masa rotundă alături de ceilalţi, 
Bosch se însufleţi. Ştia că ea va asculta şi va acţiona corect 
- atât cât i se permitea. In încăpere se mai afla şi căpitanul 
Ron Ellington, comandantul Biroului de Formare 
Profesională din cadrul LAPD, care includea şi Afacerile 
Interne. Era şeful lui Mendenhall şi se afla acolo, deoarece 
raportul lui referitor la faptele lui Ellis şi ale lui Long urma 
să aterizeze pe birourile şefului poliției şi al Comisiei LAPD. 

Deşi schimbul de focuri avusese loc în jurisdicția 
Departamentului Şerifului, ancheta privea şi alte 
departamente din pricina implicării lui Ellis şi a lui Long. 
Sutton dădu aceste lămuriri după ce grupul se aşeză în 

jurul mesei. Mai anunţă şi faptul că exista o înregistrare cu 
schimbul de focuri şi că voia ca ei să o audă mai întâi. Il 
invită pe Bosch să ofere comentarii acolo unde era nevoie 
în timp ce rula înregistrarea. 

Bosch setă telefonul pe difuzor şi porni înregistrarea. Din 
când în când, acesta oprea difuzarea ca să descrie 
imaginile sau să explice cum se potriveau răspunsurile date 
de Schubert cu anchetarea morţii Alexandrei Parks şi a 
crimelor ulterioare. Doar Mendenhall lua notițe. Ceilalţi 
ascultau şi îl întrerupeau uneori pe Bosch ca şi când nu ar fi 
vrut ca el să interpreteze semnificaţia cuvintelor rostite în 
biroul lui Schubert. 

Pe la jumătatea difuzării, înregistrarea fu întreruptă când 
numele lui Mickey Haller apăru pe ecran. Acesta îl suna pe 
Bosch. 

— Este avocatul meu, zise Bosch. Pot să răspund? 

— Răspunde, zise Sutton. Să nu dureze mult. 

Bosch se ridică în picioare şi ieşi cu telefonul pe hol ca să 
poată vorbi în linişte. 

— Am ascultat înregistrarea. Mulţumesc Cerului că eşti 
bine, frate, zise Haller. 

— Da, a fost cât pe ce, răspunse Bosch. Tocmai difuzam 
înregistrarea într-o sală plină de poliţişti - ai Şerifului şi ai 
LAPD. 

Se aşternu o clipă de tăcere în timp ce Haller se gândea. 

— Nu sunt convins că este o mutare bună, zise el în cele 
din urmă. 

— Este singura mutare posibilă, spuse Bosch. Numai aşa 
voi putea scăpa de aici în seara asta. Şi-apoi, înăuntru sunt 
cel puţin două persoane în care am încredere că vor lua 
decizia corectă. Câte unul din fiecare echipă. 

— Înregistrarea aceasta e o mană cerească, fără îndoială. 
Vreau să folosesc moţiunea 995 de îndată ce voi putea. DQ 
va ieşi din închisoare după asta. Ai reuşit, omule! Am avut 

al naibii de mare dreptate în ceea ce te priveşte. 

— Mda, mai vedem noi. 

Bosch ştia că, în cazul respectiv, moţiunea 995 
reprezenta în esenţă o petiție ca instanţa să îşi schimbe 
decizia în baza unor probe noi. Aceasta urma să fie 
înaintată judecătorului care îl trimisese în faţa instanţei pe 
Daquan Foster în audierea preliminară. 

— Unde eşti, în Whitter sau în West Hollywood? îl întrebă 
Foster. 

— La secţia din West Hollywood, răspunse Bosch. E 
aceeaşi gaşcă de mai înainte, doar că s-au mai adăugat 
câţiva de la LAPD. 

— Pun pariu că nu sunt prea bucuroşi. 

— Nu par să fie. Ellis şi cu Long sunt oamenii lor. 

Sutton îşi scoase capul pe uşă şi îi făcu semn cu degetul 
lui Bosch să încheie convorbirea şi să se întoarcă la 
întrunire şi la înregistrare. Bosch încuviinţă din cap şi îşi 
ridică un deget. Un minut. 

— Vrei să vin să-i fac praf? îl întrebă Haller. 

— Încă nu, răspunse Bosch. Să vedem cum va merge 
treaba. Te voi suna dacă voi avea nevoie de tine. 

— OK. Să nu uiţi ce ţi-am spus data trecută. Nu mai sunt 
prietenii tăi, Harry, şi cu siguranţă nu sunt prietenii lui 
Da'Quan Foster. Ai grijă de tine! 

— Am înţeles. 

Bosch închise şi intră în sală. 

Difuzarea continuă şi, la minutul treizeci şi patru, 
încordarea din sala de şedinţe deveni aproape palpabilă 
când pe înregistrare se auzi vocea lui Bosch care spuse: 
„Mai e cineva aici?” 

Dacă Bosch păstrase tăcerea în timp ce se derula 
înregistrarea interogatoriului cu Schubert, acum se simţi 
obligat să ofere anumite descrieri referitoare la ce se 
întâmplase în birou, pentru a sublinia ceea ce fusese 

surprins pe bandă. Aceasta era clară pe o rază de doi metri. 
Zgomotele şi vocile distante erau neclare. Bosch încercă să 
fie succint în descrierea lui ca să nu se suprapună cu ceea 
ce se auzea din telefon. 

— Am auzit un zgomot asemănător cu cel al unei uşi care 
este închisă pe hol... Eu ascultam cu urechea lipită de uşa 
biroului şi l-am auzit pe unul din ei spunând: „Liber”. Ştiam 
că veniseră să ne caute... Am răsturnat biroul pentru că 
primul meu plan a fost acela de a-l folosi pe post de scut... 
Primele trei focuri sunt trase de Ellis, care l-a împuşcat pe 
Schubert. Doctorul era cu mâinile ridicate şi nu a 
reprezentat un pericol. L-a împuşcat de trei ori. Cel care 
strigă şi trage sunt eu. Patru Împuşcături, cred, la început. 
Apoi alte două când Ellis a început să se retragă, folosindu-l 
pe Long pe post de scut. 


Înregistrarea se încheie când Bosch îi spuse ajutorului de 
şerif la telefon că va ieşi din clădire. Peste anchetatorii 
adunaţi în jurul mesei se aşternu tăcerea. Bosch îl văzu pe 
Cornell clătinând din cap şi lăsându-se pe spătarul 
scaunului, manifestând desconsiderare. 

— Ce e? întrebă Bosch. Ai de gând să susţii că Foster 
este vinovatul? 

Cornell arătă înspre telefonul care se afla în mijlocul 
mesei. 

— Ştii ce sunt astea? întrebă el. Doar nişte cuvinte. Nu ai 
nimic - nicio dovadă - care să îi lege direct pe cei doi de 
Parks. Şi-apoi să nu uităm că ţi-ai dat în judecată propriul 
departament şi eşti în stare de orice ca să îl pui într-o 
lumină proastă. 

Fu rândul lui Bosch să dea din cap, manifestând 
desconsiderare. Se uită la Sutton, care şedea în aceeaşi 
poziţie pe care o adoptase în timp ce ascultase 
înregistrarea, aplecat în faţă şi cu mâinile împreunate pe 

masă. Îşi întinse un deget şi arătă către telefonul lui Bosch. 

— Vreau să-mi trimiţi înregistrarea, zise el. 

— Şi mie, zise Mendenhall. 

Bosch încuviinţă din cap şi îşi luă telefonul de pe masă. 
Ataşă la e-mail un fişier care conţinea o copie a înregistrării, 
apoi îi întinse telefonul lui Sutton ca acesta să îşi introducă 
adresa. La fel procedă şi cu Mendenhall. 

— Şi-acum ce urmează? întrebă Bosch. 

— Poţi pleca, zise Sutton. 

Cornell îşi exprimă din nou nemulţumirea, aruncând o 
mână în aer. Sutton îl ignoră. _ 

— Fă-ne un serviciu, Harry, spuse Sutton. In faţa secţiei 
s-au adunat câţiva reporteri de televiziune care se 
pregătesc pentru ştirile de la ora unsprezece. Nu vorbi cu ei 
despre asta. Nu va fi în folosul nimănui. 

Bosch se ridică în picioare şi îşi vâri telefonul în buzunar. 

— Nicio grijă, răspunse el. Cum rămâne cu celelalte 
lucruri ale mele? Portmoneul, arma, maşina? 

Sutton se încruntă. 

— Îţi vom restitui portmoneul, zise el. Maşina şi armă vor 
rămâne la noi pentru moment. Trebuie să întocmim un 
raport balistic complet şi vom avea nevoie de armă pentru 
asta. Accesul în clădire este interzis pentru moment 
deoarece reprezintă locul crimei. Mai avem de lucru acolo 
câteva ore. E în regulă dacă aştepţi până mâine-dimineaţă 
ca să îţi restituim şi maşina? 

— Nicio problemă. Mai am una acasă. 

Ştia şi că mai avea o armă acasă, însă nu pomeni nimic 
despre asta. 

Ridicându-se în picioare, Mendenhall îşi vâri carneţelul 
într-o geantă de piele care îi servea şi ca poşetă, şi ca 
servietă şi în care avea, probabil, arma din dotare. 

— Pot să te duc eu cu maşina, zise ea. 

Mendenhall o luă cu maşina de serviciu către Hollywood. 
Bosch credea că exista un interes în spatele bunăvoinţei ei 
de a se oferi să îl ducă acasă. După ce îi spuse că locuia în 
Cahuenga, el se întoarse către ea pregătit să treacă la 
subiect. Era o brunetă cu ochii negri şi piele fină. Bosch îi 
dădea în jur de patruzeci şi ceva de ani. Se uită la mâinile 
ei de pe volan, însă nu văzu niciun inel. Îşi aminti asta din 
Modesto. Fără inele. 

— Cum ai ajuns în treaba asta încâlcită? o întrebă el. 

— AŞ zice pentru că te cunosc. Ultima ta interacţiune cu 
cei de la Interne se află în litigiu, iar asta a dus la un 
conflict de interese cu O'Dell. Eu am fost următoarea pe 
listă, datorită celor întâmplate în Modesto. 

In timpul procesului intentat de Bosch împotriva 
departamentului pentru practici neloiale, anchetatorul 
Martin O'Dell fusese numit inculpat de cei de la Interne, 
împreună cu alţi câţiva implicaţi în pensionarea lui forţată. 
Cu câţiva ani în urmă, Bosch lucrase la un caz în care 
Mendenhall îi luase urma la Modesto sub bănuiala că 
acţiona în afara politicilor departamentului. Ea sfârşise prin 
a-l ajuta să scape de cei care îl luaseră prizonier şi care 
intenționau să îl omoare, sprijinindu-l în demersul de a 
scăpa de acuzaţiile formulate împotriva lui. Acest episod îi 
insuflă lui Bosch un sentiment pe care nu îl mai cunoscuse 
până atunci - respectul faţă de un anchetator de la Interne. 
Se crease o legătură între ei în Modesto. Deoarece la 
vremea respectivă el făcea subiectul unei anchete conduse 
de ea, Bosch nu făcuse nimic în acest sens. 

— Aş vrea să te întreb ceva, zise Bosch. 

— Poţi să mă întrebi orice, Harry, spuse ea. Dar nu îţi 
promit şi un răspuns. Sunt unele lucruri despre care nu pot 

vorbi. Dacă eşti direct cu mine, voi fi directă cu tine, ca şi 
până acum. 

— Mi se pare corect. 

— Pe unde s-o iau, spre Laurel Canyon până sus la 
Mulholland sau să cobor spre Highland, iar apoi să urc? 

— Aăă, ia-o spre Laurel Canyon. 

Ruta aleasă de el era mai lungă decât cealaltă variantă. 
Spera să poată profita de timpul suplimentar ca să obţină 
mai multe informaţii de la ea. 

— Ellington ţi-a spus dinainte să mă duci acasă cu 
maşina? Să mă faci să spun ce n-am spus în sala de 
şedinţe? 

— Nu, a fost o chestie de moment. Aveai nevoie deo 
maşină. M-am oferit. Dar dacă vrei să-mi spui mai multe, te 
voi asculta. 

— Ar fi mai multe de spus, dar aş vrea să-ţi adresez 
câteva întrebări mai întâi. Să începem cu Ellis şi cu Long. A 
fost o surpriză mare pentru cei de la Interne sau era un 
lucru bine cunoscut? 

— Văd că nu vorbeşti pe ocolite. 

— Sunt poliţişti corupți. Voi, cei de la Interne, îi vânaţi pe 
aceşti poliţişti corupți. Mă întrebam dacă erau luaţi în 
colimator. 

— Nu îţi pot oferi detalii, dar, da, erau luaţi în colimator. 
Ideea e următoarea: ce ştim noi nu se compară cu ce am 
auzit azi. Ancheta noastră se referă la plângeri, 
insubordonare. De obicei, când se întâmplă astfel de 
lucruri, acestea indică probleme mai grave. 

— Aşadar, n-au existat plângeri din exterior. Numai 
chestiuni legate de departament. 

— Nu, niciuna. 

— Dar Long? Va supravieţui? 

— Îşi va reveni. 

— E în stare să vorbească? 

— Din câte ştiu eu, încă nu. 

— Şi nimeni nu ştie nimic de Ellis? 

— Încă nu, dar nu pentru că nu s-a încercat. Deşi este 
misiunea Departamentului  Şerifului, suntem cu toții 
implicaţi. Cei de la RHD şi de la Departamentul de 
Combatere a Crimei Organizate şi de Prindere a Fugarilor 
nu vor ca această misiune să se transforme într-un alt caz 
Dorner. Vor ca totul să se termine repede. 

Christopher Dorner era un fost poliţist LAPD care ucisese 
mai multe persoane în urmă cu câţiva ani. Vânarea lui luase 
sfârşit la o cabană de lângă Big Bear, unde el se sinucisese 
în timpul unui schimb de focuri cu poliţiştii care 
încercuiseră locul. Devenise atât de cunoscut, încât, în 
cadrul departamentului, numele lui de familie se 
transformase într-o „etichetă” pentru orice controversă sau 
scandal în care era implicat un poliţist cu comportament 
deviant sau periculos. 

— Întrebarea cea mai importantă este dacă există un 
caz? spuse Bosch. Vor fi acuzaţi? 

— De fapt, sunt două întrebări importante, zise 
Mendenhall. Din punctul meu de vedere, răspunsurile sunt: 
da şi da. Dar este cazul Departamentului Şerifului. Nu se 
ştie niciodată. Noi vom cerceta tot ce ţine de jurisdicţia 
noastră, inclusiv cazul lui James Allen şi celelalte fapte ale 
celor doi. 

Bosch încuviinţă, apoi, după ce străbătură o porţiune de 
drum, spuse: 

— Deci, vrei să-ţi dau nişte ponturi referitoare la cazul 
Allen? o întrebă el. 

— Desigur, răspunse ea. 

— Verificaţi maşina „sub acoperire” din parcarea din 
spatele clubului Hollywood Athletic. Pe ultimul rând de 
lângă zid se află un Camaro portocaliu-ars care a fost scos 
din circulaţie. 

— OK. 

— Sunt aproape convins că Ellis şi Long au folosit maşina 
în martie, când trupul lui Allen a fost aruncat pe străduţă. 

— Portbagajul? 

Bosch dădu afirmativ din cap. 

— Voi cere o expertiză criminalistică completă, zise ea. 

— Dacă descoperi ceva, trimite-i o copie după raport 
nenorocitului de Cornell. 

Bosch o văzu pe Mendenhall zâmbind în lumina slabă a 
luminilor de la bord. Parcurseră o porţiune de drum în 
tăcere. Ea viră pe Mulholland şi o luă înspre est. Începu să 
vorbească, fără legătură însă cu cazul actual. 

— Harry, sunt curioasă. De ce nu m-ai mai sunat după 
Modesto? 

Bosch fu prins cu garda jos. 

— M-ai luat pe nepregătite, reuşi el să spună, încercând 
să formuleze un răspuns. 

— Scuze, am gândit cu voce tare, spuse ea. Mi s-a părut 
că între noi s-a legat ceva cât timp am fost acolo, în 
Modesto. Am crezut că mă vei suna. 

— Păi, tu fiind la Interne, iar eu fiind anchetat, m-am 
gândit că nu ar fi în regulă să păstrăm legătura. Ai fi putut 
ajunge şi tu ţinta unei anchete. 

Ea dădu din cap, însă nu spuse nimic. Bosch se uită la ea, 
neştiind cum să îi interpreteze reacţia. 

— S-o lăsăm baltă, zise ea. Nu ar fi trebuit să te întreb 
asta. E lipsit de profesionalism. Continuă cu întrebările. 

Bosch încuviinţă din cap. 

— OK, spuse el. Unde credeţi că se află Ellis? 

— În Mexic, răspunse ea. Probabil că şi-a pregătit din 
timp fuga. Maşina, banii, mai multe acte de identitate. 
Locuia singur şi se pare că nu s-a întors acasă după cea 
plecat de la biroul lui Schubert. 

— S-a dat la fund. 

Ea încuviinţă din cap. 
— Ar putea fi oriunde. 


51 


Ellis aştepta în întuneric, lumina slabă a ecranului 
telefonului aruncându-i o umbră albăstruie pe faţă. Aştepta 
ca să se poată ocupa de ultimul detaliu înainte să fugă. Va 
fi ultima „amprentă” pe care o va lăsa asupra acelui loc 
care îl schimbase atât de mult. 

Verifică ştirile şi reciti articolul. Conţinea puţine detalii şi 
nu mai fusese actualizat în ultimele două ore. Ştia că doar 
atât va fi lansat în media în seara aceea. Conferinţa de 
presă fusese programată pentru dimineaţă, când şeriful şi 
şeful poliţiei vor urca împreună pe estradă şi se vor adresa 
jurnaliştilor. Ellis se gândi să mai zăbovească prin zonă ca 
să urmărească live totul la televiziunea locală, să audă 
declaraţiile şefului poliţiei. Însă instinctele de supravieţuire 
erau mai puternice decât dorinţa lui. Ştia că trebuia să 
profite de următoarele ore până la începerea conferinţei ca 
să plece cât mai departe de oraş. De acel oraş urât care 
pustia sufletele oamenilor, care îi strica pe dinăuntru. 

Şi-apoi, va afla totul de la ştiri. Cu siguranţă că acea 
poveste va atrage atenţia întregii naţiuni. Mai ales după ce 
îl vor găsi pe Bosch. Şi după ce le vor găsi pe „Gemene”. 

Se gândi la „Gemene”. Nu urmăriseră ştirile. Nu ştiau 
nimic şi nu se aşteptau la nimic din partea lui decât la 
comportamentul obişnuit. Chiar şi când îi văzuseră arma 
din mână, crezură că venise ca să le apere de vreun pericol 
din exterior. Muriseră cu acest gând. 

Deschise galeria foto din telefon şi intră în arhive. Le 
făcuse trei poze „Gemenelor” după ce le omorâse. Realiză 
că era imposibil să-ţi dai seama că acestea erau moarte în 

acele poze. Feţele lor fuseseră atât de sculptate, atât de 
întinse şi de remodelate de operaţiile estetice, încât păreau 
„Îngheţate”, fie că ar fi fost vii, fie că ar fi fost moarte. 

După o vreme, reveni din nou la ştiri. Nu apăruseră încă 
noutăţi referitoare la cele întâmplate în biroul lui Schubert. 
Nu exista nicio actualizare privind starea medicală a lui 
Long. Se relata doar că supravieţuise şi că era îngrijit la 
Cedars, unde se afla în stare critică. 

Numele lui Long nu fusese făcut public. Articolele relatau 
că era un poliţist de la Moravuri, din cadrul LAPD, care se 
afla. În afara orelor de serviciu când avusese loc schimbul 
de focuri. Nu se ofereau explicaţii referitoare la ce făcea în 
centrul de chirurgie plastică unde avuseseră loc 
evenimentele. 

Nu se menționa nici numele lui Ellis. Nimic despre faptul 
că ar fi dat în urmărire sau că s-ar fi aflat la fața locului. 
Toate acestea se vor afla în dimineaţa zilei următoare, când 
şeful poliţiei va apărea în faţa jurnaliştilor şi va încerca să 
vină cu o altă poveste despre poliţiştii corupți. 

Ellis se întrebă cât timp mai avea la dispoziţie până când 
Long va începe să vorbească. Nu exista nicio îndoială că 
acest lucru avea să se întâmple în cele din urmă. Long era 
veriga slabă. Putea fi manipulat. Tocmai de aceea îl alesese 
Ellis. lar acum îl vor manipula şi ei. Anchetatorii. Cei care îl 
vor interoga. Avocaţii. Îl vor încolţi, îl vor face să cedeze, iar 
apoi, într-un final, îi vor oferi o rază de speranţă, iar el nu 
va rata această ocazie. Va fi o speranţă deşartă, însă el nu 
va şti acest lucru. 

Ellis analiză încă o dată situaţia în care se afla. Oare îi 
pomenise vreodată lui Long despre strategia lui de fugă? 
Planul de evadare era valabil atât timp cât deţinea 
controlul. Funcţiona doar dacă era cunoscut de o singură 
persoană. Ellis se asigură din nou că Long nu ştia nimic. Era 
în siguranţă. 

După ce fu lăsat în faţa casei, Bosch intră în garaj şi se 
apropie de Cherokee. Sutton îi confiscase cheia de la 
maşina închiriată, însă nu şi cheile de la casă şi de la 
maşina personală. Deschise fără zgomot portiera din 
stânga a jeepului şi se aplecă în spatele volanului. Işi vâri 
mâna sub scaunul şoferului şi scotoci între arcuri. Pipăi cu 
degetele şi găsi mânerul unui revolver Kimber Ultra Carry. Il 
scoase la iveală şi verifică acţiunea şi încărcătorul armei. II 
folosise ca armă de rezervă de-a lungul carierei sale de 
poliţist LAPD. Băgă un glonţ în cameră. Era pregătit. 

Din poziţia ghemuit, descuie uşa de la bucătărie şi o 
împinse. Când aceasta se deschise în interiorul casei, îşi 
ridică arma, însă fu întâmpinat doar de întuneric şi tăcere. 
Ridică mâna şi apăsă întrerupătorul dublu de pe interiorul 
peretelui. Becurile din bucătărie şi din hol se aprinseră. 

Bosch traversă bucătăria şi stinse aceleaşi becuri când 
ajunse în dreptul întrerupătorului de pe peretele opus. Nu 
voia să fie în bătaia luminii când va intra pe hol şi în restul 
casei. 

Inainta încet şi cu precauţie prin propria-i casă, aprinzând 
lumina în fiecare încăpere pe care o verifica. Nici urmă de 
Ellis. Când ajunse la ultima cameră - dormitorul fiicei lui se 
întoarse şi verifică din nou fiecare încăpere şi debara. 

Mulţumit că se înşelase în privinţa presentimentului că 
Ellis ar putea să facă o mişcare împotriva lui, Bosch începu 
să se relaxeze. 

Aprinse lumina în camera de zi şi se duse la pick-up. 
Apăsă pe buton şi aşeză acul pe o placă de vinii care se afla 
deja pe platan. Nici măcar nu se uită să vadă ce album era. 

Aşeza revolverul pe aparatul stereo şi, dându-şi haina 
jos, o aruncă pe canapea. Era frânt de oboseală după o zi 

lungă şi încărcată ca aceea, însă era prea tensionat ca să 
doarmă. Primele acorduri de trompetă răsunară din boxe, 
iar Bosch ştiu că era Wynton Marsalis cel care cânta „The 
Majesty of the Blues”, un album vechi pe care îl cumpărase 
de curând pe vinii. Melodia părea potrivită pentru acel 
moment. Deschise uşa glisantă şi ieşi pe veranda din spate. 

Se apropie de balustradă şi inspiră adânc. Aerul nopţii 
era răcoros şi mirosea a eucalipt. Bosch se uită la ceas şi 
hotărî că era prea târziu ca să îl sune pe Haller şi să îi dea 
informaţii noi. Îl va suna dimineaţă, probabil după ce va 
vedea cum LAPD şi Departamentul Şerifului vor expune 
situaţia la conferinţa de presă pe care cu siguranţă că o 
programaseră. Desigur, strategia pe care o va aplica Haller 
va fi în funcţie de ceea ce vor spune şeriful şi şeful poliţiei. 

Se aplecă, îşi propti coatele pe balustradă şi privi 
autostrada de la poalele trecătorii. Era trecut de miezul 
nopţii, însă traficul se desfăşură în ambele direcţii. Mereu 
era aşa. Bosch nu era sigur că va putea vreodată să 
doarmă într-o casă fără să audă zgomotul de fundal care 
venea de la autostrada de jos. 

Realiză că ar fi trebuit să intre în casă aşa cum o făcea 
întotdeauna fiica lui când se întorcea de la şcoală. Adică să 
se oprească la frigider atunci când intra pe uşa de la 
bucătărie. Ar fi mers la fix o bere rece. 

Auzi o voce în spatele lui, înainte să perceapă orice 
altceva. 

— Bosch! 

Se întoarse încet şi văzu o siluetă ascunsă într-un colţ 
întunecat al verandei, unde până şi cea mai slabă lumină a 
lunii era blocată de streaşină acoperişului. Umbra din colţ 
era prea accentuată ca să poată distinge chipul, însă vocea 
îi era cunoscută. 

— Ellis, spuse Bosch. Ce cauţi aici? Ce vrei? 

Silueta ieşi din umbră. Mai întâi văzu arma îndreptată 

către el în lumina slabă a lunii, apoi pe Ellis. Bosch se uită 
dincolo de el în camera de zi şi îşi văzu arma pe care o 
lăsase pe combina muzicală. Nu îi mai servea la nimic în 
acel moment. 

— Ce crezi că vreau? zise Ellis. Ai crezut că voi fugi, pur şi 
simplu, fără să-ţi fac o vizită? 

— Nu m-am gândit că eşti atât de prost, răspunse Bosch. 
Am crezut că tu eşti cel deştept. 

— Prost? Nu eu sunt cel care s-a întors singur acasă. 

— Ar fi trebuit să fugi în Mexic cât timp ai avut acest 
avantaj. 

— Mexic este o destinaţie atât de evidentă, Bosch. Am 
alte planuri. Dar mai am ceva de rezolvat aici. 

— Aşa e, nu-ţi place să laşi lucrurile neterminate. 

— Nu mi-am permis să risc să te las să continui. Te-am 
verificat, Bosch. Pensionat şi neliniştit sunt două lucruri 
care nu se prea împacă bine. Nu mi-am permis să risc să te 
las să mă cauţi în continuare. Departamentul va renunţa. 
Nimeni de la PAB nu îşi va face o prioritate din a mă aduce 
în faţa instanţei. În schimb tu... M-am gândit să pun capăt 
lucrurilor aici înainte să plec. 

Ellis mai făcu un pas înspre Bosch, micşorând distanţa ca 
să poată trage. leşi complet din întuneric. Bosch îi văzu 
faţa. Pielea din jurul ochilor îi era întinsă, iar în privire avea 
o licărire umedă. Bosch realiză că s-ar putea să fie ultima 
faţă pe care o va mai vedea vreodată. 

— Unde să pleci? 

Harry îşi ridică mâinile încet în lateral, ca şi când ar fi 
vrut să îşi arate neputinţa. Să îi dea de înţeles lui Ellis că el 
câştigase şi să-l lase să trăiască acel moment de glorie. 

După o clipă de tăcere, Ellis răspunse. 

— În Belize. Există acolo o plajă şi un loc unde nu pot fi 
găsit. 

Bosch ştiu că aceasta era şansa lui. Ellis părea dornic să 

vorbească, ba chiar să se laude. 

— Povestește-mi despre Alexandra Parks, zise el. 

Ellis rânji. Cunoştea jocul pe care îl făcea Bosch. 

— Nu cred că vreau să-ţi spun asta, zise el. Este un 
răspuns pe care nu-l vei afla niciodată. 

Ellis schimbă ţinta, ridicând gura ţevii în caz că Bosch 
purta vestă antiglonţ. N-avea cum să nu-i nimerească faţa 
de la distanţa aceea. 

Bosch se uită din nou peste umărul ucigaşului său în 
camera de zi, la revolverul pe care îl lăsase acolo. O 
greşeală fatală. 

Apoi sesiză mişcare în casă. Mendenhall era în camera de 
Zi şi se apropia de uşa deschisă a verandei. Ellis nu o auzi 
din cauza muzicii dinăuntru şi a zumzetului care răzbătea 
dinspre autostradă. Ea se apropia de el, ţinând arma cu 
ambele mâini, pregătită să tragă. 

Bosch se uită la Ellis. 

— Atunci dă-mi voie să te întreb altceva, zise el. Tu şi cu 
Long m-aţi urmărit. Ştii că am o fiică. Ce s-ar fi întâmplat 
dacă ea ar fi fost acasă când ai intrat tu? 

Bosch observă zâmbetul abia schiţat în colţul gurii 
ucigaşului său. 

— Ar fi murit înainte să ajungi tu acasă, răspunse Ellis. 
Te-aş fi lăsat să o găseşti. 

Bosch îl privi în ochi. Gândul îl purtă la fotografiile cu 
Alexandra Parks făcute la locul crimei, la brutalitatea cu 
care fusese omorâtă, îi venea să se apropie de Ellis şi să-l 
strângă de gât. Însă acesta ar fi anticipat mişcarea. 

Preferă să rămână pe loc. O văzu pe Mendenhall stând în 
pragul uşii. Ştia că odată ce va păşi pe scândura de lemn, 
Ellis va şti că ea se afla acolo. Bosch îşi schimbă uşor 
atitudinea ca să încerce să îi ofere ei un avantaj. 

— De ce n-o faci chiar acum? zise el. 

Mendenhall făcu doi paşi şi veni în spatele lui Ellis, iar 


332 


apoi, fără niciun avertisment, se auzi sunetul strident al 
unui foc de armă care păru să vibreze în pieptul lui Bosch. 

Ellis căzu la pământ fără să mai apuce să tragă. Bosch 
simţi o ceaţă fină de sânge lovindu-l în faţă. 

Preţ de o secundă, el şi Mendenhall rămaseră nemişcaţi, 
faţă în faţă. Apoi Mendenhall îngenunche lângă Ellis, îi duse 
mâinile la spate şi îi puse cătuşele, respectând politica şi 
procedura, deşi era evident că acesta nu mai reprezenta o 
ameninţare pentru nimeni. Apoi îşi scoase telefonul şi 
apăsă tasta de apelare rapidă. In timp ce aştepta să i se 
răspundă, se uită la Bosch, care nu se clintise din loc de 
când Ellis îşi îndreptase arma către el. 

— Eşti bine? îl întrebă ea. Mi-a fost teamă să nu te 
nimerească glonţul. 

Bosch se aplecă în faţă o clipă, aşezându-şi mâinile pe 
genunchi. 

— Sunt bine, răspunse Bosch. A fost cât pe ce. Mi-am 
văzut sfârşitul, înţelegi ce vreau să spun? 

— Cred că da, zise Mendenhall. 

— Ce vrei să fac? 

— Ce-ar fi să intri în casă şi să te aşezi undeva. Să 
eliberăm terasa. O să-i anunţ pe toţi. 

În acel moment, cineva îi răspunse la apelul telefonic, iar 
ea se prezentă şi spuse adresa unde se afla. Pe un ton 
calm, ca şi când ar fi comandat pizza, ceru o ambulanţă şi 
un supraveghetor. Sublinie faptul că situaţia era sub 
control, apoi închise. Bosch ştia că vorbise cu dispeceratul 
şi că nu oferise prea multe detalii pentru a nu atrage 
atenţia presei. Fiecare redacţie de ştiri din oraş deţinea un 
dispozitiv de interceptare a staţiilor radio ale poliţiei. 

Apoi Mendenhall îl sună pe şeful ei, Ellington, şi îi raportă 
mai în detaliu cele întâmplate. După ce termină, ea intră în 
camera de zi, unde Bosch şedea pe canapea. 

— Ai oprit muzica, spuse ea. 

— Mda, m-am gândit că ar trebui, spuse el. 

— Cine cânta? 

— Wynton Marsalis. The Majesty ofthe Blues. 

— M-a acoperit, ştii? Ellis nu m-a auzit când m-am 
apropiat de el. 

— Dacă îl voi întâlni vreodată pe Wynton, îi voi mulţumi. 
Asta a fost a doua oară, ştii? 

— A doua oară ce? 

— A doua oară când mi-ai salvat viaţa. 

Ea ridică din umeri. 

— Mi-am făcut datoria, ştii prea bine. 

— E mai mult de-atât. Ce te-a făcut să te întorci? 

— Pontul pe care mi l-ai dat referitor la acel Camaro 
portocaliu-ars. Era unul parcat după curbă. Am trecut pe 
lângă el când am coborât dealul şi mi-am zis: „El e, îl 
aşteaptă pe Bosch”. Aşa că m-am întors. 

— Şi uşa? Sunt sigur că am încuiat-o. 

— Lucrez la Interne. Am instalat multe microfoane la 
viaţa mea. Ştiu să descui o încuietoare cu agrafa. 

— Sunt impresionat, Mendenhall. Dar ştii că va trebui, 
probabil, să dai socoteală departamentului pentru treaba 
asta. N-are importanţă că a fost corupt. Ai omorât un 
poliţist. 

— N-am avut de ales, zise ea. Am procedat bine, aşa că 
nu-mi fac griji. 

— Ai procedat perfect, dar tot vor exista reacţii. 

Bosch ştia că politica departamentului stipula că forţa 
letală era justificată dacă era folosită pentru a preveni 
decesul iminent sau rănirea gravă a unui ofiţer de poliţie 
sau a unui cetăţean. În acel caz, Mendenhall nu fusese 
obligată să se prezinte şi să îi spună lui Ellis să arunce 
arma. Acţionase conform politicii atunci când venise prin 
spatele lui şi îl împuşcase în cap. Va fi repede exonerată de 
comisia de cercetare disciplinară şi de Biroul Procurorului 

General. Cel mai greu îi va fi să facă faţă privirilor, 
insinuărilor şi bârfelor colegilor din departament. 

Mendenhall privi cadavrul prin uşa deschisă, iar Bosch 
observă că încerca să-şi stăpânească un tremur. Era o 
reacţie care survenea adesea după ce trăgeai cu arma. 

— Eşti bine? o întrebă el. 

— Da, răspunse ea. Doar puţin... Tocmai am omorât un 
om, Ştii? 

Bosch încuviinţă din cap. 

— Şi ai salvat viaţa altuia, spuse el. Ţine minte asta. 

— Voi ţine minte, spuse ea. Ce-a spus? La final. N-am mai 
auzit nimic în timp ce mă apropiam de el. Muzica i-a 
acoperit cuvintele. A 

Bosch ezită înainte să răspundă. Işi dădu seama că i se 
ivise o ocazie. Mendenhall nu auzise nimic. Nu existase 
niciun martor la conversaţia dintre el şi Ellis. Ceea ce urma 
să spună avea să fie consemnat în faţa instanţei, iar 
vorbele lui vor fi considerate ca fiind adevărate atunci când 
le va repeta din boxa martorilor. Ştia că îi putea garanta 
libertatea lui Dagquan Foster spunând că Ellis se lăudase că 
el şi cu Long o omorâseră pe Alexandra Parks, că acesta 
recunoscuse totul. 

Bosch se gândi la toate limitele invizibile pe care le 
depăşise în acea săptămână în care cercetase cazul. In 
minte îi apăru o imagine; un bărbat cu o umbrelă, 
încercând să-şi menţină echilibrul pe o sârmă. Acel bărbat 
era Bosch. 

Hotări că nu putea depăşi şi acea limită. 

— N-a spus prea multe, doar că pleca în Belize, răspunse 
el. Voia să se asigure că eram mort înainte să plece. 

Mendenhall încuviinţă din cap. 

— Mare greşeală, zise ea. 

În scurt timp, Bosch avea să regrete decizia pe care o 
luase de a nu minţi că Ellis mărturisise faptul că el şi cu 
Long o omorâseră pe Alexandra Parks. In zilele următoare 
morţii poliţistului de la Moravuri, Da'Quan Foster nu scăpă 
de acuzaţiile ce îi fuseseră aduse în cazul Parks, deoarece 
ancheta desfăşurată de Departamentul Şerifului tărăgăna. 
Long fu învinuit de o serie de infracţiuni, inclusiv pentru 
uciderea doctorului George Schubert, sub incidenţa legii 
privind complicitatea la omor calificat. Insă acuzaţiile 
oficiale referitoare la cazul Parks rămaseră neschimbate. 
Departamentul  Şerifului refuză să admită faptul că 
învinuirea lui Foster de crimă era rezultatul unei înscenări 
puse la cale de Ellis şi de Long. 

Vina era a birocraţiei, a politicii şi a incapacității 
instituţiilor publice de a recunoaşte atunci când se făceau 
greşeli. Cele două agenţii de aplicare a legii aşteptau 
momentul potrivit şi refuzau să comenteze asupra anchetei 
comune referitoare la relaţia dintre cele cinci crime: 
Alexandra Parks, James Allen, Peter şi Paul Nguyen şi 
George Schubert. Uciderea lui Deborah Stovall şi a Josettei 
Leroux, cunoscute în lumea porno sub numele de Ashley 
Juggs şi Annie Minx, deveni şi ea parte din ancheta comună. 
În tot acest timp, Foster rămase în închisoarea din L.A., fără 
dreptul de a plăti cauţiunea. 

Dacă agenţiile de aplicare a legii păreau copleşite de 
evenimente, avocatul lui Foster luă imediat măsuri. Când 
acuzaţiile aduse clientului său nu fură retrase după ce Ellis 
murise, iar Long fusese acuzat de crimă, Mickey Haller 
înainta de urgenţă moţiunea 995 cu scopul de a schimba 
cursul audierii preliminare în baza unei noi probe - a mai 
multor probe, de fapt. O săptămână mai târziu, joi, la ora 8 

dimineaţa, când temperatura din oraş ajunsese deja la 
27°C, Mickey Haller stătea în faţa judecătorului Joseph 
Sackville, în Sala 114 din clădirea Curţii Penale. 

Singura diferenţă faţă de ultima oară când Bosch îl 
văzuse pe Haller desfășurându-se în faţa instanţei era că 
acum Bosch era implicat în proces, nemaifiind un simplu 
observator. Haller avea să îl cheme în calitate de martor 
unic şi să îl folosească pentru a introduce ca probă 
înregistrarea cu interogatoriul şi schimbul de focuri din 
biroul lui Schubert. De asemenea, avea să îi ceară să 
detalieze fiecare etapă a anchetei sale cu privire la 
uciderea Alexandrei Parks şi legătura cu uciderea lui James 
Allen. 

Foster nu era chemat în boxa martorilor. Ar fi fost o 
mutare prea riscantă. Orice abatere de la mărturia lui ar fi 
putut fi folosită împotriva lui mai târziu, în timpul 
procesului, dacă Haller nu ar fi reuşit să schimbe decizia 
judecătorului din audierea preliminară. Detaliile referitoare 
la alibiul acestuia puteau fi introduse în raportul întocmit de 
Bosch cu privire la ancheta sa. În timpul celor treizeci de 
ani de carieră, Bosch depusese mărturie în procese de 
nenumărate ori, prin urmare reprezenta o alegere mai bună 
decât Foster. 

Mărturia lui Bosch fusese orchestrată cu mare grijă de 
către Haller cu două zile înainte de audiere. Avocatul se 
asigură că mărturia lui Bosch coincidea cu teoria apărării 
cum că Foster fusese victima unei înscenări cu propriul 
ADN, pe care Ellis şi Long îl obţinuseră de la James Allen. 
Ellis şi Allen erau morţi, iar Long nu voia să coopereze. 

Sala de judecată era plină-ochi. Acest caz includea şapte 
crime, plus uciderea justificată a unui poliţist LAPD, Don 
Ellis. Opt crime reprezentau cel mai important caz atât 
pentru o sală de judecată, cât şi pentru oraş şi atrăgea 
atenţie maximă din partea presei. Reporterii televiziunilor 

locale, naţionale şi internaţionale se înghesuiau pe băncile 
din sală. Alături de ei mai erau prezenţi avocaţi şi 
anchetatori care aveau legătură tangenţială cu cazul, 
precum şi alţi observatori. Deoarece şcoala era pe sfârşite, 
fiica lui Bosch se învoise, iar acum şedea pe rândul din faţă, 
în spatele mesei avocatului apărării. Şedea lângă 
Mendenhall, care era vădit interesată de rezultatul audierii. 
Din sala de judecată lipsea familia lui Foster. Acesta îi 
spusese lui Haller să n-o invite sau să-i spună soţiei lui 
despre acea audiere, de teamă ca ea să nu audă mărturiile 
despre stilul de viaţă al soţului ei, lucru care i-ar fi pus în 
pericol căsnicia. Probabil că va fi imposibil să ascundă acest 
lucru, dar cel puţin nu va fi expusă în faţa unei săli pline de 
oameni atunci când detaliile vor ieşi la iveală. 

Pe rândul din spatele mesei procurorului şedea văduvul, 
adjunctul şerifului, Vincent Harrick, îmbrăcat în uniformă. 
Acesta şedea în spatele altor două ajutoare de şerif, şi ele 
în uniformă, aflate acolo pentru a-şi exprima sprijinul faţă 
de colegul lor şi pentru a sublinia mesajul pe care îl aveau 
către judecător, anume că Harrick susţinea ancheta 
desfăşurată de Departamentul Şerifului, care arăta în 
continuare cu degetul către Da'Quan Foster. 

Uneori, în timp ce privea din boxa martorilor, Bosch se 
întreba dacă Haller se adresa judecătorului sau presei. li 
stătea în obicei să pună o întrebare, iar când procurorul 
obiecta, să se uite mai întâi la judecător, apoi la 
reprezentanţii presei prezenţi în sală. 

Procurorul adjunct desemnat să se ocupe de audiere era 
Brad Landreth. Acesta o înlocuia pe Ellen Tasker dintr-un 
motiv întemeiat, şi anume că audierea privind moţiunea 
995 coincidea cu un proces pe care trebuia să îl încheie ea 
în acel moment. Insă circula zvonul că Biroul Procurorului 
General nu considera că acel caz ar avea sorţi de izbândă. 
O retrăsese deci pe una dintre cele mai bune procuroare 

pentru a nu-i păta reputaţia. Sarcina deloc de invidiat a lui 
Landreth era aceea de a încerca să menţină cazul pe linia 
de plutire în timp ce Departamentul Şerifului şi LAPD îşi 
continuau ancheta, care înainta anevoios. Bosch îl 
considera pe Landreth un procuror talentat şi muncitor, 
însă nu unul care îi putea face faţă lui Mickey Haller. 

Din cauza nenumăratelor obiecţii din partea lui Landreth, 
respinse pe rând de judecător, Haller avu nevoie de 
aproape două ore ca să obţină mărturia lui Bosch şi să 
introducă în scenă ceea ce numea „Inregistrarea Schubert”. 
Având în vedere faptul că audierea era prezidată doar de 
judecător, Haller adoptă o prezentare neoficială şi nu se 
ridică de la masă în timpul depoziţiei martorului. Rămase 
pe scaun, la masa apărării, lângă Foster, care era îmbrăcat 
într-o salopetă albastră de puşcăriaş. 

Haller şi Bosch atinseră toate punctele importante asupra 
cărora conveniseră şi pe care le repetaseră, apoi veni 
rândul lui Landreth să îi adreseze întrebări. Acesta se ridică 
de pe scaun şi se apropie de boxa martorilor, alegând o 
atitudine mult mai formală şi, poate, mai intimidantă pentru 
a-l chestiona pe fostul poliţist. 

În loc să atace povestea lui Bosch în esenţa ei, Landreth 
se legă de metodele folosite de acesta, faptul că acţionase 
la limita legalităţii şi ascunsese adevărul. El adoptă 
strategia învechită de a ataca mesagerul dacă mesajul era 
inatacabil. Acesta îi adresa aceeaşi întrebare referitoare la 
fiecare persoană pe care Bosch o întâlnise în timpul 
anchetei lui: 

Landreth: „l-ați spus persoanei respective că eraţi 
poliţist?” 

Bosch: „Nu, nu i-am spus”. 

Landreth: „Dar este adevărat că nu l-aţi descurajat în a 
crede că vorbea cu un ofiţer de poliţie aflat în exerciţiu?” 

Bosch: „Nu, nu este adevărat. Nu a crezut că sunt ofiţer 

de poliţie pentru că nu i-am spus niciodată că aş fi. Nu am 
avut nici insignă, nici armă şi n-am spus niciodată că sunt 
poliţist”. 

Această strategie deveni plictisitoare pentru toţi cei 
prezenţi în sala de judecată, în special pentru judecătorul 
Sackville, care alocase doar orele dimineţii pentru audierea 
respectivă. Acesta accepta obiecțiile înainte ca Haller să 
apuce să le rostească până la sfârşit. Îi ceru în mod repetat 
lui Landreth să treacă mai departe până când, într-un final, 
îi spuse procurorului că irosea timpul preţios al instanţei. 

In cele din urmă, Landreth îşi încheie examinarea, iar 
Bosch cobori din boxă şi se aşeză la masă, lângă Haller. Se 
simţea oarecum stingherit. Avea sentimentul că se afla în 
partea greşită a încăperii, ca şi când ar fi condus o maşină 
cu volanul pe dreapta. 

Haller nu observă disconfortul lui. Bătea cu degetele pe 
masă în timp ce se gândea la următoarea lui mutare. Într- 
un final, judecătorul i se adresă: 

— Domnule Haller, mai aveţi şi alt martor? 

Haller se aplecă înspre Bosch şi îi şopti la ureche. 

— Hai să ne încercăm norocul, să vedem dacă vom reuşi 
să îi facem să cadă în capcană. 

Se ridică în picioare şi se adresă instanţei. 

— Nu mai avem alţi martori, onorată instanţă. Apărarea 
este pregătită să argumenteze cazul. 

După ce Haller se aşeză, Sackville se întoarse către 
Landreth. 

— Statul doreşte să cheme martori? întrebă el. 

Landreth se ridică în picioare. 

— Statul îl cheamă pe detectivul şerifului, Lazlo Cornell. 

Acesta se ridică de la masa procurorului şi se apropie de 
boxa martorilor. După ce aprodul îl puse să jure, Cornell îşi 
începu mărturia în timp ce Landreth îl îndruma pas cu pas 
prin propria anchetă pe care o desfășurase în cazul 

Alexandra Parks. 

La un moment dat, Bosch se lăsă pe spate şi îi aruncă o 
privire fiicei lui. El dădu din cap, iar ea îi răspunse la fel. 
Apoi Bosch se uită pe furiş la Mendenhall, iar aceasta îi 
surprinse privirea. Detectivul de la Interne schiţă un 
zâmbet. Mai devreme, când se aflau pe holul tribunalului, 
Bosch i-o prezentase fiicei lui ca fiind femeia care îi salvase 
viaţa de două ori. Mendenhall se simţise stânjenită, poate şi 
fiica lui, însă el se bucurase că reuşise să facă astfel 
prezentările. 

Landreth se folosi de mărturia lui Cornell ca să sublinieze 
cruzimea cu care fusese omorâtă Alexandra Parks şi 
minuţiozitate cu care fusese desfăşurată ancheta la faţa 
locului, precum şi autopsia ulterioară. Toate acestea duseră 
într-un final la mărturia privind colectarea probelor de 
spermă de pe şi din trupul victimei şi la părerea avizată a 
lui Cornell că materialul ADN fusese lăsat acolo în timpul 
unui atac sexual brutal şi că nu fusese „plantat”. 

Harrick rămase în sala de judecată pe tot parcursul 
acestei mărturii, cu fruntea sus şi stăpân pe sine, ţinându- 
se tare pentru soţia lui. Atitudinea lui lăsa de înţeles 
convingerea că se afla la doar patru metri distanţă de cel 
care îi omorâse nevasta. Maşinaţiile apărării reprezentau 
doar atât pentru el: o încercare de a manipula adevărul. El 
rămase încrezător în ancheta oficială. 

Landreth încheie examinarea lui Cornell, rugându-l să-şi 
exprime concluziile finale. 

— Având în vedere experienţa mea îndelungată în 
anchetarea violurilor urmate de crimă, cred că doamna 
Parks a fost într-adevăr violată şi că sperma găsită pe 
coapsa ei, pe cearşaf şi în interiorul vaginului a fost lăsată 
de către atacator în timpul atacului. Nu a fost „plantată”. 
Nu a fost adusă la locul crimei. Mi se pare o absurditate. 

Landreth îi cedă locul lui Haller. 

— Domnule detectiv Cornell, anchetatorii sau criminaliştii 
au găsit un prezervativ la locul crimei? 

Cornell pufni zeflemitor când auzi întrebarea. 

— Nu, răspunse el. A fost prelevată o cantitate 
substanţială de spermă, însă nu s-a descoperit niciun 
indiciu că ar fi fost folosit vreun prezervativ în cazul acestei 
crime. Proba de spermă prelevată de pe cadavru şi de pe 
cearşaf nu a indicat folosirea prezervativului. A fost 
greşeala criminalului. 

— Greşeala criminalului, repetă Haller. Acesta este 
criminalul despre care spuneţi că şi-a urmărit cu grijă 
victima, corect? 

— Corect. 

— Şi care a planificat cu grijă crima, corect? 

— Corect. 

— Care ştia că victima nu avea câine în ciuda plăcuței din 
faţa casei, corect? 

— Aşa credem. 

— Şi care a intrat în casă prin fereastra din spate în timp 
ce victima dormea, corect? 

— Corect. 

— Având în vedere experienţa dumneavoastră şi 
cunoştinţele referitoare la acest caz, consideraţi că ucigaşul 
a făcut toate aceste lucruri - şi-a ales cu grijă victima şi a 
urmărit-o, şi-a făcut un plan în cel mai mic detaliu şi a 
înfăptuit această crimă, dar a uitat, pur şi simplu, să aducă 
cu el un prezervativ? 

— Este posibil să fi avut la el un prezervativ, însă nu l-a 
folosit. Se prea poate ca în timpul acelui atac nebunesc să 
fi uitat să-l folosească. 

— Nebunesc? Acum spuneţi că a fost un atac nebunesc? 
Am crezut că aţi declarat că a fost un atac planificat cu 
grijă. 

— Tot ceea ce ştiu este că a fost cea mai brutală crimă 

din câte am văzut în paisprezece ani de când lucrez la 
Omucideri. Brutalitatea indică pierderea controlului în 
timpul atacului. 

În acel moment, judecătorul interveni şi anunţă pauza de 
la mijlocul dimineţii. Le spuse tuturor participanţilor la 
audiere să revină la locurile lor în cincisprezece minute, 
apoi se ridică de pe scaun şi dispăru pe uşă, în cabinetul 
său. 

De îndată ce începu din nou audierea şi Cornell reveni în 
boxa martorilor, Haller porni la atac. 

— Băile din casă au fost verificate, domnule detectiv 
Cornell? îl întrebă el. Mă refer la sistemele de scurgere de 
la chiuvete şi de la vasele de toaletă. Au fost verificate 
pentru a vedea dacă ucigaşul nu a aruncat cumva 
prezervativul şi a tras apa? 

— Nu, răspunse Cornell pe un ton iritat. Asta vezi doar la 
televizor. Dacă arunci un prezervativ în vasul de toaletă şi 
tragi apa, acesta s-a dus. Nu a fost nevoie. Sperma 
suspectului a fost găsită peste tot la locul crimei şi pe 
trupul victimei. Nu am avut motive să ne uităm după 
prezervativ. 

— Greşeala mea, atunci, zise Haller. Sperma despre care 
spuneţi că era peste tot, ce aţi făcut cu ea? 

— A fost prelevată de criminalişti şi trimisă la laboratorul 
care aparţine de Departamentul Şerifului. De acolo a fost 
trimisă la Departamentul de Justiţie al Statului California 
pentru a fi comparată cu baza de date a statului. 

— Astfel s-a descoperit potrivirea cu ADN-ul domnului 
Foster, corect? 

— Corect. 

— Tocmai aţi amintit de analize. Despre ce fel de analize 
este vorba? 

— ADN-ul este extras din mostra trimisă. Sunt analizate 
proteinele, grupa de sânge, caracteristicile cromozomilor, 
precum şi alţi câţiva factori. Caracteristicile şi indicatorii 
sunt introduşi în baza de date. 

Haller luă un dosar şi, pentru prima oară, se ridică şi se 
duse la pupitrul aşezat între masa acuzării şi masa apărării. 
Cornell tocmai căzuse în capcană, doar că nu ştia încă. 

— Domnule detectiv Cornell, zise el, analiza de laborator 
includea şi analiza CTE pentru proba ADN pe care aţi trimis- 
o pentru acest caz? 

Cornell rânji ca şi când ar fi vrut să arate că se săturase 
de acest interogatoriu enervant al lui Haller. 

— Nu, răspunse el. 

— Ştiţi ce înseamnă CTE, domnule detectiv? îl întrebă 
Haller. 

— Urme reziduale de prezervativ. 

— De ce nu a fost făcută şi această analiză de laborator? 

— Verificarea CTE nu face parte din procedura standard 
de analiză a ADN-ului. Este suplimentară. Dacă vrei aşa 
ceva, atunci proba trebuie trimisă unui laborator extern. 

— lar dumneavoastră n-aţi vrut asta. 

— După cum am mai spus, nu s-a descoperit niciun 
indiciu la locul crimei sau în urma autopsiei că ar fi fost 
folosit prezervativul la comiterea acestei crime. 

— De unde ştiţi acest lucru dacă nu aţi căutat 
prezervativul sau dacă nu aţi cerut laboratorului să verifice 
ADN-ul? 

Cornell se uită la Landreth, apoi la judecător şi îşi ridică 
mâinile cu palmele în sus. 

— Nu vă pot răspunde la această întrebare, zise el. Nu 
are logică. 

— Pentru mine are, spuse Haller. 

Reacţionând mai repede decât reuşi să obiecteze 
Landreth, Sackville îl admonestă pe Haller, spunându-i să 
nu emită păreri. 

— Puneti întrebarea, domnule Haller, zise el. 

— Da, onorată instanţă, spuse Haller. Domnule detectiv 
Cornell, ştiţi că această instanţă a cerut ca statul să dea 
apărării o parte din proba ADN prelevată, pentru ca 
apărarea să efectueze propriile analize, nu-i aşa? 

— Da, răspunse Cornell. 

Haller îi ceru judecătorului să îi permită să folosească 
drept probă raportul de analiză ADN al apărării şi să îi dea 
voie lui Cornell să citească din el. Această cerere declanşă 
o serie de proteste din partea lui Landreth, care atacă din 
două direcţii. În primul rând, îl învinui pe Haller de 
încălcarea regulamentului, deoarece raportul laboratorului 
pe care dorea să îl folosească drept probă nu fusese 
prezentat în prealabil acuzării. In al doilea rând, Landreth 
obiectă la cererea lui Haller ca detectivul Cornell să 
citească din respectivul document, pentru care nu se 
stabilise niciun fundament. 

— Ne flutură pe sub nas acest raport de laborator despre 
care nici măcar nu ştiam, spuse Landreth pe un ton 
sarcastic. Mai mult de-atât, nu ştim despre ce laborator 
este vorba şi cum se numeşte tehnicianul care a efectuat 
analizele. Domnul Haller nu a stabilit niciun fundament. Din 
câte ştim noi, ar fi putut cumpăra acest raport de la 
Walmart azi-dimineaţă, în drum spre tribunal. 

Landreth se aşeză semeţ, crezând că se descurcase 
excelent. Ceea ce nu realiză însă era faptul că era greu să 
sesizezi anumite aspecte atunci când cădeai într-o capcană. 

Haller se ridică în picioare şi reveni la pupitru. Mai întâi 
se întoarse şi se uită la Landreth. 

— Walmart? zise el. Pe bune? 

Apoi îşi întoarse privirea la judecător şi începu să 

desființeze fiecare argument al lui Landreth. 

— Onorată instanţă, mai întâi, aş dori să prezint o copie 
după un e-mail care arată că raportul de laborator, pe care 
domnul Landreth îl contestă, a fost trimis în urmă cu două 
zile de mine lui Ellen Tasker, care, la vremea respectivă - 
din câte ştia apărarea -, era procurorul care se ocupa de 
acest caz. 

Haller ridică deasupra capului o foaie de hârtie, 
fluturând-o ca pe un steag. Landreth obiectă, însă Sackville 
spuse că voia să vadă documentul. Haller se apropie de 
judecător şi îi întinse foia listată. În timp ce judecătorul 
citea e-mailul, Haller îşi continuă argumentaţia. 

— Raportul întocmit de laborator s-a aflat în mâinile celor 
din Biroul Procurorului General, iar apărarea nu este 
răspunzătoare de problemele de comunicare din cadrul 
biroului, onorată instanţă. 

Landreth se ridică în picioare ca să obiecteze, însă 
Sackville îl întrerupse. 

— Aţi obiectat deja, domnule Landreth, zise el. Trecem la 
fundamente. Domnule Haller? 

— Acesta nu este un proces, onorată instanţă, zise Haller. 
Este o contestaţie la decizia instanţei din audierea 
preliminară. În cadrul audierii respective, instanţa a permis 
ca statul să prezinte probe indirecte prin intermediul 
domnului detectiv Cornell, care a introdus raportul privind 
ADN-ul, fără un fundament stabilit de către personalul 
laboratorului. Apărarea cere să i se ofere aceeaşi 
oportunitate. 

Era adevărat. Conform constituţiei statului, probele 
indirecte erau acceptate în timpul audierii preliminare doar 
pentru a grăbi procesul. Acuzarea putea prezenta probe 
indirecte prin intermediul anchetatorilor săi, care puteau 
rezuma declaraţiile martorilor, evitându-se astfel procesul 
anevoios de a chema fiecare martor în parte pentru a 

depune mărturie. 

Judecătorul luă imediat o decizie. 

— Puteţi continua, domnule Haller, zise Sackville. Voi 
reveni la punctul de plecare dacă nu voi agrea direcţia în 
care ne vom îndrepta. 

Haller începu să le împartă copii ale raportului de 
laborator lui Landreth, lui Cornell şi judecătorului, apoi se 
întoarse la pupitru. După ce îi adresă lui Cornell câteva 
întrebări menite să identifice raportul şi laboratorul 
independent care analizase mostra ADN, el îl rugă să 
citească un paragraf subliniat al rezumatului referitor la 
CTE. Cornell citi paragraful cu acelaşi ton iritat cu care 
depusese mărturie. 

— Analiza materialului genetic trimis conţine urme de 
prezervativ, inclusiv particule de licopodiu şi silică amorfă. 
Combinația celor două materiale este folosită în 
prezervativele fabricate de compania Lessius Latex Produts 
din Dallas, Texas, şi distribuite sub marca proprie Rainbow 
Pride. 

Haller tăcu câteva clipe după ce Cornell termină de citit, 
apoi continuă. 

— Aşadar, domnule detectiv Cornell, aţi mărturisit 
anterior că nu aţi căutat un prezervativ la locul crimei 
pentru că nu s-a folosit niciunul în această crimă. Cum 
explicaţii rezultatele acestui raport? 

— Nu pot explica, răspunse Cornell. Nu este raportul 
nostru, este al dumneavoastră. 

— Insinuaţi că acest raport, precum şi rezultatele sunt 
false? 

— Spun doar că nu este raportul nostru, prin urmare, nu 
sunt familiarizat cu el. 

Cornell începea să se piardă cu firea. Tonul lui era acum 
mai mult repezit decât iritat. 

— Acest caz este în continuare anchetat de un grup 

operativ care cercetează toate crimele, luând în 
considerare o posibilă legătură cu ofiţerii de poliţie Ellis şi 
Long, corect? 

— Da, dar după cum am mărturisit mai devreme, nu am 
găsit nicio dovadă care să îi lege de cazul Alexandra Parks. 
ADN-ul clientului dumneavoastră este legătura. Este 
considerat în continuare suspect. 

— Mulţumesc că aţi reamintit acest lucru instanţei, 
domnule detectiv Cornell. Având în vedere faptul că faceţi 
parte dintr-o anchetă comună, v-aţi uitat peste dovezile, 
rapoartele şi fotografiile tuturor acestor cazuri sau nu v-aţi 
dat osteneala, deoarece sunteţi atât de sigur că domnul 
Foster este făptaşul? 

— Am revizuit toate probele din toate cazurile. 

— O clipă, onorată instanţă. 

Haller se apropie de masa apărării şi căută sub masă o 
geantă. Se întoarse la pupitru şi scoase din ea un recipient 
mare din plastic, pe jumătate plin cu prezervative ambalate 
individual în mai multe culori. Când el îl aşeză la marginea 
pupitrului, Landreth se ridică în picioare şi obiectă. 

— Onorată instanţă, ce înseamnă asta? întrebă el. Statul 
obiectează împotriva acestei afişări grosolane şi 
ofensatoare. 

— Domnule Haller, zise judecătorul pe un ton sever, ce 
înseamnă această demonstraţie? 

Haller scoase din dosar un alt document. 

— Onorată instanță, acest document reprezintă 
declaraţia sub jurământ a lui Andre Masters, un prieten 
apropiat al victimei ucise, James Allen. El declară că acest 
recipient care conţine prezervative Rainbow Pride a fost 
recuperat dintre lucrurile personale ale domnului Allen 
după ce acesta a fost omorât. Acesta se numără printre 
obiectele personale pe care anchetatorii care se ocupă de 
crima în discuţie nu le-au strâns de la locul faptei. Este 

aceeaşi marcă de prezervative de la care provin şi urmele 
găsite în şi pe trupul Alexandrei Parks. lată legătura directă 
dintre cele două crime şi elementul care sprijină teoria 
apărării cum că Da'Quan Foster este victima unei înscenări 
puse la cale de ofiţerii Ellis şi Long. 

Afirmația lui Haller fu urmată de obiecţia lui Landreth, 
însă Sackville nu îl întrerupse pe Haller şi îl lăsă să îşi 
termine explicaţia. După un scurt moment de tăcere, 
judecătorul spuse: 

— AŞ vrea să arunc o privire peste declaraţia sub 
jurământ. 

Haller îi înmână o copie judecătorului şi o alta lui 
Landreth. Judecătorul şi procurorul citiră documentul în 
tăcere preţ de câteva minute. Bosch îl găsise pe Masters şi 
recuperase recipientul cu prezervative cu câteva zile mai 
devreme, când se întorsese în cele din urmă la motelul 
Haven House şi îi dăduse managerului cincizeci de dolari 
pentru numărul de telefon al lui Masters. 

— Onorată instanţă, spuse Landreth, lăsând deoparte 
originea ciudată a acestei depoziţii şi custodia îndoielnică a 
acestui recipient cu prezervative, singura probă pe care o 
avem aici este nefondată. Mai mult, avem încă o dată de-a 
face cu o încălcare a regulamentului privind probele 
descoperite. Statul nu a aflat despre respectiva declaraţie 
sub jurământ decât în această dimineaţă. Prin urmare, 
statul obiectează împotriva înregistrării acestei declaraţii ca 
probă şi cere să nu fie luată în considerare în timpul 
interogării domnului detectiv Cornell. Este o probă iluzorie, 
onorată instanţă. 

In timp ce Landreth îşi relua locul, Haller ripostă. 

— Onorată instanţă, încă două lucruri, repede. In primul 
rând, am aici o altă copie a unui e-mail trimis procurorului 
desemnat anterior să se ocupe de caz. Şi această declaraţie 
sub jurământ a domnului Masters i-a fost trimisă, ceea ce 

înseamnă că din partea apărării nu a existat nicio încălcare 
a regulamentului privind probele descoperite. In al doilea 
rând, onorată instanţă, apărarea prezintă trei probe din 
dosarul crimei aparţinând LAPD referitoare la anchetarea 
cazului James Allen. Aceste fotografii, făcute de LAPD la 
locul crimei, arată clar că recipientul cu prezervative se afla 
în camera de motel a victimei în ziua în care a fost 
descoperit trupul său neînsufleţit. Se potriveşte cu ceea ce 
vedem aici. 

Haller îi dădu hârtia cu e-mailul şi fotografiile 
judecătorului, apoi se întoarse la pupitru. Bosch îl văzu 
făcându-i cu ochiul lui Maddie, care şedea în primul rând, în 
timp ce revenea la locul lui. 

Judecătorul cercetă fără să se grăbească documentele şi 
fotografiile pe care le avea în faţă. In sala de judecată se 
aşternu o tăcere atât de adâncă, încât Bosch auzi pornindu- 
se aparatul de aer condiţionat de pe tavan. 

Intr-un final, judecătorul strânse laolaltă documentele şi 
fotografiile şi se aplecă înspre microfon ca să vorbească. 

— Instanţa consideră dovezile şi mărturiile aduse de 
apărare convingătoare şi justificative, în timp ce declaraţia 
martorului acuzării este neconvingătoare. Având în vedere 
noile dovezi, instanţa anulează cauza audierii preliminare. 
Pârâtul este scos de sub acuzaţie. Acuzarea este liberă să 
aducă noi probe când şi dacă va reuşi să întrunească toate 
cerinţele referitoare la suspiciune rezonabilă. Domnule 
Foster, sunteţi liber. Ar trebui să îi mulţumiţi avocatului 
dumneavoastră pentru hotărârea şi zelul de care a dat 
dovadă. Şedinţa s-a încheiat. 

Totul luă sfârşit. Tăcerea din sala de judecată se păstră 
până când judecătorul se ridică în picioare şi ieşi din sală. 
Apoi, în sală izbucniră conversații însufleţite. Haller se 
întoarse către Bosch şi îi strânse mâna. 

— Ai reuşit, zise Bosch. 

— Nu, tu ai reuşit, spuse Haller. Facem o echipă bună. 

Apoi Haller se întoarse către clientul lui şi îi aşeză o mână 
pe umăr în timp ce îl îmbrăţişa şi îl felicita. Simţindu-se în 
plus, Bosch se întoarse către fiica lui. Aceasta radia de 
bucurie. 

— Ura, tată! 

El zâmbi şi dădu afirmativ din cap, simțindu-se oarecum 
stingherit de acea victorie. Trebuia să recunoască faptul că 
se bucura şi că era pentru prima oară când se simţea astfel 
după ce auzise că pârâtul fusese scos de sub acuzaţie. Va 
avea nevoie de ceva timp să se deprindă cu acest 
sentiment. 

Haller ajunse în centrul atenţiei pe hol, după ce ieşi din 
sala de judecată. Landreth plecase. Cornell şi Harrick 
plecaseră şi ei. Foster trebuia să fie supus unei proceduri 
pentru a fi eliberat din închisoare, lucru care urma să se 
întâmple abia peste câteva ore. Mai rămăsese Haller. 
Reprezentanţii presei din întreaga lume îl înconjurară, 
formând un cerc unduitor de camere de filmat, 
reportofoane şi microfoane întinse înspre el. Parcă ar fi fost 
un jucător de baseball care marcase un „home run” la 
World Series. Era încercuit, iar Haller se întorcea într-o 
parte şi-n cealaltă, îşi ridica şi îşi cobora privirea, oferindu- 
le tuturor ocazia să adreseze întrebări şi să audă 
răspunsurile lui înțelepte şi uneori ironice. Scoase din 
buzunar un teanc gros de cărţi de vizită şi le împărţi tuturor 
în timp ce vorbea, ca să se asigure că reporterii nu îi vor 
greşi numele. Cea mai bună metodă de a-ţi face reclamă 
este cea gratuită. 

Bosch şi fiica lui stăteau deoparte şi priveau spectacolul. 

351 


— Fascinant, zise Maddie. 

— Să nu-ţi vină cine ştie ce idei, zise Bosch. Ajunge un 
avocat al apărării în familie. 

— E OK dacă merg mai aproape ca să ascult? 

— Sigur, ai grijă să nu te înfulece vreunul dintre rechini. E 
un adevărat festin. 

Maddie îşi dădu ochii peste cap şi se apropie de gloata de 
jurnalişti. 

Bosch aruncă o privire în jurul lui şi o văzu pe 
Mendenhall, care se afla la câţiva metri depărtare, în al 
doilea rând de privitori. Şi ea era fascinată de spectacolul 
mediatic. Bosch se duse la ea şi vorbiră în timp ce 
urmăreau îmbulzeala. 

— Mulţumesc că ai venit azi, spuse el. 

— Nu voiam să ratez aşa ceva, zise ea. Apropo, fiica ta 
este foarte mândră de tine. E evident. 

— Pentru moment. 

— Nu, pentru întotdeauna. 

El zâmbi şi încuviinţă din cap. Aşa şi nădăjduia. 

— Sper că numărul tău nu apare în cartea de telefon, zise 
Mendenhall. Veţi primi telefoane atât tu, cât şi Haller de la 
toţi cei acuzaţi pe nedrept de sistem. 

Bosch clătină din cap. 

— Pe mine n-o să mă sune, răspunse el. Eu am terminat 
cu asta. 

— Chiar? Tu? întrebă ea. Atunci, ce urmează? 

Bosch ridică din umeri şi căzu o clipă pe gânduri. Apoi îşi 
luă privirea de la reporteri şi se uită la ea. 

— Am un Harley vechi. Trebuie să asamblez un 
carburator din 1950. De fapt, ar trebui să asamblez mai 
mult piese. Asta urmează. E motocicleta pe care a folosit-o 
Lee Marvin în The Wild One. Ai văzut filmul? 

— Nu cred. 

— Mergi cu motocicleta, Mendenhall? 

Ea îşi luă privirea de la circul mediatic şi se uită la el. 

— N-am mai făcut-o de mult. 

— Nici eu. Dă-mi răgaz vreo două săptămâni şi te voi 
suna. Ne vom plimba împreună cu ea. 

— Mi-ar plăcea. 

Bosch încuviinţă din cap, apoi se îndepărtă de ea şi se 
apropie de fiica lui. Era timpul să plece acasă. 

